
e Evaluare psihologică « 


EXTRAS DIN „ANII ADOLESCENTEI” 


La vârsta de 13 ani, subiectul nostru, Artemis Fowl, 
demonstra o inteligență mai mare decât a oricărui om de la 
Wolfgang Amadeus Mozart încoace. Artemis îl învinsese pe 
campionul european la șah Evan Kahoggi, într-un turneu on-line, 
brevetase mai mult de douăzeci și șapte de invenţii și câștigase 
concursul de proiecte pentru desemnarea planului după care se 
va construi noua Operă din Dublin. Făcuse, de asemenea, și un 
program de computer prin care transferase milioane de dolari 
din bănci elveţiene în propriul cont, falsificase o duzină de 
picturi impresioniste și înșelase Poporul elfilor cu o cantitate 
substanţială de aur. 

Întrebarea este: „De ce? Ce l-a determinat pe Artemis să se 
implice în acţiuni ilicite?” Răspunsul: „Tatăl lui”. 

Artemis Fowl senior conducea un imperiu al lumii interlope 
care se întindea de la docurile din Dublin până la periferiile din 
Tokio. Avea însă ambiția să își creeze o reputaţie de om de 
afaceri onest. Așa că a cumpărat o navă comercială, a încărcat- 
o cu 250 000 de cutii de Coca-Cola și a pornit spre Murmansk, în 
nordul Rusiei, unde pusese bazele unei afaceri care s-ar fi putut 
dovedi profitabilă zeci de ani de atunci înainte. 

Din nefericire, Mafia rusească a decis că nu dorește un 
magnat irlandez care să-și taie o felie din porţia ei de piaţă și a 
scufundat vasul în golful Kola. Artemis Fowl | a fost dat dispărut 
și se presupunea că nu ar mai fi în viaţă. Artemis junior era 
acum la conducerea unui imperiu cu fonduri limitate. Pentru a 
recupera averea familiei, el s-a lansat într-o carieră în lumea 
interlopă din care avea să câștige peste cincisprezece milioane 
de lire sterline în numai doi ani. Această imensă avere fusese 
cheltuită în mare parte pe finanțarea expedițiilor de căutare a 

tatălui său în Rusia. Artemis nu credea că tatăl lui era mort, cu 
toate că, pe măsură ce trecea timpul, era din ce în ce mai puţin 
probabil să mai fie găsit în viaţă. Artemis evita compania altor 
adolescenţi și nu îi plăcea nici școala. Prefera, în schimb, să își 
petreacă timpul plănuind următoarea lovitură. Așadar, cu toate 
că implicarea lui în răscoala goblinilor, pe când avea 
paisprezece ani, avea să fie o experienţă traumatică, 
înfiorătoare și periculoasă, aceasta fusese, probabil, cel mai bun 
lucru care i se putea întâmpla. Cel puţin apucase să-și petreacă 
ceva timp în aer liber și să cunoască oameni noi. 

Păcat că cei mai mulţi dintre aceștia încercau să îl omoare. 

Raport sintetizat de J. Argon, doctor în psihologie, pentru 
arhivele Academiei Reconului. 


e Prolog e 


MURMANSK, NORDUL RUSIEI, 
CU DOI ANI IN URMA 


Cei doi ruși se înghesuiau în jurul unui foc făcut într-un butoi, 
încercând inutil să se apere de frigul arctic. Golful Kola nu era 
locul unde ţi-ai fi dorit să fii din septembrie încolo - în niciun caz 
nu Murmansk. Acolo până și urșii polari purtau fulare. Nicăieri nu 
era mai frig, decât poate în Noril'sk. 

Cei doi bărbaţi erau gărzi ale mafiei și erau mai degrabă 
obișnuiți să își petreacă serile în BMW-uri furate. Cel mai mare 
dintre ei, Mihail Vassikin se uită la ceasul imitație de Rolex de 
sub mâneca hainei de blană. 

— Chestia asta ar putea să îngheţe, zise el, lovindu-și ușor 
ceasul subacvatic. Pe urmă ce-i mai fac? 

— Nu te mai plânge atâta! spuse celălalt, pe care îl chema 
Kamar. E vina ta că trebuie să stăm aici în frig. 

Vassikin tăcu o clipă. 

— Poftim? 

— Primiserăm ordine foarte clare: scufundaţi Fowl Star. Tot ce 
aveai de făcut era să arunci în aer portul. Era o navă destul de 
mare. Aruncai portul în aer și vasul se ducea la fund. Dar nu, 
marele Vassikin a lovit pupa. Și nici măcar n-ai mai dat o 
rachetă, ca să te asiguri că ai terminat treaba. Și acum trebuie 
să căutăm supraviețuitori. 

— Da' ce, nu s-a scufundat? 

Kamar ridică din umeri. 

— Și ce dacă? S-a scufundat încet. Pasagerii au avut timp 
berechet să se agaţe de ceva. Vassikin, trăgătorul de elită! Și 
bunică-mea ar fi tras mai bine. 

Lyubkhin, omul Mafiei de pe docuri, se apropie înainte ca 
discuţia dintre cei doi să degenereze. 

— Cum stă treaba? întrebă yakutul mare cât un urs. 

Vassikin scuipă peste zidul cheiului. 

— Cum să stea? Ai găsit ceva? 

— Peşti morţi și containere sparte, răspunse yakutul, 
întinzându-le celor doi o cană aburindă. Nimic viu. Au trecut deja 
opt ore. Am niște oameni buni care cercetează toată zona de 
aici până la Capul Verde. 

Kamar luă o gură bună, după care scuipă dezgustat. 

— Ce e asta? Catran? 

Lyubkhin râse. 

— E cola fierbinte, de pe Fowl Star. Plutește spre țărm. Astăzi 
chiar că suntem în Golful Kola. 

— Ai grijă, spuse Vassikin vărsând lichidul în zăpadă. Pe frigul 
ăsta sunt mai iritabil ca de obicei. Așa că nu mai face glume 
proaste. E de-ajuns că trebuie să îl ascult pe Kamar. 

— Nu pentru multă vreme, mormăi colegul lui. Mai acoperim 
zona o dată, după care încheiem operaţiunea. Nimic nu poate 
supraviețui în apa asta timp de optore. 

Vassikin întinse cana goală. 

— N-ai ceva mai tare? O dușcă de votcă să alunge frigul? Știu 
că ai întotdeauna câte o sticlă ascunsă pe undeva. 

Lyubkhin își duse mâna la buzunar, dar se opri când staţia de 
emisie-recepţie de la centura lui începu să ţiuie. Trei semnale 
scurte. 

— Trei bipuri. Asta e semnalul. 

— Semnalul pentru ce? 

Lyubkhin porni în grabă în josul docurilor, strigându-le peste 
umăr: 

— Trei bipuri pe staţia radio. Câinii polițiști au găsit cu 
siguranţă pe cineva. 

e 

Supravietuitorul nu era rus. Acest lucru era evident dacă te 
uitai la hainele lui. Totul, de la costumul de firmă până la haina 
de piele, fusese cu siguranţă cumpărat din Europa de Vest sau 
poate din America. Erau croite pe măsură și confecționate din 
materiale de cea mai bună calitate. 

Cu toate că hainele omului erau aproape intacte, starea lui 
fizică nu era la fel de bună. Mâinile și picioarele goale erau pline 
de degerături, un picior îi atârna într-o poziţie nefirească de la 
genunchi în jos, iar fața îi era acoperită de arsuri grave. 


Echipa de căutare îl cărase dintr-o râpă aflată în sud, la trei 
clicuri distanţă de port, pe o targă improvizată dintr-o prelată. 

Oamenii se adunară în jurul trofeului, bătând din picioare 
pentru a alunga frigul ce le îngheţase extremităţile. Vassikin își 
făcu loc cu coatele prin mulţime, așezându-se în genunchi 
pentru a vedea mai bine. 

— O să-și piardă piciorul cu siguranţă. Și câteva degete. Nici 
faţa nu arată prea bine. 

— Mulţumim, doctore Mihail, comentă Kamar acru. Ceva acte? 

Vassikin aplică un rapid „control”, căutând portofelul și 
ceasul. 

— Nimic. Ce ciudat. Te-ai aștepta ca un om așa de bogat să 
aibă asupra lui ceva obiecte personale, nu? 

Kamar clătină din cap. 

— Așa e. Se întoarse apoi către bărbaţii care stăteau în cerc. 
Aveţi zece secunde. După care daţi de bucluc. Păstraţi banii, dar 
toate celelalte le vreau înapoi. 

Marinarii stătură pe gânduri. Nu era un om prea mare, dar 
făcea parte din mafie, sindicatul crimei organizate rusești. 

Un portmoneu din piele circulă din mână în mână în grupul de 
marinari, alunecând într-o cută a prelatei. Câteva minute mai 
târziu, a fost ajuns din urmă de un ceas Cartier. Aur placat cu 
diamante. Făcea cât un salariu mediu rusesc pe cinci ani. 

— Înțeleaptă decizie, zise Kamar înșfăcând comoara. 

— Ei bine, sări Vassikin, îl păstrăm? 

Kamar scoase un card Visa din portmoneul de piele de ied și 
citi numele. 

— Oh, da, îl păstrăm, răspunse el, deschizându-și mobilul. Și 
pune niște pături pe el! La ce baftă avem, s-ar putea să facă o 
pneumonie. Și, crede-mă, nu vrem să i se întâmple ceva râu 
omului ăstuia. E lozul nostru câștigător. 

Kamar se entuziasmase, ceea ce nu îl caracteriza deloc. 

Vassikin se ridică în picioare, împleticindu-se. 

— Pe cine suni? Cine e individul ăsta? 

Kamar selectă un număr din meniul de apelare rapidă. 

— Îl sun pe Britva. Pe cine crezi că sun? 

Vassikin păli. Era periculos să-l suni pe șef. Britva era 
cunoscut pentru obiceiul de a-i împușca pe cei care îi aduceau 
vești proaste. 

— Sunt vești bune, nu-i așa? Ai să-i dai vești bune? 


Kamar îi întinse partenerului său cardul. 

— Citește! 

Vassikin îl studie pentru câteva momente. 

— Nu știu să citesc angliski. Ce spune? Cum îl cheamă? 

Kamar îi spuse numele. Un zâmbet vag apăru pe fața lui 
Mihail. 

— Sună-l! 


e Capitolul 1 + Legături de familie 


Pierderea soțului o afectase profund pe Angeline Fowl. Se 
închisese în camera ei, refuzând să mai iasă. Se refugiase într-o 
lume a ei, preferând visele despre viața trecută în locul realității. 
Probabil că nu s-ar fi vindecat dacă fiul ei, Artemis junior, nu ar fi 
făcut o învoială cu elful Holly Short: sănătatea mamei lui în 
schimbul a jumătate din cantitatea de aur pe care el o furase de 
la poliţia elfilor. După însănătoșirea mamei lui, Artemis și-a 
concentrat eforturile asupra operaţiunilor de salvare a tatălui, 
investind o mare parte din averea familiei în deplasări în Rusia, 
spioni locali și companii de căutare prin Internet. 

Tânărul Artemis avea o porţie dublă din șiretenia familiei 
Fowl. Dar, după vindecarea mamei lui, care era o femeie 
frumoasă și decentă, îi era din ce în ce mai greu să își pună în 
aplicare loviturile ingenioase. Însă acestea îi erau, tot mai 
necesare pentru finanţarea operaţiunilor de căutate a tatălui 
său. 

Angeline, neliniștită de fixaţia fiului ei și făcându-și griji în 
legătură cu efectele pe care ultimii doi ani le-ar putea avea 
asupra minţii lui, l-a înscris pe adolescent la o serie de ședințe 
de tratament cu consilierul școlii. 

Cum să nu-ți pară râu de el?!? Adică de consilier... 


COLEGIUL PENTRU TINERI DOMNI, 
ST. BARTLEBY, WICKLOW, IRLANDA, IN PREZENT 


Doctorul Po se lăsă pe spate în fotoliul său din piele, cu 
privirea zburându-i peste foaia din fața lui. 

— Acum, tinere domn Fowl, hai să discutăm! 

Artemis scoase un oftat adânc, netezindu-și o șuviţă neagră 
de pe fruntea-i palidă. Când vor învăţa oare oamenii că o minte 

ca a lui nu poate fi disecată? El citise mai multe cărţi de 
psihologie decât consilierul. Scrisese chiar un articol pentru 
Jurnalul psihologului sub pseudonimul Doctor F. Roy Dean 
Schlippe. 

— Sigur, domnule doctor. Să discutăm despre fotoliul 
dumneavoastră. E din perioada victoriană? 

Po mângâie cu încântare braţul din piele. 

— Da, ai dreptate. E o moștenire de familie. Bunicul meu l-a 
câștigat la o licitaţie la Sotheby. Se pare că făcuse parte din 
mobilierul de la palat. Era fotoliul preferat al reginei. 

Un zâmbet nu foarte larg apăru pe buzele lui Artemis - nu mai 
mult de un centimetru. 

— Sunteţi sigur, domnule doctor? De regulă nu se acceptă 
falsuri la palat. 

Po strânse braţul fotoliului, întinzând pielea. 

— Te asigur, domnule Fowl, că e o piesă autentică. 

Artemis se aplecă pentru a examina scaunul mai de aproape. 

— E o copie foarte bună, sunt de acord. Dar priviţi aici! 
Privirea lui Po urmărea degetul băiatului. Acele ţinte la 
îmbinările mobilei. Vedeţi urmele acelea în zigzag? Sunt făcute 
de o mașină. A fost făcut în 1920, cel mai devreme. Bunicul 
dumneavoastră a fost păcălit. Dar ce contează? Un fotoliu e un 
fotoliu, un obiect fără importanță, nu-i așa, domnule doctor? 

Po mâzgălea ceva de zor, încercând să își ascundă 
consternarea. 

— Da, Artemis, văd că ești foarte inteligent. Exact cum reiese 
din dosar. Te ţii de jocuri. Dar hai să revenim cu discuţia la tine. 

Artemis Fowl al II-lea își netezi o cută de la pantaloni. 

— Avem o problemă, domnule doctor. 

— Serios? Ce problemă? 

— Problema e că știu toate răspunsurile ca la carte la toate 
întrebările pe care aţi dori să mi le puneţi. 

Doctorul Po notă ceva pe foaia din fața lui timp de un minut. 

— Avem într-adevăr o problemă, Artemis. Dar nu e ceea ce îţi 
închipui tu, spuse el în cele din urmă. 

Artemis se abţinu să nu zâmbească. Fără îndoială, doctorul îi 
va expune încă una dintre teoriile lui previzibile. Oare ce 
tulburare îi va mai găsi astăzi? Sindromul personalităţii multiple? 
Sau poate că era un mincinos patologic? 

— Problema e că tu nu respecţi pe nimeni îndeajuns ca să ţi-l 
consideri egal. 

Artemis fu surprins de această afirmaţie. Doctorul ăsta era 
mai deștept decât ceilalți. 

— E ridicol ce spuneți. Sunt mai mulţi oameni pentru care am 
cel mai mare respect. 

Po nu-și ridică privirea din notițele lui. 

— Serios? De exemplu...? 

Artemis reflectă un moment. 

— Albert Einstein. Teoriile lui erau de cele mai multe ori 
corecte. Și Arhimede, matematicianul grec. 

— Dar cineva pe care chiar îl cunoști? 

Artemis continua să se gândească. Niciun nume nu îi veni în 
minte. 

— Ce zici? Niciun exemplu? 

Artemis ridică din umeri. 

— Se pare că dumneavoastră aveţi toate răspunsurile, 
doctore Po. Spuneţi-mi, vă rog! 

Po deschise o fereastră pe laptopul lui. 

— E extraordinar. De fiecare dată când citesc asta... 

— Biografia mea, presupun? 

— Da, explică o mulţime de lucruri. 

— Ca de exemplu...? 

Artemis era curios, deși nu dorea să se arate interesat. 

Doctorul Po listă o pagină. 

— Păi, în primul rând asociatul tău, Butler. O gardă de corp, 
din câte înțeleg. O companie nu tocmai potrivită pentru un băiat 
atât de sensibil. Apoi mama ta. O femeie deosebită, după 
părerea mea, dar care nu are niciun fel de control asupra 
comportamentului tău. In cele din urmă, tatăl tău. După cum 
scrie aici, nu era un model foarte bun când era în viaţă. 

Această remarcă îl duru, însă Artemis nu avea de gând să îl 
lase pe doctor să vadă cât de mult. 

— Dosarul dumneavoastră nu este corect, domnule doctor, 
spuse el. Tatăl meu este în viață. Dispărut, poate, dar în viaţă. 

Po își verifică notițele. 

— Serios? Aveam impresia că a fost dat dispărut în urmă cu 
doi ani. Până și tribunalele l-au declarat mort. 

In vocea lui Artemis nu se distingea nicio urmă de emoție, 
deși inima îi bătea cu putere. 


11 


— Nu îmi pasă de ce spun tribunalele sau cei de la Crucea 
Roșie. E în viaţă și eu îl voi găsi. 

Po își mai notă repede ceva. 

— Presupunând că tatăl tău se va întoarce, ce se va întâmpla 
apoi? Îi vei călca pe urme? Vei fi și tu un infractor ca el? Poate 
că ești deja! 

— Tatăl meu nu e un infractor, ripostă cu îndărătnicie. Era pe 
cale să transfere toate fondurile noastre în afaceri legale. Ceea 
ce s-a întâmplat la Murmansk nu a depins de el. 

— Eviţi întrebarea, Artemis, spuse Po. 

Dar Artemis se săturase de interogatoriu. Era timpul să 
înceapă un mic joc. 

— De ce, doctore? întrebă el, pârând șocat. Este o problemă 
delicată. Din câte știți dumneavoastră, aș putea suferi de 
depresie. 

— Probabil că ai putea, răspunse Po, sesizând că e o cale prin 
care să scoată cazul la lumină. Așa este? 

Artemis își acoperi faţa cu palmele. 

— E vorba despre mama mea, doctore. 

— Mama ta? întrebă doctorul, încercând să nu pară prea 
agitat. 

Artemis trimisese deja acasă cinci-șase consilieri de la 
colegiul St. Bartleby în cursul acelui an. Ca să fim sinceri, și Po 
fusese pe punctul de a-și face singur bagajele. Dar acum... 

— Mama mea... 

Po se aplecă înainte în scaunul lui victorian fals. 

— Mama ta...? 

— Mă obligă să suport aceste ridicole ședințe de terapie, în 
timp ce așa-zișii consilieri ai școlii nu sunt mai buni decât niște 
binevoitori cu diplome prost îndrumați. 

Po scoase un oftat. 

— Foarte bine, Artemis, fie așa! Dar să știi că nu o să-ți 
găsești niciodată liniștea cât timp continui să fugi de problemele 
tale. 

Artemis fu salvat de alte analize de vibraţiile telefonului 
mobil. Era o linie sigură, codată. O singură persoană avea 
numărul. Băiatul scoase telefonul din buzunar, deschizând 
clapeta. 

— Da? 

Se auzi vocea lui Butler. 

— Artemis, eu sunt. 

— Evident. Sunt în mijlocul unei ședințe. 

— Am primit un mesaj. 

— Da. De unde? 

— Nu știu exact, dar e vorba despre Fowl Star. 

Artemis simţi un fior pe șira spinării. 

— Unde te afli? 

— La poarta principală. 

— Bravo. Vin imediat. 

Doctorul Po își șterse ochelarii. 

— Şedinţa nu s-a încheiat, tinere. Am făcut ceva progrese 
astăzi, chiar dacă nu vrei să recunoști. Dacă pleci acum, voi fi 
obligat să îl informez pe decan. 

Avertismentul nu mai ajunse la Artemis. El era deja cu gândul 
în altă parte. Un bine cunoscut impuls electric îi furnica pielea. 
Era începutul a ceva important. Simţea acest lucru. 

e Capitolul 2 + Croazieră pentru Chix 


CARTIERUL DE VEST, HAVEN, TERITORIUL 
ELEMENTELOR SUBPAMANTENE 


Imaginea obișnuită a unui recon este aceea a unei fiinţe mici 
îmbrăcate în verde. Desigur, aceasta este imaginea pe care și- 
au făcut-o oamenii despre reconi. Elfii au alte stereotipuri. Cei 
din Popor și-i imaginează, de obicei, pe ofiţerii Poliţiei 
Elementelor Subpământene (Lower Elements Police) din Brigada 
de Recunoaștere (Recon) ca pe niște gnomi corpolenți sau niște 
elfi vânjoși, veniţi direct din echipele lor de zdrobit mingi, un 
sport dur care se juca în campionatul colegiului. 

Căpitanul Holly Short nu se încadrează în niciuna dintre 
aceste categorii. De fapt, ea ar fi ultima persoană la care te-ai 
aștepta să fie membra unităţii Recon. Dacă ar trebui să ghicești 
ce ocupaţie are, mersul ei de felină și mușchii viguroși ar sugera 
mai degrabă meseria de gimnastă sau de săpător profesionist. 
Dar dacă priveşti dincolo de fața drăguță, poţi vedea în ochii săi 
o hotărâre atât de arzătoare, încât ar putea aprinde o lumânare 
de la zece pași distanţă și o minte ascuţită datorită căreia Holly 
devenise unul dintre cei mai respectați ofițeri de la Recon. 

Desigur, tehnic vorbind, Holly nu mai era asociată cu Reconul. 
De la cazul Fowl, când fusese capturată și ţinută prizonieră 
pentru răscumpărare, și până în prezent, poziţia ei ca prima 
femeie ofițer era încă în stadiu de experiment. Singurul motiv 
pentru care ea nu era acasă udându-și ferigile era că însuși 
comandantul Root ameninţase că își va preda insigna dacă Holly 
va fi suspendată. Root știa, deși cei de la Afaceri Interne nu erau 
convinși, că povestea cu răpirea nu fusese vina lui Holly și că 
datorită reacției ei prompte au fost salvate vieți. 

Însă membrilor Consiliului nu le prea păsa de pierderea de 
vieţi omenești. Erau mai preocupați de pierderea aurului. Ei 
socoteau că Holly îi costase o bună parte din fondul de 
răscumpărare al Reconului. Holly era gata să zboare la 
suprafață și să-l strângă de gât pe Artemis Fowl până când 
acesta ar fi cedat aurul, dar nu așa procedau ei. Cartea, scrierea 
de căpătâi a elfilor, spunea că o dată ce un om a reușit să ia aur 
de la un elf, acesta îl poate păstra. 

Așadar, în loc s-o oblige să predea insigna, ofiţerii de la 
Afaceri Interne insistaseră ca Holly să fie trecută la munca de 
jos - undeva unde nu ar fi putut provoca nicio încurcătură. Au 
trimis-o, evident, la supraveghere. Holly a fost expediată la 
Vamă și Taxe, închisă într-o capsulă Cham și lipită de peretele 
stâncii unde avea de supravegheat tunelul unui lift de presiune. 
Ajunsese într-o fundătură. 

Acestea fiind spuse, contrabanda era o problemă serioasă 
pentru Poliţia Elementelor. Nu produsele cu care se făcea 
contrabanda, care erau în general nimicuri inofensive - ochelari 
de soare de firmă, DVD-uri, mașini de capuccino și așa mai 
departe. Metoda prin care acestea erau achiziționate îi îngrijora 
pe cei din Forțele de Ordine. 

Triada goblinilor B'wa Kell monopolizase piaţa de desfacere a 
produselor de contrabandă și acești goblini deveniseră din ce în 
ce mai obraznici în excursiile lor la suprafaţă. Se zvonea chiar că 
și-ar fi construit propria navetă de transport pentru a-și face 
expedițiile mai profitabile din punct de vedere economic. 

Singura problemă era că goblinii nu erau prea isteţi. Nu 
trebuia decât ca unul dintre ei să uite să-și activeze scutul și 
imediat poze cu goblini ar fi făcut înconjurul lumii. Apoi, 
Elementele Subpământene, ultima zonă de pe planetă unde 
Noroioșii nu aveau încă acces ar fi fost descoperite. Și dacă 
acest lucru s-ar întâmpla, având în vedere felul de-a fi al 
oamenilor, efectele ar fi fost poluarea, mineritul excesiv și 
exploatarea totală. 

Aceasta însemna că fiecare amărât aflat pe lista neagră a 
departamentului trebuia să își petreacă luni în șir la 
supraveghere. Acesta era și motivul pentru care Holly era acum 
prinsă de peretele stâncii, obligată să păzească intrarea într-un 
tunel foarte rar folosit. 

E37 era un ascensor sub presiune care ieșea la suprafaţă în 
centrul Parisului. Capitala europeană era catalogată ca o zonă 
de risc maxim, pentru care se eliberau extrem de rar vize. 
Numai pentru ofițerii din Forțele de Ordine, în interes de 
serviciu. Niciun civil nu folosise tunelul de zeci de ani, însă avea 
totuși nevoie de supraveghere douăzeci și patru de ore pe zi, 
șapte zile pe săptămână. 

Holly se pricopsise cu Chix Verbil ca nou coleg de post. 
Precum cei mai mulți dintre spriţi, acest Don Juan cu piele verde 
se credea darul lui Dumnezeu pentru femei și își petrecea mai 
mult timp încercând s-o impresioneze pe Holly decât să își facă 
meseria. 

— Arăţi bine astă-seară, căpitane, fu replica de introducere a 
lui Chix. Ţi-ai făcut ceva la pâr? 

Holly ajustă rezoluţia ecranului, întrebându-se ce ar putea 
face cu un păr castaniu, tuns scurt. 

— Concentrează-te, soldat! Ne-am putea trezi în mijlocul unui 
incident armat în următoarea secundă. 

— Mă îndoiesc, căpitane. Aici e o liniște de mormânt. Îmi 
place serviciul ăsta. Simplu și curat. Stai și te relaxezi. 

Holly își aruncă ochii pe geam. Verbil avea dreptate. Ceea ce 
fusese odată o suburbie înfloritoare devenise un oraș mort o 
dată ce tunelul se închisese pentru public. Doar câte un trol 
căutând de mâncare mai trecea pe lângă capsula lor. Când trolii 
începeau să își revendice teritoriul într-o zonă, știai că era o 
zonă părăsită. 

— Nu suntem decât noi doi, căpitane. Și noaptea abia începe. 

— Scutește-mă, Verbil! Concentrează-te la ce ai de făcut! Sau 
gradul de soldat nu e destul de mic pentru tine? 

— Da, Holly. Pardon, da, căpitane. 

Spriţii. Erau toţi la fel. Dă-le o pereche de aripi și se cred 
irezistibili. 

Holly își mușcă buza. lrosiseră destul din aurul cetățenilor 
plătitori de taxe cu pânda lor. Mai-marii lor cu decoraţii ar trebui 
să renunțe la risipa asta. Dar nu voiau. Serviciul de 
supraveghere era ideal pentru a păstra ofiţerii incomozi departe 
de ochii publicului. 

In ciuda acestui lucru, Holly își făcea treaba cât de bine putea. 
Nu avea de gând să-i dea Tribunalului Afacerilor Interne și mai 
multe dovezi împotriva ei. 

Holly deschise pe ecranul de plasmă lista cu activităţile zilei. 
Indicii clemelor pneumatice erau pe verde. Suficient combustibil 
pentru ca naveta să rămână suspendată acolo încă patru 
săptămâni lungi și plictisitoare. 

Pe listă urma verificarea termică. 

— Chix, fă un tur! Trebuie să facem un control al activităţii 
termice. 

Verbil rânji. Spriţilor le plăcea extraordinar de mult să zboare. 

— Recepţionat, căpitane, zise el, legându-și echipamentul de 
scanare termică deasupra pieptului. 

Holly deschise o fereastră a navetei, iar Verbil năvăli afară, 
urcând repede printre umbre. Instalaţia termală de pe pieptul lui 
invada zona cu raze sensibile la căldură. Holly porni programul 
de scanare termică pe computerul ei. Ecranul era plin de imagini 
neclare în diferite nuanţe de gri. Orice ființă vie ar fi fost 
detectată. Chiar și din spatele unui perete de stâncă. Dar nu era 
nimic. Doar câteva broaște râioase și vârful cozii unui trol ieșind 
din ecran. 

Vocea lui Verbil răzbătu prin difuzor: 

— Ce zici, căpitane, să mă uit mai de aproape? Aceasta era 
problema cu scanerele portabile. Cu cât te îndepărtai, cu atât 
radiaţiile slăbeau în intensitate. 

— Bine, Chix. Încă o tură. Să ai grijă! 

— Nu-ţi face griji, Holly. Marele Chix se va păstra întreg 
pentru tine. 

Holly se pregătea să-i dea o replică usturătoare, dar cuvintele 
îi râmaseră în gât. Ceva se mișca pe ecran. 

— Chix, detectezi ceva? 

— Afirmativ, căpitane. Detectez, da’ nu știu ce. 

Holly mări o secţiune a imaginii de pe ecran. Două ființe se 
deplasau la nivelul al doilea. Erau gri. 

— Chix, rămâi pe poziţie. Continuă scanarea! 

Gri? Cum puteau lucrurile gri să se miște? Gri însemna mort. 
Fără căldură. Rece ca un mormânt. Și totuși... 

— Garda sus, soldat Verbil. Posibile forțe ostile. 

Holly deschise un canal de comunicaţie cu sediul central. 
Foaly, vrăjitorul tehnic al Reconului, avea deja, cu siguranţă, 
imaginile transmise de ei pe ecranul din cabina de 
supraveghere. 

— Foaly, urmărești? 

— Da, Holly, răspunse centaurul. Tocmai te transferam pe 
ecranul principal. 

— Ce zici de imaginile astea? Gri și se mișcă. N-am mai văzut 
niciodată așa ceva. 

— Nici eu. Au urmat câteva clipe de liniște în care se auzeau 
zgomote de taste. Există două posibile explicaţii. Unu, 
defecţiune tehnică. Ar putea fi imagini fantomă dintr-un alt 
sistem. De exemplu interferenţe radio. 

— Și a doua explicaţie care ar fi? 

— E atât de ridicolă că nici nu vreau s-o menționez. 

— Fii drăguţ, Foaly, și menţioneaz-o. 

— Ei bine, știu că e ridicol, dar probabil cineva a găsit o cale 
să treacă de sistemul meu de supraveghere. 

Holly păli. Dacă Foaly admitea posibilitatea, atunci era 
aproape sigur adevărat. Intrerupse legătura cu centaurul și își 
îndreptă atenţia către soldatul Verbil. 

— Chix, retrage-te! Înapoi, înapoi! 

Șpriţul era atât de preocupat să o impresioneze pe frumușica 
domnișoară căpitan, încât nu-și dădea seama de gravitatea 
situaţiei. 

— Nu te îngrijora, Holly. Sunt un sprit. Nimeni nu poate lovi un 
sprit. 

Tocmai atunci, un proiectil trecând prin fereastra unui tunel 
făcu o gaură de toată frumusețea în aripa lui Verbil. 

Holly își puse repede un pistol Neutrino 2 000 în toc în timp ce 
transmitea comenzi prin emițătorul caschetei. 

— Cod 14. Repet. Cod 14. Elf doborât. Elf doborât. Suntem 
atacați. E37. Trimiteţi paramedici și întăriri. 

Holly cobori prin trapă, picând la baza tunelului. Se ascunse 
după o statuie a lui Frond, primul rege elf. Chix zăcea pe o 
movilă de gunoi pe artera principală de circulaţie. Nu arăta prea 
bine. Cascheta lui fusese îndoită de bucăţile căzute dintr-un zid, 
ceea ce făcea sistemul lui de comunicaţie complet inutil. 

Holly trebuia să ajungă la el imediat, altfel n-ar fi rezistat. 
Spriţii aveau puteri de vindecare limitate. Puteau să facă să 
dispară un neg, însă erau neputincioși în faţa rănilor deschise. 

— Iţi fac legătura cu comandantul, auzi Holly vocea lui Foaly 
în urechea ei. Rămâi pe recepţie. 

Tonul grav al comandantului Root răzbătu prin aer. Nu părea 
în toane bune. Dar nu era o surpriză. 

— Căpitane Short, vreau să rămâi pe poziţie până vin 
întăririle. 

— Negativ, comandante, Chix e lovit, trebuie să ajung la el. 

— Holly, căpitanul Kelp va fi acolo în câteva minute. Rămâi pe 
poziție. Repet! Rămâi pe poziţie. 

Holly scrâșni din dinţi de frustrare. Fusese la un pas de a fi 
dată afară din brigada Recon și acum alte probleme. Ca să-l 
salveze pe Chix, trebuia să încalce un ordin direct. 

Root îi simţi nehotărârea. 

— Holly, ascultă-mă! Nu știm cu ce se trage asupra voastră, 
dar, orice ar fi, a trecut prin aripa lui Verbil. Vesta ta n-o să 
reziste. Așa că stai la locul tău și așteaptă-l pe căpitanul Kelp. 

Căpitanul Kelp. Probabil ofițerul cel mai entuziast și mai 
năbădăios al Reconului, bine cunoscut pentru faptul că își 
alesese porecla de Bucluc la ceremonia de absolvire. Totuși, nu 
era niciun alt ofițer pe care Holly ar fi preferat să îl aibă la 
acoperire. 

— Nu, domnule, nu pot să aştept. Chix e lovit în aripă. Știţi ce 
înseamnă asta. 

Un sprit împușcat în aripă nu e la fel cu o pasăre rănită. 
Aripile erau organul cel mai important al unui sprit și conţineau 
mai multe artere majore. O asemenea lovitură ar fi distrus cel 
puţin trei. 

Comandantul Root scoase un oftat care se auzi în boxe ca un 
bâzâit. 

— Bine, Holly, dar stai la pământ. Nu vreau să-mi pierd 
vreunul dintre oameni astăzi. 

Holly își scoase pistolul Neutrino din toc și îl setă pe nivelul 
trei. Nu voia să își asume riscuri cu lunetiștii. Presupunând că 
erau goblini din triada B'wa Kell, primul foc i-ar lăsa inconștienți 
pentru cel puţin opt ore. 

Se ridică și țâșni din spatele statuii. Imediat o rafală de 
gloanţe făcu să sară bucăţi în dreapta și în stânga. 

Holly alergă spre colegul căzut la pământ, în tip ce gloanţele 
bâzâiau în jurul ei ca un roi de albine supersonice. În mod 
normal, într-o situaţie ca aceasta, a mișca victima e ultimul 
lucru recomandabil, dar, aflându-se sub o ploaie de gloanțe, nu 

aveau de ales. Holly îl apucă pe soldat de epoletți și îl ascunse 
după o navetă ruginită de aprovizionare. 

Chix zăcuse acolo mult timp. Un zâmbet slab îi apăru pe faţă. 

— Ai venit după mine, căpitane. Ştiam că o să vii. 

Holly încercă să își ascundă îngrijorarea din voce. 

— Sigur că am venit, Chix. Nu-mi las niciodată un om în urmă. 

— Ştiam că nu-mi poţi rezista, spuse el respirând greoi. Ştiam 
eu. 

Apoi închise ochii. Era rănit grav. Poate prea grav. 

Holly se concentră asupra rănii. „Vindecă”, gândi ea și simţi 
magia înăuntrul ei sub forma a milioane de ace. Se răspândi în 
bratele ei și începu să i se scurgă prin degete. Își puse mâinile 
peste rana lui Verbil. Scânteile albastre din degete îi pătrundeau 
în rana din aripă și dansau în jurul ei reparând țesutul ars și 
înlocuind sângele pierdut. Spritul începu să respire ușor și o 
nuanţă de verde sănătos îi reapăru în obraji. 

Holly răsuflă ușurată. Chix o să fie bine. Probabil că nu va mai 
zbura în nicio misiune cu acea aripă, dar va supravieţui. Așeză 
spiritul inconștient pe o parte, având grijă să nu lovească aripa 
rânită. Acum urma să vadă ce era cu misterioasele forme gri. 
Holly își setă arma la nivelul patru și alergă fără să ezite către 
intrarea în tunel. 

e 

În prima zi la Academia Recon, un gnom mare și păros cu 
pieptul cât un trol-taur îl punea pe fiecare cadet în parte la zid și 
îl avertiza să nu intre niciodată într-o clădire nesecurizată în 
timpul unui atac armat. Și spunea acest lucru cât se poate de 
insistent, repetându-l în fiecare zi, până când regula se întipărea 
în creierul fiecărui cadet. Cu toate acestea, era chiar ceea ce nu 
făcuse Holly Short, căpitanul de la Brigada de Recunoaștere. 

Aruncă în aer ușile duble ale terminalului și se strecură 
înăuntru, la adăpostul unui birou de primire a pasagerilor. Cu 
mai puţin de patru sute de ani în urmă, această clădire fusese 
aglomerată ca un furnicar, plină de turiști stând la coadă pentru 
vize de ieșire la suprafaţă. Parisul fusese o destinaţie foarte 
populară printre turiști. Dar, inevitabil, în cele din urmă părea că 
oamenii voiau capitala europeană numai pentru ei. Singurul loc 
unde elfii se mai simțeau în siguranţă era Disneyland-ul din 
Paris, unde nimeni nu întorcea capul după fiinţele micuţe, chiar 
dacă acestea erau verzi. 

Holly își activă un senzor de mișcare în caschetă și scană 
clădirea prin panoul de securitate din cuarț al biroului. Dacă s-ar 
fi mișcat ceva, imediat computerul din cască ar fi semnalat 
subiectul încercuindu-l cu raze de lumină portocalie. Chiar în 
momentul când își ridică privirea, zări două siluete alergând de- 
a lungul unei galerii către locul de îmbarcare. Erau goblini, într- 
adevăr. Alergau pe toate cele patru membre pentru a prinde 
viteză mai mare și trăgeau după ei un container pe roţi. Purtau 
niște costume făcute dintr-o folie reflectorizantă și căști, evident 
pentru a păcăli senzorii termici. Foarte inteligent. Prea inteligent 
pentru goblini. 

Holly alerga paralel cu goblinii, un etaj mai jos. Peste tot în 
jurul ei, vechi reclame se zăreau pe panouri. 

„TUR DE DOUĂ SĂPTĂMÂNI DE SOLSTIȚIU.” 

„DOUĂZECI DE GRAME DE AUR.” 

„COPIII SUB ZECE ANI CĂLĂTORESC GRATUIT.” 

Impinse bariera și trecu în fugă pe lângă zona de control și pe 
lângă chioșcurile cu produse scutite de vamă. Goblinii coborau 
acum, cu bocancii și mânușile clămpănind pe o scară rulantă 
oprită. Unul dintre ei, din grabă, își pierdu casca. Era prea mare 
pentru a fi un goblin - avea mai mult de un metru. Își rotea, 
panicat, ochii fără pleoape și își scotea limba bifurcată ca să își 
umezească pupilele. 

Căpitanul Short trase câteva focuri în fugă. Unul de-abia îl 
atinse în spate pe goblinul care se afla mai aproape de ea. Holly 
mârâi. Nu atinsese niciun centru nervos. Dar nu era nimic. 
Acesta era dezavantajul costumelor din folie de acest gen. Erau 
conducătoare de impulsuri neutrino. Curentul se răspândi prin 
materialul costumului ca undele pe suprafața unui lac. Goblinul 
sări vreo doi metri în sus, după care se prăbuși inconștient la 
baza scării rulante. Containerul, scăpat de sub control, se ciocni 
de o bandă de bagaje. Sute de obiecte mici cilindrice se vărsară 
dintr-un container sfărâmat. 

Goblinul al doilea trase o duzină de focuri în direcția lui Holly. 
Dar rată din cauză că mâinile îi tremurau de emoție. Și oricum 
trasul de la nivelul șoldului nu funcţionează decât în filme. Holly 
încercă să ia un prim-plan al armei cu camera ei din caschetă 
pentru a o identifica folosind baza de date din computer, însă 
vibrația prea mare o împiedică. 

Urmărirea continuă pe coridoare și în zona de îmbarcare. 
Holly fu surprinsă să audă bâzâit de computere. Din câte știa ea, 
nu era curent electric aici. Inginerii de la Recon trebuie să fi 
desființat generatoarele. Cine ar avea nevoie de curent aici? 

Holly știa deja răspunsul. Era nevoie de curent pentru a pilota 
o navetă și pentru supravegherea misiunii. Când intră în hangar, 
suspiciunile îi fură confirmate. Goblinii își construiseră o navetă! 

Era de necrezut. Goblinii de-abia aveau în creierele lor 
suficientă electricitate cât să aprindă un bec de 10 waţi. Cum ar 
fi putut ei construi o navetă? Și totuși naveta era acolo în faţa ei, 
ancorată asemenea coșmarului oricărui vânzător de navete 
uzate. Fiecare părticică din ea era veche de cel puţin zece ani. 
Corpul navetei era peste tot cârpit cu petice sudate și prinse în 
şuruburi. 

Holly își stăpâni uimirea, concentrându-se asupra urmăririi. 
Goblinul se opri pentru a înșfăca un set de aripi dintr-un 
container. Holly ar fi putut să tragă în acel moment, dar ar fi fost 
riscant. Nu ar fi fost surprinsă dacă bateria nucleară a navetei 
nu ar fi fost protejată decât de un singur strat de plumb. 

Goblinul profită de momentul de întârziere pentru a cobori 
repede prin tunelul de acces. Acest tunel era unul dintre 
canalele naturale de ventilație care împânzesc mantaua și 
scoarța pământului. Din miezul incandescent al Pământului 
țâșneau în sus prin aceste tunele jeturi de magmă la intervale 
neregulate. Dacă nu ar fi fost aceste canale prin care presiunea 
din interior era eliberată, Pământul ar fi explodat de mult. Cei 
din Forţele de Ordine foloseau această forță naturală pentru 
curse expres la suprafaţă. Ofițerii Reconului ieșeau cuprinși de 
suflul magmei incandescente, protejaţi de capsule de titaniu, în 
cazuri de urgenţă. Pentru călătorii mai confortabile, navetele 
evitau jeturile de magmă, fiind propulsate de curenţi de aer 
cald, până la diversele terminale peste tot în lume. 

Holly își domoli pasul. Goblinul nu avea unde să se ducă. Doar 
dacă ar fi zburat direct în tunel, dar nimeni nu era așa de nebun. 
Orice ar fi fost prins de suflul magmatic ar fi fost ars și 
descompus la nivel subatomic. 

Intrarea în tunel era drept înainte. Masivă și înconjurată de 
rocă bine carbonizată. 

Holly deschise un canal de comunicaţie în cascheta ei. 

— Ajunge, nu poţi merge mai departe, strigă ea acoperind 
urletul curenților ce veneau din miezul pământului. Renunță! Nu 
poți intra în tunel fără prognoză. 

Prognoza însemna, în terminologia Reconului, informaţia 
tehnică. În acest caz, însemna prognozarea momentului în care 
magma va erupe. Precis, la zecimi de secundă. De obicei. 

Goblinul ridică un soi de pușcă, ochind cu grijă de această 
dată. Apăsă trăgaciul, dar nu mai avea muniţie. 

— Asta e problema cu armele non-nucleare, se descarcă, 
glumi Holly, împlinind tradiţia veche de secole a glumelor 
pompierești, deși genunchii îi tremurau, amenințând să o lase. 

Drept răspuns, goblinul aruncă cu arma în direcția ei. Fu o 
aruncare foarte slabă, la cinci metri distanţă, îi folosi însă ca 
diversiune, dându-i timp pentru a-și porni aripile. Erau model 
vechi - cu motor rotativ și un amortizor de sunet defect. Tunelul 
se umplu de zgomotul motorului. 

De dincolo de aripi se mai auzi un zgomot. Un zgomot pe care 
Holly îl cunoștea bine din cele o mie de ore de zbor în tunele 
înscrise în registrul de evidenţă. Venea un jet de magmă. 

Mintea lui Holly trebuia să găsească o soluţie în fracțiuni de 
secundă. Dacă goblinii ar fi reușit cumva să conecteze 
terminalul la o sursă de curent, atunci toate dispozitivele de 
siguranţă ar fi fost activate. Inclusiv... 

Căpitanul Short făcu stânga-mprejur, dar ușile de siguranță 
deja se închideau. Barierele anti flăcări erau activate automat 
de un senzor termic din tunel. Când un jet trecu pe dedesubt, 
uși de oțel de doi metri grosime se închiseră, blocând accesul în 
tunel și separându-l de restul terminalului. Erau blocaţi și cu un 
jet de magmă ţâșnind spre ei. Nu magma i-ar fi omorât - nu se 
revărsa prea mult. Însă aerul supraîncălzit i-ar fi uscat mai tare 
decât frunzele toamna. 

Goblinul stătea pe marginea tunelului, fără să știe că se 
apropia o erupție. Holly se gândi că nu se punea problema ca 
fugarul să fie îndeajuns de nebun încât să zboare prin tunel. Pur 
și simplu ar fi fost prea prost. 

Făcându-i cu mâna, plin de încredere, goblinul sări în tunel, 
ridicându-se rapid în zbor. Nu destul de rapid însă. Un jet de lavă 
lung de șapte metri îl înghiţi sărind ca un șarpe aflat la pândă, 
consumându-i corpul în întregime. 

Holly nu se puse pe plâns. Avea probleme de rezolvat. 
Uniformele Reconului aveau cabluri termale care să disperseze 
căldura în exces, însă în acest caz nu ar fi fost de ajuns. În 
câteva secunde, un zid de căldură uscată va năvăli înăuntru și 
va ridica temperatura suficient de mult încât să crape pereții. 

Holly își ridică privirea. Un șir de vechi rezervoare de răcire 
erau încă fixate în tavanul tunelului. Își setă arma pe nivelul 
maxim și începu să tragă în rezervoare. Nu era timp pentru 
subtilităţi. Rezervoarele se găuriră, lăsând să iasă aer stătut și o 
urmă de lichid de răcire. Inutil. Trebuie să se fi scurs de-a lungul 
secolelor, iar goblinii nu s-au obosit să le schimbe vreodată. Dar 
mai era unul în partea stângă, care rămăsese neatins. Un 
rezervor negru, înalt, care sărea în ochi dintre cele verzi, 
standard, din echipamentul Forțelor. Holly se așeză chiar 
dedesubtul lui și trase. 

Douăsprezece mii de litri de lichid de răcire se vărsară asupra 
ei chiar în momentul când valul de căldură năvăli din tunel. Fu o 
senzaţie curioasă - se simţi arsă și înghețată în același timp. 
Simţit bășici umflându-i-se pe pielea de pe umeri, sparte apoi 
sub greutatea apei. Căpitanul Short căzu în genunchi, cu 
plămânii însetaţi după oxigen. Dar nu putea respira, nu acum. Și 
nici nu putea ridica mâna să deschidă rezervorul de oxigen al 
caschetei. 

Când, în sfârșit, zgomotul se opri, Holly deschise ochii. Tunelul 
era plin de aburi. Iși activă dezaburitoarele vizorului și se ridică. 
Apa se scurgea de pe costumul ei antifricţiune. Işi desfăcu 
închizătorile etanșe ale căștii și trase adânc aer în piept. Era 
încă fierbinte, dar respirabil. 

In spatele ei, ușile de siguranţă se deschiseră și căpitanul 
Bucluc Kelp apăru împreună cu Echipa de Intervenţie Rapidă. 

— Bună manevră, căpitane! 

Holly nu răspunse. Era prea absorbită de arma abandonată de 
goblinul abia vaporizat. Era o pușcă uriașă, lungă de aproape o 
jumătate de metru, cu un telescop montat deasupra țevii. 

Primul gând al lui Holly fu că cei din B'wa Kell își fabricau 
singuri armele. Dar acum își dădea seama că adevărul era mult 
mai înspăimântător. Ridică pușca de pe o rocă aproape topită. 
Recunoscu modelul din cursul ei de Istorie a Forţelor de Ordine. 
Un vechi laser Softnose. Acestea fuseseră scoase din legalitate 
cu mult timp în urmă. Dar nu era numai atât. În locul unei surse 

de electricitate de provenienţă elfă, arma era alimentată cu 
baterii alcaline AAA fabricate de oameni. 

— Bucluc, strigă ea, hai să vezi ceva. 

— D'arvit, înjură Kelp, gâfâind. Își îndreptă imediat mâna 
către butoanele canalelor de emisie radio de pe casca sa. Vreau 
să-i vorbesc pe o linie prioritara comandantului Root. Avem de-a 
face cu un car de contrabandă c/asa A. Da, c/asa A. Am nevoie 
de o echipă întreagă de la Tehnic. Cu tot cu Foaly. Vreau tot 
sectorul izolat. 

Bucluc continuă să împrăștie ordine, dar în urechile lui Holly 
acestea se reduceau la un bâzâit distant. B'wa Kell făceau 
comert cu oamenii. Oamenii și goblinii colaborau la reactivarea 
unor arme vechi scoase în afara legii. Și, din moment ce armele 
erau aici, cât va mai dura până când vor veni Noroioșii? 

e 

Ajutorul sosi la timp. În doar treizeci de minute atâtea 
reflectoare cu halogen invadaseră tunelul E37, încât totul 
semăna cu premiera unui film în Golem World. 

Foaly era în genunchi, examinându-l pe goblinul inconștient 
de lângă scara rulantă. Centaurul era motivul principal pentru 
care oamenii nu descoperiseră încă elfii din straturile subterane. 
Era un geniu în tehnică și un pionier în toate descoperirile 
majore de la prognozarea erupţiilor de magmă până la 
tehnologia de ștergere a memoriei. Și cu fiecare descoperire, 
devenea din ce în ce mai plin de el și mai enervant. Dar se 
zvonea că ar avea o slăbiciune pentru o anumită femeie ofițer 
de la Recon. De fapt, pentru singura femeie de la Recon. 

— Bravo, Holly, spuse el, plimbându-și mâna peste costumul 
reflectorizant al goblinului. Tocmai ai trecut printr-un incendiu 
cu un kebab. 

— Așa, Foaly, distrage atenţia de la faptul că cei din B'wa Kell 
ti-au înșelat senzorii. 

Foaly încercă una dintre căști. 

— Nu din B'wa Kell. Nu se poate. Nu i-ar duce capul. Goblinii 
pur și simplu nu au capacitatea să facă așa ceva. Aceste lucruri 
sunt făcute de oameni. 

Holly mârâi. 

— Și de unde știi tu asta? Recunoști cusăturile? 

— Nu, răspunse el aruncându-i casca lui Holly. 

Holly citi eticheta: „Fabricat în Germania”. 

— AŞ zice că e un costum de pompier. Materialul menţine 
căldura în afară, dar și înăuntru. E treabă serioasă, Holly. Nu e 
vorba de câteva cămăși de firmă sau o cutie de ciocolată. 
Oamenii fac contrabandă serioasă cu goblinii. 

Foaly se dădu la o parte pentru a face loc echipei tehnice să 
ajungă la prizonier. Specialiștii urmau să îi injecteze goblinului 
inconștient un somnifer subcutanat. Somniferul conţinea 
capsule de sedativ, precum și un detonator. Odată implantat, 
infractorul putea fi doborât prin computer, în momentul când cei 
din Recon își dădeau seama că este implicat într-o afacere 
ilegală. 

— Ştii cine e posibil să fie implicat în asta, nu? spuse Holly. 

Foaly își dădu ochii peste cap. 

— Oh, lasă-mă să ghicesc. Marele inamic al căpitanului Short, 
conașu' Artemis Fowl. 

— Dar cine altcineva ar mai putea fi? 

— Oricine. Poporul are contacte cu Noroioșii de câţiva ani 
buni. 

— Serios? Și câţi dintre ei au rămas cu memoria intactă? 

Foaly se prefăcu atunci că se gândește, ajustându-și pălăria 
din folie metalică, îndesată pe cap, pentru a devia semnalele 
care i-ar putea investiga creierul. 

— Trei, mormăi el în cele din urmă. 

— Câţi? 

— Trei, bine? 

— Exact. Foaly și gorilele lui. Artemis e în spatele acțiunii. 
Ascultă ce-ţi spun. 

— Ce ti-ar mai plăcea să fie el! Ai avea în sfârșit ocazia să te 
răzbuni. Îţi amintești ce s-a întâmplat ultima dată când Reconul i 
s-a împotrivit lui Artemis Fowl, nu-i așa? 

— Îmi amintesc, dar asta chiar a fost ultima dată. 

Foaly zâmbi ironic. 

— Îţi amintesc că ar trebui să aibă 13 ani acum. 

Mâna lui Holly alunecă spre bastonul electric. 

— Nu-mi pasă câţi ani are. Un mic șoc și va dormi ca un 
bebeluș. 

Foaly clătină din cap spre intrare. 

— Eu în locul tău mi-aș păstra șocurile. O să ai nevoie de ele. 

Holly îi urmări privirea. Comandantul Julius Root trecea ca 
vârtejul prin zona de securitate. Cu cât vedea mai multe, cu atât 
fața lui devenea mai roșie, de unde și porecla Beetroot!. 

— Comandante, începu Holly. Trebuie să vedeţi ceva. 

Privirea fixă a lui Root o făcu să tacă. 

— Ce-a fost în capul tău? 

— Mă scuzaţi, domnule? 

— Nu mă lua cu de-astea! Eram în Operaţional când s-a 
întâmplat totul. Am văzut transmisia video de la casca ta. 

— Of. 

— Of nu prea descrie corect situaţia, căpitane! Lui Root îi 
tremura de emoție părul gri, tuns periuţă. 

— Trebuia să fie o misiune de supraveghere. Erau mai multe 
echipe de întăriri care stăteau pe fundurile lor bine antrenate 
așteptând să le chemi. Dar nu, căpitanul Short decide să se 
lupte cu B'wa Kell de una singură. 

— Aveam un om doborât, domnule. Nu aveam de ales. 

— Și, de fapt, ce făcea Verbil acolo? 

Pentru prima dată Holly își lăsă privirea în jos. 

— Eu îl trimisesem să facă un control al activităţii termice. 
După regulament. 

Root dădu din cap. 

— Am vorbit cu paramedicul warloc. Verbil o să fie bine, dar a 
terminat cu zborul. O să fie un proces, desigur. 

— Da, domnule, am înțeles. 

— O formalitate, sunt sigur, dar știi cum sunt cei din Consiliu. 

Holly îi cunoștea pe membrii Consiliului prea bine. Ea urma să 
fie primul ofițer din istoria Reconului care va fi investigat pentru 
două cazuri diferite. 

— Și ce se aude despre clasa A? 

Toate tipurile de contrabandă erau clasificate, iar clasa A era 
codul pentru tehnologie umană periculoasă. Surse de 
electricitate, de exemplu. 

— Pe aici, domnule! 

Holly îi conduse înspre partea din spate a zonei de întreţinere, 
unde se afla docul pentru navete. Acolo, fusese construită o 
cupolă cu ieșire spre zonele de acces limitat. Trecu printre ușile 
batante îngheţate. 

— Vedeţi? E grav. 


1 Beetroot, în engleză „sfeclă”. (n.red.). 

Root studia probele. Pe docul de încărcare al navetei se aflau 
lăzi cu baterii alcaline. Holly alese un pachet. 

— Baterii subţiri, spuse ea. O sursă de energie obișnuită 
pentru oameni. Primitivă, ineficientă și dezastruoasă pentru 
mediu. Sunt douăsprezece lăzi chiar aici. Cine știe câte mai sunt 
în tunele!?! 

Root nu fu impresionat. 

— lartă-mă că nu tremur de frică. Deci câţiva goblini se 
amuză cu jocuri video omenești. Ce-i cu asta? 

Foaly zări laserul Softnose al goblinului. 

— Oh, nu! spuse el studiind arma. 

— Exact, întări Holly. 

Comandantului nu îi plăcea că era lăsat în afara conversației. 

— Oh, nu? Sper că erai melodramatic. 

— Nu, șefu', răspunse centaurul, serios de această dată. E 
serioasă treaba. Cei din B'wa Kell folosesc bateriile pentru a 
alimenta vechile lasere Softnose. Nu pot să tragă mai mult de 
șase focuri cu o baterie. Dar dacă fiecare goblin face rost de un 
pumn de baterii, asta înseamnă o grămadă de focuri. 

— Lasere Softnose? Dar au fost scoase în afara legii acum zeci 
de ani. Nu au fost toate reciclate? 

Foaly dădu din cap. 

— Așa presupuneam. Departamentul meu a supravegheat 
topirile. Nu că am fi considerat asta o prioritate. Acel model era 
alimentat la început cu o singură baterie solară, cu o durată de 
viaţă mai mică de zece ani. Evident, cineva a reușit să sustragă 
câteva din depozitul pentru reciclare. 

— Destul de multe, dacă mă uit la toate bateriile. Asta e tot 
ce-mi lipsea - goblini cu lasere Softnose. 

Teoria din spatele tehnicii Softnose implica amplasarea unui 
inhibitor pe detonator, ceea ce permitea laserului să se 
deplaseze la viteze mai mici, astfel încât acesta putea chiar să 
penetreze ţinta. Iniţial produse pentru industria minieră, acestea 
au fost repede adaptate de către fabricanţii de arme mai lacomi. 

Armele Softnose au fost repede scoase în afara legii pentru 
motivul evident că erau proiectate să ucidă, nu să imobilizeze. 
Din când în când, mai cădea câte una în mâinile vreunui bandit. 
Dar ce se întâmpla aici nu părea să fie comerț mărunt la negru. 
Părea că cineva plănuiește ceva de anvergură. 

— Ştii ce e îngrijorător în toată povestea asta? întrebă Foaly. 

— Nu, răspunse Root, cu un calm aparent. Care e lucrul 
îngrijorător? 

Foaly răsuci arma. 

— Felul în care arma a fost adaptată să poată funcţiona cu 
bateriile omenești. Foarte inteligent. Un goblin nu și-ar fi dat 
seama singur. 

— Dar de ce au adaptat armele? întrebă comandantul. De ce 
nu folosesc vechile baterii solare? 

— Acele baterii solare sunt foarte rare. Valorează greutatea 
lor în aur. Vânzătorii de antichităţi le folosesc să alimenteze tot 
felul de dispozitive. Și ar fi imposibil să construiești o fabrică de 
baterii de orice fel fără ca senzorii mei să înregistreze emisiile. E 
mai simplu să le furi de la oameni. 

Root își aprinse una dintre celebrele lui ţigări din ciuperci. 

— Spune-mi că asta e tot. Spune-mi că nu mai e nimic 
altceva. 

Privirea lui Holly se plimba înainte și înapoi spre partea din 
spate a hangarului. Root îi surprinse privirea și își făcu loc 
printre lăzi, către naveta improvizată ancorată în port. 
Comandantul urcă în vehicul. 

— Ce e asta, Foaly? 

Centaurul își plimbă mâna peste cala navetei. 

— Uimitor. Au construit o navetă din resturi. Mă mir că chestia 
asta se ridică de pe pământ. 

Comandantul trase din ţigara lui din ciuperci. 

— După ce te saturi să-i admiri pe goblini, Foaly, poate îmi 
explici cum au ajuns ei să pună mâna pe toate aceste lucruri. 
Credeam că toate componentele de navetă învechite trebuie 
distruse. 

— Așa credeam și eu. Am retras personal o parte din piese. 
Propulsorul starbord era în E1 până anul trecut, când căpitanul 
Short l-a distrus. Îmi amintesc că am semnat ordinul de 
dezmembrare. 

Root irosi o secundă pentru a-i arunca lui Holly o privire plină 
de reproș. 

— Deci acum avem și componente de navetă care dispar de 
la reciclare și lasere Softnose. Aflaţi cum a ajuns naveta asta 
aici. Demontaţi-o bucată cu bucată. Vreau să căutaţi peste tot 
după amprente și ADN. Înregistraţi toate seriile în calculator. 
Vedeţi dacă există vreun numitor comun. 


29 


Foaly dădu din cap. 

— Bună idee. O să pun pe cineva să facă asta. 

— Nu, Foaly. Tu să faci asta! E o prioritate. Deci lasă-ţi teoriile 
despre conspirații deoparte pentru câteva zile și găsește-mi elful 
care operează din interior și vinde gunoaiele astea! 

— Dar, Julius, asta e muncă de rutină. 

Root se apropie cu un pas. 

— Unu: nu-mi mai spune Julius. Și doi: eu zic că e muncă 
pentru măgari. 

Foaly observă vena pulsând pe fruntea comandantului. 

— Am înțeles, răspunse el, luând un computer de mână de la 
centura lui. Mă voi ocupa de această problemă. 

— Așa să faci. Acum, căpitane Short, ce spune prizonierul tău? 

Holly ridică din umeri. 

— Nu știu, e încă inconștient. O să scuipe cenușă o lună de 
zile după ce se trezește. În fine, știți cum merge treaba în B'wa 
Kell. Soldaţilor nu li se spune nimic. Tipul acesta nu e unul dintre 
cei mari. Îmi pare rău că nu ne permite Cartea să folosim 
hipnoza pe alți elfi. 

— Hm, spuse Root, cu fața la fel de roșie ca fundul unui 
babuin. 

— Și mie îmi pare și mai rău că ne-a interzis Convenţia de la 
Atlanta să folosim serul adevărului. L-am fi umplut pe deținut cu 
ser până când ar fi cântat ca un noroios beat. 

Comandantul respiră adânc de câteva ori, calmându-se 
înainte ca inima să îi plesnească. 

— Ceea ce avem de aflat aici este de unde vin aceste baterii 
și dacă mai sunt și altele pe teritoriul Elementelor 
Subpământene. 

Holly inspiră adânc. 

— Am o teorie, domnule. 

— Nu-mi spune, mormăi Root. Artemis Fowl, așa e? 

— Cine altcineva ar putea fi? Ştiam că se va întoarce. Ştiam 
eu. 

— Ştii legile, Holly. Ne-a învins anul trecut. Jocul s-a încheiat. 
Așa spune Cartea. 

— Da, domnule. Dar atunci a fost un alt joc. Joc nou, reguli 
noi. Dacă Fowl le furnizează baterii celor din B'wa Kell, am putea 
măcar să verificăm. 

Root râmase pe gânduri. Dacă Fowl era în spatele acestei 
acțiuni, lucrurile ar putea deveni foarte complicate, foarte 
repede. 

— Nu-mi place ideea să-l interoghez pe Fowl pe terenul lui. 
Dar nu-l putem aduce aici. Presiunea din subteran l-ar omori. 

Holly nu era de acord. 

— Nu și dacă îl ţinem într-un mediu securizat. Orașul are 
presiune controlată. La fel și navetele. 

— Bine, du-te, admise comandantul în sfârșit. Adu-l să avem o 
mică discuţie. Adu-l și pe uriaș. 

— Butler? 

— Da, Butler. Root se opri. Dar ţine minte, Holly, vom face 
câteva teste, asta e tot. Nu vreau să te folosești de situaţie ca 
să îţi reglezi conturile. 

— Nu, domnule. E strict profesional. 

— Îmi dai cuvântul tău? 

— Da, domnule. Vă garantez. 

Root strivi mucul de ţigară cu călcâiul. 

— Nu vreau să mai fie cineva rânit astăzi. Nici măcar Artemis 
Fowl. 

— S-a'nţeles. 

— Bine, adăugă comandantul, nu dacă nu e absolut necesar. 

e Capitolul 3 + În subteran 


COLEGIUL PENTRU TINERI DOMNI 
ST. BARTLEBY 


Butler se aflase în serviciul lui Artemis Fowl chiar de la 
nașterea băiatului. Își petrecuse prima noapte de serviciu stând 
de pază în maternitatea Sisters of Mercy. De peste zece ani, 
Butler fusese profesor, mentor și gardă de corp pentru tânărul 
moștenitor. Cei doi nu fuseseră niciodată despărțiți mai mult de 
o săptămână. Până acum. El știa că acest lucru nu ar fi trebuit 
să-l deranjeze. Un bodyguard nu are voie să se atașeze 
emoţional de clientul lui. l-ar afecta deciziile. Dar, în momentele 
lui de intimitate, Butler nu putea să nu se gândească la 
moștenitorul Fowl ca la fiul sau la fratele mai mic pe care nu-l 
avusese niciodată. 

Butler parcase mașina Bentley Arnage Red Label pe aleea din 
fața colegiului. Un lucru era clar: valetul eurasian devenise și 
mai solid de la ultima sesiune de examene încoace. De când 
Artemis era la internat, Butler își petrecea majoritatea timpului 
în sala de gimnastică. În realitate, se cam plictisise să tragă de 
fiare, dar conducerea școlii refuzase categoric să îi instaleze un 
pat în camera băiatului. lar când grădinarul descoperise 
ascunzătoarea bodyguardului în apropierea spaţiului verde, i s-a 
interzis cu totul accesul în perimetrul colegiului. 

Artemis se strecură pe poarta de la intrarea colegiului, 
gândindu-se încă la comentariile doctorului Po. 

— Probleme, domnule? întrebă Butler observând expresia 
amară de pe fața șefului său. 

Artemis se furișă în Bentley-ul interior din piele și luă o sticlă 
de apă plată din bar. 

— Deloc, Butler. Încă o gargară psihologică, atâta tot. 

Butler își păstră tonul vocii neschimbat. 

— E nevoie să vorbesc cu el? 

— Nu, stai liniștit Ce noutăţi mai ai despre Fowl Star? 

— Am primit un e-mail azi-dimineaţță. E un fișier MPEG. 
Artemis se încruntă. Nu putea accesa fișiere video MPEG pe 
telefonul lui mobil. 

Butler scoase un computer portabil din bordul mașinii. 

— Mă gândeam că o să fii nerăbdător să îl vezi, așa că l-am 
descărcat aici. 

li dădu computerul peste umăr. Artemis activă micul laptop 
deschizând ecranul color plat. Prima dată crezu că bateria e 
moartă, apoi își dădu seama că imaginile arătau un câmp 
acoperit cu zăpadă. Alb peste alb - doar niște palide umbre 
indicau adâncituri sau mici dâmburi. 

Artemis își simţi stomacul strângându-i-se de neliniște. Era 
ciudat cum o imagine atât de nevinovată putea să fie atât de 
răscolitoare. 

Camera era apoi îndreptată în sus, arătând un asfintit în culori 
pale. Apoi un obiect negru, curbat, undeva în depărtare. Un 
scârțâit ritmic se auzea prin boxe, în timp ce cameramanul 
înainta prin zăpadă. Obiectul devenea din ce în ce mai clar. Era 
un bărbat așezat pe... nu, legat de un scaun. Se auzi clinchetul 
cuburilor de gheaţă din paharul lui Artemis. Îi tremurau mâinile. 

Bărbatul era îmbrăcat în zdrențele care mai rămăseseră din 
ceea ce fusese odată un costum elegant. Faţa îi era însemnată 
de răni ca niște fulgere și părea că nu avea un picior. Nu se 
vedea foarte clar. Artemis începuse să respire greu, ca la un 
concurs de maraton. 

Omul avea o pancartă atârnată de gât. Era din carton. Cu 
litere groase, negre era scris: Zdrazavuy, syn. Camera arăta 
mesajul în prim-plan pentru câteva secunde după care imaginea 
se opri. 

— Asta e tot? 

Butler dădu din cap afirmativ. 

— Doar bărbatul și inscripţia. Asta e tot. 

— Zdrazdvuy, syn, mormăi Artemis cu un accent impecabil. 
De când tatăl lui dispăruse, învățase singur limba. 

— Să-ţi traduc? întrebă Butler, de asemenea vorbitor de rusă. 

Prinsese câte ceva în timpul unei misiuni de cinci ani cu o 
echipă de spionaj pe la sfârșitul anilor 1980. Totuși accentul lui 
nu era atât de bun ca acela al șefului său. 

— Știu ce înseamnă, răspunse Artemis. Zdrazadvuy, syn: 
„Bună ziua, fiule”. 

Butler intră pe o șosea cu două benzi. Niciunul dintre ei nu 
scoase o vorbă preț de câteva minute. Până la urmă, Butler 
trebui să întrebe. 

— Crezi că e el, Artemis? S-ar putea ca omul acela să fie tatăl 
tău? 

Artemis derulă imaginea, oprindu-se la cadrul cu faţa 
bărbatului misterios. Atinse ecranul și distorsiuni colorate se 
împrăștiară de-a lungul acestuia. 

— Cred că da, Butler. Dar calitatea imaginii e slabă. Nu pot fi 
sigur. 

Butler înțelegea emoţiile prin care trecea tânărul lui protejat. 
El însuși pierduse pe cineva pe nava Fowl Star. Unchiul lui, 
Maiorul, fusese însărcinat cu protecţia tatălui lui Artemis în acea 
călătorie. Însă trupul Maiorului fusese identificat la morga din 
Tchersky. 

— Trebuie să urmărim firul acesta, Butler, spuse Artemis după 
ce-și reveni. 

— Știi ce urmează, nu? 

— Da, o cerere de răscumpărare. Acesta e doar un gest cu 
care ei încearcă să mă agaseze, sperând să îmi atragă atenţia. 
Trebuie să încasez niște bani din aurul Poporului. Contactează-l 
imediat pe Lars în Zurich! 

Butler acceleră și trecu pe prima bandă. 

— Domnule Artemis, eu am ceva experienţă în asemenea 
situații. 

Artemis nu-l întrerupse. Înainte de nașterea actualului său 
protejat, Butler avusese o activitate variată. 

— Matricea după care operează de obicei răpitorii este de a 
elimina toți martorii. Apoi, de regulă, încearcă să se elimine 
reciproc, pentru a evita să împartă răscumpărarea. 

— Ce vrei să spui de fapt? 

— Vreau să spun că a plăti răscumpărarea nu garantează în 
niciun fel siguranţa tatălui tău. Dacă într-adevăr acel om este 
tatăl tău. Este posibil ca sechestratorii să ia banii și apoi să ne 
omoare pe toți. 

Artemis studia ecranul. 

— Ai dreptate, desigur. Trebuie să pun la cale un plan. 

Butler înghiţi în sec. Își aduse aminte de ultimul plan. 
Fuseseră amândoi la un pas de moarte și aproape că 
provocaseră un conflict planetar între specii. Butler era un om 
care nu se speria ușor, însă sclipirea din ochii lui Artemis îi 
dădea fiori pe șira spinării. 


TERMINALUL E1: TARA, IRLANDA 


Căpitanul Holly Short se hotărî să lucreze două schimburi și să 
urce imediat la suprafaţă. Se oprit doar pentru un baton nutritiv 
și un shake energizant înainte să sară în prima navetă spre 
terminalul Tara. 

Unul dintre funcţionarii din terminal îi punea bețe în roate. 
Șeful serviciului de pază era iritat deoarece căpitanul Short nu 
numai că întrerupsese tot traficul pentru a lua o capsula 
prioritară pe E1, dar trăsese niște sfori pentru a rechiziţiona și o 
întreagă navetă pentru retur. 

— De ce nu mai verifici încă o dată sistemul? zise Holly printre 
dinţi. Acum trebuie să fi venit autorizaţia de la sediul central al 
poliţiei. 

Gnomul corpolent verifică informaţia pe computerul de mână. 

— Nu, doamnă, n-am nimic. 

— Uite ce e, domnule... 

— Comandant Terryl. 

— Comandant Terryl. Sunt într-o misiune importantă. E vorba 
de securitatea naţională. Am nevoie ca tu să păstrezi holul 
sosirilor complet liber pentru următoarele două ore. 

Terryl făcu o scenă grozavă, prefăcându-se că leșină. 

— Următoarele două ore! Nu știi ce spui, fetițo! Am trei 
navete care vin dinspre Atlantida. Ce-o să le spun? Că s-a 
contramandat turu' din cauza șmecheriilor secrete ale ălora de 
la Recon? Suntem în sezonu' de vârf. Nu pot să opresc 
circulaţia. În niciun caz! 

Holly ridică din umeri. 

— Bine. Atunci lasă-i pe turiști să-i vadă pe cei doi oameni pe 
care îi aduc aici jos. O să fie grozav, îţi garantez. 

— Doi oameni? întrebă contrariat șeful securităţii, înăuntrul 
terminalului? Sunteţi nebuni? 

Holly era în criză de timp și începuse și să își piardă răbdarea. 

— Vezi asta? îl întrebă ea, arătându-i însemnele de pe 
cascheta ei. Sunt un ofiţer din Forţele de Ordine. Căpitan. Niciun 
gnom, polițist de două parale, n-o să stea în cale când dau un 
ordin. 

Terryl se îndreptă de spate ca să pară mai înalt, ajungând 
astfel la vreo șaptezeci de centimetri. 

— Mda, am auzit de tine. Zăpăcita aia de fată căpitan. Ai cam 
făcut valuri pe aici anul trecut, nu-i așa? Lingourile mele de 
impozit o să plătească mult și bine după încurcătura ta. 

— Întreabă la Centru, birocrat tâmpit! 

— Poţi să mă faci cum vrei, domnișoară. Avem și noi regulile 
noastre aici și fără confirmare de jos eu nu pot face absolut 
nimic să le schimb. Și în niciun caz nu pentru o fetișcană cu o 
armă și o problemă de atitudine. 

— Atunci să luăm legătura cu cei de la sediul central! 

Terryl pufni. 

— Magma a început să se învolbureze. E greu să mai găsești o 
linie liberă. Poate mai încerc după ce-mi fac rondul. Mergi și stai 
jos în sala de Plecări! 

Holly își duse mâna spre bastonul electric. 

— Știi ce faci, nu-i așa? 

— Ce? se răsti gnomul. 

— Obstrucţionezi o operaţiune a Forţelor de Ordine. 

— lo nu obstrucţionez nimica... 

— Și în acest caz eu am dreptul să înlătur obstrucţia făcând uz 
de orice tip de forță pe care îl voi considera necesar. 

— Să nu mă ameninţi tu pe mine, dom'șoară. 

Holly își scoase bastonul pe care îl mânuia cu o precizie de 
expert. 

— Nu te ameninţ. Te informez doar în legătură cu procedurile 
poliției. Dacă continui să mă obstrucţionezi, voi înlătura cauza 
obstrucţiei, în cazul de față pe tine, după care voi continua cu 
superiorul tău. 

Terryl nu era convins. 

— N-ai îndrăzni. 

— Eu sunt zăpăcita de fată căpitan, mai ţii minte? 

Gnomul cântări situaţia. Era puţin probabil că ofițerul îl va 
electrocuta, dar cine putea să fie sigur în legătură cu femeile 
elf? 

— Bine, spuse el scoțând la imprimantă o foaie de hârtie pe 
care o completase în computer. Asta e o viză de 24 de ore. Dar 
dacă nu ești înapoi la timp, o să pun să te aresteze la întoarcere. 
Atunci eu o să fiu cel care ameninţă. 

Holly înșfăcă hârtia. 

— Cum spui tu. Acum, fii atent, să te asiguri că pista de la 
Sosiri e liberă când mă întorc! 


IRLANDA. PE DRUMUL DE LA COLEGIUL 
ST. BARTLEBY INSPRE REȘEDINȚA FOWL 


Artemis îl descosea pe Butler. Era o tehnică pe care o folosea 
des când cocea vreun plan. La urma urmei, cel mai bun 
specialist în operaţiuni secrete era tot garda lui de corp. 

— Putem pune sub urmărire un sistem MPEG? 

— Nu putem, Artemis, am încercat eu. Au pus un virus de 
dezintegrare în e-mail. N-am reușit decât să salvez filmul pe 
dischetă înainte ca originalul să se autodistrugă. 

— Dar dispozitivul? Nu putem afla locaţia cu ajutorul 
sateliților? 

Butler zâmbi. Tânărul stăpân Artemis începuse să gândească 
la fel ca un soldat. 

— Nicio șansă. l-am trimis deja o poză unui prieten al meu de 
la NASA. A spus că nici nu are rost să o introducă în computer. 
Rezoluţia e prea mică. 

Artemis tăcu pentru o clipă. 

— Cât ne ia să ajungem în Rusia? 

Butler bătea cu vârfurile degetelor în volan. 

— Depinde. 

— Depinde de ce? 

— De cum vrem să ajungem. Legal sau ilegal. 

— Care variantă e mai rapidă? 

Butler izbucni în râs. Era ceva ce nu se întâmpla prea des. 

— Cea ilegală e, de obicei, mai rapidă. Dar, oricum am merge, 
o să ne ia destul de mult timp. Mafia o să împăienjenească locul 
cu gărzi. 

— Știm sigur că e vorba de Mafie? 

Butler își aruncă ochii în oglinda retrovizoare. 

— Mă tem că da. Mafia e implicată în toate răpirile. Chiar dacă 
un infractor mărunt l-ar fi răpit pe tatăl tău, ar fi obligat să îl 
predea Mafiei imediat ce membrii acesteia ar afla despre răpire. 

Artemis clătină din cap. 

— Așa mă gândeam și eu. Deci va trebui să călătorim cu 
vaporul și asta ne-ar lua cel puţin o săptămână. Am avea nevoie 
de un alt mijloc de transport. Ceva la care Mafia nu s-ar aștepta. 
Cum stăm cu actele? 

— Stăm bine. M-am gândit să ne dăm drept localnici. Așa am 
provoca mai puţine suspiciuni. Am pașapoartele și vizele. 

— Da. Ce identități avem? 

— Ce zici de Ștefan Bashkir și unchiul lui, Constantin? 

— Perfect. Geniul șahist și tutorele lui. 

Mai folosiseră aceeași acoperire de nenumărate ori în 
misiunile lor de cercetare. Odată, un vameș, el însuși un mare 
șahist, nu le crezuse povestea, până când Artemis l-a bătut din 
șase mutări. Acea tehnică a rămas cunoscută de atunci sub 
numele de „manevra Bashkir”. 

— Când putem pleca? 

— Cât de curând. Doamna Fowl și Juliet sunt la Nisa 
săptămâna asta. Ceea ce înseamnă că avem opt zile la 
dispoziţie. O să trimitem o scrisoare la școală, găsim noi vreo 
scuză. 

— AȘ îndrăzni să spun că cei de la colegiu chiar se vor bucura 
să scape de mine pentru o vreme. 

— Ne-am putea duce de la reședința Fowl direct la aeroport. 
Jet-ul Lear se afla acolo. Putem să zburăm până în Scandinavia 
și de acolo să luăm o navă mai departe. Dar trebuie să ajungem 
întâi acasă pentru a lua câteva lucruri. 

Artemis își putea imagina ce fel de /ucruri voia valetul lui să ia 
cu el: Unele cu lamă ascuţită și altele explozive. 

— Bine. Cu cât mai repede, cu atât mai bine. Trebuie să-i 
găsim pe oamenii ăștia înainte ca ei să-și dea seama că-i 
căutăm. Putem să ne verificăm e-mail-ul pe drum. 

Butler viră pe ieșirea din autostradă care dădea spre 
reședința Fowl. 

— Ştii, Artemis, spuse el ridicându-și privirea spre oglinda 
retrovizoare. Ne vom pune cu Mafia rusească. Am mai avut de-a 
face cu oameni ca ăștia. Nu obișnuiesc să negocieze. Se poate 
ajunge la vărsare de sânge. Dacă luptăm împotriva unor 

asemenea gangsteri, cineva o să s-o păţească. Cel mai probabil 
noi. 

Artemis își clătină capul, privindu-și reflexia din geam. Avea 
nevoie de un plan. Ceva îndrăzneț și genial. Ceva ce nimeni nu 
mai încercase niciodată. Artemis nu era prea îngrijorat la acest 
capitol. Avea încredere în creierul lui. 


TERMINALUL TARA 


Terminalul Tara era un edificiu impresionant. Zece mii de 
metri cubi de terminal ascunși sub un deal neobișnuit de înalt 
din mijlocul fermei McGraney. 

De sute de ani familia McGraney respecta granițele fortului 
elfilor și de sute de ani era protejată de tot felul de neplăceri. 
Bolile se vindecau peste noapte. Obiecte de artă de o 
inestimabilă valoare apăreau cu o regularitate incredibilă, iar 
boala vacii nebune părea să le ocolească turmele. 

Văzându-și problema vizei rezolvată, Holly ajunsese în sfârșit 
la ieșirea de siguranţă și se strecurase în camuflajul holografic. 
Făcuse rost de un set de aripi Koboi DoubleDex pentru călătorie. 
Mecanismul era pus în mișcare de o baterie solară, iar aripile 
aveau un design revoluţionar. Erau două seturi, sau două punți, 
unele pentru planare și altele, mai mici, pentru manevrabilitate. 
Holly de-abia așteptase să încerce aripile DoubleDex, dar 
veniseră numai câteva seturi de la laboratoarele Koboi. Foaly nu 
se înghesuia să le pună în circulaţie pentru că nu erau 
proiectate de el. Invidie profesională. Holly profitase de absenţa 
lui din laborator și sustrăsese un set din raft. 

Se ridică la cincisprezece metri deasupra pământului, lăsând 
aerul de suprafaţă, nefiltrat să îi umple plămânii. Deși îmbâcsit 
de poluare, era totuși mai dulce decât aerul reciclat de tunel. Se 
bucura de această experienţă timp de câteva minute, înainte de 
a-și îndrepta atenţia asupra misiunii pe care o avea de 
îndeplinit: să îl răpească pe Artemis Fowl. 

Nu de la reședința Fowl, era clar. Din punct de vede legal, s-ar 
pune într-o situaţie foarte delicată dacă ar pătrunde fără 
permisiune pe o proprietate. Deși Fowl îi făcuse practic o 
invitaţie anul trecut prin faptul că o răpise. Nu s-ar găsi mulţi 
avocaţi care să preia un asemenea caz. Oricum, reședința Fowl 

era o fortăreață ce rezistase unei întregi echipe de intervenţie a 
Reconului. De ce s-ar descurca ea mai bine? 

Și mai era încă o problemă. Artemis s-ar fi putut să o aștepte, 
mai ales dacă era într-adevăr implicat în afaceri cu cei din clanul 
B'wa Kell. Ideea de a pica într-o cursă nu o atrăgea pe Holly. Mai 
fusese ţinută o dată prizonieră în casa familiei Fowl. Fără 
îndoială, celula ei era încă mobilată. 

Holly își activă echipamentul electronic de navigare, afișând 
imaginea proprietăţii Fowl pe ecranul încorporat în vizorul 
caschetei. O luminiţă roșiatică începu să pâlpâie alături de 
planul tridimensional al casei. Clădirea fusese marcată de către 
Recon. Holly scoase un oftat. Acum o să-i fie trimis un 
avertisment video, în caz că exista vreun ofițer Recon care nu 
auzise de Artemis Fowl. 

Fața caporalului Lili Frond apăru pe ecran. Bineînțeles, au 
ales-o pe Lili pentru treaba asta. Cea mai ușuratică față din 
Forţele de Ordine. Nepotismul era încă o chestiune de 
actualitate în cartierul general al poliţiei. Se zvonea că punctajul 
lui Frond fusese umflat pentru că era descendenta regelui elf. 

— Aţi selectat reședința Fowl, zise imaginea lui Frond, clipind 
foarte des. Aceasta este o clădire marcată. Accesul neautorizat 
este strict interzis. Nu încercaţi nici măcar să o survolați. 
Artemis Fowl este considerat o ameninţare extremă la adresa 
Poporului. 

O poză a lui Fowl apăru alături de cea a lui Frond, cu o privire 
încruntată mărită digital. 

— Nu vă apropiaţi sub nicio formă de complicele lui, cunoscut 
sub numele de Butler. Acesta este de obicei înarmat și 
întotdeauna periculos. 

Capul masiv al lui Butler apăru alături de celelalte două 
imagini. „Înarmat și periculos” nu îl descria nici pe departe. 
Butler era singurul om din istorie care se luptase cu un trol și 
câștigase. 

Holly trimise coordonatele computerului de zbor și lăsă aripile 
să o conducă. Pământul fugea dedesubtul ei. De la ultima ei 
vizită, Noroioșii se înmulţiseră considerabil. De-abia se mai 
găsea câte un petic de pământ neacoperit de zeci de locuinţe 
de-ale lor înfipte adânc în pământ, de-abia se mai găseau câţiva 
kilometri de râu nepoluat de vreuna dintre fabricile lor. 

Când, în sfârșit, soarele se scufundă dincolo de orizont, Holly 
își putu îndepărta filtrele de pe vizor. Acum timpul lucra în 
favoarea ei. Avea toată noaptea să coacă un plan. Holly își dădu 
seama că îi lipseau comentariile sarcastice ale lui Foaly în cască. 
Oricât de enervante ar fi fost, observaţiile centaurului se 
dovedeau, în general, exacte și îi salvaseră pielea de multe ori. 
Incercă să prindă un canal de comunicație, dar jetul de magmă 
o împiedica să recepţioneze ceva. Numai zgomot de fond. 

Reședința Fowl se  zărea în depărtare, dominând 
împrejurimile. Holly scană clădirea cu bara termală, dar nu găsi 
alte forme de viață decât insecte și mici rozătoare. Păianjeni și 
șoareci. Nu era nimeni acasă. Asta îi convenea. Ateriză pe capul 
unei sculpturi grotești din piatră și se așeză în așteptare. 


REȘEDINȚA FOWL, DUBLIN, IRLANDA 


Iniţial, castelul Fowl fusese construit de către lordul Hugh Fowl 
în secolul al XV-lea pe un teren înalt, înconjurat de câmpii. Era o 
tactică împrumutată de la normanzi: niciodată să nu-i lași pe 
dușmani să te surprindă. De-a lungul secolelor, castelul fusese 
amenajat, până când a devenit un conac, dar preocuparea 
pentru securitate a rămas aceeași. Conacul fusese înconjurat cu 
ziduri groase de un metru și fusese împânzit cu un sistem de 
alarmă de ultimă generație. 

Butler ieși de pe șosea și deschise porţile cu o telecomandă. 
Aruncă o privire către șeful lui căzut pe gânduri. Uneori credea 
că, deși cunoștea atâta lume, avea atâţia informatori și angajaţi, 
Artemis era cel mai singur băiat pe care-l cunoscuse vreodată. 

— Am putea lua cu noi vreo două aruncătoare de grenade de- 
ale elfilor, propuse el. 

Butler „confiscase” armele Echipei de Intervenţie Recon în 
timpul asediului de anul trecut. 

Artemis dădu din cap afirmativ. 

— Bună idee, dar scoate bateriile nucleare și pune armele 
într-o pungă cu niște jocuri vechi și niște cărți. Putem să zicem 
că sunt jucării dacă vom fi prinși. 

— Da, domnule, bine gândit. 

Mașina Bentley Red Label porni scârțâind pe pietrișul de pe 
alee și activă farurile de siguranţă de la nivelul solului. Erau 

câteva lumini aprinse în corpul central al clădirii. Acestea erau 
controlate de un dispozitiv care le activa în mod aleatoriu. 

Butler își desfăcu centura de siguranţă și ieși sprinten din 
mașină. 

— Ai nevoie de ceva anume, Artemis? 

Artemis dădu din cap. 

— la niște caviar de la bucătărie. Nici n-ai crede ce porcării ne 
dau să mâncăm la Bartleby de cele zece mii de lire pe semestru. 

Butler zâmbi din nou. Un adolescent cerând caviar. Cu asta 
chiar că nu se putea obişnui. 

zâmbetul apăru pe faţa lui Butler când acesta se afla pe la 
jumătatea drumului spre intrarea de curând restaurată. || trecu 
un fior. Cunoștea bine acel sentiment. Mama lui obișnuia să 
spună că cineva tocmai pășise peste mormântul lui. Un al 
șaselea simţ. O intuiţie. Exista un pericol pe undeva. Era 
invizibil, dar era acolo. 

(J 

Holly zărise farurile brăzdând cerul de la mai mult de 
jumătate de kilometru depărtare. Ecranul Optix nu o ajuta din 
unghiul în care se afla. Își simțea pulsul crescând pe măsură ce 
maşina lui Fowl se apropia. 

Bentley-ul mergea șerpuit de-a lungul șoselei, apărând în 
răstimpuri printre șirurile de sălcii și castani. Holly se adăposti 
instinctiv, deși scutul o făcea complet invizibilă pentru ochii 
omenești. Nu se știa niciodată cu valetul lui Artemis Fowl. Anul 
trecut, Artemis maltratase o caschetă de elf și făcuse un 
dispozitiv optic care l-a ajutat pe Butler să observe și să 
neutralizeze o întreagă Echipă de Intervenţie. Era puţin probabil 
că acesta ar fi purtat ochelarii în acel moment, dar, așa cum 
Bucluc Kelp și băieții lui învățaseră, nu era înțelept să îl 
subestimezi pe Artemis sau pe valetul lui. 

Holly își fixă pistolul Neutrino un pic mai sus de ţinta 
recomandată. Butler ar fi putut să se aleagă cu câţiva neuroni 
prăjiţi, dar Holly nu avea să piardă timp gândindu-se la asta. 

Mașina intră pe alee, cu pneurile scârțâind pe pietriș. Butler 
coborî. Holly scrâșni din măsele. Odată îi salvase viaţa lui Butler, 
vindecându-l după o întâlnire letală cu un trol. Nu mai era sigură 
dacă ar face-o din nou. 

Ținându-și respiraţia, căpitanul Reconului își setă aripile 
DoubleDex pentru aterizare ușoară. Cobori fără niciun sunet, 

trecând ușor prin dreptul fiecărui etaj al clădirii, și ţinti către 
pieptul lui Butler. Era o ţintă pe care nici măcar un dorf orbit de 
soare n-o putea rata. 

Omul nu putea să îi fi simţit prezenţa. Nu era posibil. Și totuși, 
ceva l-a făcut să se oprească. Făcu o pauză și adulmecă aerul. 
Noroiosul era ca un câine. Nu ca un câine, ca un lup. Un lup cu o 
armă imensă în mână. 

Holly își focaliză lentila din dotarea caschetei asupra armei și 
transmise o fotografie a acesteia către baza de date a 
computerului. Câteva momente mai târziu, o imagine 
tridimensională de înaltă rezoluţie a armei se rotea în colțul 
vizorului ei. 

„Sig Sauer, se auzi o înregistrare a vocii lui Foaly. Nouă 
milimetri. Numărul 13 în catalog. Folosește gloanţe mari. Dacă 
te lovește vreunul, îți poate zbura capul; nici măcar magia nu 
poate rezolva acest lucru. În afară de asta, nu ar trebui să 
pățești nimic, presupunând că n-ai uitat să-ţi iei costumul din 
micro fibre de purtat la suprafaţă care tocmai a fost patentat de 
mine. Dar dacă mă gândesc că ești unul dintre iresponsabilii de 
la Recon, probabil că nu l-ai luat.” 

Holly se încruntă. Foaly era și mai enervant când avea 
dreptate. Sărise în prima navetă disponibilă fără să se mai 
gândească să se schimbe în costumul de suprafaţă. 

Holly îl privea acum drept în ochi pe Butler, deși plutea la 
peste un metru deasupra pământului. Dădu drumul 
închizătorilor ermetice ale vizorului, făcând o grimasă la auzul 
fâșâitului pneumatic. 

Butler auzi gazul eliberat și îndreptă arma către sursă. 

— Elfule, spuse el, știu că ești aici. Arată-te sau trag! 

Nu era tocmai avantajul pe care l-ar fi vrut Holly. 

Vizorul ei era ridicat, iar trăgaciul scârțâia sub degetul lui 
Butler. Trase aer în piept și își dezactivă scutul. 

— Bună, Butler, spuse ea pe un ton calm. 

Butler puse piedica armei. 

— Bună, căpitane. Coboară încet și nu încerca vreo... 

— Lasă arma, șopti Holly cu vocea încărcată de puterea 
hipnozei. 

Valetul încercă să se apere, țeava armei tremurând 
necontrolat. 

— Las-o jos, Butler, nu mă face să iți prăjesc creierul, 

Holly văzu o venă pulsând pe pleoapa lui Butler. „Ciudat, se 
gândi ea, n-am mai văzut asta până acum.” 

— Nu te împotrivi, omule! Cedează! 

Butler deschise gura încercând să vorbească, să îl avertizeze 
pe Artemis. Dar ea își adună toate puterile, învăluindu-l cu 
magia, care încerca să-i acapareze mintea. 

— Las-o jos, am spus! 

O picătură de sudoare se prelingea pe obrazul gărzii de corp. 

— LAS-O JOS! 

Și Butler făcu întocmai, cu mișcări lente, încă încercând să se 
împotrivească. 

Holly zâmbi. 

— Bravo, omule. Acum întoarce-te la mașină și comportă-te 
ca și cum nimic nu s-ar fi întâmplat. 

Picioarele lui Butler executară comanda, deși semnale din 
creierul lui îi spuneau să se opună. 

Holly își activă scutul. Avea să se distreze. 


Artemis scria un e-mail pe laptopul lui. 


„Stimate domnule director, 

Din cauza interogatoriului lipsit de tact la care micul 
meu Arty a fost supus, l-am retras de la școală în 
vederea urmării unor ședințe de terapie cu profesioniști 
adevărați la clinica Mont Gaspard în Elveţia. lau în 
considerație posibilitatea acționarii dumneavoastră în 
instanță. Nu încercați să mă contactaţi, pentru că acest 
lucru nu ar face decât să mă irite și mai mult și, când 
sunt nervoasă, de obicei îmi sun avocații. 


Cu stimă, 
Angeline Fowl” 


Artemis transmise mesajul, permițându-și luxul unui mic 
rânjet. l-ar fi plăcut să vadă reacția directorului la citirea scrisorii 
sosite prin poşta electronică. Însă minicamera pe care o 
ascunsese În biroul acestuia nu putea fi acționată decât pe o 
rază de un kilometru. 

Butler deschise ușa șoferului și, după o clipă, se așeză. 

Artemis își puse telefonul în buzunarul special. 

— Căpitanul Short, presupun. Nu vrei să te oprești din vibrat 
și să te așezi în spectrul vizibil? 

Holly redeveni vizibilă. O armă sclipea în mâna ei. Unde era, 
oare, îndreptată? 

— Haide, Holly, chiar e nevoie de asta? 

Holly răsuflă zgomotos. 

— Păi, să vedem. Răpire, agresiune fizică, șantaj, tentativă de 
omor. Aș zice că e necesar. 

— Te rog, căpitane, spuse Artemis zâmbind. Eram tânăr și 
egoist. Poate nu mă crezi, dar am niște îndoieli în legătură cu 
acea întâmplare. 

— Dar nu suficiente încât să înapoiezi aurul? 

— Nu, recunoscu Artemis. Nu chiar. 

— Cum ţi-ai dat seama că eram aici? 

Artemis își împreună degetele. 

— Au fost mai multe indicii. Unu, Butler nu și-a făcut 
verificarea de rutină pentru depistarea unei eventuale bombe 
sub mașină. Doi, s-a întors fără obiectul după care plecase. Trei, 
ușa a rămas deschisă pentru câteva secunde, ceea ce niciun om 
de pază bine pregătit nu ar permite. Și patru, am observat o 
ceață ușoară când ai pătruns în mașină. E logic. 

Holly se încruntă. 

— Perspicace băiat. 

— Incerc să fiu. Acum, căpitane, ești drăguță să îmi spui de ce 
ești aici? 

— Ca și cum n-ai ști. 

Artemis se gândi pentru o clipă. 

— Interesant. Presupun că s-a întâmplat ceva. Evident, ceva 
de care sunt considerat vinovat. Ridică o sprânceană. Acesta era 
un semn de intensă trăire emoţională pentru Artemis Fowl. Sunt 
oameni care fac contrabandă cu Poporul. 

— Impresionant, remarcă Holly. Sau așa ar fi dacă nu am ști 
amândoi că tu te afli în spatele afacerii. Și dacă nu putem afla 
adevărul de la tine, sunt sigură că fișierele din computerul tău 
ne vor lămuri. 

Artemis închise laptopul. 

— Căpitane, sunt conștient că nu suntem cei mai buni 
prieteni, dar nu am timp pentru asta acum. Este imperios 
necesar să mă lași câteva zile să îmi aranjez treburile. 

— Nu se poate, Fowl. Sunt câţiva elfi acolo jos care ar vrea să 
audă o explicaţie. 

Artemis ridică din umeri. 

— Presupun că, după ce am făcut, nu mai pot aștepta prea 
multă îngăduinţă din partea voastră. 

— Așa e, nu poti. 

— Atunci, oftă Artemis, înseamnă că nu am de ales. 

Holly zâmbi. 

— Așa e, Fowl, nu ai. 

— Mergem? 

Tonul lui Artemis era supus, dar în minte îi scânteiau ideile. 
Poate cooperarea cu elfii ar fi fost o idee bună. Aveau totuși 
calităţile lor. 

— Da, de ce nu? Holly se întoarse către Butler. Conau înspre 
sud. Stai pe străzile lăturalnice. 

— Spre Tara, presupun. M-am întrebat deseori unde anume se 
află intrarea către E1. 

— Întreabă-te în continuare, noroios mic, murmură Holly. Si 
acum dormi. Tot jocul acesta al deducţiilor logice m-a obosit. 

e Capitolul 4 + Fowl e corect 


CELULA 4, SEDIUL CENTRAL AL POLIȚIEI. HAVEN 
ELEMENTELE SUBPAMANTENE 


Artemis se trezi în camera de interogatoriu a Reconului. Era la 
fel ca oricare altă cameră de interogatoriu a oricărei secții de 
poliţie. Aceeași mobilă neconfortabilă, aceeași rutină. Root trecu 
direct la subiect. 

— Hai, Fowl, vorbește! 

Artemis stătu o clipă să se dezmeticească. Holly și Root îl 
priveau peste o masă joasă cu tăblie de plastic. Un bec foarte 
puternic îi lumina direct în față. 

— Haide, comandante... Asta e tot? Mă așteptam la mai mult. 

— A, nu, nu e tot. Dar asta e tot ce avem pentru infractori ca 
tine. 

Artemis observă că mâinile îi erau încleștate pe scaun. 

— Nu mai ești supărat pentru ce s-a întâmplat anul trecut, nu- 
i așa? La urma urmei, am câștigat. Așa spune și Cartea voastră. 

Root se aplecă în față până când vârful trabucului lui fu la 
câţiva centimetri de nasul lui Artemis. 

— Asta e cu totul altă situaţie, noroios mic. Așa că nu face pe 
nevinovatul cu mine! 

Artemis nu era deloc intimidat. 

— Care ești tu, polițistul bun sau cel rău? 

Root râse din toată inima, fumul trabucului desenând forme în 
aer. 

— Polițistul bun și polițistul rău! Îmi pare rău că trebuie să-ţi 
spun asta, Dorothy, dar nu mai ești în Kansas. 

Comandantului îi plăcea grozav de mult să citeze din 
Vrăjitorul din Oz. Trei veri de-ai lui jucaseră în film. 


47 


O siluetă se ivi dintre umbre. Avea coadă, patru picioare, 
două mâini și aducea cu el ceva ce semăna cu două dopuri de 
chiuvetă. 

— Ok, noroiosule, relaxează-te și poate n-o să te doară prea 
tare. 

Foaly lipi ventuzele de ochii lui Artemis și, o clipă mai târziu, 
băiatul era inconștient. 

— Sedativul este în ventuzele de cauciuc, explică centaurul. 
Se absoarbe prin pori. Nici nu-ţi dai seama de nimic. la zi, nu 
sunt cel mai deștept din lume? 

— Hm, n-aş zice, spuse Root cu un aer nevinovat. Zâna 
aceea, Koboi, e tare isteață. 

Foaly izbi furios din copită. 

— Koboi? Koboi? Aripile alea ale ei sunt ridicole! Eu cred că 
folosim mult prea multă tehnologie Koboi. Nu e bine ca Reconul 
să lase o singură companie să aibă monopolul. 

— Decât dacă e compania ta, desigur. 

— Vorbesc serios, Julius. O cunosc pe Opal Koboi de când 
eram în Universitate. E instabilă. În toate noile Neutrino sunt 
puse cipuri Koboi. Dacă laboratoarele ei își încetează activitatea, 
nu mai avem decât tunurile din sediul central și câteva lăzi de 
arme cu șocuri electrice. 

Root pufăi. 

— Koboi tocmai a modernizat toate armele din dotare. Le-a 
făcut de trei ori mai performante, cu emisie de căldură la 
jumătate. Mai bine decât ultimele măsurători din laboratorul 
tău, Foaly. 

Foaly conectă un set de cabluri din fibră optică la computer. 

— Mda, poate dacă mi-ar da și mie Consiliul un buget 
decent... 

— Nu te mai smiorcăi, Foaly! Am văzut ce buget ai avut 
pentru mașinăria asta. Ar fi bine să facă mai mult decât să 
desfunde ţevile. 

Foaly zvâcni din coadă, profund ofensat. 

— Acesta este un Retimager. Mă gândesc să mă lansez pe 
cont propriu cu frumusețea asta. 

— Și ce face, exact? 

Foaly activă ecranul cu plasmă pe zid. 

— Vezi cercurile acelea închise la culoare? Sunt retinele 
omului. Fiecare imagine lasă o mică amprentă, ca negativul unei 

fotografii. Putem să introducem orice imagine în computer și să 
vedem dacă se potrivește cu ceva. 

Root nu era tocmai mut de uimire. 

— La-ndemâna oricui! 

— Chiar așa este. Privește! 

Foaly afișă imaginea unui goblin, comparând-o cu imaginile 
din baza de date furnizate de Retimager. _ 

— Pentru fiecare element recunoscut avem un punct. In jur de 
200 e un rezultat normal. E recunoscută forma generală a 
capului, trăsături și așa mai departe. Dacă avem un rezultat 
care depășește substanţial 200, înseamnă că l-a văzut pe 
goblin. 

Numărul 186 a apărut pe ecran. 

— Negativ pentru goblin. Să încercăm cu un Softnose. 

Rezultatul fu din nou sub 200. 

— Incă o dată negativ. Imi pare rău, căpitane, dar domnișorul 
Fowl nu e vinovat. N-a văzut niciodată un goblin, nici vorbă să fi 
făcut afaceri cu clanul B'wa Kell. 

— Dacă i-au șters memoria? 

Foaly scoase ventuzele de pe ochii lui Artemis. 

— In asta constă frumusețea acestei mașinării. Ștergerile de 
memorie nu afectează testul. Retimagerul lucrează cu urma 
fizică rămasă pe retină. Ar trebui să speli retina ca să nu 
funcţioneze. 

— Ai găsit ceva pe computerul omului? 

— Multe, răspunse Foaly. Dar nicio probă incriminantă. Nimic 
legat de goblini sau de baterii. 

Root își scărpină falca pătrăţoasă. 

— Dar uriașul? El ar fi putut fi intermediarul. 

— Pe el l-am testat deja. Nimic. Recunoașteţi, ofiţerii 
Reconului au arestat oamenii nevinovaţi. Ștergeţi-le memoria și 
trimiteţi-i acasă! 

Holly dădu din cap. Dar comandantul nu. 

— O clipă. Mă gândesc. 

— La ce? întrebă Holly. Cu cât scăpăm mai repede de Artemis 
Fowl, cu atât mai bine. 

— Poate că nu e așa. Din moment ce sunt deja aici... 

Holly râmase cu gura căscată. 

— Comandante, nu îl cunoști pe Fowl așa cum îl cunosc eu. 
Dacă îi dai cea mai mică șansă, o să devină pentru noi o 
problemă mai mare decât goblinii. 

— Poate ne-ar putea ajuta în problema noastră cu Noroioșii. 

— Trebuie să obiectez, comandante. Acești oameni nu sunt de 
încredere. 

Fața lui Root era așa de roșie că ar fi strălucit dacă era 
întuneric. 

— Crezi că mie îmi place situaţia asta, căpitane? Crezi că îmi 
pare bine să mă duc să mă rog de noroiosul ăla mic? Nu! Aș 
prefera să înghit râme puturoase decât să-i cer ajutorul lui 
Artemis Fowl. Dar cineva alimentează armele celor din B'wa Kell 
și eu trebuie să aflu despre cine e vorba. Așadar, hai să 
colaborăm, Holly! Avem mult de pierdut aici, riscăm mai mult 
decât mica ta vendetă. 

Holly își mușcă limba. Nu i se putea opune comandantului. 
Mai ales după câte făcuse pentru ea, dar a-i cere ajutor lui 
Artemis Fowl era o abordare greșită, în orice situaţie. 

Nu se îndoia că omul ar avea o soluţie pentru problema lor, 
dar oare cu ce preț? 

Root adânc trase aer în piept. 

— OK, Foaly, trezește-l! Și pune-i și un translator! Mă ia 
durerea de cap dacă vorbesc limba oamenilor. 

e 

Artemis își masă zona umflată de sub ochi. 

— Sedativ în ventuze? întreabă el privind spre Foaly. 
Microace? 

Centaurul era impresionat. 

— Eşti destul de istet pentru un noroios mic. Artemis își atinse 
nodulul în formă de semilună de deasupra urechii. 

— Translator? 

Foaly clătină din cap către comandant. 

— Vorbirea în limbi străine le dă unora dureri de cap. 

Artemis își îndreptă cravata de la uniforma școlară. 

— Inţeleg. Acum spuneţi-mi cu ce vă pot ajuta! 

— Ce te face să crezi că avem nevoie de ajutorul tău, omule? 
mormăi Root pe lângă mucul de ţigară. 

Băiatul le aruncă un zâmbet superior. 

— Căpitane, am sentimentul că, dacă nu ai fi vrut ceva de la 
mine, m-aș fi trezit în patul meu, fără nicio amintire legată de 
întâlnirea noastră. 

Foaly își ascunse zâmbetul. 

— Ai noroc că nu te-ai trezit într-o celulă, spuse Holly. 

— Încă mai ești supărată, căpitane Short? Nu poţi să treci 
peste ce s-a întâmplat? 

Privirea lui Holly fu un răspuns suficient. 

Artemis oftă. 

— Bine, să ghicesc. Nişte oameni fac trafic de arme cu 
Elementele Subpământene. Și voi aveţi nevoie de Butler să îi 
găsească pe acești traficanţi. Sunt pe-aproape? 

Elfii tăcură pentru o clipă. Auzind aceste lucruri de la Fowl, se 
treziră brusc la realitate. 

— Ești pe-aproape, admise Root. Foaly, pune-l pe noroios la 
curent cu situația! 

Consultantul descărcă un document de pe serverul central al 
poliţiei. O serie de clipuri de pe Canalul de Știri apărură pe 
ecranul de plasmă. Reporterul era un elf de vârstă mijlocie cu o 
buclă pe frunte de mărimea unui val din Honolulu. 

„În centrul lui Haven City, lălăi reporterul, Brigada Recon a 
făcut o nouă captură de marfă de contrabandă. Discuri laser 
Hollywood cu o valoare de stradă estimată la 500 de grame de 
aur. Grupul goblinilor B'wa Kell este cel suspectat.” 

— Și asta nu e tot, spuse Root sumbru. 

Artemis zâmbi. 

— Mai este? 

Apăru din nou reporterul. De această dată izbucneau flăcări 
prin ferestrele unui depozit aflat în spatele lui. Bucla avea un 
ușor aspect crocant. 

„Astă-seară, clanul B'wa Kell și-a început revendicările asupra 
Cartierului de Est prin incendierea unui depozit al laboratoarelor 
Koboi. Se pare că Zâna ale cărei Mâini Transformă Totul în Aur a 
refuzat să plătească clanului taxa de protecţie.” 

Flăcările au fost înlocuite de o altă știre, imaginile înfățișând 
de această dată o mulţime furioasă. 

„Astăzi, în faţa sediului central al poliţiei au avut loc 
manifestații, publicul protestând împotriva neputinței Forţelor de 
Ordine de a rezolva problema goblinilor. Multe companii vechi 
au fost falimentate din cauza raidurilor goblinilor B'wa Kell. 

Laboratoarele Koboi au fost ţinta cel mai des vizată de către 
aceștia, numărând șase acte de sabotaj doar în decursul lunii 
trecute.” 

Foaly opri imaginea. Publicul nu era deloc încântat. 

— Un lucru pe care trebuie să îl înţelegi, Fowl, este că goblinii 
nu sunt inteligenţi. Nu îi insult. E demonstrat științific. Creierele 
lor nu sunt mai mari decât ale șobolanilor. 

Artemis clătină din cap. 

— Prin urmare, cine îi organizează? 

Root își scuipă ţigara. 

— Nu știm. Dar situaţia se agravează. Clanul B'wa Kell nu se 
mai ocupă cu găinării; acum goblinii au declarat război deschis 
poliţiei. Noaptea trecută am interceptat un transport de baterii 
aduse de la suprafaţă. Ei folosesc bateriile pentru a alimenta 
armele laser Softnose pe care noi le-am scos în afara legii. 

— Și căpitanul Short a crezut că eu sunt omul din spatele 
afacerii. 

— Și poţi să mă învinovăţțești pentru asta? mormăi Holly. 

Artemis ignoră comentariul. 

— De unde știți că goblinii nu urmăresc decât să fure de la 
angrosiști? Până la urmă, baterile sunt rareori păzite. 

Foaly mustăcea. 

— Nu cred că înţelegi exact cât de scăzut este coeficientul lor 
de inteligență. Să-ţi dau un exemplu. Unul dintre generalii B'wa 
Kell, și vorbim despre unul dintre capii lor, a fost prins încercând 
să folosească mai multe cărţi de credit falsificate, semnându-le 
cu numele lui. Nu, oricine stă în spatele afacerii ar avea nevoie 
de un om drept persoană de contact care să se asigure că 
loviturile nu dau greș. 

— In consecință, aţi vrea ca eu să aflu cine este acest om, 
spuse Artemis. Și, mai important decât asta, să aflu cât de 
multe știe. 

În timp ce vorbea, gândurile îi treceau lui Artemis ca fulgerul 
prin minte. Ar fi putut folosi întreaga situaţie în avantajul lui. 
Puterile Poporului ar fi fost niște atuuri importante în negocierile 
cu Mafia. Liniile generale ale unui plan începuseră să i se 
schițeze în minte. 

Root clătină din cap cu reticenţă. 

— Asta e. Nu-mi permit să trimit agenţii Recon la suprafață. 
Cine știe ce tehnologii or fi vândut goblinii. Mi-aș putea trimite 

oamenii într-o cursă. Ca oameni, voi amândoi v-aţi putea pierde 
prin mulţime. 

— Butler să se piardă prin mulţime? întrebă Artemis zâmbind. 
Mă îndoiesc. 

— Dar măcar nu are patru picioare și coadă, remarcă Foaly. 

— Ai dreptate. Și nu am nicio îndoială că omul capabil să îl 
localizeze pe infractorul vostru este Butler. Dar... 

„Eram sigură, se gândi Holly. Artemis Fowl nu face nimic fără 
să ceară ceva în schimb.” 

— Dar... continuă Root. 

— Dar, dacă vreţi ajutorul meu, vă voi cere și eu ceva în 
schimb. 

— Ce anume, întrebă Root îngrijorat. 

— Am nevoie de transport până în Rusia, răspunse Artemis. 
La Cercul Polar, mai precis. Și mai am nevoie de ajutor într-o 
operaţiune de salvare. 

Root se încruntă. 

— Nordul Rusiei nu e o zonă prielnică pentru noi. Nu ne 
funcţionează scuturile din cauza radiațiilor. 

— Acestea sunt condiţiile mele, hotărî Artemis. Omul pe care 
vreau să îl salvez este tatăl meu. După informaţiile pe care le 
am, este deja destul de târziu, așa că nu am timp să negociez. 

Băiatul părea sincer. Chiar și lui Holly i se înmuie inima pentru 
un moment. Dar cu Artemis nu se știa niciodată. Totul putea să 
fie parte dintr-un alt plan viclean. Root luă rapid o decizie. 

— De acord, spuse el întinzându-i mâna. 

Căzuseră de acord. Omul și elful. Un moment istoric. 

— Bine, încheie Root. Acum, Foaly, trezește-l pe uriaș și fă o 
verificare rapidă a navetei goblinilor! 

— Și eu? întrebă Holly. Mă întorc la pază? 

Dacă Root nu ar fi fost comandant, probabil că ar fi chicotit 
amuzat. 

— O, nu, căpitane. Tu ești cel mai bun pilot al nostru. O să 
mergi la Paris. 

e Capitolul 5 + Fata lui tata 


LABORATOARELE KOBOI, MALUL DE EST, HAVEN CITY 
ELEMENTELE SUBPAMANTENE 


Laboratoarele Koboi erau săpate în stânca de pe Malul de Est 
al orașului Haven. Era o clădire înaltă de opt etaje înconjurată 
de un zid de granit de 600 de metri, pe cinci laturi, cu acces 
numai din faţă. Conducerea își întărise forțele de pază. Era de 
așteptat, din moment ce constituia ţinta principală a atacurilor 
B'wa Kell, soldate cu incendii. Consiliul mersese până într-acolo 
încât dăduse companiei permise pentru arme speciale - dacă 
laboratoarele Koboi se duceau de râpă, tot sistemul de apărare 
al orașului se ducea împreună cu ele. 

e 

Orice goblin care ar fi încercat să atace laboratoarele Koboi ar 
fi fost întâmpinat cu tunuri tranchilizante programate să 
lovească într-un anumit tip de ADN, care ar fi scanat intrusul 
înainte de a-l adormi. În clădire nu era niciun colţișor 
nesupravegheat, nicio ascunzătoare. Sistemul era impenetrabil. 

Dar goblinii nu aveau de ce să-şi facă griji. Sistemul de pază 
al laboratoarelor fusese făcut cu scopul de a-i ține departe pe 
ofițerii Forţelor de Ordine care ar fi putut să pice pentru 
investigaţii într-un moment nepotrivit. Persoana care îi finanța 
pe goblini era chiar Opal Koboi. Atacurile îndreptate împotriva 
companiei Koboi erau doar o diversiune cu scopul de a 
îndepărta suspiciunile care planau asupra afacerilor ei 
personale: micuța zână era creierul din spatele operaţiunii cu 
baterii și tot ea era responsabilă de intensificarea activitații 
clanului B'wa Kell. Unul dintre creiere, în orice caz. Dar de ce ar 

dori o persoană cu o avere fabuloasă să se asocieze cu o bandă 
de infractori de cea mai joasă speţă? 
e 

Încă din ziua când s-a născut, de la Opal Koboi nu se cereau 
foarte multe. Fiind născută într-o veche familie de zâne cu 
avere, pe Principality Hill, părinții ei ar fi fost foarte mulțumiți 
dacă tânăra Opal nu ar fi făcut nimic altceva decât să urmeze o 
școală privată, să obţină o diplomă oarecare în Arte și să se 
mărite cu un vicepreședinte potrivit. 

Din punctul de vedere al tatălui ei, Ferall Koboi, o fiică 
perfectă ar fi trebuit să fie moderat de inteligentă, destul de 
frumoasă și, desigur, supusă. Dar Opal nu avea trăsăturile de 
care s-ar fi bucurat Ferall. Pe la vârsta de trei luni mergea deja 
în picioare fără ajutor, iar la un an și jumătate avea un 
vocabular de peste cinci sute de cuvinte. Înainte să împlinească 
doi ani demontase deja primul hard. 

Opal s-a dovedit a fi o fată precoce, încăpăţânată și frumoasă. 
O combinaţie periculoasă. Ferall nici nu-și mai aducea aminte de 
câte ori o sfătuise pe fiica lui să lase afacerile în grija bărbaţilor. 
Până la urmă, Opal a refuzat să-și mai vadă tatăl. Ostilitatea ei 
agresivă era îngrijorătoare. 

Ferall avea dreptate să se îngrijoreze. Primul lucru pe care 
Opal l-a făcut la colegiu a fost să renunţe la diploma în Arte în 
favoarea unor studii aprofundate în Inginerie, o disciplină 
dominată de băieţi. In momentul când a avut diploma în mână, 
Opal a început să uneltească împotriva tatălui ei. Curând au 
urmat brevetele. Un dispozitiv de reducere a zgomotului cauzat 
de motoare, care servea și drept fluidizator de energie, un 
sistem tridimensional de jocuri și, desigur, specialitatea ei, seria 
de aripi DoubleDex. 

După ce a distrus compania tatălui său, Opal a început să 
cumpere acţiuni ale aceleiași companii, la cele mai joase prețuri, 
punând apoi bazele propriei firme, sub sigla Laboratoarele 
Koboi. În cinci ani, compania ei a obținut mai multe contracte în 
domeniul securităţii decât oricare alta. După zece ani, Opal 
Koboi brevetase mai multe invenții decât oricare alt elf în viață. 
Cu excepţia centaurului Foaly. 

Dar toate acestea nu îi erau suficiente. Opal Koboi visa la acel 
gen de putere care nu mai fusese deținută de un singur elf din 
perioada monarhiei. Și, din fericire, cunoștea pe cineva care ar fi 

putut să o susţină în această ambiţie. Un ofițer dezamăgit al 
Reconului, care îi fusese și coleg de școală. Un anume Briar 
Cudgeon... 

Briar avea motive să îi dispreţuiască pe cei de la Recon. 
Permiseseră ca el să fie umilit în public de către Julius Root, care 
scăpase, până la urmă, nepedepsit. Pe deasupra, i se ridicaseră 
și tresele de comandant după implicarea lui dezastruoasă în 
cazul Artemis Fowl... 

Lui Opal nu-i fusese greu să îi strecoare lui Cudgeon o pastilă 
a adevărului în băutură, într-unul dintre cele mai rafinate 
restaurante din Haven. S-a bucurat foarte mult când și-a dat 
seama că acest nebun încântător Cudgeon formulase deja în 
minte un plan pentru răsturnarea Reconului. Și era chiar unul 
ingenios. Tot ce îi mai lipsea era un partener. Unul care să 
dispună de cantități însemnate de aur și de o clădire bine păzită. 
Opal era bucuroasă să pună la bătaie și una, și alta. 

e 

Când Cudgeon intră în cameră, o găsi pe Opal ghemuită ca o 
pisică în fotoliul ei care plutea pe o pernă de aer și trăgând cu 
urechea la ce se mai întâmpla prin sediul central al poliţiei. 
Montase camere-spion în rețeaua Reconului când inginerii ei le 
actualizaseră sistemul. Dispozitivele funcționau pe exact 
aceeași frecvență ca toate camerele de supraveghere ale 
poliţiei și, în plus, se alimentau din scurgerile de căldură de la 
cablurile de fibră optică ale Reconului. Imposibil de detectat. 

— Deci? întrebă Cudgeon în stilul direct care îl caracteriza. 

Koboi nu se deranjă să se întoarcă. Trebuia să fie Briar. Numai 
el avea un cip de acces implantat în încheietura mâinii care îi 
era necesar pentru a intra în camera ei secretă. 

— Am pierdut ultimul transport de baterii. Un control de rutină 
al Forțelor de Ordine. Ghinion. 

— D'arvit, înjură Cudgeon. Oricum, nu contează. Mai avem 
destule în stoc. Și, după câte știe poliția, oricum nu sunt decât 
baterii. 

Opal trase aer în piept. 

— Goblinii erau înarmați... 

— Nu-mi spune cu ce. 

— Cu lasere Softnose. 

Cudgeon lovi cu pumnul în masă. 

— Nenorociţii ăia! l-am avertizat să nu folosească armele. 
Acum Julius o să-și dea seama că nu e ceva în regulă. 

— Poate să își dea seama, spuse Opal calmă. Dar nu va putea 
să ne oprească. Când o să-și dea ei seama, o să fie deja prea 
târziu. 

_ Cudgeon nu zâmbi. Nu mai zâămbise de mai mult de un an. 
Insă încruntarea lui deveni și mai pronunţată. 

— Bine. Nu am prea mult timp. Poate că ar fi fost mai bine să 
ne construim noi bateriile, medită el. 

— Nu. Numai construirea fabricii ne-ar fi întârziat cu doi ani și 
nu am fi avut nicio garanţie că Foaly nu ar fi descoperit-o. Nu 
aveam de ales. 

Koboi se răsuci cu scaunul către partenerul ei. 

— Arăţi groaznic. N-ai folosit alifia pe care ţi-am dat-o? 

Cudgeon își atinse ușor capul. Era plin de umflături oribile. 

— Nu funcţionează. Conţine cortizon, iar eu sunt alergic la el. 

Boala lui Cudgeon era neobișnuită, poate unică. Cu un an în 
urmă fusese sedat de către comandantul Root în timpul 
asediului conacului Fowl. Din nefericire, tranchilizantul 
reacționase cu niște substanțe interzise de stimulare a 
creierului, pe care fostul comandant în acțiune le experimenta. 
Cudgeon rămăsese cu o frunte cu aspect de smoală topită plus 
un ochi care îi curgea. Și urât, și retrogradat nu era o combinaţie 
grozavă. 

— Ar trebui să îţi tratezi furunculele. Nici nu mă pot uita la 
tine. 

Uneori Opal Koboi uita cu cine stătea de vorbă. Briar Cudgeon 
nu era unul dintre supușii ei. 

Acesta scoase calm o armă cu aer comprimat Redboy făcută 
la comandă și trase de două ori în brațul fotoliului. Invenţia ei se 
răsuci de-a lungul podelei cu plăci cauciucate și în cele din urmă 
se opri, lăsând-o pe Opal întinsă peste un dulap plin cu harduri. 

Fostul ofiţer din Forțele de Ordine o prinse pe Opal de bărbia 
ascuţită. 

— Ar fi bine să te obișnuiești să te uiţi la mine, draga mea 
Opal. Pentru că în curând această faţă va apărea pe toate 
ecranele de sub această planetă și; de deasupra ei. 

Micuța zână își încleștă pumnul. Nu era obișnuită cu 
insubordonarea, ca să nu mai vorbim de violenţă efectivă. Dar în 
astfel de momente vedea nebunia din ochii lui Cudgeon. Din 

cauza drogului își pierduse mai mult decât puterile magice și 
aspectul; își pierduse și mințile. 

Apoi, dintr-o dată reveni la starea lui obișnuită, ajutând-o 
politicos să se ridice, ca și cum nimic nu s-ar fi întâmplat. 

— Și acum, draga mea, spune-mi cum stăm. B'wa Kell sunt 
însetaţi de sânge. 

Opal își netezi fața costumului mulat. 

— Căpitanul Short îl însoțește pe omul Artemis Fowl către 
E37. 

— Fowl e aici? se miră Cudgeon. Desigur! Trebuia să mă fi 
gândit că îl vor suspecta pe el. Perfect! Sclavul nostru uman va 
avea grijă de el - Carrère a fost hipnotizat. Puterea asta o mai 
am încă. 

Koboi își dădu cu un ruj roșu ca sângele. 

— Am putea avea probleme dacă îl vor captura pe Carrère. 

— Nu-ţi face griji! o linişti Cudgeon. Monsieur Carrère a fost 
hipnotizat de atâtea ori, că mintea îi e mai goală decât un disc 
șters. N-ar putea să spună nimic nici dacă ar vrea. Apoi, după ce 
va face treaba murdară în locul nostru, poliția franceză îl va 
închide într-o celulă drăguță capitonată. 

Opal chicotea. Cudgeon avea un simţ al umorului delicios 
pentru cineva care nu zâmbea niciodată. 

e Capitolul 6 + O excursie la Paris 


CULOARUL VERTICAL E37, HAVEN 
ELEMENTELE SUBPAMANTENE 


Neașteptaţii aliați urcau cu naveta goblinilor de-a lungul 
culoarului vertical E37. Holly nu era tocmai mulțumită. In primul 
rând, avea ordin să lucreze împreună cu inamicul public 
numărul unu, Artemis Fowl. Și, în al doilea rând, naveta 
goblinilor se mai ţinea în două șuruburi. 

Holly își puse o cască peste urechea ei ascuțită. 

— Hei, Foaly, ești acolo? 

— Chiar aici, căpitane. 

— Mai amintește-mi de ce zbor eu cu rabla asta descentrată. 

Piloții Reconului foloseau termenul de „descentrat” referindu- 
se la navele suspecte din cauza tendinței alarmante de a-și 
piere echilibrul și de a se izbi de pereţii culoarului vertical. 

— Motivul pentru care zbori cu acea rablă, căpitane, este 
acela că goblinii au asamblat-o în interiorul portului și că toate 
cele trei rampe de acces construite iniţial au fost distruse cu mai 
mulți ani în urmă. Ne-ar lua câteva zile să aducem alt vehicul 
acolo. Așa că, mă tem că trebuie să ne descurcăm cu nava 
goblinilor. 

Holly se instală pe scaunul pilotului în care se cufundă cu 
totul. Degetele ei zburau pe butoanele de comandă. Pentru o 
secundă, căpitanul Short își regăsi buna dispoziţie. Era un pilot 
de primă clasă, cea mai bună din grupa ei de la Academie. In 
evaluarea ei finală, comandantul de zbor Vinyâya scrisese: 
„Cadetul Short ar putea trece o navetă prin strungăreaţța dintre 
dinţi”. Era un compliment ușor înţepător. În prima ei încercare 

de zbor cu o navetă, pierduse controlul aparatului și aterizase la 
doi metri de nasul lui Vinyâya. 

Așadar, pentru câteva secunde Holly fu fericită. Apoi își aminti 
cine erau pasagerii. 

— Ai putea să-mi spui, întrebă Artemis așezându-se în scaunul 
copilotului, cât de departe se află terminalul rusesc de 
Murmansk? 

— Civilii - în spatele liniei galbene, mormăi Holly, ignorând 
întrebarea. 

Artemis insistă. 

— E important pentru mine. Încerc să realizez planul unei 
operaţiuni de salvare. 

Holly rânji. 

— E atâta ironie aici, că aș putea să scriu o poezie. Răpitorul 
cere ajutor împotriva altora ca el. 

Artemis își frecă tâmplele. 

— Holly, sunt un infractor, asta fac eu cel mai bine. Când te- 
am răpit pe tine, nu mă gândeam decât la recompensă. Dar nu 
aveam de gând să te pun în vreun pericol. 

— A, da? În afară de bombe biologice și de troli. 

— E adevărat, recunoscu Artemis. Planurile nu decurg 
întotdeauna în realitate așa ca pe hârtie. Făcu o pauză, curăţând 
o pată inexistentă de pe unghiile bine îngrijite. M-am maturizat, 
căpitane. E vorba de tatăl meu. Am nevoie de cât mai multe 
informaţii înainte să mă confrunt cu Mafia. 

Holly o lăsă mai moale. Nu era ușor să crești fără tată. Ea știa 
asta. Tatăl ei murise pe când ea avea numai șaizeci de ani. Cu 
mai mult de douăzeci de ani în urmă. 

— Bine, noroiosule, ascultă-mă. Nu-ţi spun decât o singură 
dată. 

Artemis, care stătea rezemat de spătarul scaunului, se ridică. 
Butler, care se pregătea să intre în cabină, se opri. Simţea o 
poveste de război apropiindu-se. 

— De-a lungul ultimelor două sute de ani, dezvoltările din 
domeniul tehnologiei umane au forțat Reconul să închidă mai 
mult de 60 de terminale. Ne-am retras din nordul Rusiei în anii 
1960. Toată peninsula Kola e un dezastru nuclear. Poporul nu 
are toleranţă faţă de radiaţii, nu ne-am dezvoltat o imunitate. La 
drept vorbind, nici nu erau multe de închis. Doar un terminal de 
gradul trei și câteva proiectoare. Poporului nu-i place prea mult 

zona arctică. Cam rece. Toată lumea se bucura să plece. Deci, 
ca să îţi răspund la întrebare, ar fi un terminal la care nu au mai 
avut acces oamenii, cu facilităţi aproape inexistente la 
suprafață, situat cam la douăzeci de clicuri la nord de 
Murmansk. 

Vocea lui Foaly răzbătu prin difuzor, întrerupând ceea ce se 
apropia periculos de mult de o discuție amicală. 

— OK, căpitane, ai cale liberă. Mai sunt rămășițe ale ultimei 
erupții, aşa că ai grijă. 

Holly îşi trase microfonul caschetei în dreptul gurii. 

— Recepţionat, Foaly. Să ai costumele anti radiații pregătite 
când mă întorc! Nu avem prea mult timp la dispoziţie. 

Foaly mustăcea. 

— Las-o uşor cu propulsoarele, Holly! Tehnic vorbind, e primul 
drum al lui Artemis în tunelul vertical, având în vedere că el și 
Butler au fost hipnotizaţi când au coborât aici. N-am vrea să îl 
speriem. 

Căpitanul Short smuci nava puţin mai mult decât ar fi fost 
necesar. 

— Nu, bombăni ea, n-am vrea să-l speriem. 

Artemis decisese să își lege centurile de siguranţă care îl 
înconjurau precum un ham. Ceea ce s-a dovedit a fi o idee bună. 

Căpitanul Short îndreptă nava improvizată spre  șina 
magnetizată. Aripioarele se scuturară, trimițând câte două șiruri 
de scântei în cascadă prin găurile de presiune. Apoi ajustă 
giroscoapele interioare, pentru a nu se trezi cu cei doi noroioși 
vomitând prin cabină. 

Holly își ţinea degetele mari deasupra butoanelor turbo, gata 
să le acţioneze. 

— OK. Hai să vedem ce poate rabla asta. 

— Să nu încerci să dobori vreun record, Holly, o avertiză Foaly 
prin difuzoare. Nava asta nu a fost făcută pentru viteză. Am 
văzut și dorfi mai aerodinamici. 

Holly se încruntă. La urma urmei, ce sens avea să zbori încet? 
Și dacă avea ocazia să mai și sperie doi noroioși în timpul cursei, 
cu atât mai bine, era ea de părere. 

Tunelul de serviciu se deschise spre tunelul vertical principal. 
Artemis trase aer în piept. Era o priveliște care îţi tăia respiraţia. 
Puteai să îi dai drumul muntelui Everest prin tunel și nici nu ar fi 
atins marginile laterale. O strălucire puternică roșie răzbătea 


61 


dinspre miezul pământului ca un foc mistuitor, iar trosnitul 
constant al pietrelor contractându-se crea senzaţia că nava era 
lovită din toate părţile. 

Holly activă toate cele patru motoare, lăsând naveta să se 
prăbușească în abis. Toate grijile ei se evaporaseră ca vălul de 
ceață care se învârtejea în jurul cabinei. Era o senzaţie specifică 
piloților. Cu cât ajungeai mai jos fără să oprești căderea, cu atât 
erai mai „dur”. Nici măcar moartea în flăcări a ofițerului de la 
Echipa de Intervenţie Bom Arbles nu i-a oprit pe ofițerii 
Reconului din cursele lor nebunești către centrul Pământului. 
Recordul curent era deţinut de Holly. Ajunsese la cinci sute de 
metri de centrul Pământului înainte să încetinească. Treaba asta 
o costase două de săptămâni de suspendare plus o amendă 
grasă. 

Acum însă nu era momentul. Nu avea să doboare niciun 
record. Cu forța gravitațională smulgându-i pielea de pe obraji, 
Holly trase joystick-urile înapoi, deviind botul navei de pe 
verticală. Nu mică îi fu satisfacția când îi auzi pe cei doi oameni 
oftând ușurați. 

— OK, Foaly, suntem pe verticală. Care e situaţia la 
suprafaţă? 

Îl auzea pe Foaly bătând în tastatură. 

— Îmi pare rău Holly, nu pot să localizez niciunul dintre 
echipamentele noastre de la suprafaţă. E prea mare radiaţia de 
la ultima erupție. Descurcă-te, ești pe cont propriu! 

Holly îi privi pe cei doi oameni palizi din cabină. 

„Pe cont propriu, se gândea ea. Aș vrea eu.” 


PARIS, FRANȚA 


Dacă nu Artemis era omul care îl ajuta pe Cudgeon în 
încercarea lui de a-i înarma pe goblini, atunci cine să fi fost? 
Vreun dictator? Poate vreun general nemulțumit cu acces la 
stocuri nelimitate de baterii? Ei bine, nu. Nu tocmai. 

Luc Carrere era cel vinovat de vânzarea bateriilor clanului 
B'wa Kell. Nu ţi-ai fi dat seama dacă te uitai la el. Nici el nu-și 
dădea seama. De fapt, Luc era un detectiv particular francez, 
bine cunoscut pentru ineficienţa lui. În cercurile detectivilor se 
spunea că Luc nu ar fi fost în stare să găsească o minge de golf 
într-un butoi cu mozzarella. 

Cudgeon decisese să îl folosească pe Luc din trei motive. Unu, 
dosarele lui Foaly arătau că acest Carrère era un excelent 
negustor. În ciuda incompetenţei lui ca detectiv particular, Luc 
avea un excelent simț al afacerilor și știa exact ceea ce dorea 
clientul să cumpere. Doi, omul era lacom și nu rezistase 
niciodată când era vorba de bani făcuţi ușor. Și trei, Luc nu era 
deloc inteligent. Și, după cum știe orice micuţ elf, minţile slabe 
sunt mai ușor de hipnotizat. 

Faptul că îl găsise pe Carrère în dosarele lui Foaly aproape că 
îl făcuse pe Cudgeon să zâmbească. Sigur, Briar ar fi preferat ca 
lanțul să nu aibă nicio verigă umană. Dar un lanţ format numai 
din goblini ar fi însemnat un lanţ din verigi slabe. 

A stabili un contact cu vreun noroios era un lucru pe care 
Cudgeon nu-l făcea cu una, cu două. Așa instabil cum era, Briar 
era totuși conștient de ce s-ar putea întâmpla dacă oamenii ar 
afla de o posibilă piaţă de desfacere subterană. Ar roi spre 
centrul Pământului ca o colonie de termite. Cudgeon nu era 
pregătit de o întrevedere cu oamenii. Nu încă. Nu înainte ca el 
să aibă puterea întregului Recon de partea lui. 

Așadar, Cudgeon prefera să îi trimită lui Luc Carrere un 
pachetțel. Corespondenţa goblin-expres, protejată de scut. 

e 

Luc Carrère se întoarse în apartamentul unde își avea și 
biroul, într-o seară de iulie, când zări pe masă un mic colet. Era 
un pachet obișnuit, o livrare expres. Sau ceva care semăna 
foarte mult cu o livrare expres. Luc tăie banda adezivă. În 
interior, cuibărit între niște bancnote de o sută de euro, se afla 
un mic dispozitiv plat. Ca un CD player portabil, dar făcut dintr- 
un fel de metal negru care părea să absoarbă lumina. Luc ar fi 
strigat la secretara din anticameră să nu lase pe nimeni să îl 
deranjeze. Dacă ar fi avut anticameră. Și dacă ar fi avut 
secretară. In schimb, detectivul începu să își vâre bancnotele în 
cămașa pătată de grăsime, ca și cum s-ar fi temut că banii vor 
dispărea. 

Deodată, dispozitivul se deschise asemenea unei scoici, cu o 
pocnitură, lăsând să se vadă un micro ecran și niște boxe 
minuscule. Deși Luc nu văzu nimic altceva decât o pereche de 
ochi înroșiţi fu suficient ca să i se facă pielea de găină. 

Totuși, când faţa începu să vorbească, lui Luc i se risipiră 
toate temerile, asemenea cenușii în vânt. De ce se speriase? 

Această persoană era, în mod evident, un prieten. Ce voce 
plăcută! Ca un cor de îngeri. 

— Luc Carrère? 

Luc aproape izbucni în plâns. Era poezie curată. 

— Oui. Eu sunt. 

— Bonsoir. Ai văzut banii, Luc? Sunt ai tăi. 

La 60 de mile sub pământ, Cudgeon aproape că schița un 
zâmbet. Era mai ușor decât se așteptase. Iși făcuse griji că 
fărâma de putere care îi mai rămăsese nu va fi de ajuns ca să ÎI 
hipnotizeze pe om. Dar acest om nu părea să reziste mai bine 
decât un câine în faţa unui os. 

Luc ţinea două teancuri de bancnote în mâini. 

— Banii ăștia... Sunt ai mei? Ce trebuie să fac? 

— Nimic. Sunt ai tăi. Fă ce vrei tu! 

Sigur, Luc știa că nimeni nu-ţi dă bani gratis. Dar vocea... 
vocea aceea care ieșea din boxe era atât de convingătoare. 

— Și mai sunt. Mai sunt mult mai mulți. 

Bărbatul, care tocmai săruta o bancnotă de 100 de euro, se 
opri instantaneu. 

— Mai sunt? Câţi mai sunt? 

Ochii începură să-i strălucească de lăcomie. 

— Cât vrei tu, Luc. Dar pentru a-i primi trebuie să îmi faci o 
favoare. 

Luc mușcase momeala. 

— Sigur. Ce favoare? 

Vocea care răzbătea din difuzor era limpede ca un izvor de 
munte. 

— E foarte simplu și nici nu e ilegal. Am nevoie de baterii, Luc. 
Mii de baterii. Poate milioane. Crezi că-mi poți face rost de 
atâtea baterii? 

Luc se gândi un moment. Bancnotele îi gâdilau bărbia. Avea o 
cunoștință în transportul fluvial care exporta în mod regulat 
vapoare întregi de echipamente către Orientul Mijlociu. Printre 
care și baterii. Luc era sigur că ar putea redirecţiona câte ceva 
din marfa aceea. 

— Baterii. Oui, certainment, aș putea face asta. 

Și lucrurile continuară așa timp de câteva luni. Luc Carrere își 
storcea cunoștința de orice baterie pe care putea pune mâna. 
Era un aranjament care îi convenea. Își umplea apartamentul de 
baterii, și dimineața acestea dispăreau. In locul lor rămânea un 

nou teanc de bancnote. Sigur, banii erau falși, scoși la o veche 
imprimantă Koboi, dar Luc nu vedea diferenţa. Nimeni nu vedea 
diferenţa, în afara celor de la Trezorerie. 

Din când în când, vocea de pe ecran îi făcea o cerere 
specială. Câteva uniforme de pompier, de exemplu. Dar Luc 
intrase deja în horă. Obţinea orice cu un simplu telefon. În șase 
luni, Luc Carrere se mută din studioul lui de o singură cameră 
într-un apartament elegant la o mansardă în Saint-Germain. 
Așadar, cum era de așteptat, Securitatea și Interpolul 
deschiseseră cazuri separate pentru anchetarea lui. Dar Luc nu 
știa asta. Tot ce știa era că pentru prima dată în viața lui de 
infractor trăia pe picior mare. 

Intr-o dimineaţă găsi un alt colet pe biroul lui cel nou cu tăblie 
de marmură. Era mai mare de această dată. Mai voluminos. Dar 
Luc nu se îngrijoră; se gândi că trebuie să fie niște bani în plus. 

Luc ridică ușor capacul și văzu o cutie de aluminiu care 
conţinea un alt dispozitiv de comunicare. Aceiași ochi apărură 
pe ecran. 

— Bonjour, Luc. Ca va? 

— Bien, răspunse el, hipnotizat încă de la auzul primei silabe. 

— Am o misiune specială pentru tine astăzi. Dacă o duci la 
capăt cu bine, nu va trebui să îti mai faci vreodată griji pentru 
bani. Instrumentul se află în cutie. 

— Ce este? întrebă detectivul îngrijorat. 

Instrumentul arăta ca o armă și, deși Luc era hipnotizat, 
Cudgeon nu putea să suprime cu totul voinţa parizianului. 
Detectivul era un infractor, dar nu era criminal. 

— E o cameră specială, Luc, asta e tot. Dacă apeși pe partea 
aceea care arată ca un trăgaci, face o poză! spuse Cudgeon. 

— Bine, aprobă Luc. 

— Nişte prieteni de-ai mei vin să te viziteze și vreau să le faci 
o poză. E doar un joc pe care îl jucăm noi. 

— Cum o să știu cine sunt prietenii tăi? Mă vizitează multă 
lume. 

— O să te întrebe despre baterii. Dacă te întreabă de baterii, 
le faci poză. 

— Sigur. Bine. 

Și chiar credea că era bine, pentru că nu credea că acea voce 
l-ar pune să facă ceva rău. Vocea era prietenul lui. 

TERMINALUL E37 


Holly conduse rabla de navetă prin ultima secțiune a 
tunelului. Un senzor de proximitate din botul navetei declanșă 
luminile de aterizare. 

— Hm... mormăi Holly. 

Artemis, încruntându-se, privea atent prin parbrizul din cuarț. 

— E vreo problemă? 

— Nu, doar că luminile acelea n-ar fi trebuit să funcţioneze. N- 
a mai existat nicio sursă de energie în terminal din secolul 
trecut. 

— Prietenii noștri, goblinii, presupun. 

Holly se încruntă. 

— Mă îndoiesc. E nevoie de vreo șase goblini pentru a aprinde 
un cub luminos. lar pentru a ilumina un terminal chiar trebuie să 
te pricepi la asta. Tehnică a elfilor. 

— Se îngroașă gluma, remarcă Artemis. Și-ar fi mângâiat 
barba dacă ar fi avut una. Îmi miroase a trădare. la să vedem, 
cine ar fi avut acces la toată tehnologia asta și motiv pentru a o 
vinde? 

Holly îndreptă botul navei spre pista de aterizare. 

— O să aflăm curând. Tu nu trebuie decât să-mi aduci un 
negociator în viaţă și hipnoza mea o să-l facă să spună tot. 

Naveta ateriză cu un șuierat pneumatic, în timp ce manșeta 
de cauciuc a docului formă un înveliș ermetic în jurul carenei. 

Butler sări de pe scaunul lui înainte ca beculeţul centurii de 
siguranţă să se stingă. Era gata de acţiune. 

— Numai să nu omori pe nimeni, îl avertiză Holly. Reconul nu 
operează așa. Oricum, oamenii morți nu își toarnă partenerii. 

Elful afișă o hartă pe ecranul de pe perete. indică partea 
veche a Parisului. 

— OK, începu ea, arătând spre un pod peste râul Sena. Aici 
suntem noi, sub podul acesta, la șaizeci de metri de Notre- 
Dame. Catedrala, nu echipa de fotbal. Docul e camuflat, arată 
ca unul dintre suporţii podului. Staţi pe loc până vă dau eu 
semnalul să plecaţi. Trebuie să avem grijă. Ultimul lucru de care 
am avea nevoie ar fi să vă vadă vreun parizian ieșind dintr-un 
zid de cărămida. 

— Nu mergi cu noi? întreba Artemis. 

— Așa am ordin, răspunse Holly încruntându-se. S-ar putea să 
fie o capcană. Cine știe ce echipamente ar putea fi instalate la 
ușă. Aveţi noroc că voi nu aţi da de bănuit. Turiști irlandezi în 
vacanţă... O să vă integrați imediat în peisaj. 

— Norocoșii de noi! Ce piste avem? 

Holly introduse un disc în consolă. 

— Foaly și-a folosit Retimagerul pe goblinul prizonier. Se pare 
că l-a văzut pe acest om. Căpitanul afișă pe ecran o poză din 
faţă și din profil. Foaly l-a găsit prin dosarele Interpolului, 
continuă ea. Luc Carrere. Un avocat dat afară din barou, care se 
ocupă cu treburi mărunte de detectiv. 

Scoase la imprimantă o carte de vizită. 

— Aici e adresa lui. Tocmai s-a mutat într-un apartament nou- 
nout. S-ar putea să nu aflăm mare lucru, dar măcar avem un 
punct de plecare. Voi trebuie să îl imobilizaţi și apoi să îi arătaţi 
asta. 

Holly îi înmână lui Butler ceva care arăta ca un ceas 
subacvatic. 

— Ce e asta? întreabă valetul. 

— E doar un ecran. Dacă îi pui asta în față, îl pot hipnotiza 
chiar de aici până spune tot adevărul. Mai conţine și una dintre 
găselniţele lui Foaly: un scut personal; se numește „Plasa de 
siguranţă”. Vă veţi bucura să aflaţi că e un prototip. Voi aveți 
onoarea de a-l testa. La atingerea ecranului, un micro reactor 
declanșează o sfera de doi metri în diametru de lumină trifazică. 
Nu e bun pentru cei solizi, dar jeturile de laser și șocurile de 
impact sunt OK. 

— Hmm, făcu Butler neconvins. Noi nu prea umblăm cu lasere 
la suprafaţă. 

— Atunci nu-l folosi! Crezi că-mi pasă? 

Butler studie micul instrument. 

— Acoperă o rază de un metru, zici? Și părţile care rămân pe 
afară? 

Holly îl lovi în joacă pe valet în stomac. 

— Eu te-aș sfătui, uriașule, să te ghemuiești. 

— O să încerc să îmi amintesc, răspunse Butler legându-și 
cureaua în jurul încheieturii. Voi doi încercaţi să nu vă omorâţi 
cât timp lipsesc. 

Artemis rămase surprins. Așa ceva nu se întâmpla des. 

— Cât timp lipsești? Cu siguranţă nu te aștepți să rămân aici. 

Butler îl bătu peste frunte. 

— Nu-ţi face griji, o să urmărești totul prin camera-iris! 

Artemis scoase fum pe nări de mânie câteva momente. Apoi 
se așeză liniștit înapoi în scaunul copilotului. 

— Știu, n-aș face decât să te încurc și, în consecinţă, să 
încetinesc acțiunea de căutare a tatălui meu. 

— Dar dacă insiști... 

— Nu. N-avem timp de copilării. 

Butler zâmbi înțelegător. Numai de copilării nu putea fi acuzat 
stăpânul Artemis. 

— Cât timp am? 

Holly ridică din umeri. 

— Atât cât îţi trebuie. Bineînțeles, cu cât mai repede, cu atât 
mai bine pentru toți. Își îndreptă privirea către Artemis. Mai ales 
pentru tatăl lui. 

e 

Cu toate acestea, Butler se simțea bine. Era una dintre 
acțiunile cele mai primitive. Vânătoarea. Nu chiar ca în Epoca de 
Piatră, pentru că avea o armă mare semiautomată sub braţ. Dar 
ideea era aceeași. Supravieţuiește cel mai puternic. Și Butler nu 
avea nicio îndoială că el va fi acela. 

Urmă instrucţiunile lui Holly, mergând către o scară de 
serviciu, urcând în grabă, pentru a ajunge la ușa de sus. Așteptă 
lângă ușa de metal până când lumina de deasupra ei se 
schimbă din roșu în verde și poarta camuflată se deschise fără 
zgomot. Bodyguardul ieși cu grijă. Deși podul părea să fie 
abandonat, nu s-ar fi putut da drept o persoană fără adăpost, 
așa cum era îmbrăcat, într-un costum de firmă, închis la culoare. 

Butler simţi o briză jucându-se în părul tuns de pe creștet. 
Aerul curat îi dădea o senzație plăcută, chiar și numai după 
câteva ore în subteran. Își putea imagina cum trebuie să se 
simtă elfii, forţaţi de oameni să își părăsească mediul natural. 
După câte văzuse, Butler se gândea că, dacă Poporul ar decide 
vreodată să se lupte pentru ceea ce îi aparținuse, bătălia nu ar 
dura mult. Dar, din fericire pentru oameni, elfii erau un popor 
iubitor de pace și nu erau gata să pornească războaie pentru 
proprietate. 

Drumul era liber. Butler mergea alene pe alee de-a lungul 
râului, îndreptându-se spre vest, către cartierul Saint-Germain. 


68 


O ambarcatție fluvială trecu prin dreapta lui, cu o sută de 
turiști care vizitau orașul. Cu un gest reflex, Butler își acoperi 
fața cu mâna lui uriașă. În caz că vreun turist ar fi avut aparatul 
de fotografiat îndreptat în direcția lui. f 

Pentru a ajunge la șosea, el urcă niște trepte de piatră. In 
spate, cupola ascuțită a catedralei Notre-Dame se ridica spre 
cer, iar la stânga, faimoasa siluetă a Turnului Eiffel străpungea 
norii. Butler traversă încrezător strada, clătinând din cap către 
câteva franțuzoaice care se opriseră și îl priveau insistent. Era 
familiarizat cu această zonă a Parisului. Işi petrecuse aici o lună 
de refacere după o misiune deosebit de periculoasă pentru 
serviciile secrete franceze. 

Butler mergea cu pași mari de-a lungul străzii Jacob. Chiar și 
la acea oră, mașinile și camioanele blocau micuța șosea. Șoferii 
se sprijineau în claxoane și ieșeau pe ferestrele mașinilor. 
Temperamente galice dezlănţuite. Motorete se strecurau printre 
barele mașinilor și o mulţime de fete frumoase treceau în susul 
și în josul străzii. Butler zâmbi. Parisul. Uitase cum era. 

Apartamentul lui Carrère era pe strada Bonaparte, vizavi de 
biserică. Apartamentele în Saint-Germain costă pe lună mai mult 
decât câștigă majoritatea parizienilor într-un an. Butler comandă 
o cafea și un corn la cafeneaua Bonaparte și se așeză la o masă, 
pe terasă. După calculele lui, ar fi trebuit să aibă vedere 
perfectă spre balconul lui monsieur Carrere. 

Butler nu avu mult de așteptat. În mai puţin de o oră, silueta 
solidă a parizianului se ivi la balcon. Timp de câteva minute 
acesta stătu sprijinit de balustrada ornată, prezentându-se 
frumos și din faţă, și din profil. 

Vocea lui Holly răsună în urechea lui Butler: 

— E omul nostru. E singur? 

— Nu sunt sigur, mormăi el în palmă. Microfonul de culoarea 
pielii lipit de gâtul lui recepta orice vibraţie pe care o traducea 
apoi pentru Holly. O secundă. 

Butler auzi zgomot de taste și, deodată, camera-iris din ochiul 
lui scânteie. Începu să vadă cu un ochi într-un spectru complet 
diferit. 

— E sensibilă la căldură, îl informă Holly. Roșu înseamnă 
fierbinte, albastru înseamnă rece. Nu e un sistem prea puternic, 
dar lentilele ar trebui să penetreze peretele exterior. 

Privind într-o lumină nouă, Butler își aruncă ochii prin 
apartament. Erau trei obiecte roșii în cameră. Unul era inima lui 
Carrère, care pulsa purpurie în corpul lui roz. Al doilea era ceva 
care arăta ca un urcior sau o cafetieră, iar al treilea era un 
televizor. 

— OK. Liber. Intru. 

— Afirmativ. Ai grijă, pare cam prea ușor. 

— De acord. 

Butler traversă pavajul de piatră al străzii până la clădirea de 
apartamente cu patru etaje. Există un sistem de securitate, dar 
interfonul era din secolul al IX-lea și o lovitură de umăr într-un 
anumit punct făcu încuietoarea să sară de la locul ei. 

— Am intrat. 

Era zgomot pe scară. Se auzea de sus. Cineva cobora spre el. 
Dar Butler nu-și făcea griji inutile. Își strecură însă preventiv 
mâna în interiorul hainei, apucând arma. Era puţin probabil că 
va avea nevoie de ea. Până și tinerii cei mai plini de ei se 
dădeau la o parte din calea lui Butler când apărea. Era ceva în 
legătură cu privirea lui nemiloasă. Dar și cu statura de peste doi 
metri. 

Un grup de adolescenţi apăru de după colț. 

— EXxcusez-moi, spuse Butler galant, dându-se la o parte. 

Fetele chicoteau. Băieţii îl priveau fix. Unul dintre ei, cu 
aspect de rugbist și cu sprâncenele unite, chiar se gândi să facă 
un comentariu. Atunci Butler îi făcu semn cu ochiul. Un gest 
ciudat, glumet și înfricoșător în același timp. Nu se mai auzi 
niciun comentariu. Butler urcă la etajul patru fără niciun 
incident. Apartamentul lui Carrère se afla în partea din față a 
mansardei. Avea doi pereţi de sticlă. Foarte scump. 

Bodyguardul se gândea ce tehnică de pătrundere să aplice, 
când observă că ușa era deschisă. Ușile deschise, în general, 
puteau să însemne două lucruri: unu, nu mai era nimeni în viață 
care ar fi putut să o închidă sau, doi, era așteptat. Nu îl atrăgea 
niciuna dintre aceste opţiuni. 

Butler intră foarte atent. Pereţii apartamentului erau acoperiţi 
cu lăzi deschise. Pachete de baterii și costume de pompier 
ieșeau din învelișul de zăpadă artificială. Podeaua era plină de 
teancuri groase de bancnote. 

— Ești un prieten? 

Era Carrere. Stătea prăbușit într-un fotoliu mare, ţinând un fel 
de armă în poală. 

Butler se apropie încet. O regulă importantă în luptă este să 
iei orice adversar în serios. 

— Încetișor. 

Parizianul ridică arma. Trăgaciul era făcut pentru degete mai 
mici. De copil sau de elf. 

— Te-am întrebat dacă ești un prieten. 

Butler își armă pistolul. 

— Nu e nevoie să tragi. 

— Nu te mișca, îi ordonă Carrère. Nu am de gând să trag, 
poate doar să îţi fac poză. Așa mi-a spus vocea. 

Glasul lui Holly se auzi în casca lui Butler. 

— Apropie-te! Trebuie să îi văd ochii. 

Butler își puse pistolul în toc și făcu un pas înainte. 

— Vezi, nimeni nu trebuie să păţească nimic. 

— O să măresc rezoluţia, spuse Holly. S-ar putea să te înţepe 
puţin. 

Camera minusculă din ochiul lui scoase un bâzâit și imaginea 
se mări de patru ori - ceea ce ar fi fost foarte bine dacă acţiunea 
nu ar fi fost însoţită de un junghi puternic. Butler clipi, oprind un 
șuvoi de lacrimi. 

Dedesubt, în naveta goblinilor, Holly studia pupilele lui Luc. 

— A fost hipnotizat, anunţă ea. De mai multe ori. Vezi cum 
irisul este zgâriat? Dacă hipnotizezi un om de prea multe ori, 
poate să orbească. 

Artemis studie imaginea. 

— Mai poate fi hipnotizat încă o dată? 

Holly ridică din umeri. 

— Nu ar mai conta. E deja sub hipnoză. Nu face altceva decât 
să urmeze ordine. Nu le trece prin filtrul minţii lui. 

Artemis apucă suportul microfonului. 

— Butler, ieși imediat de acolo. 

În apartament, Butler rămase pe loc. Orice mișcare bruscă 
putea fi ultima pe care o făcea. 

— Butler, spuse Holly. Ascultă cu atenţie. Arma pe care o 
îndreaptă spre tine e un laser de joasă frecvență, cu rază lungă 
de acţiune. Îi spunem „Laser Săltăreţ”. A fost făcut pentru micile 
altercaţii în tunele. Dacă va apăsa pe trăgaci, o rază laser 

arcuită va ţâșni și va ricoșa din perete în perete până când va 
lovi ceva. 

— Înţeleg, murmură Butler. 

— Ce ai spus? îl întrebă Carrere. 

— Nimic, doar că nu-mi place să fiu fotografiat. 

Lăcomia lui Carrere ieși pentru o clipă la suprafaţă. 

— Îmi place ceasul tău. Pare scump. E Rolex? 

— Nu e ceea ce îţi dorești tu, spuse Butler, căruia nu îi 
surâdea ideea să se despartă de ecranul protector. E ieftin. Nu e 
decât un jaf. 

— Dă-mi-l mie! 

Butler desfăcu ușor cureaua din jurul încheieturii lui. 

— Dacă îţi dau ceasul, poate îmi spui și mie ce e cu toate 
bateriile de aici. 

— Tu ești! Zâmbește! strigă Carrère cu vocea piţigăiată, 
forțându-și degetul gros să intre în apărătoarea trăgaciului și să 
tragă. 

Lui Butler i se părea că timpul stătuse în loc. Se simţea ca și 
cum ar fi fost într-o mașină a timpului, prins într-un moment. 
Mintea lui de soldat absorbi toate datele și analiză opţiunile. 
Degetul lui Carrère ajunsese deja prea departe. Într-o clipă, o 
rază laser cu rază lungă de acţiune va fi proiectată către el, 
după care va ricoșa prin cameră până când amândoi ar fi fost 
morţi. Într-o asemenea situaţie, arma lui nu îi era de niciun 
folos. Nu avea decât Plasa de Siguranţă, dar o sferă cu un 
diametru de doi metri nu era de ajuns. Nu pentru doi oameni 
zdraveni. 

Așadar, în fracțiunea de secundă care îi rămăsese, Butler 
formulă o nouă strategie. Dacă sfera putea opri fasciculele 
distrugătoare care ar veni spre el, poate că ar putea să le și 
oprească, și să iasă de pe ţeava armei. Butler atinse ecranul 
dispozitivului, azvârlindu-l apoi înspre Carrère. 

Exact la timp, un scut sferic apăru, învăluind fasciculul care 
țâșnea din arma lui Carrère: 360 de grade de protecţie. Era o 
priveliște deosebită, un foc de artificii într-un balon de săpun. 
Scutul plutea în aer, razele de lumină din interiorul lui ricoșând 
în pereții curbați. 

Carrere era captivat de ceea ce vedea, iar Butler profită de 
faptul că atenţia lui era distrasă pentru a-l dezarma. 

— Porniţi motoarele, spuse Butler pe o voce joasă și gravă în 
microfonul de la gâtul său. Securitatea va fi aici în doar câteva 
minute. Scutul lui Foaly nu oprise și zgomotul. 

— Recepţionat. Ce facem cu monsieur Carrère? 

Butler îl aruncă pe francezul buimac pe covor. 

— Eu și Luc vom sta un pic de vorbă. 

Pentru prima dată, Carrere părea conștient de ce se întâmpla 
în jurul lui. 

Butler sfâșie cămașa bărbatului, punându-și palma peste 
inima lui. Era timpul să pună în aplicare o schemă pe care o 
învățase de la madame Ko, senseiul lui japonez. 

— Nu te speria, domnule Carrere, sunt medic. A avut loc un 
accident, dar ești bine, totul e în regulă. 

— Un accident? Nu-mi amintesc de niciun accident. 

— E din cauza traumei. E normal. Îţi voi verifica pulsul. Butler 
își puse degetul pe gâtul lui Luc, localizând artera. O să îţi pun 
câteva întrebări ca să vedem dacă există vreo contuzie. 

Luc nu se opuse. La urma urmei, cine ar comenta în fața unui 
eurasiatic de peste doi metri înălțime cu mușchi ca ai unei statui 
de Michelangelo? 

— Numele tău este Luc Carrere? 

— Da. 

Butler era atent la puls. Un ritm venea de la bătăile inimii și 
altul de la artera carotidă. 

Era constant, în ciuda accidentului. 

— Eşti detectiv particular? 

— Prefer să mă numesc investigator. 

Nicio accelerare a pulsului. Omul spunea adevărul. 

— Ai vândut vreodată baterii vreunui vânzător misterios? 

— Nu, protestă Luc. Ce fel de doctor ești? 

Pulsul i-o luă razna. Minţea. 

— Răspunde-mi, monsieur Carrère. Mai am doar o întrebare. 
Ai avut vreodată ceva de-a face cu goblinii? 

Luc se simţi ușurat. Poliţia nu întreba de elfi și de goblini. 

— Ce, ești nebun? Goblini? Nu știu despre ce vorbești. 

Butler închise ochii, concentrându-se la pulsul de sub deget și 
la bătăile de sub palma lui. Pulsul lui Luc se liniștise. Spunea 
adevărul. Nu avusese niciodată negocieri directe cu goblinii. Cei 
din B'wa Kell nu erau chiar așa de naivi. 

Butler se ridică, băgându-și Laserul Săltăreţ în buzunar. 
Sirenele poliţiei se auzeau din stradă. 

— Hei, doctore, protestă Luc. Ce faci, mă lași aici? 

Butler îi aruncă o privire rece. 

— Te-aș lua cu mine, dar poliţia o să vrea să afle de ce e 
apartamentul tău plin de ceea ce bănuiesc eu că ar fi bancnote 
false. 

Luc râmase cu gura căscată urmărind silueta gigantică 
dispărând în coridor. Se gândea că ar trebui să fugă, dar nu mai 
alergase mai mult de 50 de metri de la orele de sport din școală, 
în anii 1970, și, oricum, i se înmuiaseră picioarele. Gândul la o 
perioadă de repaus îndelungat în pușcărie te poate face să te 
simţi așa. 


e Capitolul 7 ° Unind punctele 


SEDIUL POLIŢIEI 


Root arata cu degetul lui autoritar spre Holly. 

— Felicitări, căpitane! Ai reușit să pierzi ceva tehnologie 
Recon. 

Holly se aștepta la asta. 

— Nu a fost în totalitate vina mea, domnule comandant. Omul 
era hipnotizat, iar mie mi-aţi ordonat să nu părăsesc nava. Nu 
aveam niciun control asupra situației. 

— Punct ochit, comentă Foaly. Răspuns corect. Oricum, Plasa 
de Siguranţă era auto-distructibilă, ca orice obiect pe care îl 
trimit pe teren. 

— Liniște, civilule, izbucni comandantul. 

Însă nu era niciun pic de venin în izbucnirea lui. Era ușurat. 
Toţi erau ușuraţi. Amenințarea umană fusese neutralizată, fără 
victime. 

Întrunirea avea loc într-o sală de ședințe rezervată pentru 
comitetele civile. În mod normal, astfel de ședințe aveau loc în 
Centrul Operaţional, dar cei de la Recon nu erau încă pregătiţi 

să îi arate lui Artemis Fowl centrul nervos al departamentului lor 
de securitate. 

Root lovi butonul unui interfon de pe birou. 

— Bucluc, ești acolo? 

— Da, dom' comandant. 

— Bine. Fii atent! Vreau să întrerupi starea de alertă. Trimite 
trupele în tunelele de dedesubt; poate reușesc să scoată din 
ascunzători câteva bande de goblini. Au mai rămas încă multe 
probleme neelucidate. Una ar fi cine organizează B'wa Kell și din 
ce motiv. 

Artemis știa că ar trebui să tacă. Cu cât își ducea mai repede 
la îndeplinire partea lui, cu atât mai repede ar fi putut ajunge pe 
tărâmurile arctice. Dar tot ce se petrecuse la Paris îi trezea 
suspiciunea. 

— Nimănui nu i se pare că totul e cam prea ușor? Totul s-a 
întâmplat exact așa cum vă așteptați. Ca să nu mai spun că ar 
mai putea fi și alţi oameni hipnotizaţi acolo. 

Lui Root nu-i convenea ca un noroios să îi dea lecţii. În niciun 
caz nu acest băiat. 

— Uite ce e, Fowl, ai făcut ce te-am rugat. Contactul cu Parisul 
a fost întrerupt. Nu vor mai veni alte transporturi ilegale prin 
acel tunel vertical, te asigur. De fapt, am dublat paza la toate 
tunelele, operabile sau nu. Important e că, oricine ar fi acela 
care face comerț cu oamenii, nu le-a spus de Popor. Vom face, 
cu siguranţă, o investigaţie majoră, dar aceasta e o problemă de 
organizare internă. Așa că nu e nevoie să-ţi baţi căpșorul tău cel 
tânăr cu asta. Mai bine concentrează-te să-ţi dea tuleiele! 

Foaly interveni înainte ca Artemis să poată răspunde. 

— In legătură cu Rusia, spuse el, grăbindu-se să se așeze 
între Artemis și comandant. Am prins un fir. 

— Ai descoperit de unde provine e-mail-ul? întrebă Artemis, 
îndreptându-și imediat atenţia către centaur. 

— Exact, confirmă Foaly, trecând pe modul „Citire”. 

— Dar e securizat. Indetectabil. 

Foaly chicotea. 

— Securizat? Mă faci să râd. Voi, oamenii, și sistemele voastre 
de comunicaţii! Voi încă mai folosiți fire! Dacă a fost trimis, sigur 
pot să aflu de unde. 

— Și de unde a fost trimis? 

— Fiecare computer are o marcă a lui, la fel de individuală ca 
o amprentă digitală, continuă Foaly. La fel și reţelele. Lasă micro 
urme care depind de vârsta cablurilor folosite. Totul e 
molecular. Și dacă împachetezi gigabiţi de date într-un cablu 
subţire, o parte din cablul acela o să se uzeze. 

Butler începea să își piardă răbdarea. 

— Ascultă, Foaly, pierdem timp preţios. Viaţa domnului Fowl 
poate că atârnă de un fir de aţă. Treci la subiect până nu încep 
să sparg lucruri pe-aici. 

Primul impuls al centaurului fu să izbucnească în râs. Omul 
glumea, nu? Apoi își aminti ce făcuse Butler cu Echipa de 
Intervenţie a lui Bucluc Kelp și hotărî să treacă la subiect. 

— Prea bine, omule. Nu te ambala! 

Bine, aproape de subiect. 

— Am trecut MPEG-ul prin filtrele mele. Reziduurile de uraniu 
indică nordul Rusiei. 

— Suntem de-a dreptul șocați. 

— Nu am terminat, continuă Foaly. Priveşte și învață! 

Centaurul afișă pe ecranul de pe perete o fotografie prin 
satelit a Cercului Polar. Cu fiecare tastă apăsată, zona vizată se 
restrângea tot mai mult. 

— Uraniu înseamnă Severomorsk. Sau o rază de 50 de mile de 
jur împrejur. Firul de cupru provine dintr-o reţea veche. De pe la 
începutul secolului al XX-lea. Cârpită de-a lungul anilor. Singura 
rețea care se potrivește cu datele e Murmansk. E la fel de ușor 
ca și cum ai uni puncte. 

Artemis se aplecă în faţă pe scaun. 

— Sunt 284 000 de cabluri terestre în acea reţea. 

Foaly nu se abţinu să nu râdă. 

— Cabluri terestre. Barbarilor! 

Butler își trosni degetele cu zgomot. 

— Aha, deci 284 000 de cabluri terestre. Am conceput un 
program care să caute prin MPEG-ul nostru. Avem două variante 
posibile. Una e Tribunalul. 

— Puțin probabil. Care e a doua? 

— Cealaltă e înregistrată pe numele unui Mihail Vassikin, pe 
Lenin Prospekt. 

Artemis simţi că i se strânge stomacul. 

— Și ce știm despre Mihail Vassikin? 

Foaly își flutură degetele ca un pianist. 

— Am cercetat arhiva mea de dosare ale serviciilor secrete. 
Îmi place să fiu la curent cu așa-zisele agenţii de spionaj ale 
oamenilor. Apropo, Butler, am dat și peste câteva menţiuni 
despre tine. 

Valetul încerca să își ia o figură inocentă, dar faţa lui nu era 
foarte convingătoare. 

— Mihail Vassikin este un fost agent KGB care lucrează acum 
pentru Mafie. Termenul oficial este khul/igany. Un susţinător. Nu 
foarte important, dar niciun bătăuș de stradă. Șeful lui este un 
anume Britva din Murmansk. Principala sursă de venit a grupului 
este răpirea de oameni de afaceri europeni. In cursul ultimilor 
cinci ani, ei au răpit șase germani și un suedez. 

— Câţi dintre ei au fost recuperati în viață? întrebă Artemis cu 
voce șoptită. 

Foaly își consultă statisticile. 

— Niciunul, răspunse el. Și în două dintre cazuri au dispărut și 
negociatorii. S-au pierdut opt milioane de dolari, bani de 
răscumpărare. 

Butler se luptă să se ridice dintr-un micuţ scaun de elf. 

— Da. Ajunge cu vorba. Cred că e timpul ca domnul Vassikin 
să îl cunoască pe prietenul meu, domnul Pumn. 

„Ce melodramatic, se gândi Artemis, dar n-aș fi putut s-o spun 
mai bine nici eu.” 

— Da, bătrâne prietene. Curând. Dar nu am de gând să te pun 
pe lista negociatorilor. Oamenii ăștia sunt foarte inteligenţi. Deci 
noi trebuie să fim și mai inteligenţi. Avem avantaje pe care nici 
unii dintre predecesorii noștri nu le-au avut. Știm cine este 
răpitorul, știm unde locuiește și, cel mai important, avem magia 
elfilor de partea noastră. 

Artemis își întoarse privirea către comandantul Root. 

— Avem magia elfilor de partea noastră, nu-i așa? 

— Ai elful ăsta de partea ta, în orice caz, răspunse 
comandantul. Dar nu pot să forțez niciunul dintre oamenii mei 
să meargă în Rusia. Totuși, mi-ar fi de folos ceva ajutor. Ce zici? 
întrebă el privind spre Holly. 

— Sigur că vin, replică Holly. Sunt cel mai bun pilot de navetă 
pe care îl aveți. 


LABORATOARELE KOBOI 

La subsolul laboratoarelor Koboi se afla un poligon de tragere. 
Opal ceruse ca acesta să fie construit după ordinele ei exacte. 
Avea în dotare un sistem de proiecţie 3D, era complet izolat 
fonic și montat pe giroscoape. Puteai să arunci un elefant acolo 
de la douăzeci de metri înălțime și niciun seismograf din lumea 
de dedesubt nu ar fi detectat vreo vibraţie. 

Scopul cu care fusese construit poligonul era ca oamenii din 
B'wa Kell să aibă unde să exerseze cu laserele Softnose înainte 
de începutul operaţiunii propriu-zise. Însă Briar Cudgeon era cel 
care își petrecuse cele mai multe ore în simulatoare. Părea că își 
petrece fiecare minut liber ducând bătălii virtuale cu inamicul lui 
invincibil, comandantul Julius Root. 

Când l-a găsit Opal, golea de zor cartușele unui Softnose 
Redboy, model premiat, într-un ecran-hologramă pe care rula 
unul dintre filmele vechi cu Root antrenându-se. | s-a părut de-a 
dreptul patetic, ceea ce nu s-a mai obosit să menţioneze. 

Cudgeon își scoase dopurile din urechi. 

— Deci? Cine a murit? 

Opal îi înmână un video pad. 

— Imaginile tocmai au ajuns printr-una dintre camerele 
ascunse. Carrere s-a dovedit la fel de incapabil ca de obicei. 
Toată lumea a supravieţuit, dar, așa cum ai prevăzut, Root a 
anulat starea de alertă. Și acum comandantul a hotărât să îi 
ducă personal pe cei doi oameni în nordul Rusiei, dincolo de 
Cercul Polar. 

— Știu unde e nordul Rusiei, izbucni Cudgeon. 

Tăcu apoi, frecându-și îngândurat pentru câteva momente 
fruntea diformă. 

— Ar putea fi în avantajul nostru. Acum avem ocazia să îl 
eliminăm pe comandant. Fără Julius, Reconul n-ar fi decât o 
râmă fără cap. Mai ales acum când sistemul lor de comunicații 
de suprafaţă este la pământ. Tot sistemul este la pământ, nu? 

— Bineînţeles, răspunse Opal. Dispozitivul de bruiaj este legat 
la senzorii tunelelor verticale. Orice interferenţă cu transmisiile 
de suprafaţă o să fie pusă pe seama jeturilor de magmă. 

— Perfect, zise Cudgeon, buzele lui schițând ceea ce aproape 
că putea fi descris ca un zâmbet. Acum vreau să distrugi toate 
armele Forţelor de Ordine. Nu trebuie să îi lăsăm lui Julius niciun 
avantaj. 

Când armele Reconului au fost modernizate în laboratoarele 
Koboi, o biluţă dintr-un aliaj a fost inclus în fiecare dispozitiv. 
Aliajul era o soluţie din mercur și glicerină care ar fi putut fi 
detonată printr-un semnal transmis pe frecvenţa potrivită de la 
antena de transmisie a laboratoarelor. Laserele Forțelor ar 
deveni inutile, în timp ce goblinii ar fi înarmaţi până în dinţi cu 
lasere Softnose. 

— Se rezolvă, spuse Opal. Ești sigur că Root nu se întoarce? 
Asta ne-ar da planul peste cap. 

Cudgeon își lustruia arma Redboy de pantalonul uniformei. 

— Nu te teme, draga mea. Julius nu se va întoarce, acum că 
știu unde se duce. O să îi aranjez o mică petrecere de bun venit. 
Prietenii noștri cu pielea solzoasă vor fi nerăbdători să ne ajute. 

e 

Lui Briar Cudgeon nici măcar nu îi plăceau goblinii. De fapt, îi 
ura. li dădeau fiori pe șira spinării cu aspectul lor de reptile. 
Respirația lor ca de metan, ochii fără pleoape și limbile 
despicate ţâșnind afară. 

Dar ei ofereau ceva ce Cudgeon își dorea: forța brută. 

De sute de ani, clanul B'wa Kell pândea pe la graniţele 
orașului Haven, vandalizând ceea ce nu puteau fura și 
buzunărindu-i pe turiștii suficient de nepricepuţi încât să se 
aventureze în afara rutelor marcate. Dar nu fuseseră niciodată o 
amenințare reală pentru societate. Când deveneau prea 
obraznici, comandantul Root trimitea o echipă în tunele să îi 
pună la punct pe vinovați. 

intr-o seară, Briar Cudgeon se deghiză și se aventură în Al 
Doilea Inveliș, un cunoscut loc unde cei din B'wa Kell își făceau 
veacul. Acolo aruncă pe tejgheaua barului o ladă cu lingouri de 
aur și spuse: „Vreau să vorbesc cu cei din triadă”. 

Cudgeon fu percheziționat și legat la ochi de câteva dintre 
gărzile barului. Când i se îndepărtă legătura de pe faţă, văzu că 
se afla într-un depozit umed, cu pereţii căptușiți cu mușchi care 
se strecurau prin crăpături. Trei goblini în vârstă erau așezați la 
o masă în faţa lui. li recunoscu din pozele de la poliție. Erau 
Scalene, Sputa și Phlebum. Vechea gardă. 

Darul în aur și promisiunea de mai mult erau de ajuns să le 
stârnească acestora curiozitatea. Primele lui vorbe fură alese cu 
grijă. 

— A, domnilor generali, mă simt onorat că mă primiţi 
personal. 

Goblinii pufăiră mândri, scoțând aerul din piepturile lor 
scofâlcite. Generali? 

Cudgeon fu la fel de convingător și în restul pălăvrăgelii lui. Le 
spunea că poate să organizeze gruparea B'wa Kell, să o facă să 
meargă ceas și, mai ales, să o înarmeze. Apoi, când va veni 
vremea, ei ar putea să se ridice și să răstoarne Consiliul și pe 
lacheii lor, de la Recon. Cudgeon promisese că prima acţiune pe 
care o va întreprinde când va fi guvernator general va fi să 
elibereze toți prizonierii goblini din închisoarea Howler's Peak. 
Nu strica nici faptul că își împletea subtil discursul cu câte un 
strop de hipnoză. Era o ofertă pe care goblinii nu o puteau 
refuza. Aur, armament, libertate pentru fraţii lor și, desigur, 
posibilitatea de a strivi Reconul pe care îl urau. Celor din B'wa 
Kell nici nu le trecea prin minte că Briar Cudgeon i-ar putea 
înșela așa cum o făcuse cu Reconul. Nu erau mai deștepți decât 
râmele și aveau vederea de două ori mai slabă. 

a 

Cudgeon se întâlni cu generalul Scalene într-o încăpere 
secretă dedesubtul laboratoarelor Koboi. Avea o dispoziție 
proastă după ce aflase că Luc nu le provocase nici măcar o 
zgârietură inamicilor săi. Dar exista întotdeauna un plan B... Cei 
din clanul B'wa Kell erau întotdeauna dornici să omoare pe 
cineva. Nu conta pe cine. 

Goblinul era agitat și însetat de sânge. Scotea flăcări albastre 
ca o sobă stricată. 

— Când începem războiul, Cudgeon? Spune-ne, când? 

Elful păstra distanța. Visa la o zi când ființele acestea nu îi vor 
mai fi necesare. 

— Curând, generale Scalene. Foarte curând. Dar mai întâi am 
nevoie să îmi faci un favor. Este vorba despre comandantul 
Root. 

Ochii generalului se îngustară. 

— Root? Cel pe care îl urâm? Putem să îl omorâm? Putem să îi 
crăpăm ţeasta și să îi prăjim creierii? 

Cudgeon zâmbi cu o expresie de generozitate întipărită pe 
faţă. 

— Sigur, generale, puteţi face toate acestea. O dată ce Root 
va fi mort, orașul va cădea ușor. 

Goblinul își scutura capul, tremurând de emoție. 

— Unde e? Unde e Root? 

— Nu știu, recunoscu Cudgeon. Dar știu unde va fi în șase ore. 

— Unde? Spune-mi, elfule! 

Cudgeon ridică pe masă o ladă mare. In ea se aflau patru 
perechi de aripi DoubleDex. 

— În tunelul vertical E93. la astea! Trimite-ţi cea mai bună 
echipă! Și spune-le să acţioneze rapid! 


TUNELUL VERTICAL E93 


Julius Root călătorea întotdeauna ca un mare domn. Acum, de 
pildă, conducea naveta ambasadorului din Atlantida. Numai 
piele și aur. Scaune mai moi decât fundul unui gnom, niște 
amortizoare care ignorau totul în afară de cele mai violente 
zgâlțâituri. Bineînţeles că ambasadorul nu fusese foarte încântat 
să înmâneze altcuiva maneta de comandă. Dar era dificil să îl 
refuzi pe comandant în timp ce degetele lui băteau în arma cu 
trei rezervoare pe care o purta la șold. Oamenii și însoțitorii lor 
elfi urcau acum prin E93 în condiţii de confort sporit. 

Artemis își luă o apă plată din combina frigorifică. 

— Are un gust neobișnuit, comentă el. Nu neplăcut, dar altfel. 

— „Curată” e cuvântul pe care îl cauţi, spuse Holly. Nici n-ai 
crede prin câte filtre trebuie să o trecem ca să o curățăm de 
poluarea Noroioșilor. 

— Fără ciondăneli, căpitane Short, zise Root ameninţător. 
Acum suntem de aceeași parte a baricadei. Vreau o misiune fără 
probleme. Acum, toată lumea echiparea! N-o să rezistăm acolo 
nici cinci minute fără protecţie. 

Holly deschise un compartiment suspendat. 

— Fowl, în faţa ta, în centru. 

Artemis se conformă, un zâmbet amuzat ivindu-i-se pe buze. 

Holly scoase din dulăpior mai multe pachete în formă de cub. 

— Ce mărime porţi? Șase? 

Artemis ridică din umeri. Nu era familiarizat cu sistemul de 
măsurare al Poporului. 

— Ce? Artemis Fowl nu știe? Credeam că ești expertul 
numărul unu în lume în materie de elfi. Tu ai fost cel care ne-a 
furat Cartea anul trecut, nu? 

Artemis desfăcu pachetul. Era un costum făcut dintr-un 
material cauciucat ultrasubțire. 

— Împotriva radiaţiilor, explică Holly. Celulele tale îmi vor 
multumi 50 de ani de acum înainte, dacă vei mai fi în viaţă. 

Artemis își trase costumul peste haine. Acesta se mulă 
perfect, ca o a doua piele. 

— Deștept material. 3 

— Latex cu memorie. Se mulează după forma ta. In nişte 
limite. Din nefericire, e de unică folosință. Poartă-l și reciclează- 
I! 

Venirea zgomotoasă a lui Butler îl întrerupse. Căra atâta 
armament, încât Foaly îi procură o Centură Lunară care să 
reducă toată greutatea la o cincime din cea normală. 

— Și eu? întrebă Butler, făcând semn din cap către costumele 
anti radiaţie. 

Holly se încruntă. 

— Nu avem nimic așa de mare. Are și latexul o limită. 

— Nu-i nimic. Am mai fost în Rusia și n-am murit. 

— Nu încă. Dar în timp... 

Butler ridică din umeri. 

— Am de ales? 

Holly zâmbi. Și era ceva răutăcios în zâmbetul ei. 

— O, n-am zis că nu ai alternativă. 

Căuta în dulap și scoase o doză mare de spray. Și, dintr-un 
anume motiv, doza aia îl sperie pe Butler mai mult decât un 
buncăr plin de rachete. 

— Acum, stai pe loc! zise ea îndreptând gura în formă de 
pâlnie de gramofon a sprayului către bodyguard. S-ar putea să 
miroasă mai rău decât un dorf, dar cel puţin n-o să-ți 
strălucească pielea în întuneric. 

e Capitolul 8 + În Rusia. Cu mănuși: 


LENIN PROSPEKT, MURMANSK 


Mihail Vassikin începea să își piardă răbdarea. De mai bine de 
doi ani făcea muncă de dădacă. Așa ceruse Britva. Nu fusese 
chiar o cerere. Termenul de „cerere” implică o alternativă. Dar 
cu Britva nu se putea discuta. Nici măcar nu se protesta în 
tăcere. Menigerul, sau managerul, era din școala veche, unde 
cuvântul lui era lege. 

Instrucţiunile lui Britva erau simple: dă-i să mănânce, spală-l 
și, dacă într-un an nu iese din comă, omoară-l și aruncă-i 
cadavrul în golful Kola. 

Cu două săptămâni înainte de termen, irlandezul se ridicase 
deodată în capul oaselor. Se trezise strigând un nume. Numele 
era Angeline. Kamar fusese atât de șocat, încât scăpase sticla 
de vin pe care o desfăcea. Sticla s-a spart, găurindu-i pantofii de 
firmă și strivindu-i unghia mare de la picior. Unghiile cresc la loc, 
dar pantofii de firmă se găsesc greu dincolo de Cercul Polar. 
Mihail a trebuit să se așeze pe partenerul lui pentru ca acesta să 
nu omoare ostaticul. 

Acum erau în așteptare. Răpirea era o treabă organizată și 
avea regulile ei. Întâi trimiteau o scrisoare care să atragă 
atenţia sau, în acest caz, un e-mail. Așteptau câteva zile ca 
persoana vizată să pună ceva fonduri deoparte, după care îl 
loveau cu cererea de răscumpărare. 

Stăteau încuiaţi în apartamentul lui Mihail de pe Lenin 
Prospekt, așteptând telefonul de la Britva. Nici măcar nu 
îndrăzneau să iasă puţin să la aer. Nu că ar fi avut multe de 


? În original, To Russia with Gloves, joc de cuvinte pornind de la cunoscutul film From 
Russia with Love. (n.red.). 

văzut. Murmansk era unul dintre acele orașe rusești care par că 
au fost turnate direct dintr-o cisternă cu beton. Lenin Prospekt 
arăta bine numai atunci când era îngropat sub zăpadă. 

Kamar ieși din dormitor. Faţa lui cu trăsături aspre se lungise 
de uimire. 

— Vrea caviar, îţi dai seama? l-am dat un castron mare de 
tocană și el vrea caviar. Irlanskii nerecunoscător! 

Mihail își dădu ochii peste cap. 

— Îmi plăcea mai mult de el când dormea. 

Kamar dădu din cap, scuipând în focul din șemineu. 

— Cearșafurile sunt prea aspre, auzi. ln loc să fie 
recunoscător că nu-i dau drumul în golf vârât într-un sac... 

Sună telefonul, întrerupându-i amenințările deșarte. 

— Gata, prietene, spuse Vassikin, bătându-l pe Kamar pe 
umăr. O luăm din loc. 

Vassikin ridică receptorul. 

— Da? 

— Eu sunt, se auzi o voce care suna subţire din cauza reţelei 
de cabluri vechi. 

— Domnule Brit... 

— Taci din gură, tâmpitule! Să nu-mi mai pronunţi niciodată 
numele! 

Mihail înghiţi în sec. Menigerului nu îi plăcea să fie asociat cu 
vreuna dintre activităţile lui. Acest lucru însemna că numele lui 
nu trebuia menţionat nicăieri, în cazul în care convorbirea ar fi 
fost înregistrată. Avea obiceiul să dea telefoane în timp ce 
conducea prin oraș, ca să nu poată fi localizat. 

— Imi pare rău, șefu'. 

— Foarte bine, continuă capul Mafiei. Acum ascultă și nu mă 
întrerupe! Tu nu ai nimic de spus. 

Vassikin acoperi receptorul cu mâna. 

— Totul e-n regulă, îi șopti el lui Kamar. Facem treabă bună. 

— Cei din familia Fowl sunt foarte deștepţi, continuă Britva. 
Sunt sigur că se străduiesc chiar acum să depisteze de unde a 
fost trimis ultimul e-mail. 

— Dar am securizat... 

— Ce ţi-am zis? 

— Mi-aţi zis să nu vorbesc, domnule Brit... domnule. 

— Exact. Deci trimite mesajul cu răscumpărarea și apoi du-l 
pe Fowl la locul de întâlnire. 

Mihail păli. 

— La locul de întâlnire? 

— Da Nimeni nu vă va căuta acolo, vă garantez asta. 

— Dar... 

— lar vorbeşti! Arată că ai coloană vertebrală! E vorba de 
numai câteva zile. Da, s-ar putea să-ţi scurteze viaţa cu un an. 
N-o să mori din asta. 

Vassikin își stoarse creierii, căutând o scuză. Dar n-o găsi. 

— Da, șefu'. Cum spuneți. 

— Sigur. Acum ascultă! Asta e marea ta șansă. Dacă faci 
treaba asta bine, vei urca vreo câteva poziţii în organizație. 

Vassikin rânji. Imediat gândul îi zbură la o viaţă plină de 
șampanie și de mașini scumpe. 

— Dacă acest om e într-adevăr tatăl tânărului Artemis, băiatul 
va plăti. După ce iei banii, aruncă-i pe amândoi în golf. Nu vreau 
să mai rămână supraviețuitori care să se apuce de vreo 
vendetă. Sună-mă dacă se întâmplă ceva! 

— Bine, șefu'. 

— A, încă ceva. 

— Da? 

— Să nu mă suni! 

Convorbirea se întrerupse. Vassikin râmase uitându-se la 
receptor ca și cum ar fi fost un pumn de viruși aducători de 
ciumă. 

— Deci? întrebă Kamar. 

— Trebuie să trimitem al doilea mesaj. 

Un rânjet larg tăie faţa lui Kamar. 

— În sfârșit, treaba aste e aproape gata. 

— Apoi trebuie să mutăm pachetul în zona de eliminare. 

Rânjetul dispăru la fel de repede ca o vulpe în vizuină. 

— Ce? Acum? 

— Da, acum. 

Kamar se plimba în sus și în jos prin sufrageria micuță. 

— E o nebunie. Fowl nu poate ajunge aici mai devreme de 
câteva zile. Nu avem de ce să stăm două zile să respirăm otrava 
aia. Ce sens are? 

Mihail îi întinse telefonul. 

— Tu să-i spui! Sunt sigur că menigerului i-ar plăcea să audă 
că îl consideri nebun. 

Kamar se trânti pe canapeaua ponosită, luându-și capul în 
mâini. 

— O să se termine vreodată afacerea asta? 

Partenerul lui dădu drumul vechiului lor hard de 16 megabiți. 

— Nu știu sigur, răspunse el, transmițând mesajul scris 
dinainte. Dar știu ce vom păţi dacă nu facem cum a zis Britva. 

Kamar scoase un oftat 

— Mă duc să ţip un pic la prizonier. 

— Ajută la ceva? 

— Nu ajută, recunoscu și Kamar. Dar o să mă simt mai bine. 


E93, PORTUL DE NAVETE DIN ZONA ARCTICĂ 


Staţia arctică nu fusese niciodată o destinaţie turistică foarte 
căutată de către elfi. Sigur, aisbergurile și urșii polari erau 
frumoși, dar nimic nu merita să-ți umpli până la saturație 
plămânii cu aer iradiat. 

Holly ancoră naveta în singurul port funcţional. Tot terminalul 
semăna cu un depozit părăsit. Curele de transmisie de la vechi 
transportoare zăceau abandonate de-a lungul podelei, iar pe 
ţevile de încălzire de joasă altitudine mișunau insecte. 

Holly scoase niște paltoane și mănuși pe măsura oamenilor 
dintr-un dulap foarte vechi. 

— Îmbrăcaţi-vă, noroioșilor, e frig afară. 

Artemis vedea asta și fără să i se spună. Bateriile solare ale 
terminalului se descărcaseră de mult, iar zidurile crăpaseră în 
strânsoarea gheții ca o coajă de nucă. 

Holly îi aruncă lui Butler haina de la distanţă. 

— Ştii ceva, Butler, miroși îngrozitor! îi spuse ea râzând. 

— Tu și gelul tău anti radioactiv! Cred că mi se schimbă 
culoarea pielii, mormăi Butler. 

— Nu-ţi face griji, o să se ia în cincizeci de ani. 

Butler își încheie până la gât paltonul Cossak. 

— Voi nu știu de ce vă îmbrobodiţi așa. Nu aveţi costumele 
voastre grozave? 

— Hainele sunt pentru camuflaj, explică Holly întinzându-și 
gelul anti radioactiv pe faţă și pe gât. Dacă ne activăm scuturile, 
costumele devin inutile. E ca și cum ţi-ai vâri oasele în miezul 
unui reactor. Așadar, în seara asta suntem toți oameni. 

Artemis se încruntă. Dacă elfii nu își puteau activa scutul 
însemna că operaţiunea de salvare a tatălui său va fi mult mai 
dificilă. Planul pe care tocmai îl concepea trebuia să fie adaptat. 

— Mai puţină vorbă, mârâi Root, trăgând o căciulă de blană 
de urs peste urechile lui ascuţite. leșim în cinci minute. Vă vreau 
pe toți înarmaţi și periculoși. Chiar și tu, Fowl, dacă o armă nu ar 
fi prea grea pentru încheieturile tale fine. 

Artemis își alese o armă de-ale elfilor din arsenalul navetei. 
Introduse bateria în fantă și setă arma pe nivelul trei. 

— Nu-ţi face griji pentru mine, comandante, am exersat. Am o 
colecție întreagă de armament al elfilor la conac. 

Tenul roșu al lui Root se închise cu încă un ton. 

— E o mare diferenţă între o ţintă de carton și o persoană 
reală. 

Artemis își arătă zâmbetul de vampir. 

— Dacă merge totul conform planului, nu vom avea deloc 
nevoie de arme. Prima fază a acțiunii e cum nu se poate mai 
simplă: instalăm un post de supraveghere în apropierea 
apartamentului lui Vassikin. Apoi, cu prima ocazie, îl ridicăm pe 
prietenul nostru rus ca să avem o discuţie în cinci. Sunt sigur că 
sub influența hipnozei voastre ne va spune tot ce trebuie să 
știm. După care, va fi foarte simplu să scăpăm de gărzi și să-l 
recuperăm pe tatăl meu. 

Root își acoperi gura cu un fular gros. 

— Și dacă nu merge totul conform planului? 

Ochii lui Artemis erau reci și hotărâți. 

— Atunci, comandante, va trebui să improvizăm. 

Holly simţi un tremur în stomac. Și nu avea nimic de-a face cu 
clima friguroasă. 

e 

Terminalul era îngropat la douăzeci de metri sub o calotă de 
gheață. Luară ascensorul de protocol până la suprafaţă și ieșiră 
toţi în noaptea polară, arătând ca un grup de copii însoţiţi de un 
adult. Adică trei copii blindaţi cu armament neomenesc 
atârnându-le sub fiecare cută a îmbrăcăminţii. 

Holly își consultă GPS-ul de la încheietura mâinii. 

— Ne aflăm în districtul Rosta, comandante. Douăzeci de 
clicuri la nord de Murmansk. 

— Ce știe Foaly despre vreme? Nu vreau să mă prindă viscolul 
la câţiva kilometri de unde trebuie să ajungem. 

— N-avem noroc. Nu găsesc linie liberă. Magma trebuie să fie 
încă activă. 

— D'arvit, înjură Root. Ei bine, asta înseamnă că trebuie să ne 
aventurăm pe jos. Butler, tu ești expertul, așa că mergi înainte. 
Căpitane Short, tu închei plutonul. Ești liberă să lovești orice 
fund omenesc rămas în urmă. 

Holly îi făcu semn cu ochiul lui Artemis. 

— Nu e nevoie să-mi spui de două ori, comandante. 

— Sunt sigur că nu e, mormăi Butler, cu un zâmbet șters în 
colțul gurii. 

Ceata cea bălțată înaintă greoi spre sud-est, în lumina lunii, 
până dădu de calea ferată. Să meargă de-a lungul traverselor 
era singura modalitate să se ferească de curenţi și să evite 
crevasele. Mergeau încet. Un vuit nordic se strecura prin fiecare 
por din hainele lor și frigul ataca orice suprafaţă de piele expusă 
ca și când ar fi fost un milion de săgeți electrice. 

Vorbeau puţin. Zona arctică avea acest efect asupra tuturor, 
cu toate că trei dintre ei aveau costume speciale cu încălzire. 

Holly rupse tăcerea. Era ceva ce o măcina de mai multă 
vreme. 

— Spune-mi ceva, Fowl, întrebă ea din spatele lui. Tatăl tău 
este la fel ca tine? 

Artemis se opri pentru o fracțiune de secundă. 

— E o întrebare ciudată. De ce vrei să știi? 

— Păi, tu nu ești tocmai un prieten al Poporului. Dacă omul pe 
care încercăm să îl salvăm ne va distruge? 

Urmă o tăcere lungă întreruptă numai de clănţănit de dinți. 

Holly văzu cum Artemis își lăsă capul în jos. 

— Nu ai niciun motiv de îngrijorare, căpitane. Tatăl meu, cu 
toate că unele dintre afacerile lui au fost, fără îndoială, ilegale, a 
fost... este un om nobil. Ideea de a face rău unei alte ființe îl 
repugnă. 

Holly trase zdravăn cizma de sub douăzeci de centimetri de 
zăpadă. 

— Atunci ce s-a întâmplat cu tine? 

Respirația lui Artemis îi trecea peste umăr aproape înghețată. 

— Eu... am greșit. 

Holly privea fix în ceafa băiatului. Era, oare, Artemis Fowl într- 
adevăr sincer? Îi era greu să creadă. Și mai mult o surprindea 
faptul că nu știa cum să reacționeze. Să-i întindă o mână în 

semn de iertare sau să-l pocnească în semn de răsplată. În cele 
din urmă, se hotărî să aibă încredere în el. Pentru moment. 

Trecură printr-o ravenă șlefuită de vânturi șuierătoare. Lui 
Butler nu-i plăcea deloc. Intuiţia lui de soldat ciocănea ca o 
picătură chinezească în interiorul craniului său. Ridică pumnul 
încleștat. 

Root grăbi pasul până îl prinse. 

— Probleme? 

Butler scrută câmpul acoperit de zăpadă, în căutare de urme. 

— Poate. E un loc tocmai potrivit pentru un atac surpriză. 

— Poate. Dacă ar ști cineva că venim. 

— Ar fi posibil? Ar putea cineva să știe? 

Root răsuflă zgomotos, scoțând nori de aburi. 

— Imposibil. Tunelul e absolut izolat și securitatea Reconului 
este cea mai severă de pe planetă. 

Și în acel moment comandoul goblinilor apăru de peste 
marginea ravenei. 

Butler îl înșfăcă pe Artemis de guler și îl aruncă, foarte 
neprotocolar, într-un șanț. Cu cealaltă mână își scotea deja 
arma. 

— Capul jos, Artemis! E timpul să-mi câștig leafa. 

Artemis ar fi avut un răspuns pe măsură, dacă nu ar fi avut 
capul îngropat sub un metru de zăpadă. 

Erau patru goblini zburând într-o formaţie nu foarte 
închegată, apărând ca niște pete negre pe cerul înstelat. Urcară 
iute la trei sute de metri înălțime, fără vreo tentativă de a se 
ascunde. Nici nu atacau, nici nu plecau. Pluteau, pur și simplu, 
deasupra lor. 

— Goblini, spuse Root printre dinţi, ridicând o armă Neutrino 
cu rază lungă de acţiune în dreptul umărului. Sunt bătuţi în cap! 

Nu aveau altceva de făcut decât să-i împuște unul câte unul. 

Butler ochi și își îndepărtă picioarele pentru mai multă 
stabilitate. 

— Ce facem, așteptăm până le vedem albul ochilor, 
comandante? 

— Ochii goblinilor nu au alb, răspunse Root. Dar, oricum, ține- 
ți arma la locul ei. Căpitanul Short și cu mine îi vom adormi. Nu 
e nevoie să moară nimeni. 

Butler își puse pistolul Sig Sauer în tocul de la subraţ. Oricum 
nu ar fi bătut până acolo. Era interesant să vadă cum se 

comportau Holly și Root într-o luptă cu arme de foc. Până la 
urmă, viaţa lui Artemis era în mâinile lor. Ca să nu mai vorbim 
de a lui. 

Butler aruncă o privire în lateral. Holly și comandantul trăgeau 
de zor cu diferite arme, fără niciun rezultat. Armele lor erau la 
fel de moarte ca șoarecii într-o gaură de șarpe. 

— Nu înţeleg, mormăi Root. Le-am verificat personal. 

Artemis, bineînţeles, fu primul care își dădu seama. Işi scutură 
zăpada din păr. 

— Sabotaj, diagnostică el, aruncând arma inutilă a elfilor. Nu 
există alternativă. De asta B'wa Kell au nevoie de arme 
Softnose. Pentru că au dezactivat cumva laserele elfilor. 

Dar comandantul nu asculta. Și nici Butler. Nu era momentul 
pentru deducții logice. Era timpul pentru acţiune. Erau ţinte 
ușoare acolo, pete de culoare pe strălucirea palidă a ținutului 
arctic. Teoria îi fu confirmată când mai multe focuri de Softnose 
făcură găuri sfârâitoare în zăpada de la picioarele lor. 

Holly își activă Optixul din caschetă, focalizându-l pe inamic. 

— Se pare că unul dintre ei are un laser Softnose, domnule 
comandant. Ceva cu ţeavă lungă. 

— Să ne adăpostim. Repede! 

Butler dădu din cap. 

— Uite, acolo. Peretele ravenei e prelungit ca o poliţă. 

Valetul îl apucă pe protejatul lui de guler, ridicându-l cu 
aceeași ușurință cu care un copil ridică o pisică. Se luptau cu 
zăpada pentru a ajunge la adăpostul peretelui de gheață. 
Probabil, cu un milion de ani în urmă, gheaţa se topise suficient 
încât să se desprindă un strat și apoi să îngheţe la loc. Cuta 
rezultată rezistase cumva de-a lungul timpului și acum ar putea 
să le salveze viaţa. 

Trecură sub buza ravenei, strecurându-se cu spatele pe lângă 
peretele de gheață. Acoperișul înghețat era destul de gros ca să 
reziste focurilor trase din orice armă obișnuită. 

Butler îl acoperi pe Artemis cu trupul lui și riscă să arunce o 
privire în sus. 

— Prea departe. Nu-i văd. Holly? 

Căpitanul Short își scoase capul de sub marginea de gheaţă și 
își reglă Optixul pentru focalizare. 

— Ei, ce fac? 

Holly așteptă o clipă până când putu vedea figurile mai clare. 

— Ciudat, comentă ea. Toţi trag acum, dar... 

— Dar ce, căpitane? 

Holly bătu ușor în caschetă, asigurându-se că lentilele îi 
funcționează. 

— Poate că recepţionez vreo distorsiune de la Optix, domnule 
comandant. Dar se pare că nu ne nimeresc intenţionat, trag 
departe, peste capetele noastre. 

Butler simţi sângele năvălindu-i în cap. 

— E o capcană! urlă el, întorcându-se iute să îl ia pe Artemis. 
Afară, toţi! Afară! 

Și chiar în acel moment goblinii prăvăliră cincizeci de tone de 
rocă, gheaţă și zăpadă peste adăpostul lor. 

e 

Aproape că reușiseră. Sigur, cu aproape nu se câștiga 
niciodată o găleată de calmar la ruleta gnomilor. Dacă n-ar fi 
fost Butler, niciunul din grup nu ar fi supraviețuit. Ceva se 
întâmplase cu el. Căpătase o putere inexplicabilă, asemănătoare 
acelor puseuri de energie care le dau mamelor puterea să ridice 
copacii căzuți peste copiii lor. Valetul îi ridică pe Artemis și pe 
Holly și îi învârti, aruncându-i înainte cum arunci cu pietre în lac. 
Nu era o modalitate foarte demnă de a călători, dar era cu 
siguranță mai bine decât să le rămână oasele sub avalanșa de 
gheaţă. 

Pentru a doua oară în tot atâtea minute, Artemis ateriză cu 
nasul într-un morman de zăpadă. În spatele lui, Butler și Root se 
zbăteau sub acoperișul de gheaţă, alunecând pe suprafaţa 
sticloasă. Aerul fu sfâșiat de un tunet de avalanșă, iar blocul de 
gheaţă de dedesubtul lor se despică scârțâind. Bucăţi masive de 
stâncă și de gheaţă străpunseră deschizătura din peretele 
stâncii ca niște stâlpi. Butler și Root erau prinși înăuntru. 

Holly se ridicase în picioare și alerga spre comandant. Dar ce 
ar fi putut face? Să se arunce înapoi sub acoperișul de gheaţă? 

— Stai pe loc, căpitane, se auzi Root în microfonul caschetei. 
E un ordin! 

— Comandante, spuse Holly gâfâind. Eşti în viață. 

— Nu știu cum de mai sunt în viață. Butler și-a pierdut 
cunoștința și suntem blocaţi aici. Marginea de gheaţă e pe 
punctul de a se prăbuși. Mai rezistă doar pentru că se sprijină în 
câteva bucăţi sfărâmate. Dacă le-am împinge la o parte... 

Măcar erau în viaţă. Țintuiţi pe loc, dar în viață. Un plan, 
aveau nevoie de un plan. 

Holly constată că era neobișnuit de calmă. Era una dintre 
calităţile care o făceau un excelent agent de teren. În momente 
de tensiune maximă, căpitanul Short avea capacitatea de a intui 
un anumit curs al evenimentelor. De multe ori, singurul curs 
viabil. In simulatorul de luptă, la examenul de căpitan, Holly 
învinsese inamici virtuali de nebiruit distrugând proiectorul cu 
laserul. Tehnic vorbind, își învinsese toţi adversarii, așadar 
comisia a trebuit să o treacă. 

Holly vorbi în microfonul căștii. 

— Comandante, desfă Centura Lunară a lui Butler și prinde-te 
de ea. O să vă scot pe amândoi de acolo. 

— Recepţionat, Holly. Ai nevoie de un piron? 

— Dacă poţi sa-mi scoţi unul. 

— Așteaptă. 

Un piron ţâșni ca o săgeată printre barele de gheaţă, 
aterizând la un metru de cizmele lui Holly. Săgeata trăgea după 
ea o coardă subțire. 

Holly prinse pironul în suportul pentru coardă de pe centura 
ei, asigurându-se că firul nu are noduri sau bucle. 

Intre timp, Artemis reușise să se elibereze din mormanul de 
zăpadă și gheaţă. 

— Planul acesta e, în mod evident, ridicol, spuse el 
scuturându-și zăpada de pe mâneci. Nu poţi să crezi că îi vei 
trage pe amândoi cu suficientă viteză încât să spargi țurțurii și 
să eviţi să fie striviţi. 

— Nu am de gând să îi trag eu, izbucni Holly. 

— Dar, cine? 

Căpitanul Short arătă în jos, în urma lor. Era un trenuleţ verde 
care urca șerpuit spre ei. 

— Chestia aia o să-i tragă. 

(J 

Mai rămăseseră trei goblini. Numele lor erau D'Nall, Aymon și 
Nyle. Trei novici care se luptau pentru poziția vacantă de 
locotenent. Locotenentul Poll îşi dăduse demisia când stătuse 
prea aproape de avalanșă și fusese lovit de un bloc de cinci sute 
de kilograme de gheață transparentă. 

Cei trei se învârteau la o înălțime sigură de trei sute de metri. 
Nu erau în afara razei de acțiune a armelor elfilor, dar acestea 

nu erau operaţionale pentru moment. Laboratoarele Koboi se 
ocupaseră de asta la ultima modernizare a armamentului 
Reconului. 

— Ce mai gaură în locotenentul Poll, spuse Aymon, fluierând. 
Se vedea prin el. 

Goblinii nu se atașau prea tare unii de alţii. Cu toate trădările, 
loviturile pe la spate și starea generală de dușmănie din B'wa 
Kell nu era deloc rentabil să își facă prieteni prea apropiaţi. 

— Ce crezi? întrebă D'Nall, goblinul cel arătos. Poate ar trebui 
să se ducă unul dintre voi până jos. 

Aymon pufăind pe nas. 

— Sigur. Să ne ducem jos să o-ncasăm de la ăla mare. Ne 
crezi fraieri? 

— Ala mare e doborât. L-am pocnit eu. O lovitură la fix. 

— Lovitura mea a declanșat avalanșa, obiectă Nyle, cel mai 
mic din gașcă. Tu întotdeauna îţi asumi omorurile mele. 

— Ce omoruri? Tot ce ai omorât tu era o râmă. Și asta din 
greșeală. 

— Aiureli, se îmbufnă Nyle. Am omorât râma intenţionat. Mă 
enerva. 

Aymon se așeză între cei doi. 

— Bine, bine. Nu vă înfoiaţi solzii! Tot ce avem de făcut e să 
tragem de aici de sus câteva focuri în cei care au mai rămas. 

— Bun plan, geniule, îl ironiză D'Nall. Numai că n-o să 
meargă. 

— Și de ce nu? 

D'Nall arăta în jos cu o unghie atent îngrijită. 

— Pentru că urcă în trenul acela. 

e 

Patru vagoane verzi se apropiau șerpuind dinspre nord în 
spatele unei vechi locomotive Diesel. Lăsă în urmă un vârtej de 
zăpadă. 

„Salvarea”, se gândi Holly. Sau poate că nu. Nu știa de ce, dar 
numai vederea locomotivei grele și zgomotoase o făcea să 
simtă un gol în stomac. Totuși nu avea de ales. 

— E trenul Mayak Chimic, spuse Artemis. 

Holly îl privi peste umăr. Artemis părea și mai palid decât de 
obicei. 

— Ce? 

— Ecologiștii din toată lumea îi spun, ironic, Mașina Verde. 
Transportă piese de uraniu și plutoniu folosite la Combinatul 
Chimic Mayak pentru reciclare. Un singur mecanic încuiat în 
locomotivă. Fără gărzi. Încărcată la capacitatea maximă, chestia 
asta e mai fierbinte decât un submarin nuclear. 

— Și tu știi asta... de unde? 

Artemis ridică din umeri. 

— Îmi place să fiu la curent cu lucrurile astea. Radiațiile sunt o 
problemă a întregii lumi, nu? 

Holly începea să simtă tentaculele uraniului atacându-i gelul 
anti radioactiv de pe obraji. Trenul era otravă curată. Dar era 
singura șansă de a-l salva pe comandant. 

— E din ce în ce mai bine, bombăni ea. 

Trenul se apropiase. Evident. Cu motoarele mergând la o 
viteză de aproape zece clicuri pe oră. Nu era o problemă pentru 
Holly, dar, cu doi bărbaţi imobilizaţi și un băiat aproape inutil, nu 
era treabă ușoară să urce în locomotivă. 

Holly se opri o secundă să verifice ce făceau goblinii. Erau tot 
acolo, la trei sute de metri deasupra. Goblinii nu se pricepeau la 
improvizații. Trenul apăruse pe neașteptate. Le va lua cel puţin 
un minut să pună la cale o nouă strategie. Gaura imensă din 
camaradul lor s-ar putea să le mai dea încă de gândit. 

Holly simțea radiaţiile emanate din vagoane arzându-i și cea 
mai mică porţiune rămasă neacoperită cu gelul anti radioactiv, 
pișcându-i globii oculari. Mai erau câteva momente până avea 
să rămână fără magie. După aceea, sfârșitul se va apropia cu 
pași repezi. 

Dar nu avea acum timp să se gândească la asta. Prioritatea ei 
era comandantul. Trebuia să-l scoată de acolo viu. Dacă B'wa 
Kell avuseseră curajul să se ridice împotriva Reconului, era clar 
că ceva serios se întâmpla în străfundurile Pământului. Orice ar 
fi fost, aveau nevoie de Julius Root pentru contraatac. Se 
întoarse către Artemis. 

— Acum, noroiosule, nu avem decât o singură șansă. Agaţă-te 
de ce reușești! 

Artemis nu putu ascunde un tremur vizibil. 

— Nu te teme, Artemis! O să reușești. 

— E frig, elfule, se zbârli Artemis. Oamenii tremură când e 
frig. 

— Așa te vreau, spuse căpitanul Short și o luă la fugă. 

Firul legat de piron se desfășura în urma ei ca un cablu de 
harpon. Deși avea grosimea firului de undiță, putea să ţină 
suspendaţi doi elefanţi zbătându-se. Artemis alergă cât de 
repede îi permitea încălțămintea grea. 

Alergau paralel cu șinele, zăpadă scârțâindu-le sub picioare. 
În spatele lor, trenul se apropia din ce în ce mai mult, împingând 
o coloană de aer înaintea lui. 

Artemis se străduia din răsputeri să se ţină aproape. Nu era 
ușor pentru el. Să alerge și să transpire. Pentru Dumnezeu, el nu 
putea să lupte. Nu era soldat. El era un strateg. Un geniu. Partea 
fizică și harababura conflictului trebuiau lăsate în seama lui 
Butler și a unora ca el. Dar valetul nu era în măsură să se ocupe 
de această problemă acum. Și nici nu va mai fi vreodată, dacă 
nu reușeau să urce în tren. 

Artemis respira greu, vaporii înghețându- i în fată și 
înceţoșându-i vederea. Trenul era acum în dreptul lor; roţile de 
oțel aruncau scântei și gheaţă în aer. 

— Vagonul doi, strigă Holly. E o treaptă. Ai grijă cum pui 
piciorul. 

Treaptă? Artemis privi înapoi. Vagonul al doilea venea rapid 
din urmă. Dar zgomotul îi tulbura vederea. Era, oare, posibil? 
Era îngrozitor. Acolo, dedesubtul ușilor de oţel. O placă îngustă. 
îndeajuns de largă să pui piciorul pe ea. Atât. 

Holly urcă în tren cu ușurință și se lipi de peretele vagonului. 
Făcea ca totul să pară atât de simplu. Doar un salt și era în 
siguranţă, departe de roţile care aruncau scântei. 

— Hai, Fowl, sari! strigă Holly. 

Artemis chiar se strădui. Dar vârful piciorului i se agăță de o 
traversă și el se duse cu capul înainte, luptându-se apoi să își 
recapete echilibrul. Îl aștepta o moarte dureroasă. 

— Două picioare stângi, spuse Holly printre dinţi, apucându-l 
de guler pe noroiosul care îi era cel mai puţin simpatic. 

Inerția îl împinse pe Artemis în faţă, izbindu-l de ușă, ca pe un 
personaj din desene animate. 

Coarda legată de piron se balansa lovind peretele vagonului. 
După doar câteva secunde, Holly cobori din tren tot atât de 
repede precum urcase. Căuta un punct fix de care să se prindă. 
Greutatea lui Root și a lui Butler era, într-adevăr, redusă de 
Centura Lunară, dar smucitura va fi mai mult decât suficientă să 

o tragă din locomotivă. Și dacă lucrul acesta se întâmpla, era 
sfârșitul. 

Holly își fixă brațul în jurul unei trepte a scării exterioare a 
vagonului. Văzu niște scântei magice albastre jucându-se în 
jurul unei cute a costumului ei. Contraatacau efectele radiaţiei. 
Oare cât mai putea rezista magia ei în aceste condiţii? 
Vindecarea constantă o epuiza. Trebuia să își ducă la îndeplinire 
ritualul de reînnoire a puterilor magice. Cu cât mai repede, cu 
atât mai bine. 

Holly era pe punctul de a desprinde cablul și de a-l lega în 
jurul uneia dintre treptele scării exterioare, când acesta se 
întinse la maximum, trăgându-i picioarele de sub ea. Se ţinea de 
scară cu îndârjire, cu unghiile înfipte în propria piele. Dacă se 
gândea mai bine, planul acesta ar fi trebuit mai bine pus la 
punct. Timpul părea că se dilata, la fel cum se întindea coarda, 
și, pentru un moment, Holly crezu că îi va sări cotul din 
încheietură. Apoi gheața cedă și Root împreună cu Butler fură 
trași din mormântul lor de gheaţă ca o săgeată dintr-un arc. 
După câteva secunde, ei se izbiră de peretele vagonului, 
greutatea lor acum redusă menţinându-i pe marginea trenului, 
pentru moment. Dar era doar o chestiune de timp până când 
bruma de forță gravitaţională ce le mai rămăsese avea să Îi 
împingă sub roţile de oțel. 

Artemis se agăţă de treaptă, lângă Holly. 

— Ce pot să fac? 

Holly arătă printr-o mișcare a capului către un buzunar de la 
umăr. 

— Acolo. Găsești înăuntru o fiolă. Scoate-o! 

Artemis desfăcu buzunarul și scoase o sticluță. 

— Am găsit-o. 

— Bine. De aici te descurci, Fowl. Sus și înăuntru! 

Artemis rămase cu gura căscată. 

— Sus și...? 

— Da, e singura noastră speranţă. Trebuie să deschidem ușa 
asta și să-i împingem înăuntru pe Butler și pe comandant. E o 
curbă în calea ferată la două clicuri de aici. Dacă trenul 
încetinește, chiar și cu o singură rotaţie, sunt pierduţi. 

Artemis dădu din cap. 

— Și sticluța? 

— E acid. Pentru încuietoare. Mecanismul e pe interior. 
Acoperă-ţi fața și apasă. Dă-i tot tubul. Dar să nu curgă pe tine. 

Era o conversație cam lungă având în vedere circumstanțele. 
Mai ales că fiecare secundă era vitală. Artemis nu mai stătu să- 
și ia la revedere. 

Se târî până la treapta următoare, ţinându-și corpul aproape 
de peretele vagonului. Vântul biciuia cu ace de gheaţă. Înţepau 
ca albinele. Totuși, Artemis își scoase mânușile cu dinţii 
clănţănindu-i. Mai bine cu degerături decât strivit între roți. 

Urcă. Treaptă cu treaptă, până ajunse cu capul deasupra 
vagonului. Nu mai exista niciun fel de adăpost acum. Aerul îi 
izbea fruntea și îi intra pe gât. Artemis scruta priveliștea prin 
viscol de-a lungul acoperișului vagonului. Acolo! În centru. Era o 
trapă. Dincolo de deșertul de oțel, netedă, erodată de 
intemperii. Nimic de care să se ţină pe o distanţă de cinci metri. 
„Puterea unui rinocer nu ar fi de folos aici”, se gândi Artemis. În 
sfârșit, o oportunitate să își folosească și creierul. Cinetică și 
inerție. Era simplu, teoretic. 

Rămânând în marginea din faţă a vagonului, Artemis se urcă 
pe acoperiș. Vântul îi șerpuia sub picioare, ridicându-i-le cu cinci 
centimetri deasupra marginii de sus, amenințând să îl arunce de 
pe tren. Artemis își încleștă degetele pe muchia vagonului. Nu 
avea degete bune de apucat ceva cu putere. De luni de zile, 
Artemis nu apucase niciun obiect mai mare decât telefonul 
mobil. Dacă voiai pe cineva care să bată la calculator Paradisul 
pierdut în mai puţin de douăzeci de minute, Artemis era omul pe 
care îl căutai. Dar la atârnatul pe vagoane în viscol era total 
nepriceput. Ceea ce făcea, din fericire, parte din plan. 

Cu o milisecundă înainte ca degetele să se desprindă, Artemis 
își dădu drumul. Curentul îl proiectă direct în acoperișul metalic 
al trapei. „Perfect”, ar fi gemut el, dacă ar mai fi avut vreun 
centimetru cub de aer în plămâni. Și chiar dacă ar fi spus-o, 
vântul i-ar fi zburat orice cuvânt înainte de a-i ajunge la urechi. 
Nu mai avea decât câteva momente până când vântul l-ar fi 
înconjurat cu brațele lui și l-ar fi împins pe treptele înghețate. 
Carne de tun pentru goblini. Artemis caută prin buzunar după 
sticluța cu acid și deschise capacul cu dinţii. Un strop i-a trecut 
chiar pe lângă ochi. Nu era timp să-și facă griji pentru asta 
acum. Nu era timp pentru nimic. Trapa era securizată cu un 

lacăt masiv. Artemis strecură două picături în gaura cheii. Doar 
de atât putea să se lipsească. Ar trebui să fie suficient. 

Efectul fu rapid. Acidul mânca din metal ca lava din gheaţă. 
Tehnologia elfilor. Cea mai bună din lumea subpământeană. 

Lacătul cedă, trapa deschizându-se. Capacul se dădu peste 
cap și Artemis sări înăuntru, căzând peste o mulțime de butoaie. 
Nu era chiar imaginea unui erou galant. Mișcarea trenului îl 
împinse printre containerele din interior. Artemis ateriză cu fața 
în sus, cu ochii ţintă la simbolul pentru radiaţii, cu trei 
triunghiuri, marcat pe fiecare dintre ele. Cel puţin erau sigilate, 
deși rugina părea să fi pus stăpânire pe multe dintre ele. 
Artemis se rostogoli pe podea, ridicându-se în genunchi lângă 
ușă. Oare căpitanul Short mai era prins de marginea trenului? 
Sau rămăsese singur? Pentru prima dată în viața lui. Cu 
adevărat singur. 

— Fowl! Deschide ușa, șopârlă noroioasă cu fața palidă ce 
ești! 

A, da. Deci, nu era singur. 

Acoperindu-și fața cu o mână, Artemis îmbibă încuietoarea 
triplă a vagonului cu acid. Lacătul de oțel se topi instantaneu, 
curgând pe podea ca o dâră de mercur. Artemis trase de ușa 
glisantă. 

Holly stătea agăţată, plină de furie, cu fața fumegând în 
locurile unde radiaţia îi mâncase din gelul protector. 

Artemis o apucă de centură. 

— La trei? 

Holly dădu din cap. Nu mai avea energie să vorbească. 

Artemis își încordă cât putu degetele. „Nu mă lăsaţi acum!” 
Dacă avea să scape din încurcătura asta, avea de gând să 
cumpere unul dintre acele ridicole aparate de făcut gimnastică 
acasă, cărora li se făceau reclamă la televizor. 

— Unu. 

Curba se apropia. O putea zări cu coada ochiului. Trenul ori va 
încetini, ori va deraia. 

— Doi. 

Căpitanul Short era sleită de puteri. Vântul o zbura ca pe un 
balon. 

— Trei! 

Artemis trase cu toată puterea pe care o avea în braţele lui 
subțiri. Holly își închise ochii și își dădu drumul. Nu-i venea să 
creadă că își încredința viaţa acestui noroios. 

Artemis știa ceva fizică. Își programase numărătoarea în așa 
fel încât să profite de curbă, de inerție și de mișcarea trenului. 
Dar natura te surprinde întotdeauna. În acest caz, era vorba de 
o porțiune lipsă între două secțiuni de șină. Nu suficient de mare 
încât să facă locomotiva să deraieze, dar suficient cât să 
provoace o smucitură. 

Smucitura împinse ușa înapoi, izbindu-se în cadrul ei ca o 
ghilotină de cinci tone. Dar părea că Holly reușise să intre. 
Artemis nu era sigur pentru că se ciocnise de el și amândoi se 
opriseră în marginea de lemn a vagonului. Părea întreagă din 
câte putea el să observe. Cel puţin capul îi era încă atașat de 
gât, ceea ce era bine. Dar părea inconștientă. Probabil din cauza 
traumei. . 

Artemis știa că și el urma să leșine. Işi dădea seama după 
cum i se întuneca vederea la colțurile ochilor, ca și cum ar fi fost 
vreun virus de computer. Alunecă într-o parte, căzând peste 
pieptul lui Holly. 

Acest lucru urma să aibă consecinţe mai grave decât vă 
puteţi închipui. Pentru că Holly era inconștientă, magia ei 
trecuse pe pilot automat. Magia nesupravegheată circula 
precum electricitatea. Faţa lui Artemis atinsese mâna stângă a 
elfului, deviind fluxul scânteilor albastre. Era bine pentru el, dar, 
în același timp, foarte rău pentru ea. Pentru că, deși Artemis nu 
știa asta, Holly avea nevoie de fiecare scânteie - nu reușise să 
intre întreagă în vagon. 

e 

Comandantul Root tocmai își activase dispozitivul de înfășurat 
coarda atașată de piron, când primi pe neașteptate o lovitură în 
ochi. 

e 

Goblinul D'Nall își scoase o oglindă din tunică și se uită să 
vadă dacă solzii îi erau bine așezați. 

— Aripile astea Koboi sunt grozave. Crezi că o să ne lase să le 
păstrăm? 

Aymon se încruntă. Nu că ţi-ai fi putut da seama. Nefiind mai 
expresivi decât o șopârlă, mișcările lor faciale erau destul de 
limitate. 

— Liniște, ticălos cu sânge cald ce ești! 

Cu sânge cald. Era o insultă grea pentru un goblin din B'wa 
Kell. 

D'Nall se zbârli. 

— Ai grijă, prietene, să nu-ţi smulg limba aia despicată din 
gură. 

— N-o să mai avem niciunul limbă dacă scapă elfii ăia, îi 
răspunse Aymon. 

Era adevărat. Generalii nu suportau bine dezamăgirile. 

— Prin urmare, ce facem? Eu arăt bine în costumul acesta. 
Ceea ce înseamnă că voi trebuie să fiți mai deștepţi. 

— Să tragem în tren! exclama Nyle. Simplu. 

D'Nall își ajustă aripile Koboi DoubleDex, plutind deasupra 
celui mai tânăr membru al echipei. 

— Tâmpitule! izbucni el, administrându-i scurt o palmă peste 
ceafă. Chestia aia e radioactivă. Nu simţi mirosul? Un foc rătăcit 
și o să fim toţi cenușă. 

— Ai dreptate, recunoscu Nyle. Ești mai deștept decât pari. 

— Mulţumesc. 

— Cu plăcere. 

Aymon cobori ușor până la o altitudine de 150 de metri. Era 
așa de tentant! Un singur foc bine ochit și l-ar dobori pe elful 
agăţat de ușă și următorul l-ar expedia jos pe omul de pe 
acoperiș. Dar nu putea să riște. Dacă devia cu un singur grad de 
la ţintă, își mâncase ultimele spaghete cu râme. 

— OK, anunţă el în microfonul căștii. Uite cum facem. Cu toată 
radiaţia din vagoane, s-ar putea ca ţintele să fie moarte în 
câteva minute. Urmărim trenul o vreme, ca să fim siguri. Apoi 
ne întoarcem și îi spunem generalului că am văzut cadavrele. 

D'Nall își luă zborul și într-o clipă fu jos, lângă el. 

— Și o să vedem cadavrele? 

— Sigur că nu, tâmpitule. Vrei să-ți ardă ochii și să-ți cadă? 

— Pai nu. 

— Exact. E limpede? 

— Precum cristalul, răspunse  Nyle  scoțându-și laserul 
Softnose Redboy. 

Își împușcă apoi camarazii în spate. Trăsese de aproape într-o 
țintă ușoară. N-avuseseră nicio șansă. Le urmări corpurile 
căzând pe pământ prin lentila de focalizare maximă. Zăpada 

urma să îi acopere în câteva minute și nimeni nu avea să Îi 
găsească până nu se topea calota de gheaţă. 

Nyle își băgă arma înapoi în toc, introducând coordonatele 
terminalului de navete pe computerul lui de zbor. Dacă îi studiai 
de aproape fața reptiliană, puteai să observi un rânjet. Era un 
locotenent nou în oraș. 


e Capitolul 9 + Orașul asediat 


CABINA OPERAȚIONALĂ, 
SEDIUL CENTRAL AL POLIȚIEI 


Foaly stătea în faţa ecranului principal al Reconului așteptând 
rezultatele ultimei căutări. Analiza extensivă cu laser a navetei 
goblinilor dezvăluise o amprentă totală și una parţială. Cea 
completă era a lui. Ceea ce se explica ușor prin faptul că 
inspectase personal toate componentele navetelor casate. 
Amprenta parţială îi aparținea trădătorului. Nu era suficient să 
identifice elful care oferise tehnologia Reconului celor din B'wa 
Kell, dar era suficient pentru a-i elimina pe nevinovați. Urma să 
pună față în față numele rămase cu numele celor care aveau 
acces la componentele de navete și astfel lista devenea mult 
mai scurtă. Foaly dădu din coadă, mulțumit. Genial. Nu avea de 
ce să fie modest în legătură cu asta. 

Pentru moment, computerul căuta prin fișierele personale 
amprenta parțiala. Tot ce putea să facă era să își trosnească 
degetele și să aștepte să fie contactat de către echipa de la 
suprafața. Magma era încă activă. Foarte neobișnuit. Ce 
coincidenţă! 

Șirul de gânduri suspicioase ale lui Foaly fu întrerupt de o 
voce familiară. 

„Căutare completă, spuse computerul, cu vocea lui Foaly. Un 
pic de vanitate. Trei sute patruzeci și șase eliminate. Mai rămân 
patruzeci de posibilităţi.” 

Patruzeci. Nu era rău deloc. Puteau fi intervievaţi cu ușurință. 
Era o oportunitate să folosească Retimagerul din nou. Dar mai 
era încă o posibilitate de îngustare a câmpului de posibilităţi. 


— Computer, compară posibilităţile cu personalul cu acces la 
Nivelul Trei de securitate. 

Nivelul Trei îi includea pe toţi cei care aveau acces la 
topitoriile de reciclare. 

„Căutare.” 

Desigur, computerul nu accepta comenzi decât de la cei ale 
căror voci era programat să le recunoască. Ca o altă măsură de 
siguranţă, Foaly își criptase parola de deschidere a computerului 
și alte documente importante într-un limbaj de programare 
bazat pe limba arhaică a centaurilor: centauriana. 

Toţi centaurii aveau ceva simptome de paranoia și cu motive 
întemeiate, având în vedere că mai erau mai puţini de o sută. 
Oamenii reușiseră să îi ucidă pe toţi verii lor, unicornii. Erau 
probabil șase centauri sub pământ care mai puteau citi acea 
limbă și unul singur care putea să descifreze codul 
computerului. 

Centauriana era, probabil, cea mai veche formă de scriere, 
datând din vremurile când oamenii începuseră să vâneze elfi. 
Paragraful care deschidea Manuscrisele de la Capalla, singurul 
document centaurian păstrat până în prezent și ieșit la iveală, 
spunea: 


Creaturi elfe, luați aminte, 

Pe Pământ, începe era omenească. 

Ascunde-te așadar, elfule, ca să nu te găsească 
Și sub pământ să locuiești se acu-nainte. 


Centaurii erau cunoscuţi pentru intelectul lor, nu pentru 
aptitudinile poetice. Totuși, Foaly simţi că acele cuvinte erau la 
fel de relevante astăzi cum fuseseră și cu multe secole în urmă. 

Cudgeon ciocăni în geamul securizat al cabinei. În mod 
normal, Cudgeon nu ar fi trebuit să fie primit în Operaţional, dar 
Foaly îi dăduse drumul. Nu putea să reziste să nu facă vreo 
glumă pe seama fostului comandant. Cudgeon fusese 
retrogradat ca locotenent în urma unei încercări dezastruoase 
de a-i lua locul lui Root, ca șef la Recon. Dacă familia lui nu ar fi 
avut influenţa politică pe care o avea, ar fi fost dat afară cu totul 
din poliţie. Oricum, poate i-ar fi fost mai bine în alt domeniu de 
activitate. Măcar nu ar fi trebuit să suporte tachinările constante 
ale lui Foaly. 

— Am niște formulare electronice pe care am nevoie să le 
vizezi, spuse locotenentul, evitând să îi întâlnească privirea. 

— Nicio problemă, comandante, răspunse  centaurul 
mustăcind. Cum mai merge complotul? Ai vreo revoluţie în plan 
pentru după-amiaza asta? 

— Semnează, te rog, spuse Cudgeon întinzându-i cu mâna 
tremurândă un stilou digital. 

„Uimitor, se gândea Foaly. Această epavă de elf fusese odată 
unul dintre ofițerii de frunte ai Reconului.” 

— Nu, serios, Cudgeon, faci o treabă grozavă cu formularele 
astea. 

Cudgeon îl privea cu ochii micșoraţi de suspiciune. 

— Mulţumesc, domnule. 

Un rânjet apăru în colţul gurii lui Foaly. 

— Cu plăcere. Dar nu e cazul să te umfli în pene. 

Mâna lui Cudgeon zbură spre fruntea bombată și deformată. 
Mai păstrase un pic din orgoliul de altădată. 

— Oh, am atins un subiect dureros. Îmi pare rău. 

Era o strălucire în colțul ochiului lui Cudgeon. 

O strălucire care l-ar fi putut avertiza pe Foaly. Dar el fusese 
distras de un bip venind de la computer. 

„Lista este completă.” 

— Scuză-mă un moment, comandante. E ceva important. 
Chestii legate de computer, nu le-ai înțelege. 

Foaly se întoarse către ecranul cu plasmă. Locotenentul n-are 
decât să mai aștepte semnătura lui. Probabil nu era decât o 
comandă de componente de navetă. 

Atunci îi pică fisa. O fisă mare, care a picat mai zgomotos 
decât izmenele unui dorf lovindu-se de perete. Componente de 
navetă. Cineva din interiorul sistemului. Cineva cu niște polițe 
de plătit. Picături de sudoare invadară fruntea lui Foaly. Era atât 
de evident. 

Privi ecranul cu plasmă ca să i se confirme ceea ce știa deja. 
Nu erau decât două nume. Primul, Bom Arbles, era eliminat din 
start. Ofiţerul de la Recuperări murise într-un accident de zbor în 
timpul unei plonjări spre centrul Pământului. Al doilea nume 
pulsa domol pe ecran. Locotenentul Briar Cudgeon. Transferat la 
echipa de reciclare cam prin aceeași perioadă când Holly 
scosese din circuit componentele. Totul se lega. 


Foaly știa că dacă nu va recepta mesajul în zece secunde, 
computerul va citi numele cu voce tare. Apăsă cu nonșalanță 
butonul „Delete”. 

— Ştii, Briar, spuse el cu o voce joasă. Toate glumele acelea 
despre problema ta cu capul nu erau spuse cu intenţie rea. E 
felul meu de a-mi exprima simpatia. De fapt, am niște alifie... 

Centaurul simţi ceva rece, metalic apăsându-i ceafa. Văzuse 
prea multe filme de acțiune ca să nu-și dea seama ce era. 

— Păstrează-ţi alifia, măgărușule, îi șopti Cudgeon în ureche. 
Am impresia că și tu o să ai niște probleme cu capul. 


TRENUL CHIMIC MAYAK, 
NORDUL RUSIEI 


Primul lucru pe care Artemis îl simţi fu un ciocănit ritmic de-a 
lungul șirei spinării. „Sunt la staţiunea de odihnă din Blackrock, 
se gândea el. lrina mă masează pe spate. Exact de asta avea 
nevoie organismul meu. Mai ales după hurducăielile din tren... 
Tren!” 

Erau, evident, tot la bordul trenului Mayak. Mișcarea ritmică 
era legănatul trenului când trecea peste îmbinările dintre șine. 
Artemis se forță să deschidă ochii, așteptându-se la amorțeli și 
dureri enorme. Dar își dădu seama că se simţea bine. Mai mult 
decât bine. Se simțea excelent. Trebuie să fi fost magia. Holly 
trebuie să îi fi vindecat numeroasele răni în timp ce el fusese 
inconștient. 

Nimeni altcineva nu se simţea așa în formă. În niciun caz nu 
căpitanul Short, care era încă inconștientă. Root așternea o 
pătură peste ofițerul lui căzut. 

— Te-ai trezit, nu-i așa? spuse el fără ca măcar să își întoarcă 
privirea înspre Artemis. Nu știu cum mai poţi să dormi după tot 
ce ai făcut. 

— Ce am făcut? V-am salvat... am ajutat, cel puţin. 

— Ai ajutat, așa e, Fowl. Te-ai ajutat pe tine cu ultimele 
scântei de magie ale lui Holly cât timp era inconștientă. 

Artemis scoase un oftat. Trebuie să se fi întâmplat când au 
căzut. Cumva fluxul magic a fost deviat. 

— Înţeleg ce s-a întâmplat. A fost un... 

Root ridică degetul ameninţător. 


— Nu spune asta. Marele Artemis Fowl nu face nimic 
accidental. 

Artemis încercă să își menţină echilibrul, așezându-se în 
genunchi. 

— Nu poate fi ceva grav. Numai extenuare, nu-i așa? 

In clipa următoare faţa lui Root fu la un centimetru de a lui, cu 
tenul suficient de roșu încât să degajeze căldură. 

— Nimic grav? tună comandantul, abia reușind să pronunţe 
cuvintele de furie. Nimic grav! Și-a pierdut degetul cu care 
apăsa pe trăgaci! | l-a retezat ușa. Cariera ei e încheiată. Și, din 
cauza ta, nu a mai avut magie suficientă cât să își oprească 
sângerarea. Nu mai are pic de putere. E sleită. 

— Și-a pierdut un deget? repetă Artemis amorţit de frig. 

— Nu e chiar pierdut, spuse comandantul fluturând degetul. 
M-a lovit în ochi în cădere. 

Ochiul lui începuse deja să se învineţească. 

— Dacă ne întoarcem acum, chirurgii voștri sigur ar putea să 
îl pună la loc, nu? 

Root clătină din cap. 

— Dacă ne-am putea întoarce acum. Am sentimentul că 
dedesubt situația e cu totul alta decât atunci când am plecat. 
Dacă goblinii au trimis un comando după noi, poţi să fii sigur că 
acolo se întâmplă ceva de proporții. 

Artemis era șocat. Holly le salvase vieţile și el așa o 
răsplătise. Era adevărat că nu era direct vinovat de rănirea ei, 
dar acest lucru se întâmplase în timp ce încercau să îl salveze 
pe tatăl lui. Avea o datorie de plătit. 

— Când? izbucni el. 

— Ce? 

— Când s-a întâmplat? 

— Nu știu, acum un minut. 

— Atunci mai avem timp. 

Comandantul se ridică. 

— Timp pentru ce? 

— Incă mai putem să salvăm degetul. 

Root își frecă o tăietură proaspătă de pe umăr - o amintire a 
călătoriei lui pe marginea trenului. 

— Cu ce? Eu de-abia dacă mai am suficientă putere pentru 
hipnoză. 

Artemis închise ochii, concentrându-se. 

— Dar ritualul de reînnoire a puterilor? Trebuie să existe o 
cale. 

Toată puterea Poporului venea din pământ. Ca să își 
sporească puterile, ei îndeplineau periodic un ritual. 

— Cum am putea să îndeplinim ritualul aici? 

Artemis își storcea creierii în căutarea unei soluţii. Învăţase pe 
dinafară pasaje întregi din Cartea elfilor în timp ce pregătea 
operaţiunea de răpire de anul trecut. 


Din pământ îti vine puterea 

Dată din bunăvoință, deci arată-ți recunostinta 
Culege sămânța magică 

De unde luna plină, stejarul bătrân 

Și vârtejul de apă se întâlnesc. 

Și îngroap-o departe de unde ai găsit-o, 

Ca darul tău să se întoarcă în pământ. 


Artemis se târî de-a lungul podelei și începu să caute prin 
costumul lui Holly. 

Inima lui Root aproape că stătu în loc. 

— Ce naiba faci, băiete? 

Artemis nici măcar nu-și ridică privirea. 

— Anul trecut Holly a scăpat pentru că avea la ea o ghindă. 

Comandantul reuși cumva să se controleze. 

— Ai cinci secunde, Fowl. Spune repede. 

— Un ofițer ca Holly nu ar fi uitat așa ceva. Aș pune pariu... 

Root răsuflă ușurat. 

— E o idee bună, băiete. Dar ghindele trebuie să fie 
proaspete. Sămânţa nu și-ar fi făcut efectul dacă timpul nu ar fi 
fost oprit. Nu ai decât două zile, cel mult. Holly și Foaly au venit 
cu o propunere pentru o ghindă sigilată, dar Consiliul nu a fost 
de acord. Au considerat-o o încălcare a legii. 

Era o cuvântare lungă pentru comandant. Nu era obișnuit să 
dea explicaţii. Dar o parte din el spera. Poate. Cine știe. Holly 
mai ocolea legea din când în când. 

Artemis descheie tunica lui Holly. Erau două obiecte mici pe 
lănţișorul de aur de la gâtul ei. Una era Cartea, scrierea de 
căpătâi a elfilor. Dar mai era ceva. O mică sferă de plexiglas 
umplută cu pământ. 


— Asta e împotriva regulamentului, spuse Root fără să pară 
prea supărat. 

Holly se mișcă, dezmeticindu-se doar pe jumătate. 

— Bună, comandante. Ce ai păţit la ochi? 

Ignorând-o, Artemis sparse micuța sferă de podeaua 
vagonului. Pământ și o mică ghindă îi căzură în palmă. 

— Acum nu mai rămâne decât să o îngropăm. 

Comandantul o ridică pe Holly pe umărul său. 

Artemis încercă să nu privească locul unde fusese degetul 
arătător. 

— Atunci e timpul să coborâm din tren. 

Artemis privi spre peisajul arctic care trecea cu repeziciune pe 
lângă vagon. Nu era așa de ușor să coboare cum ar fi părut 
după vorbele comandantului. 

Butler își dădu drumul ușor prin trapa din acoperișul 
vagonului, de unde supraveghease echipa de comando a 
goblinilor. 

— Mă bucur să te văd așa de ager, comentă sec Artemis. 

Valetul zâmbi. 

— Și mie îmi pare bine să te văd Artemis. 

— Ei? Ce ai văzut acolo? întrebă Root, întrerupându-le 
momentul întâlnirii. 

Butler își puse mâna pe umărul tânărului său stăpân. Puteau 
să stea de vorbă mai târziu. 

— Am scăpat de goblini. S-a petrecut un lucru ciudat: doi 
dintre ei au coborât pentru recunoaștere și celălalt i-a împușcat 
pe la spate. 

Root dădu din cap. 

— Jocurile puterii. Goblinii se dușmănesc între ei. Dar acum 
trebuie să coborâm din trenul ăsta. 

— Mai e o curbă la o jumătate de clic de aici. E cea mai bună 
ocazie. 

— Cum debarcăm? întrebă Artemis. 

Butler rânji. 

— „Debarcăm” e un cuvânt prea delicat pentru ce aveam eu 
în minte. 

Artemis scoase un geamăt. lar trebuia să alerge și să sară. 


CABINA OPERAȚIONALĂ 

Lui Foaly îi sfârâia creierul ca o moluscă pe grătar. Ar mai 
avea încă opţiuni, numai să nu îl împuște Cudgeon de- 
adevăratelea. Un singur foc și asta era. Centaurii nu aveau 
magie. Niciun pic. Se descurcau numai cu mintea. Și cu 
abilitatea de a-și călca inamicii în picioare. Dar Foaly avea 
sentimentul că locotenentul nu ar fi vrut să se descotorosească 
de el chiar acum. Era prea ocupat să-și savureze victoria. 

— Hei, Foaly, de ce nu încerci să te duci spre interfon. Să vezi 
ce se întâmplă. 

Foaly putea ghici ce s-ar întâmpla. 

— Stai liniștit, Briar. Fără mișcări bruște. 

Cudgeon râdea și părea într-adevăr fericit. _ 

— Briar? Ne spunem pe nume acum, nu-i așa? Iți dai seama 
că ai intrat în bucluc, nu? 

Foaly începea să-și dea seama. Dincolo de geamul cenușiu, 
ofițerii de la Tehnic munceau de zor la căutarea trădătorului, 
fără să observe drama care se desfășura la mai puţin de doi 
metri de ei. El îi putea vedea și auzi, printr-un geam de 
supraveghere, însă ei nu. 

Centaurul nu putea învinovăţi pe nimeni în afară de el. El 
insistase ca acea cabină operaţională să fie construită după 
standardele lui paranoice. Un cub de titaniu cu geamuri 
securizate. Nu exista niciun fir în toată camera, nici măcar un 
cablu de fibră optică să lege cabina de restul lumii. 

Total impenetrabilă. Sigur, numai dacă nu deschideai ușa să 
arunci câteva insulte unui vechi inamic. Foaly gemu. Mama lui îi 
spusese că va avea necazuri din cauza gurii lui slobode. Așadar, 
nu era totul pierdut. Mai avea câţiva ași în mânecă. De exemplu, 
o podea de plasmă. 

— Despre ce e vorba, Cudgeon? întrebă centaurul ridicându-și 
copitele de pe plăcile podelei. Și, te rog, să nu-mi spui că vrei să 
conduci lumea. 

Cudgeon continua să zâmbească. Era momentul lui. 

— Nu imediat. Elementele Subpământene îmi ajung pentru 
moment. 

— Dar de ce? 

Ochii lui Cudgeon sticleau de nebunie. 

— De ce? Ai tupeul să mă întrebi de ce? Eram băiatul de aur 
al Consiliului. In cincizeci de ani puteam să ajung președinte! 
Dar a venit afacerea Artemis Fowl. Într-o singură zi, toate 

speranţele mi-au fost spulberate. Am ajuns slutit și degradat. Și 
totul din cauza ta, Foaly. A ta și a lui Root! Așadar, singura 
modalitate ca eu să fiu reabilitat este să vă discreditez pe voi. 
Tu vei fi găsit vinovat pentru atacurile goblinilor, iar Julius va fi 
mort și dezonorat. Și ca bonus, îl prind și pe Artemis Fowl. Totul 
e atât de aproape de perfecţiune, așa cum visam eu. 

Foaly pufăi pe nas. 

— Chiar crezi că poţi învinge Reconul cu câteva arme 
Softnose? 

— Să înving Reconul? Dar de ce aș face asta? Eu sunt eroul 
Unităţii. Sau voi fi, mai bine zis. Și tu vei fi personajul negativ în 
povestea asta. 

— Vom mai vedea, față de babuin, spuse Foaly activând un 
întrerupător care transmitea un semnal infraroșu către un 
receptor din podea. În cinci zecimi de secundă o membrană 
secretă de plasmă se va încinge. O jumătate de secundă mai 
târziu, o încărcătură neutrino se va împrăștia peste gelul de 
plasmă ca niște limbi de foc, proiectând pe oricine ar fi fost 
conectat cu podeaua prin trei pereţi cel puţin. Teoretic. 

Cudgeon mustăcea amuzat. 

— Nu-mi spune că plăcile cu plasmă nu funcţionează! 

Foaly era uluit. Pentru moment. Apoi își cobori copitele cu 
grijă și apăsă pe un alt buton. Acesta activa un laser controlat 
vocal. În principiu, următoarea persoană care ar fi vorbit se 
prăjea. Centaurul își ţinu respiraţia. 

— Nu mai ai plăci cu plasmă, continuă Cudgeon. Și nici laser 
activat vocal. Pierzi teren, Foaly. Nu că aș fi surprins. Am știut 
întotdeauna că o să iasă la iveală ceea ce ești de fapt: un 
măgar. 

Locotenentul se așeză într-un scaun ergonomic, sprijinindu-și 
picioarele pe suportul pentru computer. 

— Deci, ţi-ai dat seama sau nu încă? 

Foaly se gândea. Cine putea fi? Cine îl putea bate cu propriile 
arme? Nu Cudgeon, asta era sigur. El nu avea habar de tehnică. 
Nu. O singură persoană putea să spargă codul centaurian și să 
dezactiveze sistemele de securitate ale cabinei. 

— Opal Koboi, spuse el trăgând aer în piept. 

Cudgeon îl mângâie pe Foaly pe cap. 

— Corect. Opal a plantat câteva camere ascunse în timp ce 
lucra la actualizarea sistemului. lar după ce ai fost drăguţ să 

traduci câteva documente în faţa camerei, a fost foarte simplu 
să spargă codul și să-l reprogrameze. Și partea haioasă e că 
nota de plată a fost achitată de câtre Consiliu. A pus la 
socoteală până și camerele. Chiar acum B'wa Kell se pregătesc 
să lanseze un atac asupra orașului. Armele și sistemele de 
comunicație ale Reconului sunt nefuncţionale și lucrul cel mai 
bun e că tu, prietenul meu cabalin, vei fi răspunzător. Până la 
urmă, te-ai încuiat în cabina operaţională în mijlocul unei crize. 

— N-o să te creadă nimeni, protestă Foaly. 

— Oh, ba da, mă vor crede. Mai ales după ce tu vei dezactiva 
sistemele de securitate, inclusiv tunurile anti-ADN. 

— Ceea ce nu voi face curând. 

Cudgeon răsucea o telecomandă neagră între degete. 

— Mă tem că nu mai depinde de tine. Opal ţi-a modificat 
setările și a remontat totul în frumusețea asta. 

Foaly înghiţi în sec. 

— Vrei să spui câ...? 

— Așa e. Nimic nu funcţionează decât dacă apăs eu pe buton. 

Și chiar asta făcu. Chiar dacă Foaly ar fi avut viteza de reacție 
a unui sprit, nu ar fi avut timp să își retragă toate copitele 
înainte ca plasma să îl proiecteze din scaunul lui ergonomic 
special modificat. 


CERCUL POLAR 


Butler îi instrui pe toți cum să se lege de Centura Lunară, câte 
unul de fiecare verigă. Plutind ușor în curentul de aer, grupul se 
deplasa către ușa vagonului precum un crab beat. 

„E o problemă de fizică simplă, își spuse Artemis. Forţa 
gravitațională redusă va ajuta să ne zdrobim de gheaţa ținutului 
arctic.” In ciuda logicii lui, când Root a scos grupul în întunericul 
nopţii, Artemis nici nu apucase să își tragă răsuflarea. Mai târziu, 
când derula incidentul în mintea lui, omitea partea cu respiraţia. 

Curentul îi învârti și îi zbură dincolo de traversele căii ferate. 
Butler dezactivă Centura Lunară cu o secundă înainte de impact, 
altfel ar fi continuat să plutească de parcă ar fi fost pe Lună. 

Root se dezlegă primul și săpă în zăpadă cu pumnii, până 
când dădu de gheaţă solidă. 

— Nu are rost, spuse el. Nu pot să sparg gheaţa. 

Se auzi un zgomot în spatele lui. 


— Staţi în spate, îi sfătui Butler, ţintind cu arma. 

Root se conformă, ferindu-și ochii cu braţul. 

Gheaţa sfărâmată te poate orbi la fel de ușor ca o unghie 
lungă de câţiva centimetri. Butler își descărcă arma pe o 
suprafață mică, făcând o gaură nu foarte adâncă. Intr-o clipă se 
formă o zloată care îi udă și mai rău decât erau deja. 

Root verifică rezultatul acţiunii înainte ca fumul să se fi 
destrămat. Îl informă pe Butler că nu mai aveau decât vreo 
câteva secunde din timpul lui Holly. Trebuiau să îndeplinească 
ritualul de reînnoire. Dacă trecea prea mult timp, să încerce o 
grefă nu ar mai fi fost o soluţie înțeleaptă. Chiar dacă ar fi putut. 

Comandantul sări în groapă și dădu la o parte bucăţile de 
gheață desprinsă din stratul masiv. Zări un disc maroniu în 
mijlocul albului. 

— Da! strigă el. Pământ! 

Butler cobori trupul tremurând al lui Holly în groapă. Părea o 
păpușă în mâinile lui puternice. Micuţă și neputincioasă. Root 
încleștă degetele lui Holly în jurul ghindei „ilegale”, împingându- 
i mâna stângă adânc în solul răvășit. Scoase o rolă de bandă 
adezivă de la centura lui și fixă cum putu mai bine degetul în 
poziţia lui firească. 

Elful și cei doi oameni se adunară în jur și așteptară. 

— S-ar putea să nu meargă, mormăi Root nervos. Treaba asta 
cu ghinda sigilată e nouă. N-a fost testată până acum. Ideile lui 
Foaly... Dar de obicei merg. De obicei. 

Artemis își puse mâna pe umărul lui. Nu știa ce altceva să 
facă. Să arate compasiune nu era unul dintre punctele lui forte. 

Trecură cinci secunde. Zece. Nimic. 

Apoi... 

— Uite! strigă Artemis. O scânteie. 

O singură scânteie albastră străbătea lent braţul lui Holly, 
urmând firul venelor. Îi străbătu pieptul, urcă spre bărbia ei 
ascuțită și se scufundă chiar în zona dintre ochi. 

— Îndepărtaţi-vă, îi sfătui Root. Am văzut o vindecare în două 
minute, într-o noapte în Tulsa. Aproape a distrus portul de 
navete. De vindecare în patru minute nici n-am auzit. 

Se retraseră cu spatele până la marginea craterului exact în 
ultimul moment. Din pământ ţâșniră mai multe scântei, 
îndreptându-se către mâna lui Holly, zona care avea cea mai 

mare nevoie de ajutor. Se scufundau în degetul ei ca niște 
torpile de plasmă, topind banda de plastic. 

Holly sări în poziţie verticală, legănându-și mâinile ca o 
marionetă. Picioarele începură să se zvârcolească, lovind 
inamici invizibili. Apoi coardele vocale. Scoase un țipăt pe 
frecvenţe atât de înalte, că fâșiile de gheață mai subţiri crăpară. 

— E normal? șopti Artemis, ca și cum Holly ar fi putut auzi. 

— Cred că da, răspunse comandantul. Creierul ei face o 
verificare a întregului sistem. E altceva decât să vindeci tăieturi 
și zgârieturi, dacă înţelegi ce vreau să spun. 

Fiecare por din trupul lui Holly începu să fiarbă, emanând 
radiaţii. Rupse și izbi totul în jur, căzând apoi într-o mocirlă. Nu 
era o priveliște plăcută. Apa se evapora, învăluind-o în ceaţă. 
Numai mâna ei stângă era vizibilă, cu degetele zvârcolindu-se 
disperat. 

Deodată, Holly se opri din tremurat. Mâna îi îngheţă și apoi 
căzu în norul de ceaţă. Noaptea arctică invadă din nou locul cu 
liniștea ei. 

Ei se apropiară cu pași mici, aplecându-se peste ceaţă. 
Artemis ar fi vrut să vadă, dar îi era teamă să privească. 

Butler trase aer în piept, încercând să își facă loc printre aburii 
de ceață. Era liniște. Trupul lui Holly zăcea încremenit ca un 
mormânt. 

Artemis privi silueta din groapă. 

— Cred că s-a trezit... 

Artemis se opri, văzând că Holly își recăpătase brusc 
cunoștința. Țâșni în sus. Avea turturi în jurul genelor și în părul 
ei castaniu-roșcat. Înghiţea cantităţi uriașe de aer, umflându-și 
pieptul. 

Artemis îi cuprinse umerii, abandonând pentru prima dată 
scutul lui glacial. 

— Holly, Holly, vorbește! Degetul tău e bine? 

Holly își mișcă degetele, apoi își strânse pumnul. 

— Cred că da, spuse ea și îl pocni pe Artemis direct între ochi. 

Surprins, băiatul ateriză într-o movilă de zăpadă pentru a 
patra oară în acea zi. 

Holly îi făcu cu ochiul lui Butler, care rămăsese uluit. 

— Acum suntem chit, zise ea. 

Comandantul Root nu avea multe amintiri la care ţinea. Dar în 
viitor, în zilele lui cele mai întunecate, avea să își aducă aminte 
de acest moment și să se amuze în tăcere. 


CABINA OPERAȚIONALĂ 


Foaly se trezi cu dureri, ceea ce era neobișnuit pentru el. Nici 
nu își amintea ultima dată când simţise efectiv durere fizică. 
Fusese jignit de câteva ori de comentariile tăioase ale lui Julius, 
dar durerea fizică nu era ceva ce ar fi vrut să îndure când putea 
să o evite. 

Centaurul era întins pe podeaua cabinei de securitate a 
Operaţionalului, împleticit între rămășițele scaunului său de 
birou. 

— Cudgeon, mârâi el. 

După care urmară două minute de obscenităţi. 

Când își mai calmă furia, creierul centaurului începu din nou 
să funcţioneze, dar de-abia reuși să se ridice de pe podeaua de 
plasmă. Avea zgărieturi pe partea dorsală și cu siguranţă avea 
să rămână cu câteva zone fără peri. Foarte neatrăgător pentru 
un centaur. Era primul lucru la care se uita o posibilă parteneră 
într-un club de noapte. Nu că Foaly ar fi fost vreodată un bun 
dansator. Avea patru copite stângi. 

Cabina era sigilată. Mai închisă decât portofelul unui gnom, 
cum spunea proverbul. Foaly tastă codul lui de ieșire. „Foaly. 
Uşi.” 


Computerul râmase tăcut. 

Incercă și comenzi vocale. „Foaly. Unu doi unu depășește. 
Uşi.” 

Nici măcar un bip. Era blocat. Prizonier în propriul sistem de 
securitate. Până și ferestrele erau programate să se închidă la 
culoare, blocându-i vederea în camera operaţională. Cu totul 
izolat și încuiat înăuntru. Nimic nu funcționa. 

Bine, nu era chiar așa. Totul funcţiona, dar computerele sale 
preţioase nu reacționau la atingerea lui. Și Foaly știa prea bine 
că nu avea cum să iasă din cabină fără să aibă acces la sistem. 

Foaly își luă pălăria de folie de pe cap și o mototoli într-un 
ghem. 


— Mult m-ai ajutat! spuse el, aruncând-o la coșul de reciclare. 
Coșul va analiza componentele chimice ale obiectului, după care 
îl va redirecţiona către containerul potrivit. 

Un monitor cu plasmă de pe perete se aprinse și fața 
frumoasă a lui Opal Koboi apăru, cu cel mai larg rânjet pe care 
centaurul îl văzuse vreodată. 

— Bună, Foaly. Nu ne-am mai văzut de mult. 

Foaly îi întoarse rânjetul, dar nu era chiar așa de larg. 

— Opal, ce bine îmi pare să te văd! Ce mai fac părinţii tăi? 

Toata lumea știa că Opal îl ruinase pe tatăl ei. Era deja o 
legendă în cercurile profesionale. 

— Sunt bine, mulţumesc. Casa Cumulus e un azil drăguţ. 

Foaly se hotărî să meargă pe sinceritate. Nu era ceva ce 
folosea el foarte des. Dar era dispus să încerce. 

— Opal, gândește-te ce faci! Cudgeon e nebun. O dată ce va 
obţine ce vrea, o să scape de tine într-o clipă! 

Zâna își scutură degetul cu manichiură perfectă. 

— Nu, Foaly. Te înșeli. Briar are nevoie de mine, chiar are. El 
nu ar fi în stare de nimic fără mine și aurul meu. 

Centaurul privi adânc în ochii lui Opal. Zâna chiar credea în 
ceea ce spunea. Cum putea cineva atât de inteligent să fie așa 
de derutat? 

— Știu despre ce e vorba, Opal. 

— O, știi? 

— Da. Eşti încă supărată pentru că eu am câștigat medalia la 
concursul științific în facultate. 

Pentru o secundă, Koboi își pierdu cumpătul, iar trăsăturile ei 
nu mai părură așa de perfecte. 

— Medalia aia era a mea, centaur tâmpit! Proiectul meu de 
aripă era superior ridicolei tale camere.-iris. Tu ai câștigat pentru 
că erai bărbat. Asta e singurul motiv. 

Foaly rânji satisfăcut. Chiar și în acest moment în care nu 
întrevedea șanse prea mari, el nu își pierduse abilitatea de a fi 
cea mai enervantă creatură din lumea subpământeană, când 
voia să fie așa. 

— Ce dorești, Opal? Sau m-ai contactat doar ca să depănăm 
amintiri din vremea studenției. 

Opal sorbi o înghiţitură mare dintr-un pahar de cristal. 

— Te-am contactat, Foaly, ca să îţi dai seama că te urmăresc, 
deci să nu încerci nimic. Mai voiam și să îţi arăt ceva surprins de 

camerele de securitate din centrul orașului. Sunt imagini în 
direct, apropo. lar Briar e la Consiliu în momentul acesta, 
învinovăţindu-te pe tine pentru cele întâmplate. Vizionare 
plăcută! 

Fața lui Opal dispăru și fu înlocuită de o imagine filmată de 
sus a centrului orașului Haven. Un district turistic la marginea 
centrului comercial Spud's Spud Emporium. In mod normal, 
această zonă era înțesată de cupluri făcând fotografii lângă 
fântână. Dar nu și astăzi, pentru că astăzi piaţa era un câmp de 
bătaie. B'wa Kell declaraseră război Reconului și se părea că era 
o bătălie unilaterală. Goblinii trăgeau cu laserele lor Softnose, 
dar poliţia nu riposta. Se adăposteau doar pe unde puteau. Erau 
complet neajutorați. 

Foaly râmase cu gura căscată. Era un dezastru. Și el era 
învinuit pentru tot. Sigur, treaba cu ţapii ispășitori era că nu 
rămâneau în viață să își demonstreze nevinovăția. Trebuia să îi 
transmită un mesaj lui Holly, și repede, altfel erau toți niște elfi 
morți. 

e Capitolul 10 * Bucluc și strădanie 


CENTRUL ORAȘULUI HAVEN 


Centrul comercial Spud's Spud Emporium era un loc ce 
trebuia ocolit. Cartofii prăjiţi erau prea unsuroși, carnea era de 
provenienţă misterioasă, iar milkshake-ul avea cocoloașe. 
Oricum, în centru se făcea un comerț înfloritor, în special în 
preajma solstițiului. 

În acest moment, căpitanul Bucluc Kelp aproape că ar fi 
preferat să fie în fast-food, mestecând un hamburger ca de 
cauciuc, decât afară, ferindu-se de lasere. Aproape. 

Acum, când Root nu mai era prin preajmă, comandamentul 
trupelor în câmpul de luptă i-a revenit căpitanului Kelp. De 
regulă, aceasta ar fi fost o responsabilitate pe care căpitanul ar 
fi savurat-o. Dar în mod normal ar fi beneficiat de transport și de 
arme. Din fericire, mai aveau încă sistemele de comunicații. 

Bucluc și patrula lui făceau razii prin locurile pe unde se 
adunau goblinii, când fură atacați de o sută de membrii ai 
triadei reptiliene. Goblinii se poziționaseră pe acoperișuri, 
prinzând echipajul Recon într-o încrucișare letală de lasere 
Softnose și bulgări de foc. O strategie cam complexă pentru 
B'wa Kell. Un goblin de inteligenţă medie considera scărpinatul 
și scuipatul în același timp o provocare. Era clar că primeau 
ordine de la cineva. 

Bucluc împreună cu unul dintre mai tinerii lui caporali erau 
imobilizaţi în spatele unei cabine foto, în timp ce restul ofițerilor 
reușiseră să se adăpostească în interiorul centrului comercial. 
Pe moment, aceștia reușeau să îi ţină pe goblini la distanţă cu 
ajutorul armelor paralizante și al bastoanelor electrice. Armele 
paralizante aveau o rază de acţiune de zece metri, iar 

bastoanele erau bune numai în situaţii de proximitate. Ambele 
arme funcționau cu baterii electrice care aveau să se descarce 
până la urmă. După aceea, nu le mai rămâneau decât pietrele și 
pumnii. Nici măcar nu aveau avantajul scuturilor, pentru că 
goblinii erau echipați cu căști de luptă ale Reconului. Sigur, 
modele mai vechi, dar echipate cu filtre antiscut. 

Un bulgăre de foc zbură peste cabină și căzu topind asfaltul la 
picioarele lor. Goblinii se mai deșteptau. Atât cât puteau ei. În 
loc să încerce să tragă prin cabină, lansau proiectilele peste ea. 
Începeau să intre în criză de timp. 

Bucluc bătu în microfon. 

— Kelp către bază. Aţi aflat ceva despre arme? 

— Nimic, dom’ căpitan, fu răspunsul. Suntem o mulţime de 
ofițeri și n-avem cu ce să-mpușcăm. Ne încărcăm armele 
electrice, alea vechi, da' o să ne ia cel puţin opt ore. Sunt vreo 
două costume-armură prin Recon. Le trimit acuși la dumneata. 
Cinci minute. Maxim. 

— D'arvit, înjură căpitanul. 

Trebuiau să-și schimbe ascunzătoarea curând. Cabina stătea 
să se dărâme în orice clipă, iar ei ar fi rămas ţinte ușoare în 
bătaia focului goblinilor. Alături de căpitan, caporalul tremura de 
groază. 

— Ce naiba, exclamă Bucluc, calmează-te! 

— Tu să taci, replică fratele lui, Grub, printre buzele 
tremurânde. Tu trebuia să ai grijă de mine. Așa a zis mami. 

Bucluc ridică un deget ameninţător. 

— Eu sunt căpitan Kelp în timpul serviciului, caporale. Și, ca 
să știi, eu chiar am grijă de tine. 

— Dacă asta înseamnă să ai grijă... se plânse Grub, îmbufnat. 

Bucluc nu știa cine îl enerva mai tare, fratele lui mai mic sau 
goblinii. 

— Uite ce e, Grub. Cabina asta nu mai rezistă mult. Trebuie să 
mergem să ne adăpostim în centrul comercial. Înţeles? 

Buza tremurândă a lui Grub înțepeni deodată vizibil. 

— Nici vorbă. Nu mă mișc de aici. Nu mă poţi forţa. Nu-mi 
pasă dacă stau aici tot restul vieţii. 

Bucluc își ridică vizorul. 

— Ascultă-mă! Ascultă! O să mai ai de trăit cam 30 de 
secunde. Trebuie să mergem. 

— Dar goblinii, Bucluc... 

Căpitanul își apucă fratele de umeri. 

— Nu-ţi face griji în legătură cu goblinii! Fă-ţi griji pentru 
piciorul meu care va lua contact cu dosul tău dacă încetinești. 

Grub făcu o grimasă. Mai avusese această experienţă înainte. 

— O să ajungem cu bine, nu-i așa, frate? 

Bucluc îi făcu cu ochiul. 

— Sigur. Nu sunt eu căpitanul? 

Frăţiorul lui dădu din cap afirmativ, buza destinzându-i-se un 
pic. 

— Bun. Acum, ochii pe ușă și pornește la comanda mea! 
Înţeles? 

Din nou dădea din cap. Bărbia lui Grub se mișca în sus și în 
jos mai repede decât ciocul unei ciocănitori. 

— Bine, caporale. Pregătește-te! La comanda mea... 

Un alt bulgăre de foc. De această dată mai aproape. Un fum 
negru se ridica din tălpile de cauciuc ale încălţărilor lui Bucluc. 
Căpitanul scoase nasul de după peretele cabinei. O rază laser 
aproape că îi făcu o a treia nară. O firmă de oţel făcută sanadviș 
zbură răsucindu-se după colţ, dansând cu forța a zece focuri de 
armă. „Foto Finish” scria pe firmă. De fapt „Fot Finish”, mai 
precis - „o”-ul dispăruse. Așadar nu rezistase laserelor. Dar va 
trebui să se descurce cu ea. 

Bucluc prinse placa de oțel care se învârtea încă și și-o puse 
pe umeri. Ca pe un fel de armură. Uniformele ofițerilor Recon 
erau căptușite cu micro filamente care disipau exploziile de 
neutrino și chiar exploziile sonice, dar laserele Softnose nu mai 
fuseseră folosite sub pământ de zeci de ani, așa că uniformele 
nu fuseseră făcute să reziste în faţa unor arme. Un foc ar trece 
prin ele ca prin hârtie. 

ÎI împușcase pe fratele său în spate. 

— Gata? 

Se poate ca Grub să fi dat din cap sau poate că întregul lui 
corp tremura. 

Bucluc se ghemui, potrivindu-și firma cu una dintre părţi 
peste spinare și cu cealaltă peste piept. Ar rezista la vreo două 
runde de foc. Apoi îl va acoperi pe Grub cu propriul corp. 

Un alt bulgăre de foc. Exact între ei și magazine, într-o clipă 
flăcările vor face o gaură în asfalt. Trebuiau să plece. Printre 
focuri. 

— Închide-ţi casca! 

— De ce? 

— Inchide-o, caporale! 

Grub execută ordinul. Se mai putea certa cu fratele lui, dar nu 
cu ofițerul superior. 

Bucluc îl împinse. Cu forță. 

— Fugi, fugi, fugi! 

Trecură chiar prin inima flăcărilor. Bucluc auzi filamentele din 
costumul lui plesnind în încercarea de a face față căldurii. Tarul 
înfierbântat îi absorbea ghetele, topindu-i tălpile de cauciuc. 

Și trecură, clătinându-se spre ușile duble. Bucluc își scutură 
cenușa de pe vizor. Elfii lui așteptau, înghesuiți în spatele 
scuturilor de apărare. Doi paramedici warloc erau pregătiţi, cu 
mânușile puse, gata de intervenţie. 

Mai aveau zece metri. 

Fugeau. 

Goblinii reajustară raza. Focurile cântau prin aer în jurul lor, 
pulverizând ce mai rămăsese din fațada magazinului. Bucluc își 
aplecă fruntea când o moluscă se lipi de casca lui. Alte focuri. Și 
mai jos. Câteva lovituri grupate, între umerii lui. Firma rezistă. 

Impactul îl ridică pe căpitan ca pe un zmeu și îl izbi în fratele 
lui, zburându-i pe amândoi prin ușa dublă distrusă. Fură trași 
imediat în spatele scuturilor de apărare. 

— Grub? întrebă gâfâind căpitanul Kelp, copleșit de durere, 
zgomot și cenușă. E bine? 

— E bine, răspunse cel mai în vârstă dintre paramedici, 
rostogolindu-l pe Bucluc pe burtă. Spatele tău însă o să aibă 
niște vânătăi de toată frumuseţea mâine dimineaţa. 

Căpitanul îi făcu semn warlocului să plece. 

— Aveţi vreo veste de la comandant? 

Warlocul scutură din cap. 

— Nimic. Root e dispărut în acţiune, iar Cudgeon a fost 
reinstalat pe postul de comandant. Mai mult chiar, acum se 
zvonește că Foaly ar fi în spatele întregii afaceri. 

Bucluc păli. Și nu din cauza durerii din spate. 

— Foaly? Nu poate fi adevărat! 

Bucluc scrâșnea din dinţi de frustrare. Foaly și comandantul. 
Nu avea de ales, trebuia să o facă. Exact lucrul care îi 
transformase viaţa în coșmar. 

Căpitanul Kelp se străduise să se ridice într-un cot. În aerul de 
deasupra capetelor lor roiau focurile bâăzâitoare de Softnose. Nu 

mai era decât o chestiune de timp până când aveau să fie cu 
totul doborâţi. Trebuia să o facă. 

Bucluc trase aer în piept. 

— Popor, ascultaţi-mă! Retragerea la sediul poliţiei! 

Trupele înlemniră. Chiar și Grub se surprinse aproape 
suspinând. Retragerea? 

— N-aţi auzit? urlă Bucluc. Retragerea! Nu putem rezista în 
stradă fără arme. Afară! 

Echipajul Recon se deplasă către ieșirea de serviciu; nu erau 
obișnuiți să piardă. Poţi să-i zici retragere, poţi să-i zici manevră 
tactică, tot fugă din fața inamicului era. Și cine s-ar fi gândit că 
acest ordin va veni din gura lui Bucluc Kelp? 


PORTUL DE NAVETE DIN REGIUNEA ARCTICĂ 


Artemis și tovarășii lui se adăpostiră în portul de navete. Holly 
făcuse drumul până acolo pe umerii lui Butler. Protestase 
vehement timp de câteva minute, până când comandantul i-a 
ordonat să tacă. 

— Tocmai ai suferit o operaţie magică majoră, îi aminti el. Așa 
că stai liniștită și fă-ţi exerciţiile! 

Era vital ca Holly să își miște constant degetul în decursul 
următoarei ore, pentru ca tendoanele ei să se sudeze. Era foarte 
important ca ea să facă mișcările pe care intenţiona să le 
practice mai târziu cu degetul arătător, în special când va trage 
cu arma. 

Se adunară în jurul unui cub luminos în sala plecărilor, acum 
pustie. 

— E vreun pic de apă? întrebă Holly. Mă simt deshidratată 
după vindecare. 

Root îi făcu cu ochiul, ceea ce nu se întâmpla foarte des. 

— Uite o șmecherie pe care am învățat-o pe teren. 

Scoase un cartuș plat la capăt de pe una dintre agăţătorile de 
la centura lui. Părea să fie făcut dintr-un material translucid și 
era umplut cu un lichid transparent. 

— N-o să bei prea mult din aia, comentă Butler. 

— Mai mult decât ţi-ai închipui. Este un cartuș Hidrosion: un 
extinctor în miniatură. Apa e comprimată într-un spaţiu foarte 
mic. Dacă tragi cu el în inima focului, impactul va inversa efectul 
compresorului. O jumătate de litru de apă înglobează flăcările. 

Mai eficient decât o sută de litri turnaţi deasupra. Le spunem 
Spumante. 

— Foarte bine, spuse Artemis sec. Dacă v-aţi putea folosi 
armele. 

— Nu avem nevoie de ele, răspunse Root scoțând un cuțit 
mare. Treaba asta se face și manual. 

Îndreptă capătul plat spre o gură de ploscă și desfăcu apoi 
capacul. Un jet țţâșni în recipient. 

— Poftim, căpitane. Să nu lași să se spună vreodată că nu am 
grijă de ofițerii mei. 

— inteligentă mișcare, recunoscu Artemis. 

— Și cel mai bun lucru e, continuă Root punându-și cartușul 
gol în buzunar, că lucrurile astea sunt refolosibile. Nu am 
altceva de făcut decât să îl bag în zăpadă și compresorul se va 
ocupa de restul. Și nici Foaly n-o să mai facă gălăgie că irosesc 
echipament. 

Holly bău îndelung și curând culoarea îi reveni în obraji. 

— Deci am fost atacați de un comando B'wa Kell. Ce 
înseamnă asta? 

— Înseamnă că aveţi o scurgere de informaţii, spuse Artemis, 
ținându-și mâinile aproape de căldura cubului. Am avut impresia 
că această misiune era strict secretă. Nici măcar Consiliul vostru 
nu a fost informat. Singura persoană care nu e aici este 
centaurul. 

Holly sări în picioare. 

— Foaly? Nu se poate. 

Artemis ridică mâinile nevinovat. 

— Deducţie logică. Atâta tot. 

— Totul bine și frumos, îi întrerupse comandantul, dar asta nu 
e decât o supoziţie. Trebuie să analizăm situaţia. Ce avem și ce 
știm noi sigur? 

Butler dădu din cap. Comandantul era pe placul lui. Un 
adevărat soldat. 

Root își răspunse singur la întrebare. 

— Avem încă naveta, numai să nu fie microfoane prin ea. E 
prevăzută cu un dulap plin cu provizii. În mare parte mâncare 
din Atlantida, deci obișnuiţi-vă cu pește și calmar. 

— Și ce știm? 

Artemis prelua discuţia. 


— Știm că goblinii au o sursă care îi informează în interiorul 
Reconului. Mai știm că, dacă au încercat să-l elimine pe 
comandantul Root, acum probabil ca au pornit după restul 
Unităţii. Ar avea cele mai mari șanse dacă ar încerca ambele 
operaţiuni simultan. 

Holly își mușcă buza. 

— Asta înseamnă că... 

— Înseamnă că, probabil, sub pământ are loc o revoluţie. 

— B'wa Kell împotriva Reconului, spuse Holly, ironic. Nicio 
problemă. 

— În mod normal, ar fi adevărat, replică Artemis. Dar dacă 
armele voastre nu merg... 

— Atunci nici ale lor, completă Root. Teoretic. 

Artemis se apropie de cubul luminos. 

— În cel mai rău caz, Haven a fost ocupat de B'wa Kell, iar 
membrii Consiliului sunt ori morţi, ori arestaţi. Sincer vorbind, 
situaţia e urâtă. 

Niciunul dintre elfi nu răspunse. „Urâtă” nu era o descriere 
corectă. „Dezastruoasă” era mai aproape de realitate. 

Până și Artemis era ușor descurajat. Nimic din ce se întâmplă 
nu îl ajuta pe tatăl lui. 

— Eu sugerez să ne odihnim aici un pic, să împachetăm niște 
provizii și apoi să pornim spre Murmansk imediat cum se 
întunecă. Butler poate să percheziţioneze apartamentul acestui 
om, Vassikin. Poate avem noroc și tatăl meu va fi acolo. Imi dau 
seama că avem un ușor dezavantaj fără arme, dar avem 
elementul surpriză de partea noastră. 

Nimeni nu vorbi preţ de câteva momente. Era o tăcere 
apăsătoare. Toţi știau ce trebuia spus, dar nimeni nu voia să o 
facă. 

— Artemis, rosti Butler într-un târziu, punându-și mâna pe 
umărul băiatului, noi nu suntem în stare să ne ridicăm împotriva 
Mafiei. Nu avem niciun fel de arme de foc, iar colegii noștri 
trebuie să se întoarcă sub pământ, deci nu vom mai avea magia 
de partea noastră. Dacă mergem acolo acum, nu ne vom mai 
întoarce. Niciunul dintre noi. 

Artemis privea fix în inima cubului luminos. 

— Dar tatăl meu e atât de aproape, Butler. Nu pot renunţa 
acum. 

Fără să vrea, Holly fu impresionată de tenacitatea băiatului, 
de voinţa lui de a continua, deși șansele erau mici. Era sigură 
că, de această dată, Artemis nu încerca să manipuleze pe 
nimeni. Era doar un băiat căruia îi era dor de tatăl lui. Poate că 
lăsase garda jos, dar îi părea rău pentru el. 

— Nu renunţăm, Artemis, spuse ea pe o voce moale! Ne 
regrupăm. E o diferenţă. Ne vom întoarce. Ştii că cel mai 
întuneric este înainte să răsară soarele. 

Artemis privi spre ea. 

— Care soare? Suntem aproape de cercul polar, ai uitat? 


CABINA OPERAȚIONALĂ 


Foaly era furios pe el însuși. După toate măsurile de 
securitate pe care și le luase cu sistemele lui, Opal Koboi pur și 
simplu intrase și pusese stăpânire pe întreaga reţea. Și, în plus, 
Reconul o plătise pentru asta. 

Centaurul trebuia să recunoască, era de admirat curajul ei. 
Era un plan simplu și genial. Te înscriai pentru contractul de 
modernizare, trimiteai cele mai joase cifre estimative ale 
costurilor. Îi făceai pe cei din Recon să îţi dea un cip de acces în 
toate zonele de securitate și pe urmă ascundeai camere-spion în 
sistemele locale. Taxase Reconul până și pentru echipamentul 
de supraveghere. 

Foaly încercă să apese pe câteva butoane. Nicio reacţie. Nici 
nu se aștepta la vreuna. Fără îndoială, Opal Koboi verificase 
totul până la ultimul cablu de fibră optică. Poate că îl 
supraveghea chiar în acel moment. Și-o imagina. Incolăcită într- 
un fotoliu Koboi Hoverboy (Marcă înregistrată) amuzându-se în 
fața ecranului cu plasma. Cel mai mare rival al lui, bucurându-se 
să îl vadă distrus. 

Foaly mârâi. L-a prins ea cu garda jos o dată, dar nu se va mai 
întâmpla a doua oară. Nu își va face el sânge rău din cauză că 
se distra Opal Koboi privindu-l... Sau poate că își va face. 

Centaurul își sprijini capul în palme, imagine a unui învins, și 
începu să suspine teatral. Își răsfiră degetele, privind printre ele. 
„Să vedem, dacă aș fi o cameră minusculă unde m-aș ascunde”, 
se gândea el. Undeva unde detectorul nu ar căuta. Foaly își 
ridică privirea către detectorul de camere și microfoane, o mică 
aglomeraţie de cabluri și cipuri cu aspect complex, atașat de 

tavan. Singurul loc unde detectorul nu ar căuta ar fi chiar în 
interiorul lui. 

Așadar, acum cunoștea unghiul de supraveghere al lui Opal, 
dar acest lucru nu îl ajuta prea mult. Dacă acea cameră era 
instalată în interiorul detectorului, ar fi existat un mic punct 
mort chiar dedesubtul carcasei de titan a dispozitivului. Dar ea 
tot ar vedea orice activitate importantă. Situaţia lui era aceeași: 
nu avea acces la computerul lui și se afla încă încuiat în cabina 
operațională. 

Incepu să scruteze camera. Ce adusese înăuntru după ultima 
actualizare făcută de Koboi? Trebuie să fie ceva echipament 
care să fi rămas neatins... 

Dar nu erau decât fleacuri. O rolă de fibră optică. Câteva 
cleme conductoare și câteva unelte. Nimic folositor. Apoi ceva 
clipi spre el, de sub o staţie de lucru. O lumină verde. 

Inima lui Foaly începu să-și accelereze ritmul. Știu imediat ce 
era. Era laptopul lui Artemis Fowl. Echipat cu modem și facilităţi 
de e-mail. Se strădui să își păstreze calmul. Opal Koboi nu ar fi 
putut să umble la el. Computerul fusese adus acolo cu numai 
câteva ore în urmă. Centaurul nici măcar nu apucase să îl 
demonteze. 

Foaly galopă de-a lungul camerei până la cutia lui cu unelte 
și, într-o criză de frustrare, răsturnă conţinutul acesteia pe 
podeaua cu plăci de plasmă. Nu era atât de frustrat încât să uite 
să înhațe niște cablu. Următorul pas în prefăcuta lui criză fu să 
se prăbușească, suspinând necontrolat. Desigur, trebuia să se 
prăbușească exact în locul unde Holly lăsase computerul. Cu o 
lovitură de copită aparent neglijentă, Foaly îl împinse în locul 
unde ar fi trebuit să fie punctul mort. Apoi își dădu drumul pe 
podea, izbind din picioare într-o criză de furie. Prin camera 
ascunsă, Opal nu ar trebui să vadă nimic mai mult decât 
picioarele lui zbătându-se. 

Până aici, totul bine. Foaly deschise laptopul, oprind repede 
sunetul. Oamenii se încăpăţânau să aibă mașini care scot bipuri 
în cele mai nepotrivite momente. O mână i se plimba peste 
tastatură și, câteva momente mai târziu, intrase în programul 
de e-mail. 

Acum era o problemă. Accesul la internet prin sateliți era una, 
dar accesul din centrul Pământului era cu totul alta. Lăsându-și 
capul pe braţul îndoit, Foaly introduse un capăt al cablului de 

fibră optică într-un port de legătură cu toate conexiunile de 
suprafaţă. Avea receptoare ascunse pe sateliții de comunicare 
americani. Acum se făcuse cu antenă. Spera că noroiosul era 
conectat. 


LABORATOARELE KOBOI 


Opal Koboi nu se mai distrase niciodată așa. Lumea din 
interiorul Pământului era, practic, terenul ei de joacă. Se 
întindea în fotoliul ei Koboi Hoverboy ca o pisică mulţumită, 
devorând din priviri dezastrul de pe monitoarele cu plasmă. 
Reconul nu avea nicio șansă. Nu mai era decât o chestiune de 
timp până când B'wa Kell vor avea acces în sediul poliţiei, după 
care orașul era al lor. Urma Atlantida și apoi lumea oamenilor. 
Opal plutea printre ecrane, absorbind fiecare detaliu. In oraș, 
goblinii apăreau din fiecare petic de întuneric, înarmaţi și 
însetați de sânge. Armele Softnose rupeau bucăţi din edificii 
istorice. Elfii de rând se baricadau în casele lor, rugându-se ca 
bandele nimicitoare să treacă de ei. Toate firmele erau jefuite și 
apoi li se dădea foc. Opal spera să nu ardă totuși prea mult. Nu 
voia să ajungă regina unui câmp de bătaie. 

Un ecran se deschise pe panoul principal. Era Cudgeon pe 
linia lor securizată. Părea chiar fericit. Satisfacţia răzbunării. 

— Briar, chicoti Opal. E grozav. Mi-ar fi plăcut să fii aici să poți 
vedea. 

— Curând. Trebuie să mai rămân aici cu trupele mele. După 
toate cele întâmplate, pentru că eu am fost cel care a dat în 
vileag trădarea lui Foaly, Consiliul m-a reinstalat pe postul de 
comandant. Ce mai face prizonierul nostru? 

Opal își îndreptă privirea către ecranul care îl arăta pe Foaly. 

— Sincer, mă dezamăgește. Mă așteptam la un complot, ceva. 
Măcar o tentativă de evadare. Dar el doar își plânge de milă și 
face crize. 

Zâmbetul lui Cudgeon se lărgi. 

— Mă aștept să aibă tentative de sinucidere. De fapt, sunt 
sigur. 

Apoi recent promovatul comandant se întoarse din nou la 
afaceri. 

— Și Reconul? Ceva semnale neașteptate? 

— Nu. Exact cum ai prevăzut. Lașii se retrag în sediul poliţiei 
ca broaștele țestoase în carapace. Să închid canalele de 
comunicație locale? 

Cudgeon scutură din cap. 

— Nu. și fac cunoscute toate mișcările pe așa-zisele lor 
canale securizate. Lasă-le deschise. Pentru orice eventualitate. 

Opal Koboi se deplasă cu fotoliul ei Hoverboy mai aproape de 
ecran. 

— Mai povestește-mi, Briar! Povestește-mi despre viitor! 

Pentru o clipă, o expresie de plictiseală trecu peste faţa lui 
Cudgeon. Dar în acea zi buna lui dispoziţie nu putea fi stricată 
pentru mult timp. 

— Consiliului i s-a spus că Foaly a orchestrat sabotajul din 
cabina lui operaţională securizată. Dar tu, în mod excepţional, 
vei învinge programul centaurului și vei reda Reconului controlul 
asupra tunurilor anti-ADN. Ridicolii de goblini vor fi învinși. Eu 
voi fi eroul rezistenţei, iar tu vei fi prinţesa mea. Orice contract 
militar pe parcursul următorilor cinci sute de ani va aparţine 
Laboratoarelor Koboi. 

Lui Opal i se tăie răsuflarea. 

— Și apoi? 

— Și apoi, împreună, vom elibera pământul de acei plictisitori 
Noroioși. Acesta, draga mea, este viitorul! 


TERMINALUL DIN REGIUNEA ARCTICĂ 


Telefonul lui Artemis sună. Ceva ce nici măcar el nu 
anticipase. Işi scoase o mănușă cu dinții și apoi mobilul. 

— E un mesaj, spuse el intrând în meniul telefonului. Nimeni 
nu are numărul acesta în afară de Butler. 

Holly își încrucișă braţele. 

— Cineva, evident, îl are. 

Artemis îi ignoră tonul. 

— Trebuie să fie Foaly. Îmi monitorizează comunicațiile de luni 
de zile. Ori îmi folosește computerul, ori a găsit o metodă prin 
care să ne unească platformele. 

— Ințeleg, spuseră Butler și Root în același timp. 

Două minciuni gogonate. 

Pe Holly nu o impresiona terminologia tehnică. 

— Ce spune? 


Artemis bătu cu degetul în micul ecran. 

— Citește singură! 

Căpitanul Short luă telefonul, derulă mesajul pe ecran și îl citi 
cu voce tare. Faţa ei devenea tot mai lungă cu fiecare rând... 


„DOM CMNDNT ROOT. NEAZURIDDSUBT. ÎNVINȘI DE 
GBLINI. SEDIU INCNJURAT. CUDGEON + OPL KBOI ÎN 
SPTLE ACT. NU ARME NU CMNCATII. TNURI ADN CNTRL 
DE KBOI. EU NEUIAT ÎN KBINA OP. CNSILIUL MA CREDE 
VINVAT. DEA ESTI ÎN VIATA AJTR. DACA NU AM GRSIT 
NRUL.” 


Holly înghiţi în sec. | se uscase brusc gâtul. 

— Nu e bine deloc. 

Comandantul sări în picioare și înșfăcă mobilul ca să vadă cu 
ochii lui. 

— Nu, declară el, un minut mai târziu. Cu siguranţă nu e. 
Cudgeon! Era Cudgeon. De ce nu mi-am dat seama? Putem să îi 
trimitem lui Foaly un mesaj? 

Artemis se gândi. 

— Nu. Nu avem retea aici. Mă mir că am putut primi unul. 

— Nu poţi să faci tu ceva ca să meargă? 

— Sigur că da. Dă-mi numai șase luni, niște echipament 
special și trei kilometri de cablu de oţel. 

Holly mârâi. 

— Mare geniu interlop mai ești! 

Butler își puse mâna, cu blândeţe, pe umărul ei. 

— Șșșt, șopti el. Artemis se gândește. 

Artemis privea adânc în inima de plasmă lichidă a cubului 
luminos. 

— Avem două opţiuni, spuse el după un moment. 

Nimeni nu-l întrerupse. Nici măcar Holly. De fapt, Artemis 
Fowl era cel care găsise o cale să scape din câmpul atemporal. 

— Am putea să le cerem ajutor oamenilor. Fără îndoială unele 
dintre cunoștințele mai dubioase ale lui Butler ar putea fi 
convinse să ne ajute. Contra unei sume, desigur. 

Root scutură din cap. 

— Nu e bine. 

— Apoi li se poate aplica o ștergere de memorie. 

— Câteodată ștergerile nu funcţionează. Acesta e ultimul 
lucru de care am avea nevoie - mercenari cu amintiri reziduale. 
Opţiunea numărul doi? 

— Pătrundem în laboratoarele Koboi și redăm Reconului 
controlul asupra tunurilor anti-ADN. 

Comandantul rămase uimit. 

— Să pătrundem în laboratoarele Koboi? Vorbești serios? Tot 
complexul e construit pe un strat de piatră. Nu sunt ferestre, 
pereții sunt rezistenți la explozii și tunuri anti-ADN. Orice 
persoană neautorizată care se apropie la mai puţin de 100 de 
metri va fi lovită direct între urechile ascuţite. 

Butler fluieră. 

— Se pare că s-au folosit o grămadă de resurse pentru 
construcţia unei companii de inginerie. 

— Știu, oftă Root. Laboratoarele Koboi au beneficiat de 
permise speciale. Chiar eu le-am semnat. 

Butler se gândi pentru câteva momente. 

— Nu se poate, spuse el în final. Nu fără planurile de 
construcţie. 

— D'arvit, înjură comandantul. Nu am crezut niciodată că o să 
spun asta, dar nu e decât o singură fiinţă care poate pătrunde 
acolo... 

Holly încuviinţă dând din cap. 

— Mulch Diggums. 

— Diggums? 

— Un dorf. infractor de carieră. Singurul din lumea de 
dedesubt care a reușit să intre în laboratoarele Koboi și a 
supravieţuit. Din nefericire, l-am pierdut anul trecut. A scăpat 
săpând tunele din conacul tău. 

— Mi-l amintesc, spuse Butler. Aproape că mi-a zburat capul 
de pe umeri. Un personaj alunecos. 

Root râse moale. 

— De opt ori l-am prins pe bătrânul Mulch. Ultima dată pentru 
treaba de la laboratoarele Koboi. Dacă-mi aduc bine aminte, 
Mulch și vărul lui au început prin a se da drept constructori. O 
metodă de a face rost de planuri de construcţie pentru imobilele 
securizate. Au obţinut un contract cu Koboi. Mulch și-a lăsat o 
portiță de intrare. Tipic pentru Diggums, reușește să pătrundă în 
cea mai securizată clădire de pe planetă, pe urmă încearcă să îi 
vândă un vas de alchimist unuia dintre turnătorii mei. 

— Alchimist? Aveţi vase de alchimist? 

— Nu mai saliva, băiete! Sunt doar experimentale. Un warlok 
de demult putea transforma plumbul în aur, după cum spune 
Cartea, dar secretul s-a pierdut. Nici măcar Opal Koboi nu a 
reușit. 

— Oh, exclamă Artemis dezamăgit. 

— Mă credeţi sau nu, aproape că mi-e dor de infractorul ăla. 
Avea un stil aparte de a insulta... Root își ridică privirea către 
cer. Mă întreb dacă nu o fi acolo sus, privind către noi. 

— Intr-un fel, spuse Holly, pe un ton vinovat. Ştii, 
comandante, Mulch Diggums se află în Los Angeles. 

e Capitolul 11 + „Mulch” zgomot 


pentru nimic 


LOS ANGELES, SUA 


Mulch Diggums locuia, de fapt, în fața apartamentului unei 
actrițe care câștigase premiul Oscar. Sigur, ea nu știa că el se 
află acolo. Și, bineînţeles, el era pus pe furtișaguri. Hoţul tot hoț 
rămâne. 

Nu era vorba că Mulch ar fi avut nevoie de bani. Se 
descurcase foarte bine după afacerea cu Artemis Fowl. Suficient 
de bine încât să închirieze un apartament în Beverly Hills. II 
dotase cu o linie Hi-Fi Pioneer, o bibliotecă DVD și suficiente 
fripturi de vită pentru o viaţă. Era timpul pentru un deceniu de 
odihnă și relaxare. 

Dar el nu era așa. Refuza să se ghemuiască într-un colț și să 
stea liniștit. Obiceiurile deprinse de-a lungul secolelor nu 
dispăreau. Când se afla pe la jumătatea seriei James Bond, 
Mulch își dădu seama că îi era dor de zilele trecute. Curând, 
misteriosul locatar al apartamentului începu să iasă uneori să se 
plimbe în noapte. Plimbările se încheiau de obicei în casele 
altora. 

Într-o primă fază, Mulch venea doar în vizită, savurând 
plăcerea de a bate sofisticatele sisteme de securitate ale 
oamenilor. Apoi a început să ia cu el și trofee. Lucruri mici: câte 
un bibelou de cristal, câte o scrumieră sau câte o pisică, dacă îi 
era foame. Dar curând, Mulch începu să tânjească după vechea 
notorietate și furtișagurile lui luaseră amploare. Lingouri de aur, 
diamante cât oul de gâscă sau pitbull terrieri dacă îi era chiar 
foame. 

Treaba cu Oscarul începuse din întâmplare. Înhăţase o 
statuetă de curiozitate într-una dintre excursiile lui de la mijlocul 
săptămânii, la New York. Era pentru cel mai bun scenariu. În 
dimineaţa următoare, toate ziarele din ţară scriau despre el pe 
prima pagină. Ai fi crezut că a jefuit un convoi medical nu că a 
furat o statuie aurită. Mulch, desigur, era încântat. Își găsise o 
activitate nocturnă. 

In următoarele două săptămâni, Mulch înhaţă statueta pentru 
cea mai bună coloană sonoră și pe cea pentru cele mai bune 
efecte speciale. Ziarele de scandal parcă luaseră foc. l-au dat și 
o poreclă, „Morocănosul”, după un alt bine cunoscut film de 
Oscar. Când Mulch a citit acel articol, îi jucau degetele de la 
picioare de bucurie. Degetele jucăușe de la picioare ale unui 
dorf sunt chiar o priveliște deosebită. Sunt la fel de sprintene ca 
degetele de la mâini, iar despre miros, cu cât spunem mai puţin, 
cu atât mai bine. Lui Mulch îi era clar. Avea o misiune. Să adune 
un set întreg. 

Pe parcursul următoarelor șase luni, Morocănosul a umblat 
prin America în lung și-n lat. A călătorit până și în Italia să aducă 
o statuetă pentru cea mai bună producţie străină. Își făcuse o 
vitrină specială, cu geam fumuriu, care devenea negru la 
atingerea unui buton. 

Mulch Diggums simţea că și-a revenit. 

Desigur, fiecare deţinător de Oscar din lume și-a triplat 
sistemele de securitate, ceea ce lui Mulch chiar îi plăcea. Pentru 
că nu era nicio provocare să spargă o colibă de pe plajă. îi 
plăceau mizele mari și tehnologia avansată. Asta voia publicul. 
Și asta îi dădea Morocănosul. Ziarele devorau subiectul. Era un 
erou. În timpul zilei, când nu putea ieși, Mulch se ocupa cu 
scrierea unui scenariu după aventurile lui. 

Noaptea aceasta era una mare. Ultima statuetă. Era premiul 
pentru cea mai bună actriță. Și nu era vreuna dintre acele 
actrițe bătrâne. Ținta din această seară era temperamentala 
frumusețe jamaicană, Maggie V. Câștigătoarea acestui an, 
pentru rolul lui Precious, o temperamentală frumusețe 
jamaicană. Maggie V. declarase presei că, dacă Morocănosul va 
încerca să intre în apartamentul ei, va avea surprize mai mari 
decât se așteaptă el. Cum ar fi putut Mulch să reziste unei 
asemenea provocări? 


Clădirea era ușor de localizat. Un bloc de zece etaje, din sticlă 
și oţel, la ieșirea din bulevardul Sunset, o aruncătură de băț la 
sud de casa lui Mulch. Deci, într-o noapte înnorată, dorful cel 
întreprinzător își împachetă uneltele, pregătindu-se să intre, prin 
jafurile lui, în cărţile de istorie. 

Maggie V. locuia la ultimul etaj. Nu se punea problema să 
urce cu liftul sau pe scară. Trebuia să opereze de afară. 

În pregătirea lui pentru escaladare, Mulch nu băuse nimic de 
două zile. Porii dorfilor nu folosesc numai la transpirat, ci pot și 
să absoarbă umezeala. Foarte necesar când sunt prinși într-un 
tunel surpat zile în șir. Chiar dacă nu au niciun strop de apă 
pentru băut, fiecare centimetru de piele poate să absoarbă apă 
din pământul care îi înconjoară. Când unui dorf îi era sete, porii 
lui se deschideau atât de mult încât ajungeau la lărgimea 
găurilor de ac și sugeau tot ce apucau. Acest lucru era foarte 
folositor dacă voiau să escaladeze o clădire înaltă, de exemplu. 

Mulch își scoase pantofii și mânușile, își puse o caschetă 
furată de la Recon și începu escaladarea. 

Holly simţea privirea comandantului prăjindu-i părul de pe 
ceafă. Încercă să o ignore, concentrându-se să nu ciocnească 
naveta ambasadorului din Atlantida de pereţii tunelului arctic. 

— Deci tot timpul acesta tu ai știut că Mulch Diggums 
trăiește? 

Holly manevră maneta de bord pentru a evita un proiectil 
reprezentat de o rocă pe jumătate topită. 

— Nu știam sigur. Foaly avea o teorie. 

Comandantul strangula un gât imaginar. 

— Foaly! De ce nu sunt surprins? 

Artemis se distra, așezat pe scaunul lui în sectorul 
pasagerilor. 

— Ascultaţi, voi doi, trebuie să lucrăm împreună, în echipă. 

— Spune-mi despre teoria lui Foaly, căpitane, ordonă Root, de 
pe scaunul copilotului, legându-și centura. 

Holly activă un curent static peste camerele externe ale 
navetei. Încărcăturile pozitive și negative dislocară straturile de 
praf de pe lentile. 

— Foaly a considerat că povestea cu moartea lui Mulch e un 
pic cam suspectă. 

— Și de ce nu a venit la mine? 

— Era doar o supoziție. Cu tot respectul, știți cum sunteţi 
când vine vorba de supoziții, domnule comandant. 

Root dădu din cap morocănos. Era adevărat, el nu avea timp 
pentru supoziţii. Ori aveai dovezi, ori ieșeai din biroul lui și te 
întorceai când aveai. 

— Centaurul a făcut niște investigaţii în timpul lui liber. Primul 
lucru pe care l-a remarcat a fost că aurul pe care l-am recuperat 
era cam ușor. Am negociat pentru returnarea a jumătate din 
recompensă, iar Foaly a constatat că acel cărucior conţinea cu 
vreo douăzeci de lingouri mai puţin. 

Comandantul își aprinse una dintre faimoasele lui ţigări de 
marcă din ciuperci. Suna promiţător, trebuia să recunoască. Aur 
lipsă, Mulch la peste o sută cincizeci de kilometri distanţă. Doi și 
cu doi fac patru. 

— După cum știți, e o procedură standard să însemnezi orice 
obiect aparținând Reconului cu o substanţă bazată pe solinium, 
ușor de reperat, inclusiv aurul de recompensă. Deci Foaly a 
făcut o scanare după solinium și au apărut zone cu o 
concentraţie mare peste tot în Los Angeles. În special la Hotelul 
Crowly din Beverly Hills. Când a pătruns în computerul hotelului, 
a aflat că unul dintre rezidenţi era Lance Digger. 

Urechile ascuţite ale lui Root tremurară. 

— Digger? 

— Exact, răspunse Holly dând din cap. Era mai mult decât o 
coincidenţă. Atunci Foaly a venit la mine și l-am sfătuit să facă 
rost de niște poze cu el prin satelit înainte de a veni cu dosarul 
la tine. Numai că... 

— Numai că domnul Digger se pare că stă mai mult ascuns. 
Am dreptate? 

— Exact. 

Culoarea lui Root trecu de la roz la roșu. 

— Vulpoiul de Mulch! Cum a reușit? 

Holly ridică din umeri. 

— Presupunem că a transferat camera-iris vreunui animal 
sălbatic din zonă, poate un iepure. Apoi a dărâmat tunelul. 

— Deci semnele vitale pe care le percepeam noi aparţineau 
unui iepure? 

— Da, teoretic. 
— Il omor, strigă Root bătând cu pumnul în panoul de control. 
Da' găleata asta nu merge mai repede de atât? 


LOS ANGELES 


Mulch escaladă clădirea fără probleme deosebite. Erau niște 
camere externe cu circuit închis, dar filtrul ionic al caschetei 
arăta exact în ce direcţie erau acestea îndreptate. Era simplu să 
se târască de-a lungul punctelor moarte. Intr-o oră, dorful se 
afla în afara apartamentului lui Maggie V., la etajul zece. 
Geamurile erau triple, fiind prevăzute cu un strat antiglonț. 
Starurile de cinema. Erau toţi paranoici. 

Normal, deasupra geamului era un senzor de alarmă și un 
senzor de mișcare ghemuit pe un perete ca un greier îngheţat. 
Era de așteptat. 

Mulch topi geamul făcând o gaură, cu o sticlă de soluție de 
lustruit roci, folosită în mină pentru curăţarea diamantelor. 
Oamenii taie diamantele ca să le facă strălucitoare. Imaginează- 
ţi! Jumătate din piatră se aruncă la gunoi. 

Apoi Morocănosul folosi filtrul ionic al căștii pentru a detecta 
raza de acţiune a senzorului de mișcare în cameră. Fasciculul 
roșu de ion arătă că senzorul era îndreptat către podea. Nu 
conta. Mulch intenţiona să meargă pe perete. 

Cu porii încă disperaţi după apă, dorful se furișă de-a lungul 
pereţilor, folosindu-se cât de mult putu de setul de rafturi de 
inox care înconjurau aproape complet camera de zi. 

Pasul următor era să găsească efectiv statueta. Putea să fie 
ascunsă oriunde, inclusiv sub perna lui Maggie V., dar această 
cameră era un loc la fel de bun pentru început căutarea ca 
oricare altul. Nu se știa niciodată, putea să o găsească din 
prima. 

Mulch își activă filtrul de raze X al căștii, scanând pereţii în 
căutarea unui seif. Nimic. Încercă podeaua; oamenii erau din ce 
în ce mai deștepţi. Acolo, sub acel preș imitație de zebră, un fel 
de cub. Ușor. 

Morocănosul se apropie de senzorul de mișcare de sus și îi 
răsuci ușor gâtul până când dispozitivul ajunse în poziţia din 
care putea supraveghea numai tavanul. Podeaua era acum 
sigură. Mulch aruncă imediat covorașul, testând suprafaţa cu 

degetele de la picioare, care aveau un simţ tactil foarte 
dezvoltat. Nicio perniţă cusută în căptușeala covorașului. Rulă 
pielea falsă de zebră și observă o fantă în pardoseală. Imbinările 
erau abia vizibile cu ochiul liber. Dar Mulch era expert și ochii lui 
erau ajutați de lentilele focalizatoare ale Reconului. 

Infipse un cui în deschizătură și desfăcu ușor capacul. Seiful 
era o mare dezamăgire. Nici măcar căptușit cu un strat de 
plumb - putea să vadă direct în interiorul mecanismului cu filtrul 
de raze X. Era o încuietoare cu o combinaţie simplă. Numai trei 
cifre. 

Mulch închise filtrul. Nu era nicio distracţie să spargi o 
încuietoare transparentă. Își lipi însă urechea de ușă, jucându-se 
cu cifrul. In cincisprezece secunde, ușa i se deschise la picioare. 

Poleiala de aur a statuetei îi făcea cu ochiul. Mulch făcu o 
mare greșeală în acel moment. Se relaxă. În mintea lui, 
Morocănosul era deja înapoi în apartamentul lui, sorbind apă 
rece ca gheaţa dintr-o sticlă de doi litri. lar hoţii relaxaţi sunt ca 
și arestaţi. 

Mulch uită să verifice dacă statuia nu avea cumva vreo 
capcană. O smulse direct din seif. Dacă ar fi verificat, ar fi 
observat că era acolo un fir atașat prin sistem magnetic de 
bază. Când Oscarul a fost mutat, un circuit s-a rupt, dezlănțuind 
vacarmul. 

Holly setă pilotul automat să plutească la trei mii de metri sub 
suprafață. Se bătu pe piept, desfăcându-și centurile de 
siguranţă, și îi urmă pe ceilalţi în spatele navetei. 

— Avem două probleme. Prima, dacă am cobori mai jos de- 
atât, am fi detectaţi de scanere, dacă acestea mai funcționează. 
— De ce nu aştept cu nerăbdare numărul doi? întrebă Butler. 

— A doua, această parte a tunelului a devenit inoperabilă 
atunci când ne-am retras din zona arctică. 

— Ceea ce înseamnă că...? 

— inseamnă că tunelele de aprovizionare au fost dărâmate. 
Nu avem acces în sistemul de terminale fără tunelele de 
aprovizionare. 

— Nu-i nimic, declară Root. Aruncăm zidul în aer. 

Holly oftă. 

— Cu ce, comandante? Aceasta este o navetă oficială. Nu 
avem niciun tun. 

Butler luă ouăle detonatoare dintr-un buzunar al Centurii 
Lunare. 

— Ne-ar putea fi de folos? Foaly s-a gândit că poate vom avea 
nevoie de ele. 

Artemis scoase un mormăit. Dacă n-ar ști, ar băga mâna în 
foc că valetul era amuzat de această situaţie. 


LOS ANGELES 


— Of, se văită Mulch. 

In câteva momente, situaţia devenise din roz, extrem de 
periculoasă. O dată ce acest circuit de securitate fu întrerupt, o 
ușă laterală culisantă se deschise, dând drumul înăuntru la doi 
ciobănești germani foarte mari. Paznicii ideali. Erau urmaţi de 
dresorul lor, un om uriaș, care purta costum de protecție. Părea 
că era îmbrăcat în preșuri de pus la ușă. Evident, câinii erau 
dezlânţuiţi. 

— Cuminţi, căţeluși, spuse Mulch, dezvelindu-și ușor partea 
dorsală a corpului. 

Holly manevră aparatura de bord, mutând naveta cu câţiva 
centimetri mai aproape de peretele tunelului. 

— Mai mult de atât nu se poate. Dacă ne apropiem mai mult, 
curentele termale ne-ar putea izbi de roci. 

— Curente termale? urlă Root. N-ai spus nimic de termale 
înainte să urc aici. 

Comandantul era întins pe aripă, cu câte un ou detonator în 
fiecare cizmă. 

— Imi pare rău, comandante, dar cineva trebuie să zboare cu 
pasărea asta. 

Root bombănea în barbă, deplasându-se ușor către vârful 
aripii. Turbulenţele nu erau nicăieri atât de severe cum erau în 
jurul unui vehicul în mișcare, însă curenţii termali erau atât de 
puternici, încât l-ar fi putut scutura pe comandant ca pe un zar 
într-un pahar. Imaginea degetelor lui în jurul gâtului lui Mulch 
Diggums îl făcea să continue. 

— Încă un metru, spuse el gâfâind în microfon. Cel puţin 
aveau sistem de comunicaţii. Incă un metru și ajung. 

— Nu merge mai mult, comandante. De aici e treaba ta. 

Root se aventură să arunce o privire în abis. Tunelul era fără 
fund, șerpuind către strălucirea portocalie a magmei din centrul 
Pământului. Era o încercare nebunească. Trebuia să existe o 
altă cale. In acest moment, comandantul ar fi riscat chiar și un 
zbor la suprafaţă. 

Julius Root avu o vedenie. Poate din cauza emanaţiilor de sulf, 
poate de stres sau de foame, comandantul ar fi băgat mâna în 
foc că a văzut trăsăturile lui Mulch Diggums apărându-i în față, 
cioplite în piatră. Faţa trăgea dintr-o ţigară, zâmbind ironic. 

Dintr-o dată, îi reveniră hotărârea și voinţa. Să fie el învins de 
un infractor? În niciun caz! 

Root se ridică în picioare și își șterse palmele de uniformă. 
Curenţii termali îl trăgeau de mâini și de picioare ca niște 
fantome. 

— Ești gata să lași o distanţă între noi și ceea ce va fi în 
curând o gaură? ţipă el în microfon. 

— Fii sigur, comandante! răspunse Holly. În momentul în care 
te avem din nou aici, printre noi, am luat-o din loc. 

— OK. Fii pe fază! 

Root trase o săgeată cu piron la capăt. Capul de titan 
pătrunse ușor în stâncă. Comandantul știa că mica încărcătură 
din săgeată va arunca în afară două aripioare, fixând-o în 
interior. Cinci metri. Nu era o distanţă prea mare de parcurs 
agăţat de o coarda de alpinism. Dar nu distanţa era problema. 
Era golul imens de dedesubt și lipsa punctelor de sprijin de pe 
suprafaţa peretelui. 

„Hai, Julius, parcă îi spunea figura care semăna cu Mulch. Hai 
să vedem cum arăţi strivit pe perete.” 

— Tacă-ţi gura, deţinut! urlă comandantul. Și sări, dându-și 
drumul în gol. 

Fațada stâncii veni cu repeziciune în întâmpinarea lui, 
storcându-i aerul din plămâni. Root scrâșnea din dinţi de durere. 
Spera că nimic nu-i era rupt, pentru că după excursia în Rusia 
nu mai avea suficientă magie să facă o margaretă să 
înflorească, nici vorbă să vindece o coastă fracturată. Farurile 
navetei scoaseră la iveală semnele de laser unde dorfii Recon 

sigilaseră tunelul de aprovizionare. Acea linie de sudură putea fi 
un punct slab. Root introduse ouăle de-a lungul liniei. 

— Sunt pe urmele tale, Diggums, bombăni el spărgând 
detonatoarele-capsulă conţinute de fiecare ou. 

De acum mai erau doar treizeci de secunde. 

Root ţinti un al doilea piron către aripa navetei. Era o operaţie 
atât de ușoară, că o putea face și în somn, în simulatorul de 
trageri. Din nefericire, simulatoarele nu aveau curenți termali 
care să strice lucrurile în ultimul moment. 

Chiar când comandantul se pregătea să tragă, marginea unui 
vârtej de gaz deosebit de puternic prinse partea din spate a 
navetei, răsucind-o cu patruzeci de grade în sensul invers acelor 
de ceasornic. Săgeata trecu la un metru pe lângă ţintă, căzând 
în spirală în abis, cu tot cu coarda comandantului. Root avea 
două opţiuni: să ruleze coarda folosind un dispozitiv de pe 
centura lui sau să arunce coarda și să încerce din nou cu pironul 
de rezervă. Julius desprinse coarda, gândindu-se că ar fi mai 
rapid să încerce din nou. Ar fi fost un plan bun, dacă nu și-ar fi 
folosit deja celălalt piron ca să scape de sub gheturi. 
Comandatul își aminti la o jumătate de secundă după ce tăiase 
ultimul piron. 

— D'arvit, înjură el, pipăindu-și centura după o săgeată care 
știa că nu va fi acolo. 

— Probleme, comandante? întrebă Holly cu o voce obosită de 
la lupta cu aparatura de control a navei. 

— Nu mai am săgeți. Și detonatoarele sunt pe poziţii. 

Urmă o tăcere scurtă. Foarte scurtă. Nu era prea mult timp de 
gândire. Root își aruncă privirea pe ceasul lunar. Mai 
rămăseseră douăzeci și cinci de secunde și numărătoarea 
continua. 

Când vocea lui Holly reveni la microfon, nu exploda de 
entuziasm sau încredere. 

— Aăă... comandante, ai ceva de metal pe tine? 

— Da, răspunse acesta, nedumerit. Platoșa de pe piept, 
catarama, insigna, arma. De ce? 

Holly trase naveta un pic mai aproape de peretele tunelului. O 
idee mai aproape ar fi însemnat sinucidere. 

— Spune-mi, cât de mult ţii la coastele tale? 

— De ce? 

— Cred că știu cum să te iau de acolo. 

— Cum? 

— Ți-aș spune, dar nu ţi-ar plăcea. 

— Spune-mi, căpitane, e un ordin direct! 
Holly îi spuse și nu-i plăcu. 

Gaze de dorf. Nu e tocmai un subiect elegant. Nici măcar 
dorfilor nu le place să vorbească despre el. Se întâmpla des ca 
nevestele dorfilor să îi certe pentru că dau vânturi în casă și nu 
le lasă în tuneluri. De fapt, dorfii sunt predispuși la atacuri de 
flatulaţie, în special dacă au mâncat lut în mină. Un dorf poate 
să  înghită câteva kilograme de pământ pe secundă, 
deschizându-și larg maxilarul. Ceea ce înseamnă o cantitate 
mare de lut, cu mult aer în el. Tot acest material trebuie să se 
evacueze pe undeva. Așa că se duce spre sud. Ca să mă exprim 
politicos, tunelele se autoizolează. Mulch nu mai mâncase lut de 
luni de zile. Dar mai avea câteva bule de gaz păstrate în caz că 
ar avea nevoie. 

Câinii luară poziţia de atac. Balele li se scurgeau pe marginea 
fălcilor deschise. Urma să fie sfâșiat în bucăţi. Mulch se 
concentră. Bolborositul care îi era atât de cunoscut îi începu în 
stomac, deformându-i-l. Se simţea ca și cum câţiva gnomi 
luptători în gunoi făceau o rundă acolo, în stomacul lui. Dorful 
scrâșnea din dinţi. Avea să fie mare. 

Dresorul suflă dintr-un fluier. Câinii se lansară ca niște torpile 
cu dinţi. Mulch dădu drumul unui jet de gaz care făcu o gaură în 
covoraș, iar pe el îl propulsă în tavan, unde porii lui însetaţi îl 
ancorară în siguranţă. Pentru moment. 

Ciobăneștii germani erau surprinși din cale-afară. Ronţăiseră, 
la vremea lor, tot felul de creaturi din lanţul trofic. Dar acesta 
era ceva nou. Și nu foarte plăcut. Amintiţi-vă că nasul unui câine 
e mult mai sensibil decât cel al unui om. 

Dresorul a mai fluierat de câteva ori, dar tot controlul pe care 
îl avea asupra lor dispăru în momentul când Mulch zbură prin 
aer pe o rafală de vânt reciclat, în momentul când căile nazale li 
s-au eliberat, câinii au luat-o la fugă scrâșnind din dinţi. 

Mulch înghiţi în sec. Câinii sunt mai deștepţi decât un goblin 
obișnuit. Nu era decât o chestiune de timp până în momentul 
când se vor gândi să se urce pe mobilă și să sară de acolo. 

Mulch se îndreptă către fereastră, dar dresorul ajunse acolo 
înaintea lui, blocându-i ieșirea cu trupul lui îmbrăcat în costumul 
de protecţie. Mulch observă că mânuia o armă în dreptul 
centurii. Lucrurile se agravau. Dorfii sunt rezistenți la multe, dar 
la gloanţe nu. 

Mai mult decât atât, Maggie V. apăru în ușa dormitorului cu o 
bâtă de baseball în mână. Aceasta nu era Maggie V. cea cu care 
era obișnuit publicul. Avea faţa acoperită cu o mască verde și 
avea ceva ce semăna cu un plic de ceai sub fiecare ochi. 

— Te-am prins, domnule Morocănos, se lăudă ea. Și ventuzele 
nu te vor ajuta. 

Mulch își dădu seama că i se încheiase cariera de Morocănos. 
Chiar dacă va scăpa sau nu, poliţia din Los Angeles va vizita 
acasă fiecare dorf din oraș până în zori. 

Mulch nu mai avea de jucat decât o singura carte. Talentul de 
a vorbi multe limbi. Toţi elfii au o înclinaţie naturală spre limbi, 
având în vedere că toate au la bază limba gnomilor, dacă mergi 
suficient de departe spre origini. La fel și limba câinilor. 

— Hammm, mârâi Mulch. Hamm, ham ham. 

Câinii îngheţară. Unul încercă să se oprească în mijlocul unui 
salt, căzând peste partenerul său. Işi ronţăiră unul altuia cozile 
pentru un moment, apoi își amintiră că pe tavan se afla o 
creatură care lătra la ei. Accentul lui era groaznic, ceva central- 
european. Dar era limba câinilor, în orice caz. 

— Hrrrr? întrebă primul câine. „Ce zici? Omul acela are un os 
mare în cămașă”, mărâit el. (In traducere, desigur.) 

Ciobăneștii săriră pe dresorul lor, Mulch sări prin gaura din 
fereastră, iar Maggie V. urlă atât de mult, că masca îi crăpă și 
pungile de ceai îi căzură. Cu toate că Mulch știa că acest capitol 
al carierei lui era terminat, faptul că Premiului Academiei 
câștigat de Maggie V. se afla în cămașa lui îi dădea o satisfacţie 
enormă. 

Mai rămăseseră douăzeci de secunde până la explozia 
detonatoarelor, iar comandantul era tot lipit de peretele 
tunelului. Nu aveau aripi la ei și, chiar dacă ar fi avut, nu aveau 
timp să le instaleze. Dacă nu îl scoteau pe Root de acolo chiar în 
acel moment, explozia îl arunca în abis. Și magia lor nu avea 

efect pe roca lichefiată. Nu aveau decât o soluţie. Holly trebuia 
să folosească clemele de prindere. 

Toate navele erau echipate cu un sistem de aterizare de 
rezervă. Dacă ancorarea în port nu reușea, patru cleme 
magnetice erau proiectate în afară. Acestea aderau la suprafaţa 
metalică de dedesubtul docului de aterizare, trăgând naveta în 
zona de presiune controlată. Clemele le erau de folos și în medii 
necunoscute, unde magneţii ar putea atrage obiecte, de care s- 
ar prinde ca lipitorile. 

— Stai așa, Julius, nu clipi! spuse Holly. 

Root păli. „Julius”. Holly îi spusese, Julius”. Ceva nu era în 
regulă. 

Zece secunde. 

Holly deschise un ecran mic. 

— Eliberează clemele de ancorare la doc! 

Un băzâit confirmă eliberarea clemelor. 

Imaginea căpitanului apăru pe micul ecran. Chiar și de aici se 
vedea că era îngrijorat. 

— Căpitane, ești sigură de ce faci? 

Holly îl ignoră pe superiorul ei. 

— Raza - cincisprezece metri. Doar magneţi. 

— Holly, poate că aș putea să sar. Aș reuși să sar, știu că aș 
reuși. 

— Cinci secunde. 

— Lansează cleme de ancorare! 

Șase flăcări mici se aprinseră în jurul bazei navetei, lansând 
discul de metal ca o rachetă, urmat de un cablu de polimeri. 

Root deschise gura să înjure, dar clema îl izbi în piept, 
scoțând din el și ultima picătură de aer. Mai multe lucruri se 
auziră trosnind. 

— Tractează! strigă Holly în microfonul computerului. 

Comandantul fu tras înapoi ca un surfer. 

Secunda zero. Detonatoarele explodară trimițând două tone 
de rocă în gol. O picătură într-un ocean de magmă. 

Un minut mai târziu, comandantul era legat de o targă în 
naveta ambasadorului. Îl durea și când respira, dar de tăcut tot 
nu tăcea. 

— Căpitane Short, urlă el. Ce-a fost în mintea ta? Puteam să 
mor! 

Butler îi spintecă tunica pentru a examina rănile. 

— Da, puteai să mori. Dacă mai stăteai cinci secunde, erai 
făcut praf. Datorită lui Holly ești în viață. 

Holly trecu naveta pe pilot automat şi luă în grabă un pachet 
medicinal din trusa de prim ajutor. Il mototoli între degete 
pentru a activa cristalele. Era încă una dintre invențiile lui Foaly. 
Pachete de gheaţă cu cristale vindecătoare. Nu era un substitut 
pentru magie, dar, oricum, era mai eficient decât să sufli peste 
rană. 

— Unde te doare? 

Root tuși. O pată de sânge îi pătă uniforma. 

— Tot corpul. Câteva coaste rupte. 

Holly își mușca buza. Nu era doctor, iar vindecarea nu era un 
proces automat. Lucrurile puteau să ia o întorsătură greșită. Știa 
un vice căpitan care își rupsese un picior și leșinase. Se trezise 
cu piciorul întors invers. E adevărat că Holly avea experienţă în 
operațiuni complicate. Când Artemis îi ceruse să o vindece pe 
mama lui de depresie, era într-o zonă de timp diferită. Holly 
transmisese un semnal puternic, cu scântei suficiente să dureze 
câteva zile. Oricine ar fi vizitat reședința Fowl în săptămâna 
următoare ar fi plecat fluierând. 

— Holly, gemu Root. 

— 0-OK, se bâlbâi ea. OK. 

Își puse mâinile peste pieptul lui Root, lăsând magia să se 
scurgă printre degete. 

— Vindecă-te! murmură ea. 

Ochii comandatului se dădură peste cap. Magia îi dădea 
starea de inconștienţă necesară pentru recuperare. Holly puse 
un pachet medicinal pe pieptul ofițerului Recon inconștient. 

— Ţine asta! îl instrui ea pe Artemis. Numai zece minute, 
altfel țesuturile vor avea de suferit. 

Artemis apăsă pachetul. Degetele lui se scufundară imediat 
într-o baltă de sânge. Deodată îi trecu orice dorinţă de a face 
remarce inteligente. Avusese de-a face mai întâi cu exerciţii 
fizice, apoi cu răni adevărate și acum asta. Aceste ultime zile se 
dovedeau a fi foarte educative. Aproape că ar fi preferat să fie 
înapoi la colegiul St. Bartleby. 

Holly se întoarse repede în cabină și îndreptă camerele 
externe către tunelul de aprovizionare. 

Butler se trânti în scaunul copilotului. 

— Ei, întrebă el. Care-i situaţia? 

Holly rânji. Şi pentru o clipă expresia ei îi aminti valetului de 
Artemis Fowl. 

— Avem o gaură mare. 

— Bine. Atunci, hai să mergem să facem o vizită unui vechi 
prieten! 

Holly își ţinea degetele în așteptare deasupra butoanelor. 

— Da, răspunse ea. Să mergem! 

Naveta dispăru în tunelul de aprovizionare mai repede decât 
un morcov pe gâtul lui Foaly. Și, pentru cei ce nu știu, asta 
înseamnă foarte repede. 


HOTELUL CROWLY, 
BEVERLY HILLS, LOS ANGELES 


Mulch reuși să ajungă la hotel fără să fie descoperit. Desigur, 
de aceasta dată nu a trebuit să mai escaladeze zidurile. Ar fi 
fost o provocare mai mare decât clădirea lui Maggie V. Aici 
pereţii erau din cărămidă. Foarte poroși. Degetele lui ar fi 
absorbit umezeala și și-ar fi pierdut aderenţa la zid. 

Nu, de această dată Mulch folosi holul principal. Și de ce n-ar 
fi făcut asta? Din punctul de vederea al recepționerului, el era 
Lance Digger, un milionar retras. Scund, e-adevărat. Dar scund 
și bogat. 

— Bună seara, Art, îl salută Mulch pe receptioner în timp ce se 
îndrepta către lift. 

Art își ridică privirea peste tejgheaua acoperită cu marmură. 

— A, domnule Digger, dumneavoastră sunteţi, spuse ușor 
nedumerit. Mi s-a părut că vă văd trecând pe aici acum câteva 
minute. 

— Nu, răspunse Mulch, rânjind. les prima dată astă-seară. 

— Hm, poate din cauza vântului de noapte. 

— Poate. Mă aşteptam să astupe găurile din ziduri. Cu toată 
chiria pe care o plătesc aici... 

— Așa este, îl aprobă Art. 

Întotdeauna Art era de acord cu clienţii. Era politica firmei. 

În liftul cu oglinzi, Mulch folosi un bastonaș telescopic pentru 
a ajunge la butonul etajului său. Primele câteva luni încercase el 
să sară ca să ajungă la buton, dar acesta nu era un 
comportament demn de un milionar. Și era sigur că Art ar auzi 
bufniturile de la biroul de pază. 

Cutia cu oglinzi urcă silențios etaj cu etaj, până la 
apartamentul lui Mulch. Acesta se abținea să nu scoată statueta 
din geantă. Cineva se putea urca în lift. Se mulţumi cu o 
sorbitură lungă dintr-o sticlă de apă irlandeză de izvor. Cea mai 
apropiată de puritatea apei elfilor din câte putea găsi. Cum va 
ascunde Oscarul, va face o baie rece pentru a le da și porilor lui 
o înghiţitură de apă. Altfel se va trezi dimineaţa lipit de pat. 

Ușa lui Mulch avea o încuietoare cu cod. Un cod de 
paisprezece cifre. Nimic nu te ţine departe de închisoare mai 
bine ca un comportament paranoic. Cu toate că cei din Recon îl 
credeau mort, Mulch nu putea scăpa de sentimentul că Julius 
Root își va da seama până la urmă și va veni să îl caute. 

Apartamentul era amenajat ciudat pentru o locuinţă 
omenească. Multe decoraţiuni făcute din lut, roci și fântâni de 
interior. Arăta mai mult ca interiorul unei peșteri decât ca un 
apartament de lux din Beverly Hills. 

Peretele dinspre nord părea să fie un simplu bloc de 
marmură. Părea. La o examinare mai atentă, acesta se dovedea 
a fi un ecran plat de televizor, cu DVD și cu un panou de sticlă 
fumurie. Mulch ridică o telecomandă mai mare decât piciorul lui 
și deschise dulapul cu un cod la fel de complicat. In interior se 
aflau trei rânduri de statuete Oscar. Mulch așeză Oscarul lui 
Maggie V. pe un mic suport de catifea. 

Își șterse o lacrimă imaginară din colţul ochiului. 

— Aş vrea să mulţumesc Academiei, chicoti dorful. 

— Foarte emotionant, se auzi o voce în spatele lui. 

Mulch trânti ușa dulapului crăpând geamul. 

Era un tânăr care stătea lângă aranjamentul din roci. În 
apartamentul lui! Băiatul arăta ciudat. Chiar și după standardele 
omenești. Era anormal de palid, cu părul negru ca pana 
corbului, subţire, îmbrăcat într-o uniformă școlară care arăta ca 
și cum ar fi purtat-o într-o călătorie de-a lungul a două 
continente. 

Perii din barba lui Mulch se zbârliră. Băiatul acesta era 
periculos. Perii de dorf nu se înșală. 

— Sistemul tău de alarmă a fost distractiv. Mi-a luat mai 
multe secunde să pot pătrunde. 

Atunci Mulch știu că era în pericol. Poliţia omenească nu dă 
buzna așa în apartamente. 

— Cine ești tu, omu... băiatule? 

— Cred că întrebarea este cine ești tu. Ești milionarul retras 
Lance Digger? Eşti celebrul Morocănos? Sau, poate, după cum 
suspectează Foaly, ești deținutul fugar Mulch Diggums? 

Mulch o rupse la fugă. Ultimele rămășițe de gaz îi dădură un 
plus de viteză. Nu avea nici cea mai mică idee cine ar fi acest 
băiat, dar, dacă l-a trimis Foaly, probabil că era vreun vânător 
de recompense. 

Dorful fugea de-a lungul salonului, încercând să scape. Acesta 
era motivul pentru care alesese această clădire. La începutul 
anilor 1900 un șemineu larg se întindea pe toată înălțimea 
clădirii. Când un sistem de încălzire centrală fusese instalat în 
anii '50, administratorul clădirii pur și simplu umpluse coloana 
cu pământ, acoperind-o cu un strat de ciment. Mulch mirosise 
linia de pământ în secunda când agentul lui imobiliar deschisese 
ușa. Fusese o operaţie simplă să descopere tunelul și să dea la o 
parte stratul de ciment. Voilà. Un tunel instant. 

În fugă, Mulch își dezveli partea dorsala a trupului. Tânărul cel 
ciudat nu făcu nicio încercare să îl prindă. De ce ar fi făcut-o? Nu 
avea unde să se ducă. 

Dorful se opri o clipă pentru o replică de despărțire. 

— N-o să mă prinzi niciodată viu, omule! Spune-i lui Foaly să 
nu mai trimită oameni să facă o treabă de elf. 

„Of, of, se gândea Artemis frecându-și sprânceana. 
Hollywood-ul e răspunzător pentru asta.” 

Mulch smulse un coșuleț cu flori uscate de pe șemineu și se 
aruncă înăuntru. Își desfăcu fălcile și se scufundă repede în 
pământul vechi de un secol. Nu era tocmai pe gustul lui. 
Mineralele și substantele nutritive se uscaseră de mult. In 
schimb, era impregnat cu o sută de ani de rămășițe carbonizate 
și cenușă de tutun. Era totuși pământ. Și asta le plăcea dorfilor 
cel mai mult. Mulch simţi cum îi dispărea orice urmă de 
neliniște. Nu era nicio ființă care să îl mai poată prinde acum. 
Era pe teritoriul lui. 

Dorful cobora mâncând pământul, încercând să-și facă loc de- 
a lungul etajelor. Dobori mai mulţi pereţi în drumul lui. Mulch 
avea sentimentul că nu și-ar mai primi depozitul de garanţie 
înapoi chiar dacă s-ar întoarce să îl ceară. 

În puţin mai mult de un minut, Mulch se afla în parcarea de la 
subsol. Își închise la loc fălcile, își scutură partea din spate ca să 
elimine rămășițele de gaz și se rostogoli prin grătar. Mașina lui 

de teren, adaptată special pentru el, îl aștepta cu plinul făcut și 
gata de pornire. 

— Fraierii, spuse dorful mândru de el, căutându-și cheile pe 
un lănţișor pe care îl purta în jurul gâtului. 

Căpitanul Holly Short se materializă la un metru de el. 

— Fraieri? repetă ea activându-și bastonul electric. 

Mulch își calculă opţiunile. Podeaua era din asfalt. Asfaltul era 
letal pentru dorfi - le bloca intestinele asemenea cleiului. Se 
părea că un munte de om bloca rampa de ieșire. Mulch îl mai 
văzuse la reședința Fowl. Ceea ce însemna că omul de sus era 
infamul Artemis Fowl. Căpitanul Short stătea în faţa lui, cu o 
privire nemiloasă. Nu avea decât o cale. Înapoi în tunel. Să urce 
câteva etaje și să se ascundă în alt apartament. 

Holly făcu o grimasă. 

— Haide, Mulch, te provoc! 

Și Mulch dădu curs provocării, se întoarse și se lansă înapoi în 
șemineu, așteptându-se la un șoc în partea dorsală. Nu fu 
dezamăgit. Cum ar fi putut Holly să rateze o asemenea ţintă? 


TUNELUL E116, 
AFLAT SUB ORAȘUL LOS ANGELES 


Terminalul Los Angeles se afla la douăzeci și cinci de kilometri 
sud de oraș, ascuns sub imaginea holografică a unei dune de 
nisip. Root îi aștepta în navetă. Își revenise atât cât să 
rânjească. 

— la te uită, gemu el, ridicându-se din scaun cu un pachet 
medicinal proaspăt atașat în jurul coastelor. Infractorul meu 
favorit a înviat din morți. 

e 

Mulch se servi cu un borcan de pateu de calmar din frigiderul 
personal al ambasadorului din Atlantida. 

— Julius, de ce nu îmi faci niciodată o vizită de curtoazie? Nu 
uita că ţi-am salvat cariera atunci, în Irlanda. Fără mine, nu ai fi 
știu niciodată că Fowl avea o copie a Cărții. 

Când Root era așa de furios ca în acel moment, ai fi putut 
prăji ciuperci pe obrajii lui. 

— Aveam o înțelegere, inculpat. Tu nu ai respectat-o, așa că 
acum te duc înapoi. 

Mulch scotea pateu din borcan cu degetele lui groase. 

— Mi-ar plăcea și niște suc de sfeclă, comentă el. 

— Savurează cât mai poţi, Diggums, pentru că următoarea ta 
masă îţi va fi împinsă printr-o deschizătură în ușă. 

Dorful se lăsă pe spate într-un scaun capitonat. 

— Confortabil. 

— Așa e. E pe un fel e suspensie lichidă. Trebuie să fie scump, 
remarcă Artemis. 

— E cu siguranță mult mai bine decât navetele închisorii, 
spuse Mulch. Îmi amintesc când m-au prins odată vânzându-i un 
tablou de Van Gogh unui texan. M-au transportat într-o navetă 
cât o vizuină de șoarece. În celula alăturată era un trol. Mirosea 
îngrozitor. 

Holly rânjea. 

— Așa a spus și trolul. 

Root știa că îl tachina, dar scotea scântei oricum. 

— Ascultă, inculpat, n-am făcut tot drumul acesta ca să-ți 
ascult aventurile. Așa că închide gura până nu ţi-o închid eu. 

Mulch nu fu prea impresionat de ieșirea lui. 

— De curiozitate, Julius, de ce ai venit până aici? Marele 
comandant Root, într-o navetă diplomatică, să facă atâta drum 
doar ca să mă prindă pe mine? Nu cred. Prin urmare, ce se 
întâmplă? Și ce e cu oamenii? întrebă el arătând spre Butler. In 
special cu ăla? 

Valetul rânji la el. 

— Îţi amintești de mine, micuţule? Mi se pare că ţi-am rămas 
dator. 

Mulch înghiţi în sec. Mai încrucișase săbiile cu Butler înainte. 
Nu se sfârșise bine pentru om. Mulch aruncase o bulă de gaz de 
dorf în direcţia valetului. Foarte jenant pentru o gardă de corp 
de calibrul lui. Ca să nu mai spunem dureros. 

Root chicoti pentru prima dată, deși acest lucru îl făcea să își 
întindă coastele. 

— Da, Mulch, ai dreptate. Ceva se întâmplă. Ceva grav. 

— Așa m-am gândit și eu. Și, ca de obicei, ai nevoie de mine 
să îţi rezolv treburile murdare. Mulch își frecă fundul. Ei bine, cu 
agresiunea n-o să rezolvaţi nimic. Nu trebuia să mă 
electrocutezi așa rău, căpitane. O să-mi rămână cicatrice. 

Holly îi apucă una din urechile ascuţite. 


148 


— Mulch, dacă asculţi cu atenţie, o să-ţi dai seama că nimeni 
nu dă vreun semn că i-ar păsa. Din ce am văzut, trăiai destul de 
bine cu aurul Reconului. 

— Ştii, apartamentul mă costa o avere. Numai depozitul de 
garanţie a fost cât salariul tău pe patru ani. Ai văzut ce vedere 
avea. Îi aparținuse unui regizor de film. 

Holly își ridică o sprânceană. 

— Mă bucur să aflu că banii au fost folosiți cu chibzuiala. Că 
dacă i-ai fi risipit cumva... 

Mulch ridică din umeri. 

— Ce să fac? Sunt un hoț. La ce vă așteptați? Să înființez o 
fundaţie caritabilă? 

— Nu, Mulch. Oricât de ciudat ţi s-ar părea, nu ne-am așteptat 
la asta nicio secundă. 

Artemis tuși. 

— Hm... Reuniunea voastră este foarte emoţionantă, dar, în 
timp ce voi staţi aici schimbând ironii, tatăl meu îngheaţă 
dincolo de Cercul Polar. 

Dorful își încheie fermoarul. 

— Tatăl lui? Vreţi să îl salvez pe tatăl lui? Dincolo de Cercul 
Polar? 

În vocea lui se simţea oftică reală. Dorfii urau gheața aproape 
la fel de mult ca focul. Root făcu semn că nu. 

— Aș vrea să fi fost atât de simplu și în câteva momente tot 
așa îţi vei dori și tu. 

Auzind acestea, perii din barba lui Mulch se zbârliră. „Ai 
încredere în peri, Mulch, îi spunea bunica lui, ai încredere în 
peri.” 

e Capitolul 12 e Băieții s-au întors 


CABINA OPERAȚIONALĂ 


Foaly se gândea. El gândea întruna. Din mintea lui săreau idei 
ca floricelele de porumb într-un cuptor cu microunde. Dar nu îi 
foloseau la nimic. Nici măcar nu putea să îl sune pe Julius să ÎI 
piseze cu planurile lui geniale. Laptopul lui Fowl părea să fie 
singura armă a centaurului. Era ca și cum ai fi încercat să învingi 
un trol cu o scobitoare. Computerul omului era, într-adevăr, unul 
bun, în termeni istorici. E-mail-ul se dovedise deja folositor. Cu 
condiţia să fie cineva în viață să răspundă. Avea, de asemenea, 
și o cameră mică montată pe capac pentru videoconferinţe. Era 
o invenţie recentă a oamenilor. Până atunci, ei comunicaseră 
doar prin text sau prin unde audio. „Barbarii”, exclamă Foaly în 
gând. 

Dar camera era de bună calitate, cu opţiuni pentru diverse 
filtre. Dacă nu ar fi știut, centaurul ar fi băgat mâna în foc că 
cineva vindea tehnologie elfă. 

Foaly răsuci laptopul cu o copită, întorcând camera către 
ecranele din perete. „Haide, Cudgeon se gândea el, zâmbește.” 

Nu aşteptă mult. In câteva minute, un ecran de comunicare 
se aprinse și pe el apăru Cudgeon fluturând un steag alb. 

— Foarte amuzant, comentă Foaly sarcastic. 

— Așa m-am gândit și eu, răspunse elful fluturând teatral 
stegulețul. O să am nevoie de el mai târziu. 

Cudgeon apăsă pe un buton al telecomenzii. 

— Să-ţi arăt ce se petrece afară. 

Pe ecran apărură mai multe echipe de tehnicieni încercând 
din răsputeri să treacă de sistemele de securitate ale cabinei. 
Cei mai mulți ţinteau cu senzori de computer către numeroasele 

interfeţe ale cabinei. Dar unii foloseau metode mai învechite. 
Loveau senzorii cu ciocane. Nici unii, nici alţii nu obțineau 
rezultate. 

Foaly înghiţi în sec. Era prins ca un șobolan într-o capcană. 

— De ce nu mă pui la curent cu planul tău, Briar? Nu asta face 
de obicei personajul negativ, avid după putere? 

Cudgeon se lăsă pe spate în scaunul lui ergonomic. 

— Sigur, Foaly. Pentru că acesta nu e unul dintre preţioasele 
tale filme cu oameni, nu va fi niciun erou care să năvălească în 
ultimul moment. Short și Root sunt deja morți. La fel și 
partenerii lor, oamenii. Nu va avea loc nicio operaţiune de 
salvare. Doar o moarte sigură. 

Foaly știa că ar fi trebuit să simtă tristeţe, dar nu simțea 
decât ură. 

— Când situaţia va fi critică, îi voi da instrucțiuni lui Opal să 
redea Reconului controlul asupra armelor. Cei din B'wa Kell vor 
cădea inconștienţi și tu vei fi considerat vinovat pentru întreaga 
poveste, asta dacă supravieţuiești, lucru de care mă îndoiesc. 

— Când cei din B'wa Kell se vor trezi, vor spune numele tău. 

Cudgeon scutură din deget. 

— Numai câţiva știu de implicarea mea și de aceia voi avea 
grijă personal. Au fost deja convocați la laboratoarele Koboi. Mă 
voi duce și eu acolo în curând. Tunurile anti-ADN au fost 
calibrate să respingă goblinii. Când va veni vremea, le voi activa 
și întreaga echipă va ieși din calcule. 

— Și apoi Opal devine împărăteasa ta, presupun. 

— Sigur, spuse Cudgeon cu voce tare. Apoi manevră 
telecomanda, asigurându-se că erau pe un canal securizat. 
Împărăteasă? continuă el pufăind. Haide, Foaly! Crezi că aş face 
tot efortul acesta ca pe urmă să împart puterea cu altcineva? 
Oh, nu. Îndată ce șarada asta va fi încheiată, domnișoara Koboi 
va suferi un tragic accident. Sau poate mai multe accidente 
tragice. 

Foaly devenea din ce în ce mai iritat. 

— Cu riscul de a-ţi servi un clișeu, Briar, n-o să scapi basma 
curată. 

Cudgeon aștepta cu degetul deasupra butonului „Terminat”. 

— Oricum de data aceasta tu n-o să mai fi în viaţă, spuse el 
pe un ton glumet. 


Și dispăru, lăsându-l pe centaur să transpire în cabina lui. Sau 
așa credea el. 

Foaly se aplecă sub birou înspre laptop. 

— Și taie, murmură el, oprind camera. Cinci minute pauză, 
oameni buni, am terminat scena. 


TUNELUL VERTICAL E116 


Holly atașă naveta de peretele unui tunel scos din uz. 

— Avem cam 30 de minute. Senzorii interni spun că se 
apropie o erupție într-o jumătate de oră și nicio navetă nu e 
construită să suporte asemenea temperaturi. 

Se adunară în salonul cu atmosferă controlată pentru a pune 
la cale un plan. 

— Trebuie să pătrundem în laboratoarele Koboi și să 
recâștigăm controlul asupra armelor  Reconului, spuse 
comandantul. 

Mulch se ridicase din scaunul lui și se îndreptă spre ușă. 

— Nici vorbă, Julius. Sistemele de securitate au fost 
modernizate de când am intrat eu acolo. Am auzit că au tunuri 
anti-ADN. 

Root îl apucă pe dorf de ceafă. 

— Unu: nu-mi spune Julius. Și doi: te comporți ca și cum ai 
avea de ales, inculpat. 

Mulch îl privi în ochi. 

— Dar am de ales, Julius. Pot să îmi ispășesc pedeapsa într-o 
celulă mică și drăguță. Să mă trimiţi în prima linie e o încălcare 
a drepturilor civile. 

Tonurile feţei lui Root alternau de la roz-pastel la roșu-aprins. 

— Drepturi civile? urlă el. Îmi vorbești mie despre drepturi 
civile? Tipic! 

Apoi, în mod straniu, se calmă. De fapt, părea chiar fericit. 
Apropiaţii comandantului știau că, atunci când Root era fericit, 
altcineva urma să fie foarte trist. 

— Ce e? întrebă Mulch suspicios. 

Root își aprinse una dintre ţigările lui toxice din ciuperci. 

— Oh, nimic. Mă gândeam doar că ai dreptate. 

Dorful îl privea fix. 

— Am dreptate? îmi spui de faţă cu martori că am dreptate? 

— Sigur că ai. Să te trimit în prima linie ar contraveni tuturor 
drepturilor tale. Așa că, în loc să-ți fac oferta fantastică pe care 
mă pregăteam să ţi-o fac, o să mai adaug câteva secole la 
pedeapsa ta și o să te arunc într-o închisoare de maximă 
securitate. 

Root se opri, suflând un nor de fum în faţa lui Mulch. 

— În închisoarea de pe Creasta Urlătorului. 

Mulch păli sub noroiul care îi acoperea faţa. 

— Creasta Urlătorului? Dar e o... 

— O închisoare de goblini, adăugă comandantul. Știu. Pentru 
un inculpat cu risc ridicat de evadare, cum ești tu, nu cred că 
voi avea probleme în a convinge conducerea să facă o excepţie. 

Mulch pică în scaunul ergonomie. Nu era bine. Ultima dată 
când mai fusese cu goblinii în celulă nu ieșise bine deloc. Și asta 
era la sediul central. Nu ar rezista nicio săptămână în mijlocul 
lor. 

— Care era oferta? 

Artemis zâmbi fascinat. Comandantul Root era mai inteligent 
decât părea. Dar aproape că ar fi fost imposibil să nu fie. 

— A, acum ești interesat? 

— AȘ putea fi. Nu promit nimic. 

— Bine. Ascultă. E o ofertă pe care o fac numai o dată. Nu te 
obosi să negociezi! Ne ajuţi să intrăm în laboratoarele Koboi și, 
după ce totul se va sfârși, o să-ţi dau un avans de două zile 
până să vin după tine. 

Mulch înghiţi în sec. Era o ofertă bună. Probabil că aveau mari 
probleme. 


SEDIUL CENTRAL AL POLIȚIEI 


Se încingeau spiritele la sediul central. Monștrii erau la ușă. 
Literalmente. Căpitanul Kelp fugea de la o secţie la alta, 
încercând să își încurajeze trupele. 

— Nu vă faceți griji. Nu pot trece de ușile acelea cu laserele 
Softnose. Nu se poate decât cu rachete... 

În acel moment o forţă enormă îndoi ușile de la intrarea 
principală, asemenea unui copil suflând într-o pungă de hârtie. 
Rezistară. Cu greu. 

Cudgeon se năpusti afară din camera de strategie, cu tresele 
de comandant licărindu-i pe piept. După ce fusese reinstalat în 

funcţie de către Consiliu, făcuse istorie, fiind singurul 
comandant numit de două ori. 

— Ce-a fost asta? 

Bucluc deschise pe un monitor imagini care arătau ce se 
întâmpla la intrare. 

Un goblin stătea cu un tub mare pe umăr. 

— Un fel de Bazooka. Cred că e unul dintre vechile tunuri 
Softnose. 

Cudgeon se lovi peste frunte. 

— Nu mai spune! Trebuiau să fie distruse toate. Blestematul 
de centaur! Cum a reușit să scoată tot armamentul acesta chiar 
pe sub nasul meu? 

— Nu te învinovăţi prea tare, spuse Kelp. Ne-a păcălit pe toți. 

— Cât mai putem suporta? 

Bucluc ridică din umeri. 

— Nu prea mult. Încă vreo două lovituri. Poate că nu au avut 
decât o rachetă. 

Faimoase ultime cuvinte. Ușa se zgâlțâi a doua oară și bucăţi 
mari de zid căzură lângă coloanele de marmură. 

Bucluc se ridică de jos, scânteile magice închizându-i o 
tăietură de pe frunte. 

— Paramedici, uitaţi-vă după răniţi! S-au încărcat armele? 

Grub șchiopăta sub greutatea a două puști electrice. 

— Gata, căpitane. Treizeci și două de arme, a câte douăzeci 
de focuri. 

— Bine. Numai cei mai buni trăgători elfi să ia armele. Nimeni 
nu deschide focul până nu dau ordin. 

Grub dădu din cap. Faţa îi era încruntată și palidă. 

— Bine, caporal, dă-i drumul! 

Când fratele lui se îndepărtă suficient, Bucluc îi vorbi în 
șoaptă comandantului Cudgeon: 

— Nu știu ce să vă spun, domnule comandant. Au aruncat în 
aer tunelul către Atlantida, deci nu vine nimeni de acolo să ne 
ajute. Nu putem nici să îi încadrăm ca să oprim timpul. Suntem 
complet înconjurați, în inferioritate numerică și fără arme. Dacă 
B'wa Kell trece de ușile acelea, totul se va termina în câteva 
secunde. Trebuie să pătrundem în cabina operaţională. Ceva 
progrese? 

Cudgeon făcu semn că nu. 


— Cei de la tehnic lucrează încă la asta. Avem senzori 
conectaţi la fiecare centimetru al suprafeţei. Dacă nimerim 
codul de acces, va fi din noroc. 

Bucluc se frecă la ochi ca să alunge oboseala. 

— Am nevoie de timp. Trebuie să fie o cale să îi mai ţinem 
afară. 

Cudgeon scoase un steag alb din tunică. 

— Este o cale. 

— Comandante, nu te poţi duce acolo! E sinucidere. 

— Poate, spuse comandantul, dar, dacă nu mă duc, am putea 
muri toţi în câteva minute. Măcar așa vom avea câteva minute 
să lucrăm la cabina operaţională. 

Bucluc analiză situația. Nu găsea altă soluţie. 

— Cu ce vrei să negociezi? 

— Prizonierii din închisoarea de pe Creasta Urlătorului. Poate 
negociem un fel de eliberare condiţionată. 

— Consiliul nu va accepta niciodată. 

Cudgeon se îndreptă pentru a părea cât mai înalt. 

— Nu e timpul pentru politică acum, căpitane. E timpul să 
acționăm. 

Bucluc era, sincer vorbind, uluit. Acesta nu era același Briar 
Cudgeon pe care îl cunoștea el. Cineva îi făcuse acestui elf un 
transplant de coloană vertebrală. 

Acum noul comandant va arăta că își merita distincţiile. 
Bucluc simţi o emoție năvălindu-i în piept. Una pe care niciodată 
nu o asociase cu Briar Cudgeon. Era vorba de respect. 

— Deschide puţin ușa de la intrare! ordonă comandantul pe 
un ton dur, ca de oţel. 

Lui Foaly i-ar fi plăcut tare mult o înregistrare pe cameră a 
acestui moment. 

— Mă duc afară să vorbesc cu reptilele. 

Bucluc retransmise ordinul. Dacă vor scăpa, va avea grijă ca 
Briar Cudgeon să primească Ghinda de Aur postum. Măcar atât. 


TUNEL NEMARCAT PE HARTĂ, 
DEDESUBTUL LABORATOARELOR KOBOI 


Naveta cobora în viteză pe un tunel larg, apropiindu-se atât 
de mult de pereţii acestuia, încât se zgâria vopseaua de pe 
carenă. 


155 


Artemis scoase capul din spaţiul destinat pasagerilor. 

— Este într-adevăr necesar să conduci așa, căpitane? întrebă 
el tocmai când scăpau ca prin urechile acului pentru a nu știu 
câta oară. Sau e doar o demonstraţie de pilot teribilist? 

Holly îi făcu cu ochiul. 

— Arăt eu ca un pilot teribilist, Fowl? 

Artemis recunoscu însă că nu arăta. Holly Short era extrem de 
drăguță, dar într-un fel periculos. Drăguţă ca o văduvă neagră. 
Artemis se aștepta ca pubertatea să se declanșeze în 
aproximativ opt luni și se gândea că pe acea vreme o va privi pe 
Holly într-o cu totul altă lumină. Nu conta că ea avea optzeci de 
ani. 

— Merg aproape de suprafaţă ca să caut presupusa crăpătură 
despre care Mulch spune că s-ar afla pe aici, îi explică Holly. 

Artemis dădu din cap. Era teoria dorfului. Suficient de puţin 
credibilă ca să fie adevărată. Se întoarse la schiţa pe care Mulch 
o numea plan. 

Dorful desenase o diagramă grosolană pe un panou iluminat. 
Se văzuseră și cimpanzei care să deseneze mai artistic. Mulch 
folosea un morcov ca arătător - de fapt, mai mulţi morcovi. 
Dorfilor le plăceau morcovii. 

— Aici sunt laboratoarele Koboi, spuse el cu gura plină. 

— Chestia aia? zise Root cu uimire. 

— Imi dau seama, Julius, că nu e o schemă tocmai explicită. 

Comandantul explodă în scaunul lui. Dacă nu am ști, am 
putea spune că a fost implicat ceva gaz de dorf. 

— Nu e foarte explicită! E un dreptunghi! 

Mulch nu era impresionat. 

— Nu aia e important. Asta e partea importantă. 

— Linia aia întortocheată? 

— E o fisură, protestă dorful. Poate cineva să vadă că eo 
fisură? 

— Oricine de la grădiniță, poate. Deci e o fisură. Și ce-i cu 
asta? 

— Aici e partea inteligentă. Vedeți, acea fisură nu e de obicei 
acolo. 

Root începu să sugrume aerul. Era o mișcare pe care o repeta 
din ce în ce mai des în ultima vreme. Artemis deveni brusc 
interesat. 

— Când apare fisura? 


156 


Mulch nu avea de gând să dea un răspuns direct. 

— Noi, dorfii, știm câte ceva despre roci. Săpăm la ele de 
secole. 

Degetele lui Root începură să bată darabana pe bastonul 
electric. 

— Ceea ce elfii nu conștientizează, continuă Mulch, este că 
rocile sunt vii. Respiră. 

Artemis dădu din cap. 

— Sigur. Se dilata la căldură. 

Mulch mușcă din morcov triumfător. 

— Exact. Și, desigur, opusul. Se contractă la temperaturi reci. 
Chiar și Root asculta acum. Laboratoarele Koboi sunt construite 
pe o stâncă solidă. Aproape cinci kilometri de rocă. Nu se poate 
intra fără rachete Sonix. Și cred că Opal le-ar observa. 

— Și pe noi cu ce ne ajută asta? 

— O fisură se deschide în acea rocă atunci când temperatura 
scade. Am lucrat la fundaţie când construiau clădirea. Duce 
exact dedesubtul laboratoarelor. Mai ai un pic de mers, dar 
măcar ești înăuntru. 

Comandantul era sceptic. 

— Și Opal Koboi cum de nu a observat până acum această 
fisură care se lărgește? 

— N-aș spune că se lărgește. 

— Cât de mare e? 

Mulch ridică din umeri. 

— Nu știu. Poate cinci metri în punctul cel mai larg. 

— Oricum, o fisură destul de mare ca să stea acolo 
neobservată. 

— Dar nu e deschisă mereu, interveni Artemis. Nu-i așa, 
Mulch? 

— Mereu? Aș vrea eu. Aș zice, așa orientativ - asta e doaro 
aproximare... 

Root își pierdu răbdarea. Nu prea îi cădea bine să fie tot 
timpul cu un pas în urmă. 

— Spune, inculpat, până nu-ți prăjesc din nou fundul! 

Mulch se simţi rânit. 

— Nu mai ţipa, Julius, mi se zbârlesc perii din barbă. 

Root deschise instalaţia de climatizare, lăsând valurile de aer 
rece să se joace peste faţa lui. 

— OK, Mulch. Cât timp? 


— Trei minute, maximum. Ultima dată am trecut purtând un 
set de aripi și un costum de presiune. Am ajuns aproape 
sfărâmat și prăjit. 

— Prăjit? 

— Lasă-mă să ghicesc, spuse Artemis. Fisura se deschide 
numai atunci când roca s-a contractat suficient. Dacă fisura se 
află pe peretele unui tunel vertical, atunci perioada de răcire 
maximă ar fi cu doar câteva momente înainte de următoarea 
erupție de magmă. 

Mulch îi făcu semn cu ochiul. 

— Deștept băiat. Dacă rocile nu te strivesc, te prinde magma. 

Vocea lui Holly răzbătu prin difuzoare. 

— Am ceva în vizor. Poate fi o umbră sau poate fi o fisură în 
peretele tunelului. 

Mulch începu un mic dans, arătându-se foarte mulțumit de el 
însuși. 

— Acum, Julius, poţi să o spui. Am avut dreptate din nou! Mi-o 
datorezi, Julius, mi-o datorezi. 

Comandantul se scărpină în nas. Dacă avea să scape cu viață 
de aici, nu va mai părăsi niciodată secţia. 


LABORATOARELE KOBOI 


Laboratoarele erau încercuite de trupe de goblini înarmaţi 
până în dinţi, cu limbile atârnând, însetaţi de sânge. Cudgeon 
fusese împins cu brutalitate în drumul lui și împuns de zeci de 
ţevi de pușcă. Pentru moment, tunurile anti-ADN zăceau inutile 
în turnurile lor. În momentul în care Cudgeon considera că 
goblinii nu îi mai erau de folos, avea de gând să le reactiveze. 

Comandantul fu adus în camera secretă și obligat să 
îngenuncheze în faţa lui Opal și a generalilor goblini. O dată ce 
soldaţii părăsiră încăperea, Cudgeon se ridică îndată în picioare 
și prelua cârma. 

— Totul decurge conform planului, anunţă el, traversând 
camera ca să o mângâie pe Opal pe obraz, într-o oră orașul va fi 
al nostru. 

Generalul Scalene nu era convins. 

— Ar fi al nostru mult mai repede dacă am avea niște tunuri 
Koboi. 

Cudgeon oftă răbdător. 

— Am mai discutat asta, generale. Semnalul de întrerupere 
blochează toate armele Neutrino. Dacă tu ai acces la tunuri, la 
fel au și cei de la Unitatea Recon. 

Scalene se retrase într-un colț, lingându-și globii oculari. 

Sigur că acesta nu era singurul motiv pentru care nu le dădea 
goblinilor acces la armele Neutrino. Cudgeon nu avea nicio 
intenţie să înarmeze grupul pe care se pregătea să îl trădeze. 
Îndată ce B'wa Kell vor elimina Consiliul, Opal va reda Reconului 
controlul asupra armelor. 

— Cum merg lucrurile? 

Opal se răsuci cu fotoliul ei Hoverboy, în care stătea cu 
picioarele îndoite sub ea. 

— Delicios. Ușile principale au căzut la câteva minute după ce 
ai plecat la... negocieri. 

Cudgeon rânji. 

— Bine că am plecat. Puteam să fiu rânit. 

— Căpitanul Kelp și-a retras forțele care i-au mai rămas în 
camera operaţională și lucrează încă la cabină. Și Consiliul e tot 
acolo. 

— Perfect, spuse Cudgeon. 

Un alt general B'wa Kell, Sputa, izbi cu pumnul în masa de 
conferinţă. 

— Nu, Cudgeon, nu e nici pe departe perfect. Fraţii noștri sunt 
încă închiși pe Creasta Urlătorului. 

— Răbdare, generale Sputa, zise Cudgeon pe un ton liniștitor, 
așezându-și mâna pe umărul goblinului. Îndată ce cartierul 
general va cădea, vom deschide celulele închisorii. 

In sinea lui, Cudgeon fierbea de furie. Cum detesta el 
creaturile acestea îmbrăcate în haine făcute din propriile piei 
năpărlite! Dezgustător. Cudgeon și-ar fi dorit să reactiveze 
tunurile anti-ADN, să oprească haosul pentru câteva ore. 

Surprinse privirea lui Opal. Aceasta știa ce gândea el. Rânjea 
de nerăbdare, arătându-și dinţii mici. „Ce ființă delicios de 
vicioasă”, se gândea el. Motiv pentru care, desigur, avea de 
gând să o scoată din calcule. Opal Koboi nu ar putea fi fericită 
dacă nu era ea șeful. 

li făcu cu ochiul pe fugă. 

— Curând, șopti el, curând. 

e Capitolul 13 + PRIN FALIE 


DEDESUBTUL LABORATOARELOR KOBOI 


O navetă Recon are formă de lacrimă. Partea din spate este 
mai grea, conţinând propulsoarele, iar vârful - atât de ascuţit 
încât ar putea găuri oţelul. Însă eroii noștri nu se aflau într-o 
navetă Recon, ci în naveta de lux a ambasadorului. In mod 
evident, confortul era net superior vitezei. Naveta avea un vârf 
ca fundul unui gnom. Cu aspectul ei luxos, naveta era masivă și 
avea în faţă un grătar pe care puteai să prăjești un bizon. 

— Deci spui că fisura se va lărgi pentru câteva minute și eu 
trebuie să zbor prin ea? Acesta e tot planul? întrebă Holly. 

— E cel mai bun plan pe care-l avem, răspunse Root, cu 
gravitate. 

— Măcar vom sta pe scaune capitonate când vom fi striviţi. 
Chestia asta e la fel de manevrabilă ca un rinocer cu trei 
picioare. 

— De unde să fi știut? bombăni Root. Trebuia să fie o cursă de 
rutină. Naveta asta are un sistem stereo excelent. 

Butler ridică o mână. 

— Ascultaţi. Ce e zgomotul ăsta? 

Ciuliră urechile. Zgomotul venea de dedesubt. Părea că un 
uriaș își încălzește coardele vocale. 

Holly merse în grabă să verifice camerele chilei. 

— Erupţie, anunţa ea. Una nenorocită. O să ne prăjească 
penele din coadă în orice moment. 

Fațada stâncii dinaintea lor crăpă și trosni, dilatându-se și 
contractându-se constant. Fisurile păreau guri rânjind cu dinţi 
negri. 

— Asta e, hai să mergem! o grăbi Mulch. Fisura asta o să se 
închidă mai repede decât o râmă care... 

— Incă nu avem destul loc, izbucni Holly. Asta e o navetă, nu 
un dorf gras zburând cu aripi furate. 

Mulch era prea speriat ca să se mai simtă jignit. 

— Dă-i drumul, o să se lărgească pe măsură ce înaintăm! 

In mod normal, Holly ar fi așteptat unda verde de la Root. Dar 
aici era pe terenul ei. Nimeni nu ar fi contrazis-o pe căpitanul 
Short la mânuirea unei navete. 

Fisura se lărgi cu încă un metru. 

Holly scrâșni din dinţi. 

— Țineţi-vă de urechi, spuse ea dând propulsoarele la 
maximum. 

Ocupanţii navetei se ţineau strâns de braţele scaunelor. Unul 
sau doi își închiseră ochii. Dar nu Artemis. Nu putea. | se părea 
ceva morbid și fascinant în cursa asta printr-un tunel nemarcat 
pe hartă, cu o viteză uluitoare, având numai cuvântul unui dorf 
cleptoman pentru ceea ce se găsea de partea cealaltă. 

e 

Holly se concentră asupra butoanelor. Camerele instalate pe 
navă și senzorii furnizau informaţii către diverse ecrane și 
difuzoare. Sonarul parcă înnebunise - scotea un vaier continuu. 
Farurile fixe de halogen aduceau imagini înfricoșătoare pe 
monitoare și radarele laser desenau o imagine 3D verde pe un 
ecran negru. Și, desigur, mai era și parbrizul de cuarț. Dar 
printre bucăţile de rocă, praful și miile de particule din jur, ochiul 
liber nu percepea aproape nimic. 

— Temperatura crește, mormăi ea, aruncând o privire către 
monitorul care supraveghea imaginea din spatele navei. 

O coloană de magmă portocalie se ridica și trecea de gura 
fisurii, vărsându-se în tunel. Erau într-o cursă disperată. Fisura 
se închidea în spatele lor și se lărgea în faţa navei. Zgomotul era 
terifiant. Ca o furtună închisă într-o bulă. 

Mulch își acoperi urechile. 

— Data viitoare aleg închisoarea. 

— Liniște, deținut! urlă Root. Doar a fost ideea ta. 

Cearta lor fu întreruptă de un puternic scrijelit care făcu să 
danseze scântei în fața geamului de cuarț. 

— Scuze, spuse căpitanul Short. Sistemul de comunicaţii e 
bruiat. 

Înclină apoi naveta în lateral, strecurându-se printre două 
plăci în mișcare. Căldura magmei cuprinse și topi suprafaţa 
stâncii, apropiind mai mult plăcile. O bucată de rocă zimţată 
rupse partea din spate a navei, iar plăcile se ciocniră în spatele 
lor. Ca palmele unui uriaș. Butler își ţinea mâna pe pistolul Sig 
Sauer. Era un gest care-l liniștea. 

Apoi trecură, zburând în spirale, către o peșteră unde se 
zăreau trei stâlpi enormi de titan. 

— Acolo, spuse Mulch trăgând aer în piept. Stâlpii de fundație. 

Holly își dădu ochii peste cap. 

— Nu mai spune, zise ea, deschizând clemele de ancorare. 

e 

Mulch mai desenase o diagramă. Aceasta arăta ca un şarpe 
încovoiat. 

— Suntem conduși de un tâmpit cu un creion în mână, spuse 
Root, calm în aparenţă. 

— V-am adus până aici, nu, Julius? răspunse Mulch, îmbufnat. 

Holly termina ultima sticlă de apă minerală. O treime din ea o 
dădu peste cap. 

— Să nu îndrăznești să începi să te plângi, dorfule, spuse ea. 
Din câte văd eu, suntem blocaţi în centrul pământului, fără cale 
de întoarcere și fără mijloace de comunicație. 

Mulch făcu un pas înainte. 

— Văd că sunteți un pic încordaţi după zborul ăsta. Hai să ne 
calmăm cu toţii. 

Nimeni nu părea foarte calm. Până și Artemis părea un pic 
zdruncinat de chinurile prin care trecuseră. Butler încă nu 
dăduse drumul pistolului Sig Sauer. 

— Ce a fost greu a trecut. Suntem în fundaţie acum. Singura 
cale e în sus. 

— Ești sigur, condamnate? întrebă Root. Și cum sugerezi tu să 
mergem în sus? 

Mulch scoase un morcov din frigider și arătă cu el înspre 
diagramă. 

— Asta de aici e... 

— Un șarpe? 

— Nu, Julius, e unul dintre stâlpii fundaţiei. 

— Unul dintre stâlpii din titan solid scufundaţi în mantaua de 
rocă impregnabilă? 

— Exact. Numai că unul nu e tocmai solid. 


— Așa mă gândeam și eu, spuse Artemis. Ai făcut o treabă 
cam de mântuială, nu-i așa Mulch? 

Mulch nu părea să regrete. 

— Ştii cum sunt reglementările în construcţii. Stâlpi din titan 
solid? Aveţi idee cât de scumpi sunt? Treceau lejer peste cifrele 
estimate de noi. Așa că eu și cu văru' meu Nord am decis să nu 
mai facem împachetarea cu titan. 

— Dar a trebuit să umpli coloana cu ceva, îl întrerupse 
comandantul, Koboi trebuie să fi făcut verificări. 

Mulch clătină din cap, cu o figură vinovată. 

— Am legat senzorii la ţevile de evacuare pentru câteva zile. 
Sonografele au ieșit cum se așteptau. 

Holly simţi un nod în gât. 

— Evacuare? Vrei să spui că... 

— Nu, acum nu. Asta se întâmpla acum o sută de ani. E doar 
pământ acum. Și chiar un pământ bun. 

Pe faţa lui Root ai fi putut fierbe un cazan mare cu apă. 

— Vrei să urcăm prin douăzeci de metri de... bălegar? 

Dorful ridică din umeri. 

— Da’ ce-mi pasă mie! Staţi aici cât vreţi. Eu am plecat în sus 
pe ţeavă. 

Lui Artemis nu îi plăcea întorsătura bruscă pe care o luaseră 
evenimentele. Fugă, sărituri, răni mai mergeau. Dar dejecţii? 

— Acesta e planul vostru? reuși el să îngaime. 

— Care e problema, noroiosule? Ți-e frică să nu-ţi murdărești 
mâinile? 

Era doar o figură de stil, Artemis știa asta. Dar era adevărat. 
Își aruncă privirea asupra degetelor lui lungi și subțiri. leri 
dimineaţă erau degete de pianist, cu unghiile bine îngrijite. 
Acum parcă erau ale unui constructor. 

Holly îl bătu pe umăr. 

— OK. Hai să mergem. Cu cât salvăm Elementele 
Subpământene mai repede, cu atât mai rapid ne întoarcem la 
tatăl tău. 

Holly observă cum Artemis se schimbă la faţă. Era ca și cum 
trăsăturile lui nu știau cum să se aranjeze. Se opri, înțelegând ce 
spusese. Pentru ea, remarca fusese o încurajare banală. Dar se 
părea că Artemis nu era obișnuit să fie membru al unei echipe. 

— Să nu crezi că devin sentimentală sau mai știu eu ce... Dar, 
când îmi dau cuvântul, mă ţin de el. 

Artemis hotărî să nu răspundă. Fusese deja pocnit o dată în 
acea zi. 

Debarcară pe o scară rabatabilă. Artemis păși pe suprafaţă, 
alegându-și cu grijă locul unde punea piciorul printre mulțimea 
de pietre căzute și materiale de construcţii abandonate de 
Mulch și vărul lui cu un secol mai devreme. Peștera era luminată 
de licăritul rocilor fosforescente. 

— Locul acesta e o minune geologică! exclamă el. La 
adâncimea aceasta presiunea ar trebui să ne strivească, dar nu 
se întâmplă așa. 

Îngenunchea să examineze o ciupercă răsărind dintr-o cutie 
ruginită de vopsea. 

— Există chiar și viaţă. 

Mulch adună rămășițele unui ciocan dintre două roci. 

— Deci aici ajunsese. Am cam exagerat cu explozibilul, 
dinamitând tunelul ca să obţinem stâlpi de rezistență pentru 
coloanele astea. Câte ceva din resturile noastre trebuie să fi... 
căzut aici. 

Holly era oripilată. Poluarea era o faptă deosebit de gravă 
pentru Popor. 

— Ai încălcat atâtea legi, Mulch, încât nu-mi ajung degetele să 
le număr. Când primești avansul de două zile, ar fi bine să te 
miști repede, pentru că eu voi fi cea care te va urmări. 

— Am ajuns, zise Mulch, ignorând ameninţarea. 

Când auzi atâtea ameninţări câte auzise el, nu mai au același 
efect asupra ta. 

Într-una dintre coloane era săpată o gaură. Mulch îi mângâie 
duios marginile. 

— Laser cu diamant. Frumuseţea asta trece prin orice. 

— Îmi amintesc de el, spuse Root. Aproape că m-ai decapitat 
odată. 

Mulch oftă. 

— Ce vremuri frumoase, nu-i așa, Julius? 

Replica lui Root fu o lovitură scurtă și dureroasă. 

— Lasă vorba și treci la mâncat pământ, deținut! 

Holly puse mâna deasupra găurii din coloană. 

— Sunt curenţi de aer, spuse ea. Câmpul de presiune din oraș 
trebuie să fi stabilizat presiunea din cavernă de-a lungul anilor. 
Acesta e motivul pentru care nu suntem făcuţi afiș acum. 

— Înţeleg, spuseră Butler și Root în același timp. O altă 
minciună de adăugat pe listă. 

Mulch își dezvălui din nou partea dorsală a corpului. 

— Sap până sus și vă aştept acolo. Daţi la o parte cât de mult 
pământ reciclat puteți. O să-l împrăștii ca să nu se blocheze 
canalul. 

Artemis gemu. Ideea de a se târî prin pământul reciclat de 
Mulch era aproape de nesuportat. Numai gândul la tatăl lui îl 
făcea să meargă înainte. 

Mulch intră în coloană. 

— Staţi deoparte, spuse el deschizându-și fălcile... 

Butler se mișcă repede. Nu avea de gând să se lase lovit de 
gazul dorfului încă o dată. _ 

Mulch se afundă până la brâu în coloana de titan. In câteva 
momente, dispăruse cu totul. Teava începu să se zguduie și se 
auziră sunete ciudate, dezgustătoare. Bucăţi de lut se loveau de 
pereţii de metal. Un flux constant de aer condensat și material 
reciclat cădea în spirale. 

— Uimitor, spuse Artemis trăgând aer în piept. Ce aș face eu 
cu zece ca el. Fort Knox ar fi floare la ureche. 

— Nici să nu-ţi treacă prin cap, îl avertiză Root. 

Se întoarse apoi către Butler. 

— Ce avem? 

Valetul își scoase pistolul. 

— Un pistol Sig Sauer cu douăsprezece focuri în încărcător. 
Asta e tot. lau eu arma. Sunt singurul care o poate căra. Voi doi 
luaţi ce apucaţi din fugă. 

— Și eu? întrebă Artemis, deși știa ce urma. 

Butler își privi stăpânul în ochi. 

— Vreau să stai aici. E o operaţiune militară. Tot ce poţi să 
faci acolo e să-ţi pui viaţa în pericol. 

— Dar... 

— Treaba mea e să te apăr, Artemis, și acesta e, probabil, cel 
mai ferit loc de pe planetă. 

Artemis nu protestă. De fapt, el se gândise deja la toate 
aceste lucruri. Câteodată i se părea o povară să fie geniu. 

— Bine, Butler, o să rămân aici. Dacă nu... 

Ochii lui Butler se îngustară. 

— Dacă nu ce? 

Pe buzele lui Artemis apăru un zâmbet periculos. 


— Dacă nu îmi vine vreo idee. 


SEDIUL CENTRAL AL POLIȚIEI 


Situația era deosebit de gravă la sediul central al poliţiei. 
Căpitanul Kelp își strânsese forțele râmase într-un cerc în 
spatele staţiilor de lucru cucerite. Goblinii trăgeau la ţintă prin 
ușile deschise și niciunul dintre paramedici nu mai avea niciun 
strop de magie. Oricine era rănit de acum încolo rămânea rănit. 

Membrii Consiliului se adăpostiseră în spatele unui zid de 
soldaţi, în afară de Comandantul de Escadrilă Vinyâya, care 
ceruse să i se dea o armă și până în acel moment nu ratase. 

Băieţii de la Tehnic stăteau ghemuiţi după birourile lor, 
încercând toate combinaţiile de coduri care le-ar fi putut da 
acces la cabina operaţională. Bucluc nu mai spera că se va 
rezolva ceva în acest sens. Dacă Foaly încuia ceva, rămânea 
încuiat. 

Intre timp, înăuntru, tot ce putea să facă centaurul era să 
izbească lucrurile în dreapta și în stânga. Faptul că îl lăsase pe 
Foaly să privească ce se petrecea afară pe câmpul de bătaie 
fusese un semn al cruzimii lui Cudgeon. 

Situaţia i se părea fără speranţă. Chiar dacă Julius și Holly ar fi 
primit mesajul, era prea târziu acum să mai facă ceva. Buzele și 
gâtul lui Foaly erau uscate. li lăsaseră și computerul, și 
inteligenţa, și sarcasmul, totul. 


DEDESUBTUL LABORATOARELOR KOBOI 


Ceva ud îl plesni pe Butler peste cap. 

— Ce-a fost asta? o întrebă el pe Holly, care încheia plutonul. 

— Mai bine nu întreba, răspunse căpitanul Short, iritată. 

Cu toate că avea filtre la caschetă, tot mirosea îngrozitor. 
Conţinutul coloanei fermentase timp de un secol și mirosea la 
fel de toxic ca în prima zi. Sau poate mai rău. „Cel puţin, se 
gândea bodyguardul, nu trebuie să mănânc chestia asta.” 

Root era cap de pluton, tăind întunericul cu luminile căștii lui. 
Coloana avea o înclinaţie de patruzeci de grade, cu șanțuri 
făcute pentru a ancora materia din interiorul stâlpului de titan. 

Mulch făcuse o treabă foarte bună cu săpatul prin conţinutul 
țevii. Dar tot pământul reciclat trebuia să se ducă undeva. Mulch 

mestecase cu grijă fiecare gură de pământ, ca să nu se formeze 
prea multe cocoloașe. 

Membrii grupului mergeau înainte, încercând să nu se 
gândească la ceea ce făceau de fapt. Când îl prinseră din urmă 
pe dorf, acesta atârna de o margine de stâncă, cu o grimasă de 
durere pe faţă. 

— Ce s-a întâmplat, Mulch? întrebă Root, îngrijorarea 
strecurându-i-se fără să vrea în tonul vocii. 

— Sus! Toată lumea sus, gemu el. 

Root făcu ochii mari. 

Se căţărară toţi în spaţiul strâmt de deasupra dorfului. Exact 
în ultimul moment. Mulch se relaxă și dădu drumul unei explozii 
de gaz care ar fi umflat și un cort de circ. Își adună apoi fălcile la 
loc. 

— Acum e mai bine, oftă el. E mult aer în sol. Nu ai vrea să iei 
farul ăla din faţa mea? Știi că nu-mi place lumina puternică. 

Comandantul se conformă, schimbând pe infraroșu. 

— Bine, am ajuns aici. Acum ce facem? Cum ieşim? Nu ţi-ai 
adus laserul cu diamant, dacă-mi aduc bine aminte. 

Dorful rânji. 

— Nicio problemă. Un hoț profesionist plănuiește întotdeauna 
o nouă vizită. Uitaţi-vă acolo! 

Mulch arătă spre o zonă a țevii de titan care arăta exact ca 
restul. 

— Am cârpit asta data trecută. 

Root nu se putu abtine să nu zâmbească. 

— Eşti un infractor tare isteț! Mă mir că te-am prins! 

— Aţi avut noroc, spuse Mulch, lovind cu un cot într-o porţiune 
a ţevii. 

Un cerc mare căzu, dezvăluind gaura veche de un secol. 

— Bine aţi venit în laboratoarele Koboi! 

Se cățărară într-un coridor slab iluminat. Cărucioare 
pneumatice încărcate erau parcate câte patru de-a lungul 
pereţilor. Spoturi luminoase alungite operau la nivel minim de 
iluminare. 

— Cunosc locul acesta, spuse Root. Am mai fost aici în 
inspecție când le-am dat permisele de arme speciale. Ne aflăm 
la două coridoare distanţă de centrul informatic. Avem o șansă 
reală. 

— Dar cum e cu acele tunuri anti-ADN? se interesă Butler. 


— E o chestiune delicată. Dacă tunurile de la bord nu te 
recunosc, ești mort. Pot fi programate să respingă specii întregi. 

— E într-adevăr delicată, admise valetul. _ 

— Bag mâna în foc că nu sunt active, spuse Root. In primul 
rând, dacă în locul acesta mișună goblinii, nu prea cred că au 
intrat pe ușa principală. Şi în al doilea rând, dacă Foaly e acuzat 
de răzmeriţa asta, Koboi va vrea să pară că nu au arme, la fel ca 
Reconul. 

— Avem vreo strategie? întrebă Butler. 

— Nu prea. După ce trecem de primul colț, suntem pe ecrane. 
Așa că ia-o la fugă cât poţi de repede pe coridor și lovește în tot 
ce-ţi iese în cale. Dacă întâlnești și vreo armă, ia-o. Mulch, tu 
stai aici și lărgeşte tunelul. S-ar putea să avem nevoie să facem 
o ieșire în forță. Gata? 

Holly întinse o mână. 

— Domnilor, mi-a făcut plăcere. 

Comandantul și valetul își puseră mâinile peste a ei. 

— Plăcerea a fost de partea noastră. 

O luară la fugă în josul coridorului. Erau două sute de goblini 
împotriva celor trei eroi ai noștri, relativ neînarmați. Va fi o luptă 
strânsă. 


CAMERA SECRETĂ, 
LABORATOARELE KOBOI 


— Avem intruși, chicoti Opal Koboi încântată. În clădire. 

Cudgeon traversă încăperea către ecranul de supraveghere. 

— Cred că e Julius. Uimitor. Cred că echipa ta de comando a 
exagerat, generale Sputa. 

Sputa își lingea furios globii oculari. Locotenentul Nyle își va 
pierde pielea înainte de sezonul de năpârlire. 

Cudgeon șopti la urechea lui Opal: 

— Putem activa tunurile acum? 

Zâna nu fu de acord. 

— Nu imediat. Au fost reprogramate să respingă ADN-ul 
goblinilor. Durează câteva minute. 

Cudgeon se întoarse către cei patru generali goblini. 

— Aduceţi o trupă de soldați cu armuri din spate și o alta din 
flanc! Putem să îi prindem la ușă. Nu vor avea pe unde să iasă. 

Cudgeon se întoarse rapid către ecranul cu plasmă. 

— E chiar mai bine decât plănuiam. Acum, bătrâne prietene 

Julius, e rândul meu să te umilesc. 
(J 

Artemis medita. Era un moment propice concentrării. Stătea 
picior peste picior pe o piatră, imaginându-și diferite strategii de 
salvare care ar putea fi utilizate când se vor întoarce în zona 
arctică. Dacă Mafia reușea să îl mute pe tatăl lui înainte ca 
Artemis să ajungă la ei, nu ar mai rămâne decât un singur plan 
care să funcţioneze. Și era unul cu grad ridicat de risc. Artemis 
își stoarse creierii. Trebuia să mai existe o cale. Fu întrerupt de 
un zgomot ce venea dinspre ţeava de titan. Suna ca o notă de 
contrabas susținută. „Gaz de dorf', se gândi el. Coloana avea 
rezonanţă bună. 

Avea nevoie de o undă, o idee cristalizată cu care să-și taie 
drum prin noroiul în care se împotmolise și să salveze situaţia. 

După opt minute, fu din nou întrerupt. Nu era gaz de această 
dată. Era un strigăt de ajutor. Mulch era în încurcătură și ţipa de 
durere. 

Artemis era gata să îi ceară lui Butler să se ocupe de el, când 
își dădu seama că Butler nu era acolo. Era în misiune să salveze 
Elementele Subpământene. Era pe cont propriu. 

Aruncă o privite în interiorul coloanei. Era la fel de întuneric 
ca într-o cizmă veche și de două ori mai urât mirositor. Artemis 
decise că o cască Recon i-ar fi de ajutor. Se întoarse repede la 
navetă, luă una de rezervă și, după ce o probă, activă luminile și 
dispozitivul de etanșeizare. 

— Mulch, ești acolo? 

Niciun răspuns. Poate fi o capcană? Ar putea el, Artemis Fowl, 
să fie păcălit cu cel mai vechi șiretlic cunoscut? „Ar fi foarte 
posibil”, decise el. Și totuși, nu putea să riște viața acelei mici 
creaturi păroase. Undeva pe drumul dinspre Los Angeles și 
împotriva a tot ce-i dicta conștiința, se atașase de domnul 
Diggums. Artemis se cutremură. Era un lucru pe care îl făcea din 
ce în ce mai des de la însănătoșirea mamei lui. 

Artemis intră în tub, începându-și călătoria spre discul de 
lumină de deasupra. Mirosul era oribil. Pantofii îi erau distruși și 
nicio curăţătorie nu ar mai fi putut scoate la lumină sacoul 
uniformei de la colegiul St. Bartleby. „Ar fi bine ca Mulch să fie 
în dureri groaznice”, își spuse el. 

Când ajunse la intrare, îl găsi pe Mulch pe podea, agonizând. 

— Ce este? îl întrebă scoțându-și casca și îngenunchind lângă 
dorf. 

— Blocaj intestinal, gemu dorful, iar picături de sudoare i se 
scurgeau pe perii din barbă. Ceva dur. Nu-l pot digera. 

— Ce pot să fac? întrebă Artemis, deși se temea de posibilele 
răspunsuri. 

— Gheata mea stângă. Scoate-o. 

— Gheata? Ai spus „gheata”? 

— Da, urlă dorful de durere, cu tot corpul contorsionat. 
Scoate-o! 

Artemis nu-și putu împiedica un oftat de ușurare. Se aștepta 
la ceva mult mai râu. Ridică piciorul dorfului, îl puse în poală și îi 
scoase gheata. 

— Frumoase ghete, comentă el. 

— Sunt Rodeo Drive, îi răspunse Mulch cu răsuflarea tăiată. 
Acuma, dacă nu te superi... 

— Scuze. 

Gheata alunecă, dezvelind o șosetă nu tocmai de firmă, 
peticită și cu găuri pentru degete. 

— Degetul mic, zise Mulch, cu ochii închiși de durere. 

— Ce e cu degetul mic? 

— Apasă încheietura. Tare. 

Să apese încheietura. Trebuie să fie un tratament de 
reflexoterapie. Fiecare parte a corpului corespunde unei zone de 
pe picior. Un fel de tastatură a corpului. Se practică în Orient de 
secole. 

— Bine, dacă insiști. 

Artemis își așeză degetul mare și arătătorul în jurul degetului 
păros al lui Mulch. 

Poate că era doar în imaginaţia lui, dar i se păru că perii s-au 
depărtat ca să îi îngăduie atingerea. 

— Apasă, șuieră dorful trăgând aer în piept. De ce nu apeși? 

Artemis nu apăsa pentru că privirea îi picase pe ţeava armei 
laser care ţintea în mijlocul frunţii lui. 

(J 

Locotenentului Nyle, care ținea arma, nu-i venea să-și creadă 
norocul. Capturase doi intruși de unul singur. Și le și descoperise 
calea de acces. Cine a zis că a te da la fund până se liniștesc 
lucrurile era o tactică lipsită de avantaje? Această revoluţie se 

dovedea nemaipomenit de avantajoasă pentru el. Avea să 
devină colonel înainte să își lepede a treia piele. 

— În picioare! ordonă el scoțând flăcări albastre. Chiar și prin 
translator, vocea lui suna tot de reptilă. 

Artemis se înălţă ușor, ridicând piciorul lui Mulch o dată cu el. 
Partea dorsală a lui Mulch apăru brusc. 

— Ce s-a întâmplat cu el? întrebă Nyle, aplecându-se ca să 
vadă mai de aproape. 

A mâncat ceva ce nu i-a priit, spuse Artemis și apăsă 
încheietura degetului mic. 

Explozia care urmă îl dobori pe goblin și îl rostogoli pe coridor. 
Era ceva ce nu vedeai în fiecare zi. 

Mulch sări în picioare. 

— Mulţumesc, puștiule. Eram pe ducă acolo. Trebuie să fi fost 
ceva dur. Granit sau diamant. 

Artemis dădu din cap. Nu era încă pregătit să vorbească. 

— Ai văzut ce figură tâmpă avea goblinul ala? 

Artemis scutură din cap. Tot nu era pregătit. 

— Vrei să te duci să te uiţi? 

Umorul lui lipsit de tact îl scoase pe Artemis din starea de 
uluire. 

— Goblinul acela. Mă îndoiesc că era singur. 

Mulch își încheie la loc pantalonii. 

— Nu. O trupă întreagă tocmai a trecut pe aici. Acesta 
probabil că încerca să evite acțiunea. Goblinul tipic. 

Artemis își frecă tâmplele. Trebuie să fie ceva ce ar putea 
face ca să își ajute prietenii. Pentru Dumnezeu, avea cel mai 
mare coeficient de inteligenţă din Europa. 

— Mulch, am o întrebare importantă pentru tine. 

— Îți sunt dator, mi-ai salvat pielea. 

Artemis își puse brațul pe după umerii dorfului. 

— Știu cum ai intrat în laboratoarele Koboi. Dar nu te puteai 
întoarce pe același drum pentru că jetul de magmă te-ar fi prins. 
Prin urmare, cum ai ieșit? 

Mulch rânji. 

— Simplu. Am activat alarma și am ieșit îmbrăcat în uniforma 
Reconului. 

Artemis se încruntă. 

— Nu mă ajută. Trebuie să mai fie o cale. Trebuie. 


Tunurile anti-ADN erau, evident, nefuncţionale. Root tocmai 
începea să fie optimist, când auzi zgomot de cizme apropiindu- 
se. 

— D'arvit, bombăni el. Voi doi mergeţi înainte. Eu încerc să îi 
rețin cât pot de mult. 

— Nu, comandante, spuse Butler. Dacă îmi permiţi, nu avem 
decât o singură armă, iar eu pot lovi mai mulți decât tine. O să-i 
dobor de după colț. Voi încercaţi să deschideţi ușa. 

Holly deschise gura să zică ceva. Dar cine ar fi contrazis un 
om de statura lui? 

— Bine, succes. Dacă vei fi rănit, întinde-te și stai nemișcat 
până mă întorc. Patru minute, îţi amintești? 

Butler dădu din cap. 

— Da, îmi amintesc. 

— Și Butler? 

— Da, căpitane? 

— Acea mică neînțelegere de anul trecut, când tu și Artemis 
m-aţi răpit. 

Butler își ridică privirea în tavan. S-ar fi uitat în jos, spre 
pantofi, dar Holly îi stătea în cale. 

— Da, aveam de gând să-ţi vorbesc despre... 

— Să uităm ce s-a întâmplat. După asta, suntem chit. 

— Holly, afară! ordonă comandantul. Butler, nu-i lăsa să se 
apropie prea mult! 

Butler își luă pistolul. Arăta ca un urs înarmat. 

— Ar trebui să nu se apropie, pentru binele lor. 

(J 

Artemis se urcă pe unul dintre cărucioarele Hoverboy și bătu 
într-una dintre conductele care treceau pe sus de-a lungul 
coridorului. 

— Se pare că ţevile se întind de-a lungul tavanului pe toată 
lungimea lui. Ce este, un sistem de ventilație? 

Mulch răsuflă zgomotos. 

— Aş vrea eu. Sunt ţevile care furnizează plasmă pentru 
tunurile anti-ADN. 

— Și de ce nu ai intrat pe partea asta? 

— Pentru simplul motiv că există destulă încărcătură electrică 
în fiecare picătură de plasmă cât să prăjească un trol. 

Artemis puse mâna pe conducta de metal. 

— Ce ar fi dacă tunurile ar fi neoperabile? 


— O dată ce tunurile sunt dezactivate, plasma se transformă 
într-o mocirlă radioactivă. 

— Radioactivă? 

Mulch își mângâie barba gânditor. 

— De fapt, Julius spune că tunurile chiar sunt dezactivate. 

— Cum putem fi siguri? 

— Am putea deschide panoul acesta neoperabil. 

Mulch își plimbă mâna de-a lungul suprafeţei curbe. 

— A, aici, vezi? O gaură de micro cheie. Pentru întreţinere. 
Chiar și plasma are nevoie de reîncărcare. Arăta către o gaură 
minusculă în metal. Putea fi luată drept un punct de murdărie. 
Acum, observă un maestru la treabă! 

Dorful introduse în gaura micro cheii unul dintre firele lui de 
pâr din barbă. Când vârful întors ieși în afară, Mulch își smulse 
firul din rădăcină. Firul muri instantaneu și se întări, căpătând 
forma din interiorul încuietorii. 

Mulch își ţinu respiraţia în timp ce răsuci cheia improvizată. 
Încuietoarea se deschise. 

— Acesta, băiatul meu, se numește talent. 

În interiorul conductei zvâcnea domol un gel portocaliu. 
Scântei ocazionale mai săreau prin adâncul lui. Plasma era prea 
densă ca să se verse prin mica scobitură. Işi păstra forma 
cilindrică. 

Mulch privi atent gelul tremurând. 

— E sigur dezactivat. Dacă n-ar fi fost așa, acum am fi avut 
fețele bronzate. 

— Dar scânteile? 

— Încărcături reziduale. Te-ar gâdila un pic, dar nu e nimic 
serios. 

— OK, dădu Artemis din cap, închizându-și cascheta. 

Mulch se albi la față. 

— Sper că glumești. Ai idee ce se poate întâmpla dacă 
tunurile sunt activate? 

— Încerc să nu mă gândesc la asta. 

— Probabil că nici nu contează. Ai cam treizeci de metri de 
mers și nu mai mult de zece minute de aer în cască. Tine filtrele 
închise. Aerul va fi un pic stătut după o vreme, dar e mai bine 
decât să inhalezi plasmă. Şi, uite, ia asta, spuse el scoțând firul 
de pâr întărit din gaura cheii. 

— Pentru ce? 

— Presupun că vei vrea să ieși pe partea cealaltă. Sau la asta 
nu te-ai gândit, geniule? 

Artemis înghiţi în sec. Nu se gândise. Eroismul acesta 
însemna mai mult decât să te arunci cu capul înainte. 

— Să îl introduci cu grijă. Ține mine, e un fir de pâr, nu e 
metal. 

— ÎI introduc cu grijă, am reţinut. 

— Și să nu folosești lumini. Halogenul ar putea reactiva 
plasma. 

Artemis simţi că ameţește. 

— Și nu uita să te dai cu spumă cât de repede poți. Canistrele 
anti iradiaţii sunt albastre. Le găsești peste tot în clădirea asta. 

— Canistre albastre. Altceva, domnule Diggums? 

— Păi, ar mai fi șerpii de plasmă... 

Lui Artemis aproape că i se înmuiară genunchii. 

— Sper că nu vorbești serios. 

— Nu, recunoscu Mulch. Nu vorbesc serios. Acum, dacă te 
întinzi, ajungi cam la o jumătate de metru în față. Calculează 
șaizeci de pași de-a bușilea, după care ieși de acolo. 

— Eu aș zice că e un pic sub o jumătate de metru, deci poate 
șaizeci și trei, comentă el și puse firul de pâr în buzunarul de la 
piept. 

Mulch ridică din umeri. 

— Cum spui tu, puștiule, e pielea ta în joc. Acum, hai, dă-i 
drumul! 

Dorful își împreună degetele, iar Artemis puse piciorul pe 
scărița improvizată. Se gândea că poate ar fi mai bine să se 
răzgândească, însă Mulch îl împinse în interiorul conductei. Gelul 
portocaliu îl atrase înăuntru, înghiţindu-i corpul într-o secundă. 
Plasma se înfășură în jurul lui ca o fiinţă vie, pocnind bulele de 
aer râmase în îmbrăcămintea lui. O scânteie reziduală îi trecu pe 
lângă picior, trimiţându-i o durere ascuţită de-a lungul trupului 
lui. „Te gâdilă un pic?!?” 

Artemis privi în afară prin gelul portocaliu. Mulch era acolo, 
rânjind și arătându-i că totul era OK. Artemis decise că, dacă va 
scăpa cu viaţa, îl va angaja pe dorf. 

începu să se târască fără să vadă nimic înaintea lui. Unu, doi, 
trei... Mai era așa de mult până la șaizeci și trei... 


Butler încărcă pistolul Sig Sauer. Zgomotul pașilor devenise 
acum asurzitor, rezonând în pereţii de metal. Umbrele se 
întindeau după colț, înaintea posesorilor. Valetul ochi o ţintă 
aproximativă. _ 

Apăru un cap. Ca de broască. Işi lingea proprii globi oculari. 
Butler trase, făcând o gaură de mărimea unui pepene în zidul de 
deasupra capului goblinului. Capul se retrase repede. Sigur, 
Butler ratase intenţionat. Mai bine speriaţi decât morți. Dar nu 
putea face asta prea mult timp. Mai exact - cât îl ţineau cele 
douăsprezece gloanţe. 

Goblinii deveneau tot mai curajoși, aventurându-se din ce în 
ce mai departe. Butler știa că în cele din urmă va trebui să 
împuște unul. 

Valetul decise că era timpul să se apropie. Se ridică, făcând 
mai puţin zgomot decât o panteră, și se năpusti de-a lungul 
coridorului, asupra inamicilor lui. 

Nu erau decât doi oameni pe Pământ mai bine instruiți în 
artele marțiale decât Butler. Unul se înrudea cu el, iar celălalt 
trăia undeva pe o insulă meditând și scuturând palmierii. Cum 
să nu-ţi pară râu de bieții goblini? 

e 

B'wa Kell aveau două gărzi la intrarea în camera secretă. 
Amândoi solizi și înarmaţi până în dinţi. În ciuda repetatelor 
avertismente, amândoi erau pe punctul de a adormi cu căștile 
pe ochi când elfii ieșiră de după colţ. 

— Uite, mormăi unul. Elfi. 

— Ha? întrebă cel mai grăsun. 

— Nu contează. Cei din Recon n-au arme. 

Goblinul numărul doi își trecu limba peste globii oculari. 

— Da, da’ sunt enervanţi. 

Și în acel moment gheata lui Holly îl lovi în piept, izbindu-l de 
perete. 

— Hei, protestă primul, ridicându-și arma. Nu e drept. 

Root nu se mai obosi cu lovituri prin răsucire, preferând să 
trântească santinela în ușa de titan. 

— Așa, spuse Holly. Doi eliminaţi. N-a fost chiar greu. 

Se dovedi a fi o afirmaţie nefondată. Pentru că atunci restul 
trupei de două sute de goblini puternici apăru tunând pe 
coridorul perpendicular. 


— N-a fost așa greu, o imită comandantul strângându-și 
pumnii. 

e 

Lui Artemis îi slăbea concentrarea. Scânteile se înmultțiseră 
acum, fiecare șoc electric întrerupându-i șirul gândurilor. 
Pierduse numărătoarea de două ori. Era la cincizeci și patru 
acum. Sau la cincizeci și șase. Diferenţa însemna viaţă sau 
moarte. 

Se târî înainte, întinzând întâi o mână, pe urmă cealaltă, 
navigând printr-o mare de gel. Vizibilitatea era aproape de zero. 
Totul era portocaliu. Și singura lui confirmare că face vreun 
progres era când genunchiul lui se sprijinea într-o zonă de unde 
plasma se retrăsese, fiind deviată într-un șanț. 

Artemis mai ieși o ultimă dată prin gel, trăgând o gură de aer 
stătut. Șaizeci și trei. Aici era. În curând filtrele de aer din casca 
lui vor fi inutile, iar el va respira dioxid de carbon. 

Atinse cu degetele curba interioară a ţevii, căutând o gaură 
de cheie. Ochii nu îl ajutau nici de această dată. Nu putea 
aprinde lămpile căștii de teamă că ar putea stârni râul de 
plasmă. 

Nimic, nicio ieșire. Avea să moară singur aici. Nu va ajunge 
niciodată mare. Artemis își simţi creierul părăsindu-l, pornind în 
spirale către un tunel negru. „Concentrează-te”, își spuse. O 
scânteie se apropia. O stea argintie la apus. Șerpuia leneșă prin 
interiorul tubului, luminând fiecare porţiune prin care trecea. 

Acolo! O gaură. Gaura cheii! O văzu pentru o clipă în lumina 
scânteii. Artemis căută în buzunar, cu mișcările unui înotător 
beat, și scoase firul de păr. Oare va funcţiona? Nu era niciun 
motiv pentru care portița de acces să aibă o încuietoare diferită. 

Artemis introduse firul de păr în gaura cheii. Ușor. Încerca să 
zărească ceva prin gel. Era înăuntru? Așa i se păru. Era cam 
șaizeci la sută sigur. Trebuia să se mulțumească și cu atât. 

Artemis răsuci cheia. Ușiţa se deschise. Își imagină rânjetul lui 
Mulch. „Acesta, băiatul meu, se numește talent.” 

Era posibil ca toţi inamicii lui de sub pământ să îl aștepte la 
ieșire, cu arme mari și periculoase îndreptate spre capul lui. Dar 
odată ajuns aici nu îi mai păsa. Nu suporta să mai inhaleze încă 
o dată aerul lipsit de oxigen, pe care tot el îl expirase, sau un 
nou șoc dureros pentru organismul său. 

Așadar, Artemis își scoase capul prin plasmă. Își desfăcu 
vizorul, savurând ceea ce putea fi ultima lui gură de aer. Din 
fericire, ocupanţii camerei priveau către un ecran. Îi priveau pe 
prietenii lui luptându-se pentru vieţile lor. Nu fuseseră la fel de 
norocoși. 

e 

„Sunt prea mulţi”, își spuse Butler, dând colţul și văzând o 
întreagă armată B'wa Kell, introducând noi baterii în armele lor. 

Când îl observară pe Butler, goblinii începură să-și spună 
lucruri ca: „Oh, un trol îmbrăcat în haine” sau „De ce n-am 
ascultat-o pe mami când mi-a spus să nu mă amestec cu 
găștile?” 

Butler era deasupra lor și se îndrepta în jos. Căzu ca un sac de 
cartofi, însă cu mai multă precizie. Trei goblini erau scoși din joc 
înainte să-și dea seama ce i-a lovit. Unul se împușcase singur în 
picior, iar mulți alţii zăceau la pământ, prefăcându-se 
inconștiențţi. 

e 

Artemis privea totul pe ecranul de plasmă din camera de 
control, împreună cu ceilalți ocupanţi ai camerei secrete. Pentru 
ei era divertisment. Televiziune. Generalii goblini chicoteau și 
făceau grimase în timp ce Butler le omora oamenii. Nu le păsa. 
Erau sute de goblini în clădire și nicio cale de acces în acea 
încăpere. 

Artemis avea la dispoziţie câteva secunde să decidă cum va 
acţiona Secunde. Și nu avea idee cum să folosească această 
tehnologie. Căută pe pereţii de dedesubtul lui ceva ce ar fi putut 
folosi. Orice. 

Acolo. Pe un ecran mic, departe de consola principală, era 
Foaly. Închis în cabina operaţională. Centaurul trebuia să aibă 
un plan. Avusese destul timp să pună la cale unul. Artemis știa 
că, în momentul când va ieși din conductă, va fi o ţintă. L-ar fi 
omorât fără ezitare. 

leși din conductă, căzând la pământ cu un plescăit. Hainele lui 
îmbibate îi încetineau deplasarea spre monitoare. Goblinii 
întorceau capetele după el - vedea cu colţul ochiului. Câţiva se 
apropiau. Nu știa cât de mulți. 

Era un microfon dedesubtul imaginii lui Foaly. Artemis apăsă 
butonul. 


— Foaly! șopti el, bule de gel scurgându-i-se pe consolă. Mă 
auzi? 

Centaurul reacţiona imediat. 

— Fowl? Ce s-a întâmplat cu tine? 

— Cinci secunde, Foaly. Am nevoie de un plan. Dacă nu, vom 
muri cu toţii. 

Foaly dădu din cap scurt. 

— Am un plan. Pune-mă pe toate ecranele! 

— Ce? Cum? 

— Apasă butonul de conferință. E galben. Un cerc cu raze ca 
soarele. Îl vezi? 

Artemis îl văzu, îl apăsă. Apoi ceva îl apăsă pe el. Foarte 
dureros. 

e 

Generalul Scalene observase o creatură ieşind din țeava de 
plasmă. Ce era. O zână? Nu, un om! 

— la priviți, izbucni el. Un noroios. 

Ceilalţi nu îi dădeau atenție. Erau prea preocupați de ceea ce 
se întâmpla pe ecrane. 

In afară de Cudgeon. Un om în camera secretă? Cum se 
întâmplase asta. Il luă pe Scalene de umeri. 

— Ucide-l! 

Toţi generalii ascultau acum. Era vorba de ucis. Fără pericol 
pentru ei. Aveau să o facă după moda veche - cu gheare și 
bulgări de foc. 

Omul ajunse împleticindu-se la una dintre console, iar ei îl 
încercuiră, cu limbile atârnându-le în așteptare. Sputa îl întoarse 
pe om cu faţa, pentru a-și privi sfârșitul. Unul câte unul, 
generalii mânuiau bulgări de foc, strângând cercul în jurul 
victimei. Apoi ceva îi făcu să uite complet de omul rănit. Faţa lui 
Cudgeon apăru pe toate ecranele. lar șefului B'wa Kell nu îi 
plăcu deloc ceea ce auzi. 

„Când situaţia va fi critică, îi voi da instrucţiuni lui Opal să 
redea Reconului controlul asupra armelor. Cei din B'wa Kell vor 
cădea inconștienţi și tu vei fi considerat vinovat pentru întreaga 
poveste, numai dacă supraviețuiești, și mă îndoiesc că vei 
supravieţui.” 

Sputa se întoarse către aliatul său. 

— Cudgeon! Ce înseamnă asta? 

Generalii se apropiară de el, șuierând și scuipând. 

— Trădare, Cudgeon! Trădare! 
Cudgeon era îngrijorat, și nu fără motiv. 
e 

Îi luă lui Cudgeon un moment să își dea seama ce se 
întâmplase. Foaly fusese. Reușise cumva să înregistreze 
convorbirea lor. Ce obositor! Totuși, era de admirat centaurul. 
Era plin de resurse. 

Cudgeon traversă repede camera către consola principală și 
întrerupse transmisiunea. Nu ar fi fost bine să audă Opal restul 
convorbirii. În special partea cu accidentul ei tragic. Trebuia să 
înceteze cu gesturile teatrale. Oricum, nu conta. Situaţia era sub 
control. 

— Trădare, șuieră Scalene. 

— OK, trădare, recunoscu Cudgeon. Și imediat după aceea 
spuse: Computer, activează tunurile anti-ADN! Autorizaţie 
Cudgeon B. Alfa alfa doi doi. 

(J 

În scaunul ei Hoverboy, Opal se rotea și bătea din palme de 
bucurie. Briar era așa de urât, dar așa de șiret. 

Peste tot prin laboratoarele Koboi, tunuri anti-ADN se activau 
și își făceau rapid o autodiagnosticare. În afară de o mica 
scurgere în camera secretă, totul era în ordine. Și, astfel, fără 
alte formalităţi, începură să se supună parametrilor standard ai 
programului și să ţintească spre orice fiinţă cu ADN de goblin, la 
o frecvenţă de zece focuri pe secundă. 

Operaţiunea era rapidă și, ca tot ce era făcut de Koboi, 
eficientă. În mai puţin de cinci secunde, tunurile se retraseră în 
locașurile lor. Misiune îndeplinită: două sute de goblini 
inconștienți prin toată clădirea. 

— Ptiu! exclamă îngreţoșată Holly, pășind peste rânduri de 
goblini sforăind. Cât pe ce! 

— Mie-mi spui? răspunse Root. 

e 

Cudgeon lovi trupul adormit al generalului Sputa. 

— Vezi, nu ai realizat nimic, Artemis Fowl, zise el, scoțându-și 
pistolul Redboy. Prietenii tăi sunt acolo. Tu ești aici. lar goblinii 
sunt inconștienţi și memoria le va fi ștearsă în curând cu niște 
substanţe chimice foarte instabile. Exact cum plănuisem eu. li 
zâmbi lui Opal, care plutea pe deasupra lor. Așa cum 
plănuiserăm noi. 

Opal îi întoarse zâmbetul. 

In alte circumstanţe, Artemis ar fi făcut un comentariu ironic. 
Dar acum gândurile îi erau copleșite de perspectiva morții 
iminente. 

— Acum nu am decât să reprogramez tunurile să ţintească 
spre prietenii tăi, să încarc tunurile Recon și să preiau 
conducerea lumii. Și nimeni nu poate intra aici să mă împiedice. 

Sigur, dacă spui așa ceva, mai ales când ești personajul 
negativ, înseamnă că o cauţi cu lumânarea. 

(J 

Butler gonea pe coridor, ajungându-i din urmă pe ceilalți la 
intrarea în camera secretă. Văzuse prin panoul de cuarț al ușii în 
ce situație încurcată se află Artemis. În ciuda tuturor eforturilor 
lui, stăpânul Artemis tot ajunsese în pericol de moarte. Cum ar fi 
putut un bodyguard să își facă treaba, dacă protejatul lui insista 
să se arunce în gura lupului, ca să zicem așa. 

Butler simţi cum crește nivelul de testosteron. O singură ușă îl 
despărțea de Artemis. O ușiţă proiectată să reziste în faţa unor 
elfi înarmaţi cu fascicule de raze. Făcu vreo câţiva pași înapoi. 

Holly înţelese imediat ce avea el în minte. 

— Nu te obosi, ușa e blindată. 

Valetul nu răspunse. Nu putea. Adevăratul Butler era invadat 
de valuri de adrenalină și de forță brută. 

Cu un urlet, Butler atacă intrarea, concentrându-și imensa 
putere în punctul triunghiular al umărului. Lovitura ar fi doborât 
un hipopotam. lar ușa aceasta, deși testată pentru rezistenţă la 
dispersie de plasmă și rezistenţă fizică moderată, cu siguranţă 
nu era testată pentru Butler. Poarta de metal se șifonă ca o folie 
de staniol. 

Inerția îl împinse pe Butler până la jumătatea încăperii 
pardosite cu plăci cauciucate. Holly și Root îl urmară, oprindu-se 
numai să ia niște arme Softnose de la goblinii adormiţi. 

Cudgeon se mișcă repede, trăgându-l pe Artemis în sus. 

— Nu mișcă nimeni. Sau îl omor pe noroios. 

Butler continuă să meargă. Ultimul lui gând raţional fu să îl 
scoată din luptă pe Cudgeon. Acum, acesta era singurul lui scop. 
Continuă să fugă cu braţele întinse înainte. 

Holly plonjă disperată, agăţându-se de centura lui Butler. O 
trăgea după el ca pe o panglică agăţată în spatele mașinii unor 
tineri proaspăt căsătoriți. 

— Butler, oprește-te! strigă ea. 

Garda de corp o ignoră. 

Holly se ţinea de el, cu călcâiele înfipte în podea. 

— Oprește-te! repetă ea, de data aceasta cu puterea hipnozei 
în voce. 

Butler păru că se trezește. Brusc, omul de până atunci 
dispăru. Se scutură de atitudinea de om primitiv. 

— Așa e, noroiosule. Ascultă de căpitanul Short. Sunt sigur că 
ne putem înţelege cumva, se grăbi să spună Cudgeon. 

— Nu ne înţelegem nicicum, Briar, zise Root. S-a terminat, 
pune-l jos pe băiat! 

Cudgeon își încărcă arma. 

— ÎI pun jos imediat, nicio grijă. 

Acesta era cel mai cumplit coșmar al lui Butler. Protejatul său 
era în mâinile unui psihopat care nu avea nimic de pierdut. lar el 
nu putea să facă nimic. 

Sună un telefon. 

— Cred că e al meu, spuse Artemis, din reflex. 

Sună din nou. Era, evident, mobilul lui. Era uimitor faptul că 
mai funcţiona după ce trecuse prin atâtea. Artemis ridică ușor 
clapeta. 

— Da? 

Era unul dintre acele momente în care nimeni nu știa la ce să 
se aștepte. 

Artemis îi aruncă telefonul lui Opal Koboi. 

— E pentru tine. 

Zâna se aplecă să prindă micuțul mobil. Inima lui Cudgeon se 
zbătea în piept. Corpul lui știa ce se întâmplă, deși creierul nu 
realizase încă. 

Opal puse micul receptor la urechea ei ascuţită. „Haide, Foaly, 
se auzi vocea lui Cudgeon. Crezi că aș face tot efortul acesta ca 
pe urmă să împart puterea cu altcineva? Oh, nu. Indată ce 
șarada asta va fi încheiată, domnișoara Koboi va suferi un tragic 
accident. Sau poate mai multe accidente tragice.” 

Fața lui Opal deveni brusc palidă. 

— Tu! ţipă ea. A 

—E o înscenare! protestă Cudgeon. Incearcă să ne 
învrăjbească unul împotriva celuilalt. 

Dar ochii lui spuneau adevărata poveste. 


Zânele sunt fiinţe pline de energie, în ciuda staturii lor. 
Suportă ce suportă, până când explodează. Pentru Opal Koboi, 
era timpul să explodeze. Își manevră fotoliul Hoverboy, 
coborând brusc. 

Cudgeon nu ezită. Trase de două ori în scaun, dar perna 
groasă protejă pilotul. 

Opal Koboi zbură direct înspre fostul ei partener. Când elful își 
ridică brațele să se apere, Artemis alunecă pe podea. Briar 
Cudgeon nu fu așa de norocos. Se prinse în șinele de siguranţă 
ale Hoverboyului și fu ridicat în aer de către sălbatica zână. Se 
răsuciră prin cameră, lovindu-se de pereţi, și se prăbușiră direct 
în panoul deschis din conducta cu plasmă prin care se alimentau 
tunurile. 

Din nefericire pentru Cudgeon, plasma era acum activă. Chiar 
el o activase. Dar nu se mai gândi la asta în timp ce era prăjit de 
un milion de tentacule radioactive. 

Koboi avu noroc. Căzuse din scaun și zăcea gemând pe plăcile 
cauciucate. i 

Butler o luase din loc Înainte de aterizarea lui Cudgeon. Il 
luase pe Artemis pe sus, încercând să observe dacă era cumva 
rănit. Doar câteva zgârieturi. Superficiale. Nimic ce nu putea fi 
vindecat de câteva scântei albastre. 

Holly verifică în ce stare se afla Opal Koboi. 

— Și-a pierdut cunoștința? întrebă comandantul. 

Koboi deschise ochii. Holly îi închise la loc, aplicându-i rapid 
un pumn în frunte. 

— Da, spuse ea pe un ton inocent. Nicio mișcare. 

Root se uită la Cudgeon și își dădu seama că nu mai avea rost 
să îi ia pulsul. Se gândi că poate era mai bine așa. Dacă ar mai fi 
trăit, și-ar fi petrecut câteva secole închis pe Creasta Urlătorului. 

Artemis observă mișcare lângă ușă. Era Mulch. Rânjea și 
făcea cu mâna. Își lua la revedere, în caz că Julius uitase de 
avansul de două zile. Dorful arătă spre o canistră albastră 
agăţată pe perete și dispăru. 

— Butler, șopti Artemis cu ultima picătură de vlagă. Poate 
cineva să mă ajute cu niște spumă? Și, pe urmă, putem pleca 
spre Murmansk? 

Butler nu știa despre ce era vorba. 

— Spumă? Ce spumă? 


Holly luă canistra de spumă anti iradiaţii de pe un perete și 
trase piedica de siguranţă. 

— Dă-mi voie, spuse ea rânjind. E plăcerea mea. ă 

Direcționă un jet de spumă urât mirositoare către Artemis. În 
câteva secunde, el arăta ca un om de zăpadă pe jumătate topit. 
Holly izbucni în râs. Cine spunea că munca în cadrul poliţiei nu 
are beneficiile ei? 


CABINA OPERAȚIONALĂ 


O dată ce plasma scurtcircuită telecomanda lui Cudgeon, 
curentul reveni imediat în Cabina Operaţională. Foaly nu pierdu 
nicio clipă - activă imediat sedativele subcutanate implantate 
goblinilor. Acest lucru scotea pe loc jumătate din B'wa Kell din 
acțiune. Apoi programă tunurile anti-ADN ale poliţiei pentru 
focuri neletale. Totul fu gata în câteva secunde. 

Primul gând al căpitanului Kelp fu îndreptat spre subordonații 
săi. 

— Liniște, strigă el, vocea lui curmând zarva generală. Avem 
victime? 

Comandanții de detașament răspunseră pe rând, confirmând 
că nimeni nu-și pierduse viaţa. 

— Am avut noroc, remarcă un medic warloc. Nu mai e niciun 
strop de magie în clădire. Nici măcar o trusă medicală. 
Următorul ofițer care cădea așa ar fi rămas pe veci. 

Bucluc își îndreptă atenţia spre cabina operaţională. Nu părea 
amuzat. 

Foaly depolariză geamul de cuarț și deschise un canal de 
comunicare. 

— Bună, băieți. Nu sunt eu vinovat de toate acestea. Cudgeon 
a făcut totul. Eu tocmai am salvat pe toată lumea. Am trimis o 
înregistrare către un telefon mobil; nu a fost ușor. Ar trebui să- 
mi daţi o medalie. 

Bucluc își încleștă pumnul. 

— Da, Foaly, hai, ieși afară să îţi dau medalia. 

Foaly nu era un cunoscător prea bun al relaţiilor sociale, dar 
putea să recunoască o ameninţare nu foarte bine mascată, 
atunci când o auzea. 

— A, nu, eu nu ies. Stau aici până vine comandantul Root. El 
vă poate explica totul. 

Centaurul închise la loc fereastra și își făcu de lucru cu o 
scanare după microfoane. Avea să izoleze orice urmă a lui Opal 
Koboi și s-o scoată din sistem. Era paranoic? Cine era paranoicul 
acum, Holly? 


e Capitolul 14 + Ziua tatălui 


MURMANSK 


Platforma continentală de sub Oceanul Arctic dintre 
Murmansk și Severomorsk devenise cimitirul submarin al odată 
măreței flote rusești. Pe puţin o sută de submarine nucleare 
zăceau ruginind prin numeroasele golfulețe și fiorduri de-a 
lungul coastei. Numai ciudatul semn de atenţionare sau patrula 
mobilă mai goneau curioșii. Noaptea nu trebuia să te forţezi 
prea tare să vezi strălucirea și să auzi zumzetul. 

Un astfel de submarin era Nikodim. O navă de douăzeci de ani 
din clasa Typhoon, cu ţevi ruginite și un reactor care curgea. Nu 
era o combinaţie sănătoasă. Și pe această navă Britva, bosul 
mafiot, își instruise lacheii să facă schimbul cu Artemis Fowl 
senior. 

Mihail Vassikin și Kamar nu erau deloc mulțumiți de situaţie. 
Trecuseră deja două zile de când fuseseră cazaţi în cabina 
căpitanului și erau convinși că viaţa li se scurta cu fiecare minut 
care trecea. 

Vassikin tuși. 

— Ai auzit? Intestinele mele nu mai sunt întregi. E din cauza 
radiaţiei, ascultă-mă pe mine. 

— Toată treaba asta e ridicolă, mârâi Kamar. Tânărul Fowl are 
treisprezece ani. Treisprezece ani! E un copil. De unde să 
strângă un copil cinci milioane de dolari? E o nebunie. 

Vassikin se ridică în capul oaselor. 

— Poate că nu. Am auzit povești despre el. Se zice că ar avea 
puteri. 

— Puteri? Magice? Oh, du-te și bagă capul în reactor, babă ce 
ești! 


— Nu, am luat legătura cu Interpolul. Are cazier. Treisprezece 
ani și are cazier? Eu am treizeci și șapte și încă n-am așa ceva. 

Rusul părea dezamăgit. 

— Are cazier. Ce e așa fascinant în asta? 

— Dar informatorul meu zice că băiatul ăsta, Fowl, poate fi 
văzut peste tot în lume în aceeași zi, la aceeași oră. 

Kamar nu era impresionat. 

— Informatorul tău e un laş mai mare decât tine. 

— Crezi ce vrei, dar eu o să mă bucur dacă scăpăm cu viață 
de pe nenorocita asta de navă. Intr-un fel sau altul. 

Kamar își trase o căciulă de blană peste urechi. 

— Hai să mergem, e timpul! 

Cei doi luară prizonierul din cabina alăturată. Nu era cazul să 
își facă griji că ar putea evada. Nu fără un picior și cu un sac 
legat deasupra capului. Vassikin îl luă pe Artemis Fowl senior pe 
umăr și urcă scara care ducea spre redută. 

Kamar se folosea de un radio ca să comunice cu cei care le 
asigurau spatele. Erau mai mult de o sută de infractori care se 
ascundeau pe după tufele pietrificate și după troienele de 
zăpadă. Vârfurile ţigărilor aprinse străluceau în noapte ca niște 
licurici. 

— Stingeți imediat ţigările! șuieră el pe o frecvenţa deschisă. 
E aproape miezul nopţii; Fowl ar putea fi aici în orice clipă. Țineţi 
minte, nu trage nimeni până nu dau ordinul. 

Aproape că puteai auzi sfârâitul a o sută de ţigări stinse în 
zăpadă. O sută de oameni. Era o operaţiune costisitoare. Dar 
era doar mărunțiș în comparaţie cu cele douăzeci de procente 
promise de Britva. 

Din orice parte ar fi venit, băiatul Fowl ar fi fost prins într-o 
încrucișare de focuri. Pentru Artemis sau pentru tatăl lui nu era 
nicio ieșire, în timp ce el și Vassikin urmau să stea la adăpost, în 
spatele turnului de oţel al redutei. 

Kamar rânji. 

— Atunci hai să vedem câtă putere magică ai, irlandezule! 

e 

Holly supraveghea totul prin filtrul de vedere nocturnă de 
înaltă rezoluție, cu ochii ei de ofițer 

Recon experimentat, Butler nu avea decât un simplu binoclu 
vechi. 

— Câte țigări ai numărat? 

— Mai mult de 80, răspunse căpitanul. Pot fi în jur de 100 de 
oameni. Dacă intri acolo, n-o să mai ieși pe picioarele tale. 

Era o tactică de coșmar. Erau poziţionați pe cealaltă parte a 
fiordului, sus pe un deal. Consiliul aprobase chiar și aripi, în 
contul a ce făcuse Artemis pentru ei. 

Foaly recuperase un e-mail din computerul lui Artemis și 
găsise un mesaj: cinci milioane de dolari. Pe Nikodim, 
Murmansk, la miezul nopţii, pe 14. Era scurt și la obiect. Ce 
altceva mai era de zis? Pierduseră ocazia să îl recupereze pe 
Artemis Fowl senior înainte de a fi mutat la locul de întâlnire și 
acum Mafia avea controlul. 

Se adunară în jurul lui Butler, care zgâria o diagramă în 
zăpadă cu vârful armei laser. 

— AȘ zice că subiectul e ţinut aici, în redută. Ca să ajungi 
acolo, trebuie să traversezi submarinul. Au o sută de oameni 
ascunși în perimetru. Nu avem mijloc de deplasare aerian sau 
informaţii de la sateliți și deţinem armament minimal. Butler 
oftă. Îmi pare rău, Artemis. Dar nu văd cum ne-am putea 
descurca. 

Holly îngenunche pentru a studia diagrama. 

— Ne-ar lua zile întregi să organizăm o oprire a timpului. Nu 
putem să ne folosim scuturile din cauza radiaţiilor și nu putem 
ajunge suficient de aproape ca să ne folosim puterea de 
hipnoză. 

— Dar armamentul Recon? întrebă Artemis, deși cunoștea 
deja răspunsul. 

Root mesteca la o ţigară neaprinsă. 

— Am mai discutat asta, Artemis. Avem suficient armament, 
dar, dacă începem să tragem, tatăl tău va fi prima lor ţintă. E 
regula standard a răpirilor. 

Artemis trase pelerina Recon de teren mai strâns în jurul 
gâtului, privind fix la diagramă. 

— Și dacă le dăm banii? 

Foaly le printase cinci milioane în bancnote mici la una dintre 
vechile lui imprimante. Chiar pusese și o echipă de spriţi să le 
mototolească un pic. 

Butler scutură din cap. 

— Oamenii ăștia nu fac afacerile așa. Cât timp e în viaţă, 
domnul Fowl e o ameninţare pentru ei. Trebuie să-l omoare. 


Artemis dădea și el încet din cap. Nu era nicio alternativă. 
Trebuia să implementeze planul conceput de el în timpul 
petrecut în terminal. 

— Ei, bine, spuse el. Am un plan. Dar vi se va părea puţin cam 
extrem. 

e 

Telefonul mobil al lui Vassikin sună, rupând tăcerea arctică. 
Vassikin aproape căzu prin trapa turnului. 

— Da? Ce este? Sunt ocupat. 

— Fowl la telefon, se auzi o voce mai rece decât banchiza 
arctică, într-o rusă impecabilă. E miezul nopţii. Sunt aici. 

Mihail se răsuci cercetând împrejurimile cu binoclul lui. 

— Aici? Unde? Nu văd nimic. 

— Suficient de aproape. 

— De unde ai numărul ăsta? 

Un râs scurt răsună la celălalt aparat. Sunetul îi dădu fiori lui 
Vassikin. 

— Cunosc pe cineva. Se pricepe la numere. 

Mihail respiră adânc, încercând să se calmeze. 

— Ai banii? 

— Sigur. Ai pachetul? 

— Chiar aici. 

Din nou râsul cel rece. 

— Tot ce văd e un dobitoc gras, un șobolan mic și pe cineva 
cu un sac pe cap. Ar putea fi oricine. Eu nu plătesc cinci 
milioane pentru vărul tău Yuri. 

Vassikin se ghemui jos, sub marginea turnului. 

— Fowl ne vede, șopti el. Stai jos! 

Kamar se deplasă înspre latura cea mai îndepărtată de turn și 
deschise un canal de comunicație cu oamenii lui. 

— E aici. Fowl e aici. Cercetaţi zona. 

Vassikin duse din nou telefonul la ureche. 

— Păi, vino aici și verifică. O să vezi cât de curând. 

— Văd bine și de aici. la-i doar gluga de pe cap. 

Mihail acoperi puţin receptorul. 

— Vrea să-i iau gluga de pe cap. Ce să fac? 

Kamar oftă. Acum se vedea cine era creierul operaţiunii. 

— la-i-o, ce mai contează! Oricum vor fi morţi amândoi în 
cinci minute. 

— Bine, Fowl, dau gluga jos. Faţa pe care o vei vedea acum 
va fi a tatălui tău. 

Sprijini prizonierul pe marginea redutei. Ridica mâna și scoase 
gluga făcută dintr-un sac. 

În receptor se auzi un zgomot tăios, ca și cum cineva ar 
respira sacadat. 

e 

Prin filtrele caschetei, Artemis vedea reduta ca și cum ar fi 
fost la un metru distanţa. Când gluga fu trasă deoparte, nu-și 
putu opri un suspin ascuţit. 

Era tatăl lui. Schimbat, e adevărat, dar nu de nerecunoscut. 
Artemis Fowl |, fără urmă de îndoială. 

— Ei, întrebă o voce în rusește. El e? 

Artemis se luptă să își ascundă tremurul vocii. 

— El e. Felicitări! Aveţi un exemplar de valoare. 

În redută, Vassikin îi arătă partenerului lui prin gesturi că era 
în regulă. 

— El e, șopti el. Banii sunt ai noștri. 

Kamar nu era la fel de sigur. Nu se va bucura până nu va avea 
banii în mână. 

a 

Butler așeză pușca Farshoot de fabricație elfă în suportul ei. 
Chiar el o alesese din colecţia de arme a Reconului. Avea de tras 
la o distanţă de 1500 de metri. Nu era ușor. Dar nu bătea 
vântul, iar Foaly îi dăduse un telescop care ţintea în locul lui. 
Trupul lui Artemis Fowl senior se afla în bătaia focului. Trase aer 
în piept. 

— Artemis, ești sigur? E riscant. 

Artemis nu răspunse. Verifica pentru a suta oară dacă Holly 
era pe poziție. Bineînţeles că nu era sigur. Un milion de lucruri 
puteau să meargă rău în cacealmaua lor. Dar ce alternativă 
avea? 

Artemis dădu din cap. O singură dată. 

Butler trase un foc. 

e 

Focul îl lovi pe Artemis senior în umăr. Acesta se răsuci și 
căzu peste Vassikin, care îngheţase de frică. 

Rusul urlă dezgustat, trăgându-l pe irlandezul sângerând 
peste marginea redutei. Artemis senior alunecă pe lângă chilă și 

căzu printre bucăţile de gheață spartă agățate de carena 
submarinului. 

— L-a împușcat! ţipă Khuligany. Nemernicul își împușcă 
propriul tată! 

Kamar era șocat. 

— Dobitocule! Ai aruncat ostaticul peste bord! 

Se uită în apa neagră a Oceanului Arctic. Nu se mai vedea 
nimic din irlandez. Numai valuri. 

— Du-te și ia-l dacă vrei, spuse Vassikin ursuz. 

— Era mort? 

Partenerul lui ridică din umeri. 

— Poate. Sângera rău. Dar dacă glonţul nu-l omoară, apa o s- 
o facă sigur. Oricum, nu e vina noastră. 

Kamar înjura furios. 

— Nu cred că Britva va vedea lucrurile așa. 

— Britva, oftă Vassikin. Singurul lucru pe care menigerul îl 
înţelegea erau banii. O, Doamne, suntem morţi. 

Telefonul mobil suna pe punte. Difuzorul vibra. Tot Fowl era la 
celălalt capăt. 

Mihail ridică telefonul ca și cum ar fi fost o grenadă. 

— Fowl? Eşti acolo? 

— Da, se auzi răspunsul. 

— Nenorocitule! Ce faci? Tatăl tău e ca și mort. Credeam că 
aveam o înțelegere. 

— Avem o înțelegere. Una nouă. Încă mai puteți face niște 
bani în noaptea asta. 

Mihail se calmă și începu să asculte cu atenţie. Exista oare o 
ieșire din coșmarul acesta? 

— Ascult. 

— Ultimul lucru de care am nevoie e ca tatăl meu să se 
întoarcă și să distrugă ce am construit eu în acești doi ani. 

Mihail dădea din cap. Acum înțelegea perfect. 

— Deci trebuia să moară. Trebuia să aranjez asta chiar eu, 
pentru a fi sigur. Dar aș putea să vă las și vouă ceva. 

Mihail de-abia mai putea să respire. 

— Ceva? 

— Recompensa. Toate cele cinci milioane. 

— De ce ai face asta? 

— Voi rămâneți cu banii, eu mă întorc în siguranţă acasă. Ti 
se pare corect? 

— Eu zic că da. 

— Foarte bine. Acum privește dincolo de golf, deasupra 
fiordului. 

Mihail se uită. Era o flacără arzând chiar pe vârful acoperit de 
zăpadă al dealului. 

— E o valiză legată de flacăra aceea care se va stinge în zece 
minute. Eu m-aș grăbi să ajung acolo mai devreme dacă aș fi în 
locul vostru. Altfel vă va lua ani de zile să o găsiţi. 

Mihail nu se mai obosi să închidă telefonul. Aruncă aparatul și 
o luă la fugă. 

— Banii, ţipă el la Kamar. Acolo sus. Flacăra. 

Kamar îl urmă într-o clipă, ţipând și dând instrucțiuni prin 
staţia radio. Cineva trebuia să găsească banii. Era vorba de cinci 
milioane de dolari; cui îi păsa de irlandezul care se îneca? 

(J 

Root îi făcu semn lui Holly în secunda când Artemis Fowl 
senior fu împușcat. 

— Pornește, îi ordonă el. 

Căpitanul își activă aripile și se lansă de pe creasta dealului. 
Sigur că ce făceau ei acolo era împotriva tuturor regulilor, dar 
Consiliul era acum foarte îngăduitor cu Foaly, după ce îl 
acuzaseră de trădare. Singura condiţie era ca și centaurul să 
rămână în legătură directă cu ei și fiecare membru al echipei să 
aibă asupra lui pachetul exploziv pentru ca toată tehnologia lor 
să poată fi distrusă în caz de captură sau accidente. 

Holly urmărea ce se întâmpla pe submarin prin vizor. Văzuse 
focul de armă care îl lovise pe Artemis Fowl senior în umăr, 
izbindu-l în rusul cel mare. Holly detectă sânge în raza ei 
vizuală. Era încă suficient de cald ca să fie captat de filtrul 
termal. Holly trebuia să admită că împușcătura fusese de efect. 
Poate planul lui Artemis va funcţiona. Poate că îi vor păcăli pe 
ruși. În general, oamenii vedeau ceea ce voiau ei să vadă. 

— E în apă, strigă ea în microfon, deschizându-și aripile la 
anvergura maximă. E în viață, dar nu va mai fi mult timp dacă 
nu îl vom scoate de acolo. 

Zbura la altitudine joasă, în liniște, deasupra ghețurilor 
lucioase, cu braţele încrucișate la piept pentru a avea viteză mai 
mare. Se mișca prea repede pentru a fi văzută de ochi 
omenești. Putea fi luată drept pasăre sau focă plutind în valuri. 
Submarinul se zărea prin ceaţă în faţa ei. 

Rușii părăseau bordul vasului Nikodim. Coborau pe scărița 
turnului, alunecând în grabă. La fel se întâmpla și la țărm. 
Oamenii ieșeau de sub acoperire și alergau peste pământul 
îngheţat care le trosnea sub picioare. Comandantul trebuie să fi 
aprins făclia. Noroioșii ăștia ar înnebuni să știe că banii lor 
preţioși se vor dizolva după numai 72 de ore. Ar avea destul 
timp să îi predea șefului lor. Era de așteptat ca acesta să nu fie 
deloc mulţumit de banii care se evaporă. 

Holly zbură pe lângă chila navei, ferită de radiaţii datorită 
costumului și căștii pe care le purta. În ultimul moment se ridică. 
Nu putea fi zărită de pe ţărmul de nord din cauza redutei. Reglă 
mecanismul aripilor, plutind deasupra spărturii în gheaţă prin 
care căzuse omul. Comandantul îi vorbea în cască, dar Holly nu-i 
răspunse. Avea o treabă de făcut, nu avea timp să vorbească. 

Elfilor nu le place frigul. Dar deloc. Unii sunt atât de speriaţi 
de temperaturile joase, încât nici nu mănâncă îngheţată. Ultimul 
lucru pe care Holly voia să îl facă acum era să-și bage măcar un 
deget în apa înghețată și radioactivă. Dar avea de ales? 

— D'arvit, înjură ea și se scufundă. 

Micro fibrele din costumul ei estompau frigul, dar nu îl 
dispersau în totalitate. Holly știa că nu avea decât câteva 
secunde până când scăderea bruscă de temperatură avea să îi 
încetinească reacţiile și ea avea să intre în stare de șoc. 

Dedesubt, omul inconștient era alb ca o stafie. Holly manevra 
butoanele de control ale aripilor. O mișcare în plus ar fi trimis-o 
la o adâncime prea mare. Una în minus ar fi ţinut-o prea 
aproape de suprafață. La aceste temperaturi, nu avea decât o 
singură șansă. 

Holly lovi maneta. Motorul bâzâi o dată, trimițând-o vreo 
douăzeci de metri mai jos. Perfect. Îl apucă pe Fowl senior de 
mijloc și îl atașă repede de Centura Lunară. Atârna fără vlagă. 
Avea nevoie de o infuzie de magie. Cu cât mai repede, cu atât 
mai bine. 

Holly își ridică privirea. Părea că spărtura în gheaţă se 
închidea deja deasupra ei. Ce altceva mai putea să meargă 
prost? 

Comandantul îi ţipa în ureche, dar ea închise canalul pentru a 
se putea concentra la întoarcerea pe uscat. 

Cristale de gheaţă se întindeau de-a lungul copcii ca o pânză 
de păianjen. Oceanul părea hotărât să îi păstreze. 

„Nu cred”, se gândi Holly, ţintind suprafaţa cu creștetul căștii. 
Deschise valvele aripilor cât de mult îi permiteau. leșiră prin 
gheață, zburară prin aer și aterizară pe suprafaţa din plăci a 
punţii din față a submarinului. 

Faţa omului avea culoarea peisajului care îi înconjura. Holly se 
chirci pe pieptul lui ca un animal de pradă, expunând presupusa 
rană la contactul cu aerul nopţii. Era sânge pe punte, dar era 
sângele lui Artemis junior. Găuriseră capsula unui glonţ Hydrosin 
și o umpluseră cu sânge recoltat din braţul lui Artemis. La 
impact, sifonul îl doborâse pe Artemis senior și trimisese lichidul 
în spirale prin aer. Foarte convingător. Sigur, căderea în apă nu 
făcuse parte din plan. 

Glonţțul nu îi străpunse pielea, dar domnul Fowl nu era încă în 
afara oricărui pericol. Filtrele termale ale lui Holly arătau că 
inima îi bătea periculos de încet și de slab. Își puse mâinile pe 
pieptul lui. 

— Vindecă-te! șopti ea. Vindecă-te! 

Și magia i se scurse prin degete. 

(J 

Artemis nu putu urmări acțiunea de salvare. Oare făcuse ceea 
ce trebuia? Dacă glonțul l-a penetrat? Cum va mai da el ochii cu 
mama lui? 

— O, nu, spuse Butler. 

Artemis fu lângă el în clipa următoare. 

— Cee? 

— Tatăl tău e în apă. Unul dintre ruși l-a aruncat. Băiatul 
gemu. Apa era la fel de periculoasă ca glonţul. Se temuse că așa 
ceva s-ar putea întâmpla. Root urmărea și el operaţiunea de 
salvare. _ 

— OK, e deasupra apei. Il vezi, Holly? 

Niciun răspuns. Doar zgomot static. 

— Care e situaţia ta, căpitane? Răspunde. 

Nimic. 

— Holly? 

„Nu vorbește pentru că e prea târziu, se gândea Artemis. Nu 
mai poate face nimic să-l salveze pe tatăl meu și e numai vina 
mea.” 

Vocea lui Root îi întrerupse șirul gândurilor. 

— Rușii pleacă de acolo, spuse el. Holly e la submarin acum, 
deasupra spărturii în gheaţă. Intră în apă. Holly, ce vezi? Haide, 
vorbește-mi. 

Nimic. Se scurse o perioadă foarte lungă de timp. Apoi Holly 
țâșni prin gheață ca un delfin. Zbură într-un arc scurt prin 
noaptea arctică, aterizând pe puntea vasului Typhoon. 

— Tatăl tău e cu ea, spuse comandantul. 

Artemis își puse casca Reconului, sperând să audă vocea lui 
Holly. Mări imaginea în vizor până când i se păru că îl poate 
atinge pe tatăl său. O privea pe Holly aplecată peste pieptul lui, 
magia curgându-i prin degete. 

După câteva momente, Holly își ridică privirea și se uită fix 
chiar în ochii lui Artemis, ca și cum ar fi știut că o privea. 

— E aici, spus ea gâfâind. Am aici un om viu. Nu arată prea 
bine, dar respiră. 

Artemis căzu la pământ. Suspine de ușurare îi scuturau umerii 
firavi. Plânse preţ de un minut întreg. Apoi redeveni vechiul 
Artemis. 

— Bravo, căpitane. Acum, hai să plecăm de aici până Foaly nu 
activează din greșeală unul dintre incineratoarele acelea. 

În măruntaiele Pământului, centaurul se lăsă pe spate, 
îndepărtându-se de la consola lui de comunicații. 

— Nu mă ispiti! spuse el chicotind. 


e Un epilog sau două e 


TARA 


Artemis se îndrepta către colegiul St. Bartleby. Acolo trebuia 
să fie când serviciile medicale din Helsinki aveau să îl identifice 
pe tatăl lui după pașaportul pe care Foaly i-l fabricase suficient 
de uzat și afectat de intemperii încât să fie credibil. 

Holly făcuse tot ce putuse pentru omul rănit, îi vindecase rana 
din piept și chiar îl făcuse să își redobândească vederea în 
ochiul bolnav. Dar era prea târziu ca să mai încerce să reatașeze 
piciorul, pe care oricum nu-l aveau. Nu, Artemis senior avea 
nevoie de tratament îndelungat, iar acesta trebuia să înceapă 
într-un loc ce putea fi explicat în mod raţional. Așadar Holly 
zbură cu el spre sud-vest, la Helsinki, și îl așeză pe omul aflat în 
stare de inconștiență pe treptele Spitalului Universitar. Un 
infirmier îl zărise pe pacientul zburător, dar acestuia i se 
aplicase cu succes o ștergere de memorie. 

Când Artemis senior își va recăpăta cunoștința, cei doi ani vor 
fi o nebuloasă pentru el, iar ultima lui amintire va fi una 
frumoasă: când își lua la revedere de la familia lui în portul din 
Dublin. Din nou mulțumită lui Foaly și tehnologiei lui de ștergere 
a memoriei. 

— Ce ar fi să mă și mut cu tine? glumi centaurul când se 
întoarse la sediul central al poliţiei. Și să-ţi și calc rufele, dacă 
tot m-am apucat. 

Artemis zâmbi. Zâmbea des în ultima vreme. Chiar și 
despărţirea de Holly merse mult mai bine decât se așteptase, 
având în vedere că ea îl văzuse trăgând în propriul tată. Artemis 
se cutremură. Anticipase că va avea multe nopţi albe din cauza 
acelei strategii. 


Căpitanul îi însoţi până la Tara, unde îi strecură printr-un 
gard-hologramă. Era chiar și o vacă holografică mestecând 
frunze virtuale, ca să inducă oamenii în eroare. 

Artemis se îmbrăcase la loc în uniforma lui școlară, curățată 
cu tehnologia elfă. Își mirosi gulerul. 

— Sacoul acesta are un miros ciudat, comentă el. Nu 
neplăcut, dar deosebit. 

— E curat, spuse Holly zâmbind. Foaly a trebuit să-l treacă 
prin trei programe de curăţare în mașină ca să se ia... 

— Să se ia amprenta Noroioșilor, completă Artemis. 

— Exact. 

Era o lună plină deasupra lor, strălucitoare și rotundă ca o 
minge de golf. Holly îi simţea magia cântând. 

— Foaly a zis că, în semn de recunoștință pentru ajutorul pe 
care ni l-ai dat, își va retrage echipamentele de supraveghere 
de la reședința Fowl. 

— E bine de știut asta, spuse Artemis. 

— E o decizie bună? 

Artemis se gândi puţin. 

— Da. Poporul nu are de ce să se teamă de mine. 

— Bine. Pentru că o mare parte din Consiliu hotărâse să ţi se 
șteargă memoria. Și cu o peripeţie de asemenea dimensiuni ți- 
ar fi fost afectat puţin și coeficientul de inteligență. 

Butler îi întinse mâna. 

— Ei bine, căpitane, nu cred că te voi mai vedea. 

Holly îi scutură mâna. 

— Dacă mă mai vezi, va fi prea târziu. Căpitanul Short se 
întoarse către fortul elfilor. Ar fi bine să plec. In curând se va 
lumina. Nu vreau să fiu surprinsă fără scut de vreun satelit 
spion. Ultimul lucru de care am nevoie e să-mi apară poza pe 
internet. Tocmai acum când am fost reprimită în Recon. 

Butler îl lovi ușor cu cotul pe protejatul lui. 

— Oh, Holly... ăăă, căpitane Short. 

„Aăă”? Lui Artemis nu-i venea să creadă că zisese „ăăă”. Nici 
măcar nu era un cuvânt. 

— Da, noro... Da, Artemis? 

Artemis o privi în ochi așa cum îl instruise Butler. Treaba asta 
cu politeţea era mai dificilă decât s-ar fi așteptat. 

— Aş vrea să... Adică. Ce vreau eu să spun... 

Butler îl înghionti din nou. 

— Îţi mulțumesc. Îţi datorez totul. Datorită ţie îi am pe părinţii 
mei alături. Și felul în care ai condus naveta aceea a fost de-a 
dreptul spectaculos. Și pe tren... știi, eu n-aș fi putut face tot ce 
tu... 

Încă un cot. De data aceasta ca să nu se mai bâlbâie. 

— Scuze. Ei bine, ai înțeles ideea. 

Trăsăturile de elf ale lui Holly aveau o expresie stranie. Ceva 
între jenă și - era adevărat oare? - încântare. Işi reveni repede. 

— Poate că și eu îți datorez ceva, omule, spuse ea, scoțând 
pistolul. 

Butler era gata să reacționeze, dar decise să aibă încredere în 
ea. 
Căpitanul Short scoase o monedă de aur de la centură și o 
aruncă douăzeci de metri înspre cerul luminat de lună. Cu o 
singură mișcare fluidă, își ridică arma și dădu drumul unui singur 
glonț. Moneda mai urcă încă douăzeci de metri și începu să se 
răsucească spre pământ. Artemis reuși cumva să o prindă din 
zbor. Primul moment cool din viaţa lui. 

— Frumoasă lovitură, spuse el. 

Discul avea acum o găurică în mijloc. 

Holly întinse mâna, lăsând să se vadă cicatricea încă 
nevindecată de pe deget. 

— Dacă nu erai tu, mi-aş fi pierdut degetul. Niciun deget 
mecanic nu poate substitui o asemenea precizie. Așa că eu îţi 
datorez mulțumiri. 

Artemis îi întinse moneda. 

— Nu, spuse Holly. Păstreaz-o ca să-ţi amintească. 

— Să-mi amintească? 

Holly îl privi în ochi. 

— Că dincolo de viclenie se află o scânteie de compasiune. 
Poate ar fi bine să mai sufli în scânteia asta din când în când. 

Artemis strânse moneda în palma. O simţea caldă. 

— Da, poate. 

Un avion mic, de două locuri, trecu pe deasupra lor băzâind. 
Artemis îşi ridică privirea și, când se uită în jos, Holly 
dispăruse... Se mai vedea un ușor abur deasupra ierbii. 

— La revedere, Holly, spuse el aproape șoptit. 

[] 

Autoturismul Bentley porni la prima cheie. În mai puţin de o 

oră ajunseră la poarta principală a colegiului St. Bartleby. 

— Să ai telefonul deschis, zise Butler, ţinând ușa. Autorităţile 
de la Helsinki ar trebui să primească rezultatele de la Interpol în 
curând. Dosarul tatălui tău a fost reactivat în sistemul lor 
mulțumită, din nou, lui Foaly. 

Artemis dădea din cap în timp ce își verifica telefonul. 

— Încearcă să le localizezi pe mama și pe Juliet înainte ca 
știrile să apară. Nu vreau să alergăm după ele prin fiecare 
staţiune din sudul Franţei. 

— Da, Artemis. 

— Și ai grijă să fie conturile mele bine ascunse. Nu e nevoie 
ca tata să știe exact cu ce m-am ocupat în ultimii doi ani. 

Butler zâmbi. 

— Da, Artemis. 

Artemis făcu vreo doi pași către porţile școlii, apoi se întoarse. 

— Și încă un lucru, Butler. În Rusia... 

Artemis nu putu să întrebe, dar bodyguardul știa răspunsul 
oricum. 

— Da, Artemis, ai făcut bine. Era singura cale. 

Artemis clătină din cap, rămânând lângă porţile școlii până 
când Bentley-ul dispăru în josul străzii. De acum încolo viaţa lui 
va fi cu totul altfel. Cu ambii părinţi la conac, afacerile lui 
trebuiau plănuite cu mult mai multă grijă. Le era dator elfilor și 
trebuia să îi lase în pace o vreme. Mulch Diggums însă... cu el 
era altceva. Atât de multe proprietăţi bine păzite și atât de puţin 
timp. 


BIROUL CONSILIERULUI, 
COLEGIUL PENTRU TINERI DOMNI ST. BARTLEBY 


Doctorul Po era încă angajat la St. Bartleby, dar nu numai 
atât. El părea chiar mai puternic după despărţirea de Artemis. 
Ceilalţi pacienţi ai lui erau cazuri clasice de deficienţe în 
controlul furiei, stres datorat examenelor și timiditate cronica. Și 
aceștia erau doar profesorii. 

Artemis se așeză pe canapea, având grijă să nu apese din 
greșeală butonul de deschidere al telefonului mobil. 

Doctorul Po clatină din cap în faţa calculatorului. 

— Domnul director Guiney mi-a transmis mesajul tău. 
Fermecător. 

— Îmi pare rău de asta, spuse el, surprins să își dea seama că, 
de fapt, chiar îi părea rău. De obicei nu îl deranja să îi supere pe 
alţii. Eram în faza de negare și îmi proiectam anxietatea asupra 
dumneavoastră. 

Po aproape izbucni în râs. 

— Da, foarte bine. Exact cum scrie în carte. 

— Știu, spuse Artemis. 

Și chiar știa. Doctorul F. Roy Dean Schilppe era autorul unui 
capitol din acea carte. 

Doctorul Po își lăsă jos stiloul. Ceva ce nu făcuse niciodată. 

— Ştii, tot nu am rezolvat problema aceea veche. 

— Despre ce problemă vorbiti, domnule doctor? 

— Cea pe care am atins-o la ultima noastră ședință. Despre 
respect. 

— A, aceea. 

Doctorul își împreună degetele. 

— Aș vrea să te prefaci că sunt la fel de inteligent ca tine și 
să-mi dai un răspuns sincer. 

Artemis se gândi la tatăl său care zăcea într-un spital din 
Helsinki, la căpitanul Holly Short care își riscase viaţa să-l ajute 
și, desigur, la Butler, fără de care nu ar fi reușit să iasă din 
laboratoarele Koboi. Își ridică privirea și îl surprinse pe doctorul 
Po zâmbind. 

— Așadar, tinere, ai găsit pe cineva demn de respect? Artemis 
îi întoarse zâmbetul. 

— Da, cred că da. 

e Un inedit interviu cu un geniu 


infractor « 


NUME: ARTEMIS FOWL 


— Cel mai important lucru. 

— Cel mai important lucru pentru mine este bodyguardul 
meu, Butler, fără de care aș fi murit în nenumărate ocazii. Butler 
face posibile unele acţiuni mai dubioase pe care le întreprind 
prin prezenţa lui fizică impunătoare. Cu alte cuvinte, e mare și 
sperie lumea. 

— Ai vizitat multe locuri în lume în expedițiile tale în căutarea 
Cărții elfilor și pentru salvarea tatălui tău. Care loc ti-a plăcut cel 
mai mult și de ce? 

— În timpul expedițiilor mele eram cu totul absorbit. Nu 
dădeam atenţie peisajului, nu însemna nimic pentru mine. Acum 
regret, desigur. Dacă ar trebui să aleg un loc favorit, aș zice 
reședința Fowl. E un clișeu, știu, dar acasă am ascunse 
rezervele de aur. 

— Cea mai arzătoare dorință: 

— Hmm... e o întrebare grea. Am atât de multe ambiţii. 
Evident, principala ambiţie e să refac averea familiei, diminuată 
de încercarea tatălui meu de a-și extinde afacerile în Rusia. 

— Ce faci când nu ești în fața computerului? 

— Tind, într-adevăr, să petrec prea mult timp în faţa 
computerului. Câteodată mă plimb prin parcul Saint Stephen din 
Dublin pentru a observa natura umană. Dacă trebuie să 
exploatez oamenii, e bine să știu de ce sunt capabili. 

— Ai idee care va fi următoarea ta aventură? 

— Am avut suficiente aventuri pentru toată viaţa. Voi lăsa 
lucrurile de acest gen în seama căpitanului Holly Short și a 

colegilor ei din Brigada de Recunoaștere. În viitor plănuiesc să- 
mi conduc operaţiunile departe de lumea explozivă a Mafiei 
rusești. Computerele, de exemplu, sunt domeniul meu. Am 
construit un super-computer cu ceva tehnologie elfă, pe care 
Butler a reușit să o pună deoparte pentru mine, și am de gând 
să demonstrez abilitățile acestui computer în fața unui om de 
afaceri american care are o reputaţie de persoană periculoasă - 
deși sunt convins că e, în mare parte, o exagerare. In orice caz, 
îl voi avea pe Butler cu mine, așa că... până la urmă ce mi s-ar 
putea întâmpla? 

